text:
ni 24.10.2014 (zirtawpni)
SUB-HQRS. YMA CHAMPHAI TEN AMBULANCE THAR LAWM :Nimin khan Sub-Hqrs. YMA Champhai chuan an Office Tlangrawtah Coordination Committee vawi 14-na leh Sumo Ambulance thar lawmna an hmang.
Chawhma lamah Coordination Committee hi neih a ni a, he hun hi Pu VL Chama Hnamte, Sub-Hqrs. YMA President chuan a kaihruai a, YMA General Conference Vawi 69-na Ratu a neih zawh tak thlirletna neih a ni a, Central YMA leh a thlengtu Ratu khuaten Security an ruahman dan a tha a, palaite an dawnsawn dan pawh a thain Sub-Hqrs. YMA huamchung atanga chanvo neite dakawm an tih thu tarlna a ni a, Sub-Hqrs. YMA huamchhunga Group leh Branch lawmman buatsaih dawng thei an awm chu a dawngtute an lawmpuiin an chhuang takzet tih an sawi bawk. Hetihlai hian duhkhawp lohna hrang hrangte sawi lan niin kum 2015 YMA General Conference thlengtu tur Bairabi Branch YMA leh Central YMA hruaitute Sub-Hqrs. YMA OB ten thurawn pek nise an ti a ni.
Chawhnu lamah Mizoram Rural Bank in Sub-Hqrs. YMA hnenah an pek Sumo Ambulance lawmna neih a ni a, he hun hmanpuitu Pu Zoengsanga, Champhai DC Charge la mektu chuan thu sawiin Champhai District hian Ambulance kan mamawh hle a, tunah Health Department neih mek hian kan mamawh a phutru pha lo a, hemi hriaa District tana tangkai turin MRB ten Sub-Hqrs. YMA hnena Sumo Ambulance an pe chu a lawmawm hle ani a ti a, sawrkar leh YMA te tangkawpa hmalakna pakhat, District Hospital tuala chawlhbuk sakna pawh Second Installment a chhuah thuai a beisei thu leh hna pawh thawh chhunzawm thai a nih tur thu a sawi bawk a. Pu Zoengsanga chuan, Champhai hi Mizoram District zingah chuan malsawmna leh vanneihna dawng nasa ber kan ni a. Agriculture, Horticulture leh Tourism ah hian Mizorama theihna nei sang ber kan ni a. Kan ram Economy hi a chhe hle a, siamthat hna hi Champhai District hian kan thawk thei a ni, a ti a. Myanmar nena insumdawn tawnna leh inkalpawhna hi a that hunah phei chuan heta tang ringawt pawh hian kan ram economy hi nasa takin a kan phah thei a rin thu a sawi. Retheihna atanga kan ram chhanchhuak tur hian Champhai District hi kan awm mai mai thiang lova, theihtawp kan chuah a, nasa taka kan thawh a ngai a ni, tih sawiin sawrkar hmalkana tawiawm a,a tihsual laka veng turin YMA te chu thawhpuiah a sawm bawk .Ambulance lawmnaah hian Sub-Hqrs. YMA, Central YMA leh Mizoram Rural Bank aiawhten thusawina an nei a, tlai lamah chawhlui an kilho nghal a ni.
MODEL DPR SIAM DAN :Model DPR siamdan chungchanga zirtirna pe turin Japan mithiam JICA te chuan Champhai an rawn tlawh dawn a. Tun thla ni 28 atanga November ni 1 thleng hian Kanghlai zauah workshop an buatsaih dawn a. He hunah hian Fisheries Dept. te an tel dawn a ni. Champhai District Fisheries Dept hian sangha dil tanpuina dil duhte tan tunlai hian form an pe chhuak mek a, sangha dil siamthatna cheng 5000 leh siamthar duh tan cheng sing khat thleng tanpuina hi dil theih a ni a. A dil duh chuan Fisheries Office, Kahrawt vengah ngaihven theih a ni.
TENNIS TOURNAMENT :Champhai District Tennis Association Local Tournament chu niminpiah khan zawhfel a ni. He Tournament hi Oct. ni 20 khan khelh tan a ni a, Champhaia Tennis khel thiam mi 10 telin, niminpiha khan final khelh a ni a, Final ah hian Lalthlamuana, Vengthlang leh Lalthawmmawia Venglai te inkhelin Lalthawmmawia Venglai hian hnehna changin a champion a, Champion hian Rs. 3000 leh Trophy an dawng a ni.
OFFICERS` CLUB :Champhai Officers` Club (COC) Executive Committee Members te chu nimin khan Chhungte thlen hma lei tlahniam bulah Welcome Board tarin an hnatlang a, member te an phur hle. Tunah hian COC ah hian member 59 an awm tawh a, members la ni lote Rs. 300 pein a la nih theih reng a, mahni thawhna Head of Office/COC OB te hnenah ngaihven theih reng a ni e.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 65.65)
Diesel : Tanky Full (Rs. 55.01)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Tanky Full (Rs. 64.97)
ni 23.10.2014 (ningani)
CDFA INBUATSAIH :Niminpiah tlai dar 3 khan Champhai District Football Association te chuan Chhangphut Field ah Meeting an nei.
He hun hi C. Lalremsiama, Vice President CDFA chuan kaihruaiin, MFA Cup Champhaiin a thlen tura inbuatsaih dan tur sawiho a ni a, hei bakah hian Aizawla U-14 Tournament neih turah Champhai aiawh tur tirh nise tih leh player Select te kaldan tur pawh ngaihtuah nghal ani bawk. Tunah hian Champhai District MFA Player te chu Practice tan tawhin, hemi atan hian MFA Player nilo tan Chhangphut Field ah Practice phal tawh rihloh nise an ti a. MFA Player Champhai aiawh turte hi nizan hmasa atang khan Camp tanin Champion ngei tumin an practice ngawrh hle.
HELICOPTER CHUAN MAN :General Administration Department (Aviation Wing) chuan Mizoram chhunga Helicopter Service thlawh dan tur leh a rate thar ni 1.11.2014 (Inrinni) atanga hman tan turin a duang. Rate thar ah hian naupang (kum 2 hnuai lam) chuan man pawh siam tel a ni. Aizawl leh Champhai inkar hi Thawhlehni & Ningani ah a service ang a chuan man atan hian Puitling - Rs. 2000 niin naupang (Kum 2 hnuai lam) tan Rs. 200 a ni thung dawn a ni.
IN RAWK HLUAR TAWP :Niminpiah chhun khan Pu Thangkhuma Building luahtu Pu Andrew Lalrintluanga, Vengthlang in chu tu tih hriatlohten an rawk.
In rawktute hian Pu Andrew a te kawngka tala chu chhuchhia-in an room a Almirah chu karchhia in a chhunga pawisa an dah Rs. 50,000 bawr vel chu an la vek a, in neitute hian FIR theihlutin a rawktu hi ngawrh taka zawn mek a ni.
Tunlai hian Champhai ah inrawk leh thilruk a hliar hle mai a, heivang hian Champhai Police te chuan an hriatchian loh, thilchhe siama vakkual thinte laka fimkhur turin mipuite a ngen a ni.
AN LAWM DAWN :Vawiin chhun dar 1 hian YMA Sub-Hqrs. Champhai chuan Sumo Ambulance an dawn lawmna hun an hmang dawn a. Chawhma lamah hian Co-ordination Committee an nei nghal dawn a ni.
NGHAFUAN VENG :Tuichangral Group YMA ten Tuipui dunga nghafuan ven phal loh an kalpui mekah Branch YMA te an duty leh tan ta.
Tuichangral Group a Branch hrang hranga duty te hian TUipui leh Tiau luia nghafuan humhalh tura ven hna hi chhun/zan zawmin an kalpui dawn a. Nikum pawh khan lo kalpui tawhin, kuminah sangha a tam phah hle niin an sawi a. Nghafuan veng lo turin mitin an chah a, a tilui lakah na taka action lak a ni ang, an ti. Myanmar lamah nghfuan veng an awm thin avangin chet lak harsa an tih thu an sawi bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 65.65)
Diesel : Tanky Full (Rs. 55.01)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Tanky Full (Rs. 64.97)
ni 22.10.2014 (nilaini)
HIV CHUNGCHANG ZIRHO :Nimin khan MSACS leh DAPCU Champhai te buatsaihin I&PR Conference Hall ah Prevention of Parent to CHild Transmission of HIV Using Multiple Drug Regiment in India tih hmangin training neih a ni.
Training hi Dr. RIchard Lalramhluna, Epidemilogist, MSACS chuan a kaihruaia, khuallian Lalnuntluangi, Medical Superintendent chuan PPTCT ah hian kalphung thlak danglam a ni a, chumi atan chuan hetraining hi neih niin, a hmaa kan lo tih ngai loh dan deuha kalpi tur ani a; chuvangin he training hi ngaih pawimawh a tul hle a ni, a ti a. HIV vei nu in a fa a kaichhawn lohna turin raipuar zawng zawng chu thisen test tir vek an ni tawh a, tih nachang la hre lote pawh nau an neih dawnah test tr zel an ni tawh a. Hei hi HIV natna hrik an inkaichhawn lohna tura nau pai lai atanga treatment a dawn theihna atana tih a ni , a ti. HIV dona kawnga thawktute leh Health Dept. hnuaia thawkte chu damlohte tana thawk kan ni a, chuvangin dawr nuam thei ang bera kan awm a tul a. AIDS dona kawngah phei chuan dawhtheihna a pawimawh zual a, eng mi pawh hmachhawn ila, dawhtheihna nena kan lo chhawn hram hram a tul a ni, a ti a. Rilru chhel tak pu turin kalkhawmte chu a chah a ni.
Hemi hnu hian Lalthakimi Sailo chuan PPTCT Global & Indian Scenario and National Commitment and Progress in India, Screening & Diagnosis of HIV Infection tih thupui leh ART chungchangah zirtirna a pe a. Nelida Lalthafeli leh Dr. Richard Lalramhluna te pawhin zirtirna an pe bawk. Traning hi ni hnih awh tur niin, para medicals te tana buatsaih ani.
e-DISTRICT TRAINING :Nimin khan DC COnference Hall Keifangtlangah CSC leh RIK te tan e-District Traning neih a ni. He training hi Champhai District chhunga Common Service Centre leh Rural Information Kiosk te tana buatsaih niin, ICT Dept leh Zenics te tangkawpin training hi an pe a ni. He training ah hian mipuiten awlsam zawka sawrkar kan dawr theihna dan tur inzirtirna neih a ni a, Tribal Certificate, Income Certificate, Residential Certificate te Sawrkar Office pan kher lova lak theih dan turte zir ho niin, he programme hi kal pui vat tur a ruahman mek ani bawk. Champhai e-District Manager Pu malsawmtluangan zirtirna hi a pe a. He hun hi Pu Zoengsanga Addl. DC chuan a hmanpui a ni.
PANGPAR ENTIRSIAKNA :Champhai Florist Association chuan thla thar November ni 14 khian Champhai Town Hall ah Flower Arrangement Competition a buatsaih dawn a, pangpar lama tui mite lo inbuatsaiha tel turin an sawm a, lawmman tha tawk tak buatsaih a ni ang. He hunah hian Pangpar khawi sa (Flower Arrangement) leh Pangpar a hmuna khawi chawp (On the Spot) ah inelna neih a ni ang a, pangpar hi a tak tak chauh hman tur a ni. He hunah hian Association Member te tan pangpar tiak, a chi, pangpar leh plant te zawrh theih a ni ang.
TLANGVAL CHHUANAWM :Mizoram Kick Boxing team chuan Junior National Kickboxing Championship-2014, October ni 10-12, 2014 chhunga Shree Shiv Chhatrapati Sports Complex Boxing Hall, Balewadi, Pune(Maharastra)-a neihah medal 8 an dawng. Heng medal 8 zinga 3 chu gold medal a ni a, silver medal 2 leh bronze medal 3 an dawng bawk.Champhai atanga Mizoram aiawha kal zingah Lalthanmawia Gold Medal lain C. Lalhruaimawia chuan Silver Medal a la.
TENNIS INELNA :Champhai Town Tennis Tournament chu vawiin hian zawhfel a ni dawn a, tukin zing dar 6 atangin Semi Final khelin tlai dar 2 ah final khela zawhfel a ni ang. TUkina Semi Final khel turte chu : Lalthlamuana Vs Lalhmangaiha; C. Lalthazuala Vs Lalthawmmawia
BLOOG BAG MAN PE :Champhai Taxi Owners` Association chuan Champhai District Hospital Blood Bank a Blood Bag leina tur Rs. 2000 chu AVBD hnenah an hlan a. AVBD hruaitute chuan Blood Bag a Champhai harsatna hria a CTOA ten tanpuina an pe chu lawmawm an tih thu leh Blood Bank hmangtu hi Champhai District mipuite kan nih hre chung a, harsatna an tawh mek sukiang tura hma an la chu an lawmthu an sawi.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 65.65)
Diesel : Tanky Full (Rs. 55.01)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 21.10.2014 (thawhlehni)
CHHANCHHUAH HNA THAWH DAN ENTIR :Nimin khan Govt. Champhai College ah 1st Battalion National Disaster Response Force, Guwahati buatsaihin Familiarization Exercise neih a ni.
Training hawnna inkhawm tawi hi Benjamin Lalzama, SDO (Sadar) chuan a kaihruai a, khuallian Sangdingliana, Champhai District Bawrhsap chuan thu sawiin, khuarel chhiatrupna lo thleng thin hi dan theih chu a ni lova, mahse a tuarte leh thil a tihchhiat tihtlem hi chu thil theih a nih bakah, hetiang chhiatna a thlen hian abulhnaia awmte chu tanpuitu kan nih theihna kawng tam tak a awm bawka. Chuvangin khuarel chhiatna a lo thlen a, chet thawh dan tur hi kan hriat chian a ngai hle a. Mizoten ‘Bawh Huk’ policy kan kalpui thin hi chhanchhuahna hna thawhna ah chuan a tha ber lo a ni,a ti.
Hemi hnu hian Inspector BS Rangi chuan zirtirna a pe a, chhiatna kan tih hian chi hnih : mihring siamchawp leh khuarel chhiatna a awm a, Khuarel chhiatna hi amah mai hi chuan chhiatna a tling lova, mihringin a tawrh chiah hian chhiatna a ni, a ti a. NDRF hi kum 2004 a central sawrkarin National Disaster management Act, 2005 a din hnuahkum 2006 khan din a ni a. Khawvela chhiatna lam buaipui tura force din awmchhun a ni tih tarlangin NDRF hian chhiatna a awm loh lai chuan inzirna leh inzirtirna atan hun an hmang thin, a ti a. India ram pumah hian batallion 10 awmin tunah hian battalion pahnih dil belh leh mek a nih thu a tarlang bawk.
Chhiatna a thlen hian VDRF te chuan State Disaster Manangement Committee in a koh phawt loh chuan an kal thei lova, chu mai bakah kalna atan hun sen a ngaih bawk avangin chhiatna thlenna bula mite chu chhanchhuahna hna thawk hmasatu tur an ni a. Chuvangin mipuite hnena training neih hi CDRF chuan a ngai pawimawh hle a ni, tih sawiin, CDRF in training an neih dan te, chhawmdawlna an kalpui dante a tarlang tel bawk.
Hemi hnu hian hliam tuar enkawl dan leh tanpui ngaite tanpuia sawngbawl dan tur a taka entir a ni. Famex hi Govt. Champhai College a neih niin sawrkar mi pawimawh ten an hmanpui a, Champhai zawhah hian Khawzawl leh Ngopa lamah zirtirna an pe leh dawn a ni.
ANTI TOBACCO SQUAD MEETING NEI :Nimin chawhnu khan DC Conference Hall ah Champhai District Anti-Tobacco Squad meeting neih a ni.
He meeting hi Sangdingliana, Chairman leh Champhai DC ni bawk chuan a kaihruai a, Champhai District Anti Tobacco Member Secretary C. Vanlalhlua chu hmun danga a awm tak avangin a aiawh turin Dr. J. Lalramchhuanga ruat nise, an ti a. Working Member Secretary atan Lalthamawia Bolchhim an ruat bawk. Khawchhak atanga meizial rawn kal, pictorial warning awm lo chungchang pawh sawi nghalin, a zurtute hnenah remchang hmasa berah awareness neia vah kual nise, an ti a. Vaihlo that lohna milem tar tur hi lei theiha siam a, vaihlo zuarte bel tura zawrh mai nise an ti bakah, sahdah leh tuibur ah te pawh he health warning hi tar tura tih a ni bawk. Nimin meeting chuan Champhai hi khawchhak atanga meizial rawn luhna hmunpui a nih avangin Mizoram State Tobacco Control Society hnenah Champhai District chauh vawngtu tur coordination dil nise, tiin an rel a ni.
Nimin chawhma lam khan Champhai a Head of Office te tan DC Conference hall ah hian Awareness Campaign neih a lo ni tawh bawk a. Dr. J. Lalramchhuanga`n vaihlo in mihring hriselna a khawih pawi theih danah zirtirna peiin, Vanlalmuanawmi, Champhai District Coordinator chuan COTPA dan zirtirna a pe bawk a ni.
AUDITORIUM HMUN TUR TEHFEL :Nimin khan Champhaia Auditorium sakna tura ruahman, DC hmun hlui chu sawrkar mi pawimawh leh tlawmngai pawl ten an enfiah.
Auditorium sakna tur hi Sangdingliana, Champhai DC hova enfiah a ni a. Auditorium sa tur hian LSC neih a ngaih avangin nimin khan ASO Lalnunmawii leh Revenue Staff te chuan a hmun hi an tehfel nghal a. LSC hi a rang thei ang bera neih tum a ni bawk. Auditorium sakna tur hmunhma an enfiah hnu hian Circuit House ah meeting neih nghal a ni a, tunhnaia NGO leh tlawmngai pawl ten DC hmun hluia pawl tana hmun pek thin tha an tih loh chungchang sawihoin, tun atang chuan tu hnenah mahhelai hmun hi sahthlak ni tawh lo se an ti a. Revenue Office Staff te hian nimin khan MJA Press Club chu an tehfel nghal bawk a. MJA Champhai District chuan ASO Lalnunmawii leh a thawhpuite chungah lawmthu an sawi a ni.
IN RAWK HLUAR :Niminpiah khan Pu Ngurthankima, Vengsang In chu tu tih hriat loh ten an rawk. Pu Ngurthankima sawi danin nimin piah chawhma inkhawm lai khan an in hi rawk a ni a, kawngka kalhna tala chhu chhiain pawisa an dahna Steel Almirah an kar chhia a, Rs. 30,000 vel an la a ni. Hei bakah hian misulte hian an pindan chu nasa takin an lepse bawk a, mahse thildang bo erawh hriat a ni lo thung. He pawikhawina hi police hnena report tawh niin in rawktu hi ngawrh taka zawn mek a ni.
Nimin khan Champhai Vengthlanga Pu Lalrothanga te In pawh misual tu tih hriat lohvin an rawk a, pawisa Rs. 15,000 bawr vel leh puan thenkhat a bo.
DC TRAINING ANG :Champhai DC Sangdingliana chu naktuk hian thla thum chhung Missouri a IAS training nei turin Champhai a chhuahsan dawn a. A awm loh chhung hian Addl. DC Zoengsanga`n a ai a lo awh hrih dawn a ni.
PETER-A SUN :Nimin khan Coca Cola U-14 Tournament khelh mekah MPL a Bethlehem Vengthlang Player boral ta Peter Biaksangzuala sunna hun hman a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 20.10.2014 (thawhtanni)
AH& VETY IN NLUP VAWKTE SEM :Inrinni chawhma dar 10:30 khan Champhai DVO Dr. Lalchungnunga Pudaite chuan AH & Vety Dept. hnuaia NLUP a vawk vulh thlangtu chhungkaw 117 te hnenah vawk note a sem. Vawkte semna hun Vety Office tualah neihah hian Champhai DVO Pu Lalchungnunga Pudaite chuan thu sawiin NLUP phase dangah vawk note leh Vawk In sakna tur sem a lo ni tawh thin a, vawk vulh zui leh vawk In sa lo an tam tak an awm chu pawi a tih thu sawiin vawk vulh zui lo leh vawk In a lote chu pek zui an nih tawh loh tur thu a sawi a, NLUP 3rd Phase a sem tur vawk te kan thar chhuah theihna turin theihtawp kan chhuah tur a ni a, malsawm tlakin hna kan thawk ang a, District dang aia tha ber nih kan tum tur a ni a, vawk vulh chungchangah harsatna kan nei a nih pawhin Department chuan theihtawp chhuah a inhuam reng a ni tih a sawi a, Mizorama vawk sa leh vawk note kan intodelh turin a bul tantu kan ni tur a ni a ti bawk. Inrinni avawk note sem hi NLUP 2nd Phase, 3rd Installment niin AH & Vety Depratment hnuaia vawk vulh thlangtu chhungkaw 117 te hnenah vawk note 6 leh damdawi leina tur Rs. 3000 theuh sem a ni. Heng vawk note an semte hi PRRS an vei em tih endik hmasak vek niin mithiamten sem tlak ngei a ni tih an finfiah hnua semchhuah a ni.
REFLECTOR PHAH :PWD chuan Inrinni khan Champhai khawpui kawngpui lunlaiah reflector an phah. PWD in Reflector an phah hi a vaiin 750 vel a ni a, Champhai kawngpui lunlai Vengthlang leh Bethel inkarah phahin hei hi khawpui cheitu tur leh lirtheite him zawka an tlan theihna tur a ni. Reflector hian a daih a nih chuan tuna an tuam chin bak kawngpuiah phah leh a tum a ni. Hetihlai hian Champhaia lirthei dahna leh kal dan siamthat a nih tak avangin Inrinni khan Traffic Police te chuan Traffic Sign tarlan hnatlang an nei a ni.
SUB HQRS. YMA THUCHAH :Kum tina tih thin angin Electoral Roll Revision chu neih leh tur a ni a. He hun ah hian Mizoram khua leh tui diktak kum tling chin te chu an luh vek theih nan hmalak nise kan duh a. Chutihrualin Dan lova luh hram tum an awm thin hi pawi kan ti in heng ho tan a thuhretu der a tang lo tur leh Birth Certificate lem siam sak lo turin kan in chah nghal a ni.
Thil diklo taka ti kan awm a, manchhuah kan nih chuan ngaih hnathiamna awm lovin thuneitute hnenah thlenzel kan ni tawh ang tih kan in hriattir lawk a ni.
ZIALZU VAI LEH :Champhai District Anti-Tobacco Squad te chuan Inrinni zing khan Bazar puiah Squad Drive an neih leh a, hetah hian dan phal lohna hmuna meizial zu mi 5 an man a, pawisa chawi tir an ni. Hei bakah hian vaihloin hriselna a khawih pawi thei a ni tih vaukhanna tel lohna vaihlo kaihhnawih zuarte pawh dap nghalin he warning sign hi tar ngei tawh turin an hraittir bawk. Anti-Tobacco Squad hian remchang hmasa berah Health Warning intar lohna vaihlo zuar an awm em tih dawr hrang hrangah an endik leh dawn a ni.
ni 16.10.2014 (ningani)
MZP TEN FIR THEH LUT :MZP Hqrs. Champhai chuan NIOS Champhai Centre a Exam ah Chakma tana Mizoten an Exam sak chu pawi an tih thu sawiin, Hnam phatsanna ah an ngai tih thuchhuah siamin an tarlang.
MZP chuan, hetiang thil hi a thlen tawh loh nan MZP Hqrs. Champhai chuan a tawp thlengin theihtawp a chhuah zel dawn tih an tarlang a. Dik lo taka Chakmaten HSLC leh HSSLC Certificate neih nana Mizo Exam tirtu te, Exam saktu Mizote leh a bul tumtu, Public Higher Secondary School, Lunglei a thuneitute an dem takzet tih an sawi a. Hemi chungchang hi thuneitute lam pawhin chhui chiang a, diklo taka titute chu dan anga hrem na pe ngei turin an phut tih an sawi bawk.
MZP Hqrs. Champhai chuan Champhai, Zokhawpuiah lehzel pawh mikhual huangtai, Chakma te avanga buaina kan tawk hi a pawi kan ti tih sawiin, tun hunah hetiang thil hi thleng nawn tawh lo se, an ti a. Mizo mipuite pawh MZP Hqrs. Champhai chuan ram leh hnam humhalhna kawngah theihtawpa tangrual turin an ngen tih an thu chhuahah chuan an tarlang tel bawk.
MZP Hqrs. Camphai hruaitute hnen atanga thu kan dawn danin Chakma te tana Exam sak chungchangah hian nimin khan MZP Hqrs. Champhai te hian Champhai Police Station ah FIR an thehlut a. Kar kalta Thawhlehni Oct ni 7 khan Open pawl 10 Exam neihah Chakma tana Exam sak mi 3 an lo hmuchhuak tawh bawk niin an sawi. Chung mite chu :
MUP SUB-HQRS. CHAMPHAI CHE CHHUAK :Vawiin hian MUP Su-Hqrs. Champhai hruaitute chuan Zan riakin an huamchhung Branch thenkhat Chhawrtui leh Puilo te tlawh turin Champhai an chhuahsan.
COCA COLA UNDER 14 FOOTBALL DRAW :Nimin khan Coca Cola Under 14 Football Competition, Champhai District Football in an buatsaih tur chu tie draw neih a ni.
Kum 2017 a India in Under 17 a thlen tura Selection ni pahfawm he Tournament ah hian Team 30 an tel dawn a. naktukah tan tur niin Knockout veka khelh tur a ni ang. Ni 17 ah hian Home Mission School leh Venglai 3, Kanan 1 leh Electric Veng, Hmunhmeltha leh BC Academy 1, Vengsang leh Khawzawl Zone, Dinthar leh Ruantlang 2 te an inkhel dawn a ni. Inkhelh hun chhung hi minute 60 tur niin First Half chu darkar chanve a ni dawn a. Inkhel tur zingah minute 20 a an khelh hun aia tlai an awm chuan walk over theih an ni ang. Hei bakah hian Team Player 20 te chu Tournament tluana rin tur a ni a, team official te erawh inthlak theih a ni dawn thung.
KHAR DAWN TA :Vawiin chawhnu dar 2 hian Champhai District RGKA neih mek chu Chhangphut Field ah khar a ni dawn ta a, kharna hunah hian Champhai District SP John Laldina chu khuallian a ni ang.
ZIRHO ANG :Vawiin chawhma dar 10 hian I&PR Auditorium ah UD&PA buatsaihin One Day Workshop on Solid Waster Management neih a ni dawn a. Mithiam hrang hrangten zirtirna an pe ang. UD&PA Dept. atanga thudawn danin Champhai Master Plan Proposal map chu DC Office, UD&PA Office leh CK Press, Vengthlangah te entheih a ni a. Remchan zawkna avangin Champhai Town Planing & Development Committee tun thla ni 17 a neih tura tih chu ni 29 ah sawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : DCSO Permit (Rs. 67.51)
Diesel : DCSO Permit (Rs. 58.37)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 15.10.2014 (Nilaini)
MIZO NIHNA RS. 1000 IN HRALH :Nimin khan MZP Hqrs. Champhai te chuan Open School a class 12 exam check in Chakma hming a Exam mi pathum an man. MZP Hqrs. Champhai hian a hma pawhin Exam hi lo Check in mi pathum bawk an lo man tawh a ni. Kan thudawnna in a sawi danin heng Chakma hminga Exam te hian Paper Rs. 1000 zel in an Exam sak a ni. MZP Hqrs. Champhai te chuan tih tawh lo tura ngen niin, an paper te hi cancel sak tura ngen leh a ni a, paper chung lam tlem a zawng pawhthler a ni bawk. Hetiang thil a thleng thin hi MZP Hqrs. Champhai chuan pawi a ti takzet a, dan bawhchhetute hrem ngei an nih theih nan vawiin hian FIR thehluh an tum. Lunglei atangin mi 5 leh Champhai atangin mi 1 ten Chakma hming hawhin an lo Exam a ni.
AMBULANCE THAR LAWM DAWN :Ni 13. 10. 2014 (Thawhtanni) khan Sub-Hqrs. YMA Champhai OB Meeting an Office Tlangrawtah neih a ni an thurel tlangpuite :
Kum 2014 YMA General Conference kan neih te thlirletin, Secretary in Conference report a pek atangin Sub-Hqrs.YMA, Champhai hminga kal te leh Branch hrang hrang ten hlawkthlak kan ti a. Ratu khua in min lo dawnsawnna ah lawmawm kan ti hle. Tin, Sub-Hqrs. YMA Zaipawl ten AIR a hla an record Aizawl hmuna an kal chu Champhai North Bialtu MLA, Parliamentary Secretary Pu TT.Zothansanga te chhungkua in chawhlui an lo buatsaih sak avangin lawmawm kan ti hle. Sub-Hqrs.YMA hminga lawmthu sawina lehkha thawn nise kan ti.
Cultural Sub-Committee ten Hnam lam leh zai intihsiakna neih tura rawtna an rawn thlen chu sawiho a ni a. An ruahmanna leh rawtna an rawn thlen te hi tha tiin a bawhzui hna pawh Cultural Sub-Committee kutah awm se kan ti.
Ni 23.10.2014 a SCC kan neih turah hian Mizoram Rural Bank atanga Sumo Ambulance kan dawn chu lawmna hun hman nise kan ti a. SCC hi chawhma lama zawh tum nise, chawhnu lam chu Sumo Ambulance lawmna hun atan hman nise kan ti a. He Sumo Ambulance lawmna hunah hian Department hrnag hrang a hotu te sawm nise kan ti bawk.
CHAMPHAI TRAFFIC CHUNGCHANGA THUPEK :Champhai SP Pu John Laldina IPS chuan Motor Vehicle Act, 1988 (Act 59 of 1988) Section 117, 118 and 201 in thuneihna a pek angin Champhai lirthei kal dan chungchangah thupek a chhuah. SP thuchhuahah chuan Dawrkaikawn atanga Vanlallawma Indoor Stadium panna, Vengsang Biak In thleng leh, Mizofed Gas Agency atanga LAD Office lam, Dawrkaikawn thlengin ‘One Way’ anga hman tur a ni . Hei bakah hian DK Traffic Point atanga C. Denga Colony panna chu 2wheeler tan tih loh chuan luh tlang phal a ni tawh loh bawk. Hei bakah hian DM Hospital atanga Vengthlang YMA Run thleng chu No Parking Zone a ni a, KL Bag Dawr - Awmpuiphei leh Vengthlang Biak In chhak, Ruati 99 Dawr, Awmpui Phei inkar chu Light Motor Vehicle tan Parking Zone ani thung. Hei bakah hian Biaktluanga Dawr, Awmpuiphei atanga VZ Two Wheeler Workshop, Awmpuiphei inkar chu 2 Wheeler Parking Zone a ni bawk. He thupek hian thuleh awm hma chuan thla 1 chhung a huam ang. Complain duh kan awm a nih chuan SDPO Office ah a Complain theih reng bawk e.
DISTRICT LEVEL RGKA DC IN HAWNG :Nimin khan Champhai District Level RGKA chu Kahrawt Field ah tan a ni. RGKA hawnna inkhawm hi Pu C. Lallianpuia, Vice Chairman Champhai District Sports Committee chuan a kaihruai a, thu sawitu khuallian Champhai DC Pu Sangdingliana IAS, CDSC Chairman chuan RGKA hi kum 16 hnuailam infimna lama talent nei thate zawnchhuahna tura ruhman a ni a, Champhai hiinfiamna lamah chuan hman atangin Mizoram District ah a thei ber leh a sang ber kan ni thin a, RGKA hi PYKKA tia hriat a nih lai pawh khan vawi 3 kan lo Champion tawh a ni a ti a, District anga kan hmingthatna hi chhawmnung zel tur hian infiammite hian tihtakzetna kan neih a ngai a, mahni inthununna tello chuan thui tak a thlen theih loh a ni a ti a, tuna district level infiamna kan neih hi a bul tanna chauh a ni a, state level leh national level thleng khelh zel tur a la awm a, chutianga a ber thleng thei tura rilru kan put a ngai a ni tih a sawi a, RGKA leh Womens Sports Competition a hawng a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Keli neiah Litre 10, 2 & 3 Wheeler Litre 5 (Rs. 67.51)
Diesel : 20 Litres (Rs. 58.37)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 14.10.2014 (thawhlehni)
BLOOD BAG PE :Champhai To Zokhawthar Maxi Cab Owners` Association chuan Champhai Hospital a damlo a mamawh apiangte hman turin Blood Bag 20 an pe a, an chungah hian Damdawi In thuneitute an lawm hle.
RGKA TAN ANG :Vawiin atang hian Champhai District RGKA Competition chu Kahrawt Field ah hawnna hun hmangin tan ani dawn a. he inelna neih turah hian Champhai District chhunga RD Block 4 atanga Block Level inelna neih zawh taka Block Level inelna neih zawh taka Block aiawh tura thlan te an lo kalkhawm dawn a. Nizan lam thleng khan Block hrang hrang atanga infiammi lokalte chu : Khawbung Block atangin 73 leh Ngopa Block atangin 47 an ni a; Khawzawl Block atangin aiawh chu vawiin hian an lo thleng tura ngaih a ni, Champhai Block aiawhte nen heng Block 4 atang hian District aiawh turin inelna neih a ni ang.
HIGH SCHOOL SPORTS ZO FEL :Champhai District High School SPorts 2014 chu nimin khan Football Final khelh hunah kharna hun hmangin zawhfel ani ta, a pumpuiah Gold 9, Silver 8 leh Bronze 5 latu Govt. GMHS chu pakhatna an ni.
Nimin football final hi Govt. Ruantlang H/S leh Hnahlan English Medium School ten Chhangphut Field ah Artificial Grass phah zawh thar chungah an khel a, Ruantlang H/S hian 1-0 a hnenah changin an champion a. Mimal inelna lamah chuan R. Lalngaihkima, Govt. Oriental H/S, Leisenzo leh S. Liandinga, BC English Academy te chuan Gold Pahnih ve ve lain Best Athlete boys an ni a. Best Athlete Girl ah Gold Medal 6 latu Lalhmunpuii, Govt. GM High School chu thlan a ni. He intihsiaknaa tithate hian tun thla tawpa Mizoram High School Sports neih hunah Champhai District ai an awh leh dawn a ni. School hrang hrang 27 zingah School 6 ten medal an la ve lo.
A HUN SAWN :CYMA, LE & IT Department & Freddy Enterprise te tangho chuan a vawi khatna atan Central YMA Hall, Tuikhuahtlang-ah Aluminium Mistiri Training an buatsaih dawn a, he hunah hian Sub-Hqrs.YMA tin atangin mi pahnih (2) tan training hi a tel theih a. Training hi 14th Oct - 16th Dec, 2014 chhung neih tura tih chu hmanraw lam a thlen theih rih loh avangin ahun sawn leh a ni. DA Rs 150 /- ni khat atan a ni ang a, TA erawh chu a awm lovang. Tlenna tur mahni in ngaihtuah tur a ni ang a, Sub-Hqrs.YMA hriatpuina lehkha ken tel angaih dawn avangin he Alluminium Mistiri Training duh te chu ni 9th Oct - 11st Oct, chhun dar 12:00 thleng Sub-Hqrs.YMA Office, Tlangrawt - ah emaw Office Assistant J.Lalmuanpuia, Vengthlang hnenah ziakin dilna hi thehluh theih a ni ang.
IIDC ENFIAH DAWN :Mizoram Legislative Assembly hnuaia Committee peng pakhat Committee on Public Undertaking chuan October ni 21 leh 22, 2014 chhung khian Zote, Champhai a ZIDCO hnuai IIDC chu a hmunah tlawhin an enfiah dawn.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 13.10.2014 (thawhtanni)
CHAMPHAI NORTH LEH SOUTH, TUIPUIRAL PRESBYTERY ZO :Presbyterian Kohhran chuan nizan thleng khan hmun hrang hrangah Presbytery an hmang.
Champhai South chuan Ningani atang khan Ruantlang Presbyterian Kohhranah inkhawmpui an nei a, thupui a tan “Simna” tih hmangin Moderator chu Rev. K. Vanlalhriata a ni. Inrinni khan Palai rorel niin nakum Presbytery chu Kanan Kohhranah nghah a ni a, Thupui atan ‘Lal Isua lokal lehna’ tih a ni ang a, puipa turte chu Moderator ah Rev. H. Malsawmzuala, ZOkhawthar, Secy, -Sr- Upa H. Lalramliana, Zotlang, Secy - Jr- Upa H. Sangkhuma kanan, Fin Secy Upa R. Lianmawia, Hospital Veng leh Statistician ah Upa H. Lalhminghlua, Zokhawthar te an ni ang. Upa thlan dilte chu remtihsak vek an ni a, Upa thlan dilte hi Buang Kohhran in 2, DIlkawn leh Kelkang Vengthar Kohhran in 4 ve ve a ni. Hei bakah hian TUipui Kohhranin Biak In sak that an dilna chu pawm a ni bawk. Presbytery chuan Hruaikawn North Kohhran chu New Hruaikawn Kohhran tia thlak ni rawh se tih chu STC a kalzel tura dah ani a. Bial Inkhawmpuiah Bial KTP leh Kohhran Hmeichhe aiawh Palai in ruat ve thin ni rawh se tih chu pawm a ni bawk.
Champhai North Presbytery chu Nilaini atang khan Ngur Kohhranah neih a ni a, Moderator Rev. H. Vanlalhriata niin thupui atan ‘I ram lo thleng rawh se’ tih hman a ni. Inrinni khan palai rorel neih a ni a, Presbytery inkhawmpui chu Ningani a tanin nikhata tihtawi nise, an ti a. Bial Inkhawmpuia Branch KTP leh Kohhran Hmeichhia atanga palai pahnih ve ve inruatna chu nakum atanga kalpui turin an rel bawk. Champhai North Presbytery hi nakkum ah Hmunhmeltha Kohhran in an thleng dawn a. Puipaturte Moderator : Rev. Lalramdinthara Colney, Secy Senior Upa F. Lalramliana, Secy Jr Upa C. Pakunga, Fin, Secy ah Upa J. Vanlalngheta leh Statistician ah Upa Huansanga te an ni ang.
Tuipuiral Presbytery chu Khuangleng Kohhran Biak Inah neih a ni a, Moderator Upa Pazawna, niin ‘Kohhran Pathian khawpui’ tih thupui hman a ni. Inrinni rorel neihah nakkum Presbytery chu Khawbung Kohhrana nghah turin an rel a, Puipaturte chu Moderator : Rev. C. Lalmalsawma, Khuangleng; Secy Senior - Upa C. Lalsanglura, Sesih’ Secy Jr- Upa C. Lalawmpuia, Leithum; Fin. Secretary ah Upa Ngurchhawna Khawbung leh Statistician : Upa C. Lalsawmliana, Farkawn te an ni ang ‘Isua khawvel chhandamtu’ tih thupui hmangin nakkumah inkhawmpui neih a ni dawn a ni.
RISING DAY PUALIN :Vengthlang Branch YMA chaun vawiin an Branch Rising Day pual hian Runmawi (Vengthlang Br. YMA ten mi harsate luah tura an sak) luahtu mi 2 tanpui an tum bakah Champhai District Hospital Poor Fund atan Rs. 1000 dah an tum.
Rising Day denchhen hian Inrinni khan Thlanmual thar sam fai hnatlang an lo nei tawh bawk a ni.
COLLEGE ENFIAH :Inrinni khan Mizoram University atangin Govt. Champhai College in Permanent Affiliation an dil endikin Inspection team an lokal.
MZU Inspection tram hi SK Gosh, Director, College Development Comt; Prof. RP Tiwari, Team Convenor leh JH Zoremthanga, Jt. Director Higher & Teachnical Dept.hovin Subject hrang hrang aiawh te an ni a. Govt. Champhai College chuan an campus ah inspection team te hi lo dawngsawngin, College hmunhma te an fanpui nghal a ni. Govt. Champhai College hian MZU ah hian Provisional Affiliation tiin Subject tin hi kum tina tih thar ngai a ni a, chuvangin permanent Affiliation an dil a. Permanent Affiliation tur hian University Norms ang chuan Practical Bearing Subject ah zirtirtu 5 leh Arts Stream ah zirtirtu 4 tal Subject tinah an awm a ngai a. Mahse Mizoram College tinah zirtirtu indaih lohna avangin he tehna paltlan gthei hi an awm mang lo.
BUS CHESUAL :NImin zing dar 4 bawr vel khan Zokhawthar lam atanga Aizawl pan a tlan Zokhawthar to Aizawl Bus, Benjami Travels chu Seling thlen hma Km 10 velah kawng thlangah tla in alet thawk a, nunna chan an awm lo. Thulakna tarlan danin he lirthei ah hian mi 7 chuangin Driver Zova chu a khingkhang ruh a tliak a, ana deuh ber a, Aizawl panpui nghal niin, midang erawh na lutuk an awm lo. Lirthei chetsual chhan hi hriat a ni lo.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Nil (Rs. 79.83)
Diesel : Free Sale (Rs. 64.97)
ni 7.10.2014 (thawhlehni)
CDFA THUKHAWM :Nimin chawhnu khan Champhai District Football Association (CDFA) chuan Chhangphut Field ah meeting pawimawh tak an nei.
He meeting hi an president Pu C. Hualrikhuma chuan kaihruaiin he hunah hian Coca Cola Under 14 buatsaih dan tur relho a ni a, he tournament hi tun thla ni 17 a tan tura tih a ni a. India in Under 14 World Cup a thlen tur atana inbuatsaihna pakhat a ni. TOurnament ah hian Champion team, top scorer leh Best Player te lawmman siam ani ang. He Tournament atan hian School tinah lehkha pek nise, School bakah Sporting Club tan pawh tel theih nise tiin an rel a, hei bakah hian MFA Cup thlen hun tur pawh ngaihtuah a ni a, MFA hnenah MFA Cup hi November ni 4 a tan thei tura dil nise an ti a. Chhangphut Field a phullem phah mek Documentary siam tura hmalak nise an ti bakah pawl kal dan chungchanga thu pawimawh tak tak te rel a ni. Chhangphut Field a phullem phah mek hi tunah hian rubber granules phul leh mek a ni a, hna a kal tluan chuan tunkar chhung hian zawh hman an inbeisei tih a thawktute chuan an sawi.
VENG FAI ENDIK :Faina Hapta hmanna kal mekah nimin khan MJA Champhai District chuan veng fai endikna an nei. MJA te hi Group 3 ah inthenin veng fai endikna hna hi nimin khan an thawk zo nghal a, veng hrang hrangten Faina Hapta chhung hian faina uar thar tura hma an la nasa nia an hriat thu an sawi.
Hetihlai hian Sub-Hqrs. YMA in School fai an endikna chu zawhfel tawh a ni a, faina kawnga veng leh zirna in tithate hi Faina Hapta kharna ni naktuk khian puan a ni ang, lawmman sem nghal a ni ang.
HIGH SCHOOL SPORTS:Vawiin chawhma dar 10 hian Kahrawt Field ah Champhai District High School SPorts hawnna neih a ni dawn a, hawnna hunah hian Pu Lawmawma, DEO chu khuallian a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Nil (Rs. 58.37)
RD PUMP : (6:00 AM - 6:00 PM) Sunday Close
Petrol : Rs. 300 (Rs. 79.83)
Diesel : Nil (Rs. 63.46)
ni 6.10.2014 (thawhtanni)
NGHAFUAN VENG DAWN :Tunkar chhung hian Buang leh Tualte huamchhunga TUipui Lui ah Sangha a fuan avangin Buang Br leh Tualte Br. YMA te chuan Sangha fuan hi mi ten an man lohnan a ven hna an thawk mek a. Sangha Fuan man lui an awm a nih chuan na taka Action lak an tum. Karleh lam chu a tla chawpin an rel dawn a ni. (Source www.symachamphai.org)
LIRTHEI PUNG :September thla chhung khan DTO Office, CHamphai ah motor 63 ziahluh niin heng zingah hian Two Wheeler tam berin 28 ziah luh a ni. Two Wheeler hi Car in dawtiin 11 ziah luh a ni a, heng bakah hian Auto Rickshaw leh Maxi Cab 3, Bolero leh Taxi 2 ve ve, Truck 12 leh JCB 2 ziah luh niin a vai hian motor 63 ziah luh a ni.
CASE 25 ZIAKLUT :September thla chhung khan CHamphai Excise & Narcotics te chuam MLTP Act hnuaiah thubuai 25 ziaklutin mi 18 an man bawk.
MLTP Act hnuaia an thil man zingah hian Tualchhung zu litres 625, zu ththlawrna buh tin 506, Sap zu um 3 beeer canned 171 an man a, zu thliar velna atana hman thin motor LMV 2 leh Two Wheeler 2 an man bawk. Hei bakah hian ND&PS Act hnuaiah thubuai 4 ziak lutin mi 4 an man a, Heroin Gram 0.765, Ganja Kg. 40 an man bawk.
VENG FAI ENDIK DAWN :MJA Champhai DIstrict member chuan Champhai District Level Cleanliness Week Committee-in Champhai Proper Town huamchhunga Khua/Veng fai endik tura a ruat angin vawiin hian khua/Veng 18 chu an fang khualin an endik dawn.
CATHOLIC THALAI TEN FREE CLINIC BUATSAIH :Thalaite Ni pualin Champhai Parish Catholic Thalaite chuan Holy Cross Church ah Zirtawpni atanga nizan thleng khan hun an hmang.
Inrinni khan a duh apiang tan a thlawna in entirna hun buatsaih niin, he hunah hian Dr. Lawrence Lalramenga leh Dr. Janet Zoremnghaki ten damlo an en a, dandawi hi a thlawnin an sem nghal bawk a ni. Free Clinic neihah hian damlo mi 120 an in entir a ni.
LEITLANGPUI KTP TE CHAMPHAI AH :Lunglei Chanmari Br. KTP member 39 te chuan Champhai Vengthlang Br. KTP te rawn tlawhin hun hlimawm tak an hmang ho.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Nil (Rs. 58.37)
RD PUMP : (6:00 AM - 6:00 PM) Sunday Close
Petrol : Rs. 300 (Rs. 79.83)
Diesel : Nil (Rs. 63.46)
ni 3.10.2014 (zirtawpni)
NGOPA NAUPANG KAWLHRAWNG :Ngopa naupang kum 11 mi chuan pawi nasa tak a khawih tih hriatchhuah a ni.
Ngopa naupang hian August thla khan mi Bike leh In pakhat a hal a. Tin, Retailer dawr pawh hal leh tumin khawnvartui leh buara hmangin a hal a, a kan nasa hmain an thelh mit hman a ni. He naupang hian mipa naupang kum 5 mi vel chu Sex hmanpuiin Ngopa Police te chuan Ningani khan Champhai-ah rawn hruai chho in Police te hian kum tlinglo a nih avangin JJB kutah an dah a ni.
Kan tu leh fa te an awmna chin leh enge an tih kan hriat hi nu leh pa, pi leh pu te mawhphurhna a ni tih i hre thar ang u.
PHD HMUTHAR :JH Lalremruati d/o JH Haulianhranga, Champhai chuan Mizoram University at.angin doctor of philosophy a hmu a, a thesis title chu, 'Study on Market and Non-Market Benefits of Selected NTFPs around Dampa Tiger Reserve in Mizoram' tih a ni.
KUM 120 TLIN LAWM :Mualkawi khua chuan an khua kum 120 a nih Champha lawmin hun an hmang mek.
Nimin lamah Variety Programme hman niin vawiin lamah YMA Hall ah chhunzawm lehin tlaiah khaw ngawtin ruai an theh dawn.
FREE CLINIC :Holy Cross Parish, Catholic Thalai Pawl, Champhai chuan vawiin atangin Pathianni thleng khian Thalaite Ni pualin hun an hmang dawn a. He hun hmanpui tur hian Diocese Youth Director, Rev. Fr. James Zodinliana leh Diocese Thalai hruaitute an lokal. Hemihun chhung hian leadership training buatsaih a ni dawn a. Naktuk hian duh apiang tan parish Hall, Chhura hmunah Free Clinic buatsaihin, inthhlumna hun an hmang nghal ang. Tlaiah ruai an kil ho bawk dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Rs. 800 (Rs. 79.83)
Diesel : Tanky Full (Rs. 63.46)
ni 30.9.2014 (thawhlehni)
TAXI A THLAWNIN SERVICE DAWN :Champhai Taxi Owners Association chuan ni 2.10.2014 hi an pawl din champha pha vawi 25-na (Silver Jubilee) a ni a. Hemi denchhen hian ni 30.9.2014 (Thawhlehni) hian mipui rawngbawl nan Main Stand (Vengthlang ) leh Hospital Stand atangin Taxi pakhat a thlawnin vawikhat, Champhai Town (Proper town) ah a hman theih dawn a ni. CTOA hi an fakawmin an hmalakna a ropui hle.
THLA THARAH CHHANGPHUT FIELD PEIH HMAN TUM :Chhangphut Field a phullem phah mek chu October ni 10 hmaa zawh hman tum a nih thu C. Hualrikhuma, CDFA President chuan a sawi.
Chhangphut Field a phullem phah turah hian a hun taka hmanruate Champhai a rawn thlen theih loh avangin a hun taka zawh theih a ni lo chu pawi a tih thu a sawi a. Ruahman anga thil a kal thei a nih chuan October ni 10 hmaa phullem phah hna hi zawh hman an inbeisei thu leh tunah hian bungraw mamawh ang chu a rawn thlen kim tawh thu a sawi. Ruahman dan anga phullem hi phah zawh hman a nih chuan October ni 17 atang khian Champhai District Football Association chuan mipa naupang kum 14 hnuailam te tan Coca-Cola CUp buatsaih a tum a, he tournament hi Middle School level a buatsaih tur niin School leh Sporting Club tan tel theih a ni ang a, mipa naupang H/S la kal lote tan tel theih a ni ang. He Tournament a a tha thlante chuan State Level leh National Level thlenga khelh theihna remchang an neih theih tur thu CDFA hruaitute chuan an sawi bawk.
INTERVIEW NEI :Nimin khan UD&PA Office ah Revolving Fund dawng tur te interview neih a ni. Nimina iterniew te hi SJSRY hnuaia UWSP Cmponent Women Self Help Group te an ni a, Champhai Town Area a SHG 24 ten interview hi an hmachhawn a. heng zinga kum khat chhunga hnathawk thate hnenah Revolving Fund Rs. 25,000 pek an ni dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Tanky Full (Rs. 63.46)
ni 29.9.2014 (Thawhtanni)
MINISTER-IN BURMA VAWT SEM :Inrinni chawhnu khan Pu C. Ngunlianchunga, AH&Vety Minister chuan Champhai-ah Vety Department hnuaia NLUP vawk vulh thlangtute hnenah 2nd phase 2nd instalment a sem.
He semchhuah programme Dr. Lalchungnunga Pudaite, DVO Champhai kaihhruaiah hian Khuallian Pu C.Ngunlianchunga AH&Vety Minister chuan NLUP lo sem tawh ah pawisaa sem tawh a ni a, dawngtu thenkhatin thil dangah an hman thin avangin Sawrkarin ruahmanna thar siamin vawk ngeia sem a nih thu a sawi a. NLUP sem hmasakah vawk note tam tak a thih chungchangah phat a tum loh thu leh an tih dik loh chu a pawm thu a sawi a, vawk thi te chu sem that theih a nih tawh loh thu a sawi bawk. NLUP Implementing Board-in vawk note hrisel ngei sem a nih theih nan hma lain khawchhak vawk te PRSS an vei em tih enfiah a nih hnuah beneficiaries-te hnena vawk note hrisel leh him an sem thei chu lawmawm a tih thusawiin, dawngtu te chu ramdanga thawnchhuah thama vulh pung tura theihtawp chhuah leh rim taka thawk turin a chah a, NLUP hi thuthluanga dawn chi a ni lo a, rim taka beka thlantui luanga thawh chi a ni a, rim taka thawkte chuan hlawhtlinna an hmuh thin thu a sawi bawk. Pu C.Ngunlianchunga chuan, Chamul khawlchhia siamthatna turin Rs Nuai 27 hmuh tawh a nih thu leh AH&VEty Office thuamtha tura hmalakna a kal mek thu a sawi bawk.
Vety Department hnuaia NLUP vawk vulh thlangtute hnenah 2nd phase 2nd instalment hi beneficiaries chhungkaw 81 te hnenah vawk 6 theuha sem a ni a, hei bakah hian damdawi leina tur Rs 3,000 sem a ni bawk a. Semchhuah anih atanga ni 7 hnuah vawk hri dan hmanga jection leh tur a ni a. Heng bakah hian vawk in sakna tur leh a chaw sem leh a ni dawn bawk a ni.
Dr. Esther Lalzoliani pawhin technical report pein vawk natna PRRS vanga khawchhak vawk lakluh khap a lo nih tawh avangin tunah pawh hian NLUP vawk sem te pawh hi Elisa Antibody Test kit hmanga endik vek an nih hnuah vawk hrisel leh PRRS vei lo vek a ni tih finfiah anih hnuah semchhuah tura ruahman an nih thu a sawi.
TEDIM BULAH LIRTHEI CHESUALAH NUPA THI :Inrinni chawhnu lam khan Tedim leh Lamzang inkarah lirthei a chesual a, Pu F. Thanliana 55 Kanan veng chu he chetsualna ah hian an boral.
Thu dawn danin he motor ah hian mi 10 an chuang a, Khawmawi motor niin Tedim leh Lamzang inkar, Tedim atanga Km khat leh a chenve velah lirthei hi a brake a fail a, kawng chhak lam su in kawngah hian a letling zawkin a invawrh. He chetsualnaah hian Pu F. Thanliana chu damdawi In panpui laiin a boral a, a nupui Pi Rothuami hi damdawi in panpui a nih hnuah a boral ve leh bawk. Lirthei a chuang dangte pawh hian hliam na tak tuarin Tedim damdawi inah dahluh an ni a. Pu F. Thanliana te nupa hi Pathianni zing dar 4 vel khan Mizoram rawn thlenpui niin nimin khan Kanan Veng thlanmualah vuiliam a ni.
AMBULANCE PE :Inrinni tlai dar 3 khan Mizoram Rural Bank chuan YMA Sub-Hqrs. Champhai hnenah Sumo Ambulance an pe a. He lirthei dawng tur hian Inrinni zing khan YMA Sub-Hqrs. Champhai OB te chuan Aizawl panin nimin zing dar 4 velah Ambulance nen hian Champhai tluang takin an rawn thleng leh a ni. Ambulance hman dan tur hi hun remchang hmasa berah la ngaihtuah a ni ang.
TT INELNA NEI :Inrinni khan District Level RGKA neih turah Table Tennis a Champhai Block aiawh tur thlanna neih a ni.
Table Tennis a Champhai Block aiawh turte thlana hi Champhai Table Tennis Hall, DC hmunhlui ah neih a ni a. Veng hrang hrang atanga infiammi, kum 16 hnuailam kalkhawm te chu inkhelh tirin Champhai Block aiawh tura thlan te Lalngaihawma, Bethel; Laldawngkima, Bethel; Samuel Lalremruata, Bethel leh Zonunmawia, Bethel te an ni a. Hmeichhia erawh kal tur an awm loh avangin Champhai Block aiawh an tel thei dawn lo a ni. State Level a Champhai District aiawh tur chu tuna District Level RGKA ah hian zawn tur a ni a, hmeichhia bikah hian a rawn telte that dan a zirin Champhai District aiawh tur tirh chungchang hi ngaihtuah that a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Tanky Full (Rs. 63.46)
ni 27.9.2014 (inrinni)
BLO TRAINING :Nimin khan I&PR Auditorium-ah Champhai North leh South Assembly Constituency-a BLO te tan Special Summary Revision of E-Roll 2015 training buatsaih a ni.
Training hi Pu Benjamin Lalzama SDO in khaihruaiin, Pu Zoengsanga Addl DC chuan khuallian niin a hmanpui a. Khuallian chuan Thusawiin Champhai chu ramri depa awm kan nih avangin kan ramdang mite nen inchiahpiah takin, Roll felfai tak kan neih theihna turin kan fimkhur tur a ni tiin BLO kalkhawmte chu a chah a, Pu Zoengsanga chuan, Politician -te angin thahnem kan ngai ve ringawt tur a ni lo a, dik tak leh rinawm taka titute kan ni tur a ni a ti a, Khua leh tui diktak te chauh roll-ah kan chuan tir tur a ni a, a nihna ang takin kan ziak ngam tur a ni. Roll felfai leh belhchian dawl kan neih theihna turin fimkhur tak leh theihtawp chhuah chhungin hna kan thawk tur a ni a ti bawk.
He hunah hian Pi C.Lalnunmawii SDC leh Pu Zoremthara Ralte BDO Champhai RD block-ten zirtirna pe'in, Form chi hrang hrang hrilhfiahna leh fill-up dante zirtirna an pe a ni. Special Summary Revision 0f E-Roll 2015 ah hian India khua leh tui diktak Jan ni 1.2015 a kum 18 tlingte thunluh an ni ang.
RUIHHLO HAL RAL :Nimin tlai dar 3 vel khan Excise and Narcotics Department, Champhai Station ten kum 2012 atanga 2014 chhunga Pseudoephedrine leh Heroin an man khawm chu an halral
Heng damdawi halralte hi a case Magistrate-in a chinfel tawhte a ni a, nimin tlai khan Chief Judicial Magistrate Champhai chuan, anmahni Cout area bawlhhlawh halnaah YMA leh Sawrkar Ukil, APP leh a concern Department Official-te hmuhpui leh hriatpuina in a halral a ni. Nimina halral tak Pseudoephedrine hi tablet nuai 23 sing 9 leh sang 7 a ni a, tualchhung market rate-a chhutin cheng nuai 119 sing 8 leh sang 5 man hu a ni a. Herion pawh gram 37.8 halralin local market-ah chuan cheng nuai 2 sing khat man hu a ni.
BURMA VAWK SEM DAWN :September Ni 23 atanga Ni 25 chhung khan Zokhawthar kaltlanga Burma ram atanga Vawkte lo lut te NLUP a sem tlak a ni em tih Mizoram Sorkarin a enfiah a, heng vawk an enfiah te hian tunlai vawk natna PRRS an vei lo tih hmuhchhuah niin NLUP A vawk vulh thlangtute tan sem tura ruahman an ni.
Burma ram atanga vawk lolut te enfiah tur hian Mizoram Sorkar chuan Vety Department-a Ran natna enfiah thiam bik Dr.Esther Lalzoliani leh Dr C. Neihthangpuii te Aizawl atanga rawn tirin Champhai Vety Department te nen tang kawpin Vawk te hi enfiah a ni a, heng an vawk endik 495 te hi an thisen laksak vekin a mal te tein Laboratory-ah test hrang hrang an paltlang tir leh a, Computer leh PRRS Test-na khawl bik hmanga endik an nih hnuin Vawk thisen an test-ah hian PRRS hrik pakhatah mah an hmu chhuak lo a ni.
Burma ram atanga vawk lo lut ah te hian PRRS an hmuhchhuah tak loh avangin Mizoram Sorkar leh Vety Department te chuan NLUP a Vawk vulh Trade thlangtute tan sem tlakah an ngai a, Tuna lo thleng tawh leh an test tawh sa vawk 495 te hi Champhai leh a chhehvela NLUP 2nd Installment atan vawiin hian Vety Dept. chuan an sem chhuak nghal dawn ani. Heng Vawk semna hun hmang tur leh vawk te en tur hian Animal Husbandary & Veterinary Minister C. Ngunlianchunga chuan vawiin Inrinni hian Champhai a rawn tlawh dawn a ni. Chawhnu dar 1 ah vawkte hi a sem chhuak dawn a ni.
Mizoram Sorkar chuan NLUP a sem atan hian Tripura leh State dang atangin man to taka vawk lalutin an lo sem tawh a, mahse heng vawk an sem tawh te hi an thih nasat avang leh senso a tam avangin hmun dang atanga lakluhna hi a ngaihtuah reng a, Burma Vawk te'n PRRS an vei lo tih hmuhchhuah a nih takah chuan sum leh pai senso tlem zawkin, Mizoram sik leh sa mil leh ngeih sa Vawk an sem thei tawh dawn a ni.
MLA IN KARATE MAT AN PEK HUN TUR NGHAK HLEL :Champhai District Karate Assn chuan nimin tlai khan DCSO office chamber-ah meeting an nei.
He meeting-ah hian Lungleia neih tur Inter District Karate Championship thlirin, Champhai District aiawh intirh ngei nise an ti a, Champhai aiawh tur hian infiammi 10 leh anmahni hruaitu mi 2 tirh nise an ti a, Thawhtanni hian Champhai an chhuahsan ang a, he championship hi October ni 3 thleng an khel dawn a ni. Hei bakah hian Champhai North Bialtu MLA Pu TT Zothansanga'n Karate Mat pek a tum chu a lo thlen hunah ropui taka hawnna neih nise an ti a, mat thar pual hian Mizoram hmun hrang hranga thawn darh tur Karate show pawh buatsaih nise tiin an rel bawk. New Champhaia cheng vaibelchhe 20 senga sak tur Karate inpui chungchang pawh meeting ah hian rel niin a hlawhtlinna hmel an hmu chho zel chu lawmawm an tih thu an sawi bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Free Sale (Rs. 63.46)
ni 26.9.2014 (zirtawpni)
CHAMPHAI-AH FAINA HAPTA HMAN DAN TUR REL :Champhai a Faina hapta hman dan tur relin nimin khan District Level Cleanliness Week 2014 Committee chu I&PR Conference Hall ah an thukhawm.
He thutkhawm hi an Chairman Sangdingliana, Champhai DC chuan a kaihruai a, kumtina Faina Hapta hman thin chu kuminah pawh October ni 2 atanga ni 8 chhunga hman leh nise an ti a. karleh Thawhlehni zing dar 7 ah CHANEM tualah hawnna buatsaih nise, khuallian ah DC hmangin, hnatlang turin Scout & Guides Member 300 vel leh Champhai Town huamchhung a YMA Member te sawm nise, an ti a; khuallian hian hnatlang turte hi a vailiam nghal dawn a ni.
Kum danga lo tih thin tawh angin kuminah School fai leh veng fai endik leh nise tiin meeting chuan a rel bawk a. School fai hi YMA Sub-Hqrs. in an endik ang a, Veng fai hi MJA Champhai District ten an endik dawn thung a ni. Heng inelnaahhian lawmman siam tur niin Pakhatna in Rs. 5000, Pahnihna in Rs. 3000 leh Pathumna in Rs. 2000 an dawng dawn a ni. Faina Hapta chhung hian Sawrkar pisa, zirna in, YMA leh VC ah faina hnatlang a tam thei ang ber nei tura ngenna siam nise, an ti bawk. Faina Hapta kharna hi October ni 8 ah I&PR Auditorium a neih tura ruahman ani a, khuallian atan TT Zothansanga, Champhai North Bialtu MLA chu beisei a ni a, faina hapta hman laia inelna buatsaiha lawmman sem chhuah tura nih bakah Scout & Guides hnatlangte hnenah Certificate of Appreciation hlan tur a ni bawk. Cleanliness Week chhung hian Champhai hmun hrang hrang ah faina uar tura inzirtirna thuziak tar nise tiin meeting chuan a rel bawk.
Nimin meeting chuan nakuma Faina Hapta hman dan tura rawtna, State Level Committee a thlen tur pawh an duang nghal a, inelnaah hian Zirna In leh Veng bakah, Sawrkar Posa leh Thingpui Dawr tihtel nise, an ti a. Zirna In pawh Elementary leh Secondary a then hran tawh nise, an ti bawk.
DISTRICT LEVEL RGKA NEIH TUR REL :Nimin tlai khan Champhai District Sports Committee chu an Chairman Sangdingliana, DC hovin SPorts Committee Office ah an thukhawm a, District Level Rajiv Gandhi Khel Abhyan (RGKA) chungchang an rel.
District Level RGKA, PYKKA tia hriat thin hi Champhai ah chuan Oct. ni 14-16 ah neih tura ruahman a ni a. Inelnaah hian team lamah Badminton, Table Tennis, Football leh Hockey te a ni ang a, individual ah Boxing, Judo, Athletics, Taekwondo, Wrestling leh Weightlifting te a ni ang. Heng intihsiakna a Hockey tih loh zawng chu mipa leh hmeichhia inelna tur a ni a, Hockey hi hmeichhe tan bik a ni a, a tel tur hi Kumin December ni 31 a kum 16 la pel lo chin an ni tur a ni.
Meeting ah hian a senso tur pawh bithliah fel nghal a ni a, discipline pakhat tan Rs. sing 2 zel ruahman niin, a vaia senso tur chu Rs. nuai 4 a ni dawn a, individual bikah hian pakhatna in Rs. 350 a dawng ang a, pahnihna in Rs. 250, pathumnain Rs. 150 dawngin heng lawmman te hi bank account kaltlanga pek chhuah tur a ni dawn a, infiammi telte hi kumin hian TA pek an ni dawn bawk.
He competition a sum hman tur za zela 60 hi rawn pek phawt a ni ang a, za zela 40 hi competition awh hnua hmh tura ni athung. State Level RGKA chu November chawlhkar hmasa berah neih tur a ni. Nimin meeting ah hian State in a rawn ruahman, kum 25 chin tel theihna tur women competition pawh sawi lan nghal a ni a, rel tur a tam tham deuh avangin thutkhawm leha ngaihtuah turin an dah a ni.
CHAMPHAI MZP TE CHAKMA DUH LOH KAWNG ZAWH :State Technical Entrance Examination 2014 a Category I a Chakma leh hnamdang thun an nih duhlohna lantirin nimin khan MZP Champhai Hqrs. huaihawtin zirlaiten kawng an zawh. Kawngzawh hi Vengsang Biak In kawt atangin Bethel Kawn thleng neih a ni a.
CHAMPHAI DRDA TEN IPPE TRAINING PE :Central sawrkarin kum 2011 chhiarpui behchhana RD Block hnufual bik a thlan zingah Mizoram a RD Block 15 an tel a, Khawzawl RD Block 15 an tel a, Khawzawl RD Block pawh Block hnufual zingah hian a tel a. Heng RD Block a cheng te hian enzawnna ngelnghet zawk leh kawng hrang hranga hmasawnna tluantling zawk an neih theihna turin kum 2015 atangin MGNREGS hmangin hma lak tum a ni a. Hemi atana inbuatsaihna Intensive Participatory Planning Exercise (IPPE) kalpui mek ani a. Hemi chungchangah hian Khawzawl RD Block a MGNREGS hnathawktute chu Thawhtanni atanga Nilaini thleng khan Champhai DRDA chuan Champhai ah training an pe.
GANJA MAN :Nimin chawhma dar 11 vel khan Champhai Police leh DSB tangkawp chuan Ganja Kg 15 an man. Champhai Police leh DSB te hian an thudawn bawhzuiin, nimin khan Police Checkgate, Khankawnah Aizawl lam pan tur Sumo an lo check a. Hetah hian Ganja hi an man a, a neitu ni a puh Chingsiami, KUm 45 d/o Ropianga (L) Hnahlan Dam Veng nia insawi pawh an man nghal a. ND&PS Act. hmanga thubuai siamsak niin vawiinah Court ah hruai a ni ang. CHamphai Police te hian Ruihhlo leh dan lova sumdawnna chu tunlai hian ngawrh takin an vil a, Police Check Gate ah chhun/zan zawmin an Duty thin a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Free Sale (Rs. 63.46)
ni 25.9.2014 (ningani)
SUB-HQRS. YMA CHAMPHAI EXECUTIVE COMMITTEE :Ni 24.9.2014 (Nilaini) khan Sub-Hqrs. YMA Champhai Executive Committee Vawi 6-na chu Sub-Hqrs. YMA Office Tlangrawtah neih a ni. Pu VL Chama Hnamte, President kaihhruaina hnuaia Executive Committee neihah hian YMA General Conference Vawi 69-na Ratu a neih tura Rorel Agenda hrang hrangte thlir lawkna hun an hman bakah Sub-Hqrs. YMA Champhai ten hma an lo lak tawh te inhrilh hriatna hun an hmang.
ROREL TURTE :
YMA KHAWIH
1) YMA Dan Bu ennawn ni rawh se.
2)Kan hnam incheina/thuamhnaw te hi tun aia uluk leh fimkhur zawka humhalh ni rawh se.
3) Chhiatrupna laka lo inven dan zirtirna hi thingtlang lamah neih ve a nih theih nan CYMA in hma la rawh se.
4) Kumpuan pual thawhlawm member tinah Rs. 5 khawn ni rawh se
5) Chhiat/thatni chungchang
SAWRKAR KHAWIH :
1) Mizoram ah paper Mills din a nih theih nan Sawrkar ah ngenna siam ni se.
2) Drugs License Sawrkar in a pek dawnin License diltu awmna Group emaw, Branch emaw hriatpuina lehkha tel ngeia pek a nih theih nan hma lak ni rawh se.
SUM KHAWL DAN CHUNGCHANG ZIRTIRNA NEI :Reserved Bank of India Guwahati buatsaihin nimin khan Ruantlang Community Hall ah Financial Literacy Camp neih a ni a, Pu Zoengsanga, Addl. DC chuan khuallian niin a hmanpui.
Khuallian Pu Zoengsanga, Addl. DC chuan Champhai a sum khawl dan chungchang zirtirna neih a ni chu lawmawm a tih thu a sawi a, Mizote hi sum khawlna kawngah kan hniam hle a, hemi kawngah hian hmasawn kan ngai hle a ni tih sawiin kan ram kan rethei hle a, sawrkar sum rinchanin tun dinhmun hi kan la thleng thei a ni a, kan sum hmuhchhuah ang ang te hi kan hmalam hun ngaihtuaha renchem taka kan khawl a tul hle ani a ti a. bank ah hian sum khawl dan chi hrang hrang a awm a, hengte hi hrechian gila, tangkai takin hmang ila a duhawm hle ani a ti. Sum khawl tura thil tangkai pawh sawi nghalin kan mamawh leh kan duh ang kan thliarhran thiam a ngai a, zirlai tan phei chuan hei hi a pawimawh zual a, lehkha thiamna hi tunlai chuan manto taka lei a ngai tawh a, zirna senso a hautak hmaa kan lo inkhawl hian nakina kan zir zelna turah rahbi kan lo tuk tawh tihna a ni tih sawiin a khawl dan bakah a hman chhuah dan kan thiam a tul hle a, kan duhzawng tihhniam a ngai a, kan duhzawn glei lovin khawl ila, nakina tangkai turin kan inchhek tihna a ni a ti a, pawisa khawl dan thiam tura campaign buatsaih chu hmang tangkai turin kalkhawmte a chah a ni.
Reserved Bank of India , Guwahati atanga lokal Pi Ambika pawhin RBI kalphung leh hnathawhte tarlangin RBI chu bank khaikhawmtu ber leh India rama bank inchhunkhawmna a ni a ti a, India rama pawisa chet vel dan zawng zawng hi RBI kuta awm a nih thu a sawi a, pawisa khawl dan leh pawisa lem hriat danah te, zirtirna a pe a ni. Financial Literacy Camp ah hian Addt. Project Manager NABARD chuan Financial Literacy Camp neih dan leh NABARD hmalak dan hrang hrangte a sawifiah a ni.
VAWK THISEN ENFIAH :Nimin khan AH & Vety Dept. mithiamte chuan khawchhak Myanmar lam atanga vawk lo lutte thisen endik tur laiin endik mek a ni. Nimin khan Zotlang a Pu C. Vanlalhmuaka vawk chah thlen 570 zinga 25 vel thisen chu endik tur hian lak a ni a, thisen enfik tur hian Aizawl atangin Dr. Esther Zoliani, Micro Biologist leh Dr. Hualngo, Disease Investifation Officer te leh Staff dangte a lokal a, Champhai DVO Staff ten an tawiawm bawk a ni. Aizawl atanga mithiam lokalte hian thisen enfikna atana hmanraw tangkai zawng zawng rawn keng nghalin DVO Quarter bulah inkulh a, nimin tlai atanga nizan zanrei thelng khan endik hna hi an thawk nghal a, vawiin tlai lam hian endikan result hi hriat hman beisei a ni. DVO Pu lalchungnunga Pudaite sawi danin Myanmar lam atanga vawk lo lut hian hri tha lo a pai ngei em? tih hi tunah hian mithiamte hian an finfiah dawn a ni a ti.
TANPUINA DAWNGTUTE ENDIK :Child Development Project Office, Champhai chuan tunlai hian hmun dang rualin National Special Assistance Programme Beneficiary Social Audit an nei mek. Social Audit hi Thawhtanni atanga tan niin Zotlang, Ruantlang leh New Champhai te zawhfel tawh a ni a, nimin atang khan khawchhungah neih a ni a, nikhatah hmun thumah zel Social Audit hi neih a ni. NSAP hi Central Sawkar Programme pakhat a ni a, he programme hnuaiah hian BPL atangin rualban lo pension IGNDPS te, tar kum 80 chunglam leh kum 80 hnuai lam pension IGNDAPS te, hmeithai pension IGNWPS leh chhungkuaa eizawngtu an thiha tanpuina NSVS te pekchhuah thin a ni.
JJB THUKHAWM :Nimin a Champhai District Juvenile Justice Board thukhawm chuan naupang pawikhaih 3 te chungchang ngaihtuahin case pahnih hi pawngsual thubuai a ni a, case pakhat hi MLTP Act bawhchhia base a ni.
ZIRLAI KIM TUR :Vawiin chawhma dar 10 hian Chakma Issue avangin DC Office kawtah Champhaia Zirlai zawng zawngte kim taka kal vek tur a ni tih MZP Hqrs. Champhai hruaitute hnen atangin thu dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Beisei (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Free Sale (Rs. 63.46)
ni 24.9.2014 (nilaini)
POLLING STATION THAR DAHBELH DIL :Champhai District ah Polling Station pakhat siam belh tura ruaman na chu ELection Commission of India hnenah thlen a ni.
Champhai DC Office Election Branch atanga thu dawn danin Champhai District chhungah Polling Station pakhat siam belh tura ruahmanna siam a ni. He polling Station thar hi Vengthlang North ah niin Champhai High School ah Station hi dah tura ruahman a ni. Hei bakah hian Polling Station Building siam rem tura rawtna thenkhat a awm bawk a. Govt. Comprehensive Middle School chu tihtawp a nih avangin polling station building hi Govt. LM Middle School a sawn tum ani. Awmpui Veng Polling Station Building Govt. Vengthlang Middle School a dah thin pawh Govt. Primary School II a sawn tum a nih bakah North khawbung leh Neihdawna Vote thlak thinna chu Primary School atanga Middle School a sawn tum ani a. Lengten Constituency atangin hetiang Polling Station Building sawn rawtna hi pahnih a awm bawk.
Heng rawtnate hi ELection Branch chuan vawiin khan Election COmmission of India hnenah a thlen a. ELection Commission of India hian rem a rawn tihpui chuan a taka kalpui nghal a ni ang.
THIM NILENG DAWN :Tukin zing dar 9:30 - 5:00 PM thleng 132 KV Sub-Station hman theih tura hna tul an tawh dawn avangin Champhai khawpui chhungah Power Supply a awm dawn lo a, P&E Dept. chuan mipui hriatthiamna an ngen.
DRDA TEN TRAINING PE :DRDA, Champhai buatsaihin nimin khan Dilkawn leh Kelkang ah Intensive Participation Planning Exercise (IPPE) training neih a ni.
He training ah hian Dr. F. Laldinthara leh Lalmalsawmi Renthlei te chuan zirtirna an pe a. IPPE kalpui dan tur leh a hman tangkai dan tur te, hemi hnuaia hnathawh dan tur hran ghrangah zirtirna an pe a ni. IPPE hi Mahatma Gandhi NREGA hi kumin hian a kalphung tlema thlak danglamin Convergence lamah nasa zawka kalpui tum a ni a, kalphung tharah hian VEC te chuan hna awm zawng zawng 20% an thawk ang a, DRDA leh BDO te chuan 40% ve ve an thawk dawn a ni. Hna awm zawng zawng za zela 60 hi Agriculture lama Convergence tura tih a ni a, hemi a hnathawhna tur thlan hi IPPE in a tum chu a ni. Nimin training ah hian Dilkawn leh Kelkang NGO hrang hrang hruaitute an tel a, vawiinah mipui mimir tan chhunzawm leh tur niin, labour budget ngaihtuah nghal ani ang.
PWD EE NU BORAL :Tukin zing dar 4:44 khan PWD EE Pu Lalkima nu Pi F. Aiziki (91) chu a boral a. Pu Lalkima te chhung hi tukin zing khan Lunglei lam an pan nghal a ni.
KHAWZAWL VENGTHAR LEI TLAKHNIAM BELH :Khawzawl Vengthar lei tla hniam thin chu tunhnai ruahsur nasa avang khan a che nasa zual hle a. He lei che thin hi a remchan dan ang anga khuh hul nan bialtu MLA chuan silpoulin engemaw zat Vengthar Branch YMA kutah a hlan.
Thudawnna in a sawi danin Khawzawl Vengthar lei tlahniam hi kum danga a chetna ngaiah che chhunzawm lehin a chet nasatna laiah chuan meter khat vel zetin a tla hniam tawh a, Vengthar Bazar bul Champhai Road pawh nasa takin a tlahniam bawk a, tum hnih lai mi tlawmngai ten lirthei kal theih turin an chhilh rual tawh a ni. Kar kalta Ningani zan khan K. Ziona Building bul Champhai Road kawngpui sir ah alkatra barel tiat velin, Feet 3 vel zeta thukin lei a kaw hawk a, hei hi tui a luh zel loh nan hemi zan vek hian hnawh leh nghal ani a. Zirtawp zan khan helai lei kua awmna bul lawk kawng thlan glamah lei chhung lam che avangin feet 10 vela thui, feet 3 dawna zau, feet thum vel bawka thukin lei a khi bawk a hei hi Inrinni khan a bul vela In neitu ten tuihawk lut thei lo turin an hnawh lehnghal a ni.
Vengthar YMA hruaitute hian Vengthar Field chheh vela Chenna In leh huan lo ram leikhi laka ven nan a mamawh zual chhungkuate hnenah nimin tlai khan Silpoulin 16 an sem chhuak bawk a ni. Hemi hmalam hian TUichang North Block Congress hruaitute chuan chhunkaw thahnem tak hnenah silpoulin an lo sem tawh bawk a. Vengthar lei che thin hi kum 2007 bawr vel khan a intan tawh a, kumtin deuhthaw zawi zawiin a che reng a. Sawrkar lam atanga hmalakna mumal tak a la awm lo niin thu kan dawng bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Nil (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Free Sale (Rs. 63.46)
ni 23.9.2014 (thawhlehni)
132 KV SUB STATION :Champhai 132 KV Sub-Station chu hman theih turin tunlai hian Power & Electricity Dept. chuan ngawrh takin an buatsaih mek.
Inrinni khan 132 KV Sub-Station chawmtu tur Electric hruite chu hlawhtling taka endik a lo ni tawh a. P&E Dept. chuan ni 4 chhungin he Sub-Station hi hman a nih theihna turin an buaipui tawh a, Aizawl atanga mithiam bik ten an endik loh chuan hman theih a ni lova, hei vang hian AIzawl atanga lokalte chuan nimin khan endikin, nimin vek khan a hmantlak dawn em tih enchhin nghal a ni. Sub-Station a hnathawh hi David C. Zahmuaka, SE Champhai Circle; Thanglawra, EE; Lalthanliana, SDO bakah Laldinpuia; K. Lalremruata, PC Lalrawnliana, Sub-Station Engineer leh Lalhmingthanga ten uluk takin an vil a ni.
DUTY ULUK ZUAL :Champhai khawpui chhunga lirthei kaldan a mumal zawk theihna turin tunlai hian Traffi POlice te an duty ngawrh hle.
Champhai khawpui chhungah hian lirthei veivak a tam tawh avangin traffic police te hian mumal zawk leh tha zawka lirthei veivakte an insulpel theih nan te, dan bawhchhia a din phal lohna hmuna ding lui tlat an awm lohna turin kar hmasa atang khan ngawrh takin an duty a. An duty hian rah tha chhuahin pisa kai hunlaia Champhai khawpui liethei tawt pawh a ziaawm phah hle. Traffic police te hian Sunday khan duty an neihnaah dan bawhchia liethei 16 vel an man a, pawisa an chawitir zawng zawng chu Rs. 1800 vel a ni. Traffic police hi Sunday a an duty ngai loh avangin lirthei, a bikin two wheeler zingah hemi ni hian speed limit pela tlan an tam thei hle a.
VANIS A MULTI GYM IN HLUT HLAWH :Vanlallawma Indoor Stadium a Multi Gym chu hawn a nih atanga vawiin thlengin hmangtu an tam thei hle.
Multi Gym hmang tur hian thla hmasa atang khan member nih theina hun hawn niin, tun thla tir khan seat awm zawng zawng chu luahkhah vek a ni tawh a, tunah chuan member nih theihna hun hi khar niin member hi 200 chuang an awm mek. Multi gym hi zing dar 5 atanga dar 9 lehtlai lamah dar 3-5 chhung hawn a ni a. Hawn a nih chhung hian hmangtu an khat deuh reng ani.
FAINA HAPTA :THla thar October ni 2-8 chhung khian Faina Hapta hman leh tura ruahman ani a. District Level Cleanliness Week, 2014 Committee chu he Hapta hman dan tur chungchang ngaihtuah hian naktip 25.9.2014 chawhnu dar 1 khian I&PR Conf. Hall, CHANEM Building ah an thukhawm ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : DCSO Permit (Rs. 58.37)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.83)
Diesel : Free Sale (Rs. 63.46)
ni 22.9.2014 (thawhtanni)
CHAMPHAI-AH MNF IN MARTARTE NI HMANG :Inrinni khan MNF Champhai North Block I leh South Block buatsaihin Kahrawt YMA Hall-ah Martarte Ni vawi 34-na hman ani. He hun hi Pu R. Chalhlira, President MNF North Block I chuan a kaihruai a, martarte sunna leh martar chhungte chibai bukna hun hman ani. Pu PC Biakchungnunga, Oraganizer MNF, Gen Hqrs. chuan thusawiin kan Pathian hian mahni tana nung lova midangte tana nung turin min siam a, vawiina kan sunte pawh hian kan ram tan an nunna an hlan ani tih hriain keini pawh hian an hnung zui chu kan tih tur a ni tih a sawi. Martar chhungte hnen atanga thusawi ngaihthlak a nih hnuah Ex-MLA Pu K. Vanlalauva chuan thu sawiin Martarte Ni hi MNF ten ni pawimawh kan hman thin 6 te zinga pakhat a ni a ti a, 1980 atan gkhan he ni hi hman tan a ni a, MNF hian zalenna kan sual ngei a, chumi avanga martarte hi awm an ni a ti a, miten martarhi an awm tak tak lo an tih pawh hi kan lungphunte pawh hian a entir chiang hle a ni ti a, 1961 khan MNF hi lo piangin lungrual takin kan awm zel a, chu chu party dangte laka kan danglamna a ni a ti a, MNF ah hian inlungrualna hi chhawm zui zel nise a duh tih a sawi bawk. maratarte Ni puala inkhawm hi Pu R. Thangseia, President, MNF Champhai South Block chuan lawmthu sawiin a khar a ni. Martarte ni pual hian chawhma dar 10 khan Pu R. Thangseia kaihhruaina hnuaiah CHANEM kawta Martarte thlanah zahna pangpar dah a ni a, he hunah hian Champhai North leh South a MNF hruaitute an tel tha hle a ni.
DRO PENSION DAWN :Pu C. Rohmingthanga, District Research Officer, Economics & Statistics Department chuan thla thar October ni 1 khian Superannuation Pension in a hna a chawlhsan dawn. Pu Rohmingthanga hi he department an rawn hawna District Research Officer awm hmasa ber ani a, a awm chhung hian DRO Office hmun tur Champhai Vengsang (Liana Veng) ah a tifel a, Office building leh staff quarters te hi sawrkarin an rawn sak thuai beisei a ni.
TRAFFIC DUTY :Nimin Pathianni khan Champhai Traffic Police te Duty in dan bawhchhia motor 16 vel an man a, heng dan bawhchhia pawisa chawitir zat hi Rs. 1800 a ni. Traffic police te hi Pathianni hian an duty ngai loh avangin Pathianni hian Two Wheeler chak tak tak a khalh an tam thin a, mipui him zawk nan nimin khan hmun 2 ah an duty a, hetah hian Two Wheeler helmet khum loa khalh leh license keng loa khalh leh licence keng lo a khalh an awm nual a, rui chunga motor khalh pawh pakhat man a ni bawk. An mi man zinga 7 te chu in report leh tura hriattir an ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : DCSO Permit (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 20.9.2014 (Inrinni)
TLEIRAWL RUK TUM MAN :Ni 19.9.2014 (Zirtawpni) ni khan Champhai Electric tleirawl pahnih an chhungte hriat loha Singapore leh Thailand thawn tura hruaibo tum Rodinmawii (50) w/o Tluanga, Nazareth Veng/DK Mual chu Champhai Police ten an man.
Rodinmawii hian kumin June thla khan Biate khuaah hian mi pahnih thum vel foreign a kal tur hian a lo sawm tawh a. Mahse, Biate YMA chuan ring hlel in amah hi an man a, thawnchho tawh lo tur leh hetiang lama inhnamhnawih tawh lo turin Bond te sign tirin chhuah leh a ni a. Tunhnai khan Rodinmawii hian Champhai Electric Veng tleirawl pahnih te chu an chhungte hriat lohin a lo thlem leh a. Tichuan Zokhawtharah hruaipheiin an chhungte mangang chuan Police ah FIR theh lut in an zawng nghal a. Rodinmawii hian an zawng tih a hriat ve leh tleirawl pahnih te chu Champhai lamah a let san a. Zirtawpni khan heng a mi hruai tleirawl pahnihte hi dam takin hmuh niin Rodinmawii pawh hi Police ten an man nghalin District jail ah dah luh a ni.
MINISTER IN MHIP WORKSHOP HMANPUI :Pu Lal Thanzara, Minister of Health Services chuan,hna thawk hah lova hausak thut duhna thinlung hi Mizo ten kan paih a tul a ni a ti.
He thu hi nimin chhun dar 11 a MHIP Sub-Hqrs.Champhai in,Sensitization of Pseudoephedrine and Methanphetamine Workshop, I&PR Conference Hall-a an buatsaih ah sawiin, minister chuan, Mizoram thlalaite hi ruihhloin min run a, Kohhran leh NGO ten ruihhlo hi kan do loh chuan,kan ram leh hnam min tichhe mai ang tih a hlauhawm hle a ni, a ti a, Champhai hi ruihhlo kawng a nih angin,hemi kawngah hian mipuiten chinchang kan hriat a tulin, chumi atan chuan kan inbuatsaih a tul hle a, Mizote hian hnathawk vak lova hausak thut duhna thinglung kan paih a ngai a. Chiahpuam atanga khehpuam thlengin chhungkaw tam takin kan buaipui a. Sum leh pai hailut pawh thahnem tak an awm, Mahse kan Bible-in sum tam tak aiin hmingthat thlang zawk turin min ti a. Hetiang kut tling lova sum lalut thinte hian,Kohhran leh thil dangah zah an kai ngai lova, hmingthatna kan ngaihtuah zawk tur a ni, a ti.
Pu Patea chuan,sum duhna avangin kan tlachhe mai ang tih a hlauh thu tarlang bawkin, sum kan hmuhna tur a nih avangin kan ram chhiatna kan pawisa lova, chumi kawnga hmalakna atana he hun hi buatsaih a nih thu a sawi a, khawvel kan chhuahsan huna kan chhawm loh turah kan buai nasa lutuk hi sim a tul hle a ni, a ti a, kalkhawmte chu an thu hriat te puang darh a, zirtirna pe zel turin a chah bawk. Methamphetamine chungchang pawh sawiin, thalai zingah Meth buaipui an awm tan mek a. He ruihhlo hian awlsam takin mihring a tichhe thei a. Kan lo inven lawk loh chuan kan chhiatpui ngei dawn a ni, tiin a sawi. Minister chuan tunlaia sorkarin NGO atanga vauna a tawk thin chu pawi a tih thu leh, NGO te chuan pressure group emaw intiin hma an la ang tih a hlauh thu a tarlang tel bawk a, sorkar thawhpuia, a kal sualna tura khalh ngiltu ni se a duh tih a sawi tel bawk.
Nimin workshop hi Pi VL Rochhari, President, Sub-Hqrs MHIP Champhai chuan a kaihhruai a, Resource person Dr. Lalsawma Pachuau Jt. Director, Food & Drugs Administrator, Health & Family Welfare Deptt chuan methamphetamine nihphung leh mihring-a nghawng a neih theih danah zirtirna a pe a, Pu Ngurthanzama Sailo, Excise & Narcotics Deptt Inspector chuan Illicit Drugs Traffickling, Psuedoephedrine & Methamphetamine in Mizoram tih thupui hmanga zirtirna a pek bakah, Pi Lucy Lalrinthari, Special Judge, ND& PS Act. Dictrict Court chuan ND&PS Act-ah zirtirna a pe a, sawihona hun hman nghal a ni.
HERMON VENGAH INTHAHNA THLENG :Nizan zanlai dar 12:00 leh dar 1:00 inkar vel khan B.Lalzuiliana kum 40, s/o B.Ramhluna (L) Khawzawl Hermon veng chu, Hermon veng, Chhumliam kawnah thi a hmuh a ni a, mi kut tuara thi nia hriat a ni. Kan thudawn danin, nizan khan B.Lalzuiliana hi mi pathum nen an intibuai nia hriat a ni a, an intibuai thawm hi a bulhnai awmte hian hriain Police an hrilh a, Police te an thlen hi chuan B.Lalzuiliana hian alo thi fel der tawh a ni.Khawzawl Police ten thil awm dan an chhui danin, mi kut tuara thi B.Lalzuiliana hian a intihbuaipui zing ami Lallawmthanga Hermon veng chu a nak vei lamah chemtein a vit a, hei vang hian Lallawmthanga thiante hian B.Lalzuiliana hi kut an thlak ta nia rin a ni a, a malpui hnung lam ding lam leh vei lamah leh a chawn puar dinglamah te, a ban veilamah te chemtea vihna ni awm tak a awm a ni. B.Lalzuiliana hi nimin khan Khawzawl damdawi in-ah postmortem niin nimin vek khan Hermon veng thlanmualah vuiliam a ni. Khawzawl Police te chuan B.Lalzuiliana thihna kaihnawihah hian mi pahnih an man a, nimin khan District Court Champhaiah an hruai chho nghal an ni. He intihbuainaa hliam tuar Lallawmthanga hi nizan vek hian Champhai District Hospital panpui nghal niin, Champhai District Hospital-ah hian enkawl mek a ni.
SCERT HNUAIAH TRAINING NEI :Nimin dar 11 khan Govt English Medium Middle School leh Primary School zirtirtute training neih chu khar a ni. Kharna inkhawm hi Jt Director Laldawngliani Chawngthu SCERT chuan a kaihruai a, Deputy Director Ramdinliani SCERT leh Lalduhawmi Hnamte, Tutor SCERT ten Aizawl lam atangin an rawn hmanpui a ni. He hunah hian Joint Director Laldawngliani Chawngthu SCERT chuan thusawiin,training na a zirtirtute an kal tha chu lawmawm a tih thu leh, 2002 ah English medium hi tan a ni a, Mizoramah Govt English Medium P/S leh M/S 112 a awm tawh thu sawiin, English pawimawhzia leh English tel lo chuan hmasawn a harsat thu te, English school-ah Work Education teacher an ni emaw, School compound hrim hrimah chuan English hman vek ni thei se a duhthu a sawi bawk. Nimin training-ah hian Zirtirtu training te awiawhin Pu H.Lalzova, Venglai Govt M/S Head master chuan thu a sawi a ni. He training a zirtirtu kalte hnenah hian an kalna hlat dan a zirin TA/DA pek a nih bakah, certificate, Oxford Dictionary leh lehkhabu dangte pek vek an ni bawk. He training closing function hi RL Thianghlima DIET Principal leh Lalsiamliani SDEO Champhai ten an hman pui bawk a ni.
MINISTER IN PHULLEM PHAH TLAWH :Nimin zing dar 7 khan Minister of State Pu.Lalthanzara chuan Chhangphut field-a phullem phah mek chu a hmunah a tlawh Pu Patea hi CDFA hruaitute chuan lo dawng sawngin, field a phullem an phah mek chu an lo enpui a, harsatna an tawh mek te lo thlenin, Chhangphut field sir la blacktop loh te chu an harsatna lian tak a nih thu an sawi a, Field-ah hian silica sand phah tur zawng zawng chanve chu phah a nih tawh thu te, trip 2 lo thleng tur a la awm thu leh, trip 1 chuan vairengte a lo thlen tawh thu te hrilhin, ruahsur avanga hnathawh chak a nih theih loh thu te an sawi bawk.
Pu Lalthanzara, MFA President pawhin thu sawiin, sawrkar hmalakna zara hetiang khelmual tha Champhaia a awm tur hi a lawmpui thu a sawi a, kan hma lawka Under 14 world cup, India in kan thlen turah pawh, Mizo thalai a tam thei ang ber thawhchhuah an tum thu te, chumi atan chuan Champhai thalaite pawhin he khelmual hi hmangthiama, tumruhna leh taihmakna nena bei turin Champhai thalaite chu a chah bawk a ni. Tukin zing vek khan Minister hian Champhai District Hospital sak thar pawh a tlawh nghal a, Pu.Thanzara chuan Chhangphut Field leh Hospital thar hi a ruala hawn anih theih nan,Sawrkarin ruahmanna an siam mek thu a sawi.
NGO TEN LEHKHA THEH LUT :Nimin zing khan Minister Pu Lalthanzara hnenah Champhai District NGO Coordination Committee OB te chuan, Champhai District Hospital a doctor leh nurse dah belh turin,ziak leh thu-in dilna an thlen a. NGO hruaitute chuan Serchhip khua, Champhai aia mipui tlem zawk leh damlo pawh thla khata 300 nei tling ngai lovin,ENT doctor 2 (pahnih) leh nurse 28 lai an neih lai a, Champhai District Hospital in ENT Doctor an neih loh thu leh nurse pawh 25 chiah an neih thu an thlen bakah, Champhai Damdawi Inah hian thlakhatah damlo 420 chuang enkawl ziah ang an ni a. Thla tina nau piang 100 chuang nei ziah Champhai District Hospital in naupang pual bik doctor an neih loh rei tawhzia te Health Minister hnenah hian thlen bawk in, Health Minister chuan theihtawpa a lo enzui tur thu in NGO te hi a lo chhang a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 19.9.2014 (zirtawpni)
MINISTER CHAMPHAIAH :Health & Family Welfare, Minor Irrigation leh a dang changtu Minister of State Pu Lalthanzara chuan nimin khan Champhai a lo thleng Nimin chawhnu dar 3:30 bawr vel khan Pu Lalthanzara hi rawn thlengin,Circuit House-ah official ten an lo dawngsawng a ni. Minister hian nimin vek khan Phaizau-a Minor Irrigation-in thlai chawmna atana tui an khuah te, Zotlanga tuikhuah pahnih bakah,Zote-a Minor Irrigation hmalakna te a hmunah a tlawh nghal bawk. Minister hian vawiin zing dar 7 hian Chhangphut Field-a phullem phah mek chu a hmunah a tlawh dawn bawk a. Chhunah MHIP Jt Hqrs in an buatsaih sensitization workshop on Pseudoephedrine and methamphetamine chu khuallian niin a hmanpui ang a, vawiin vek hian Aizawl lam panin a kir leh nghal dawn a ni.
VAWK LAK LUH ENDIK DAWN :Karleh hian AH&Vety Department chuan khawchhak atanga vawk rawn kalte endikna an kalpui dawn. Champhai DVO Dr.Lalchungnunga Pudaite in kan palai a hrilh danin,Aizawl atangin vawk endik tur hian mithiam an lokal dawn a.
Khawchhak atanga vawk lokalte hian natna an rawn keng em tih an thisen atangin endik a ni dawn a, tun tumah hian vawk 1000 vel endik tura ruahman a ni. He endikna atang hian khawchhak atanga vawk rawn kalte hi a him tawk em tih finfiah a ni dawn a, a him tawk chuan NLUP-a sem atan pawh a iai awm dawn loh niin DVO chuan a sawi. AH&Vety Deptt hian NLUP-a vawk vulh thlangtute tan 2nd Phase,2nd Installment an kalpui mek a. Dr.Lalchungnunga Pudaite chuan vawk vulh bikah hian Champhai chu Mizorama Model Town atana siam theih a nih tur thu sawiin, chumi atan chuan chak taka hmalak a ni, a ti a, vawk vulh thlangtu mi 307 te hnenah vawk an sem bakah, a vulhna tur in leh mamawh dang zawng zawng NLUP atang hian pek an ni dawn tih sawiin, a thawhkhatnaah mi 116 chu pek hmasak phawt tura ruahman a ni, a ti a, beneficiaries te pawhin hlawhtlin pui ngei tuma theihtawpa he hmalakna hi tawiawm se a duh tih a tarlang tel bawk. AH&Vety Deptt hian ar tui tam thei chi vulh turin tunah hian ruahmanna an kalpui mek a.
Veng hrang hrangah ar vulhtu society indinin, Deptt hian ar tui tam thei chi chah chhuah a, vulhtir a tum dawn a. He ruahmanna hi a hlawhtling thei a nih chuan,hmun danga kut hnathawktu Federation hlawhlting tak ang hian kalpui theih a nih tur thu DVO chuan kan palai a hrilh tel bawk.
PYKKA ZAWH FEL A NI :Niminpiah atanga tan Champhai RD Block level PYKKA Competion chu nimin khan zawhfel a ni.
He competion-ah hian Chmphai RD Block huam chhunga VC hrang hrang an tel thei a. Intihsiakna 5-ah inelna neiin Badminton-ah Zotlang-in pakhatna an hauh a, Ruantlang chu pahnihna niin Bethel in pathumna an hauh a. Taekwondo hmeichhia-ah Ruantlang chu pakhat niin Kahrawt leh Dinthar ten an dawt a, Taekwondo mipaah Ruantlang chu pakhatna niin Zion veng leh Dinthar ten pahnihna leh pathumna an hauh ve bawk. Athletics-ah Dinthar-in gold 6 an la a, Bethel leh Chhungte ten pahnihna leh pathumna an hauh bawk. Football hmeichhia-ah Dinthar an champion a, Ruantlang chu pahnihna an ni a, mipaah Venglai chuan final-ah Vengsang hnehin an champion ve bawk a, Hmunhmeltha chu pathumna an ni. Boxing-ah chuan hmeichhia-ah Dinthar leh Tlangsam ten pakhatna an hauh a, mipaah New Champhai chu pakhatna niin, Bethel leh Vengthlang North ten an dawt a ni. A pumpuiah chuan Dinthar vengin pakhatna an hauh a, Ruantlang chu pahnihna niin,Bethel vengin pathumna an hauh bawk.
Nimin tlai khan Lersia Field, Ruantlangah he competition kharna inkhawm hi neih a ni a, he hun hi Pu H.Vanlalrawna, Executive Member,Block level PYKKA Comittee chuan a kaihhruai a, Organising Secy Pu IC Hranglura'n report a pe a, lawmman sem chhuah nghal a ni. Block Level PYKKA Competition-a tithate hian District Level Competition neih hunah Champhai Block ai an awh leh dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 18.9.2014 (ningani)
NGO TEN CTP THLAWP :Champhai District NGO Coordination Committee thukhawm chuan hetiang hian thuchhuah an siam.
Champhai khawpui leh a chhehvel mipuiten hun rei taka ata tawh kan lo nghahhlel em em, internet leh mobile services tha leh rintlak, Microwave link, chu Prime Minister Flagship Programme hnuaia ‘Champhai – Zokhawthar Microwave Link’ tih hmingin, BSNL Mizoram in min siamsak dawn niin kan hria a, kan lawm hle a ni. Champhai district a thuthar thehdarhtute tana harsatna lian ber zinga mi, Internet service mumal lo lutuk chu a lo ziaawm ve dawn ta a. Tin, mobile service awm loh avanga Border Trade kaltlanga sumdawngte leh Zokhawthar mipuiten a harsatna an tawh thin te pawh sutkian a lo ni ve tawh tur hi kan va lawm em! He project a hlawhtlin ngei min duhpuitu Champhai North Constituency MLA, Parliamentary Secretary nibawk, Pu TT Zothansanga’n a tulna apianga tanpui min tiam hian kan thla a timuanga, a chungah kan lawm hle bawk a ni. Mipuite’n a nghakhlel taka kan thlir reng a nih tawh avangin BSNL Mizoram pawhin Sawrkar hun tiam March 2015 hma ngeia thawk zo hman tura tan la sauh sauh turin kan ngen bawk a ni. Mizorama thil thleng fo thin, hmasawnna thar zarzo fal bik tum te, avangin he project hi a hlamzuih leh mai kan hlau hle a. Chuvangin, tower sakna chungchangah hnathawktute’n harsatna an tawh loh na tura theihtawpa tanpui turin Mizoram Sawrkar kan ngen tak meuh meuh a ni. Tin, ‘Champhai – Zokhawthar Microwave Link’ project hi rang taka thawh zawh a nih theihna turin mipuite pawhin a tul apianga hnathawktute tawiawm turin kan in ngen bawk a ni e.
Champhai Thalai Pawl in Champhai District chhunga a MLA te hnena District Vigilance and Monitoring Committee ngaipawimawh tura ngenna lehkha an thawn hi kan thlawp tlat a. Tin, he committee a kal kim awmchhun, Pu TT Zothansanga, Champhai North Constituency MLA hi fakawm kan ti hle a ni. Kan district MLA zawng zawngte Champhai district hmasawnna tur tun aia taima leh thahnemngai lehzuala buaipui turin kan ngen theuh bawk a ni.
CHAMPHAI DISTRICT TANA UDISE TRAINING NEI :Ni hnih chhung awh tur Joint Data Collection of UDISE 2014 training chu nimin khan BRC Training Hall ah tan a ni.
Training hi Pu Lawmawma, DEO Champhai chuan a kaihruai a, Pu Thanhlupuia, Research Officer, Statistic Cell, Directorate of School Education chuan thu sawiin Mizoram School Education hnuaia peng hrang hrang RMSA, SSA leh Directorate of School Education te hian a hrang theuhin data kan vawng a, he kan kal dan parallel system of data hi Central lamin tha an ti lo a, data pakha tintawm kan hman theina tur hian ruahmanna min siampui tawh thin a, unified data kan neih theihna tur hian nodal officer ruata hma la turin min lo ti tawh thin a, tunhnai khan Education Secretary Pu R. Lalvena chuan hemi chungchangah hian order tichhuakin zirna lam khawihtu peng pathumte hian data pakhat kan hman theihna tur hi duan chhuah a ni ta ani a ti a. UDISE atan hian RMSA leh SSA in data lakkhawmna atana Software an lo hman tawh chu hman chhunzawm tur a nih thu tarlangin data lakkhawm hi cluster atanga neih tur a nih avangin BRCC te an pawimawh hle dawn a, data lakkhawm dan inang vek a ngaih dawn avangin dimkhur pawh a tul dawn hle a ni a ti a, unified data kan siam dawn in, a thawktute kan tanruala kan inpawh a tul hle dawn ani a ti bawk. hemi hnu hian UDISE a Master Trainer Pu Lalrinawma, Inspector of Statistics, Pu Zarzova, Supdt. & MIS, State Project Office, Mizoram SSA Mission, Pu Lalrintluanga, Software INTER, Statistic Cell leh Pu K. Vulchawitluanga, MIS Coordinator, RMSA, Aizawl ten zirtirna an pe a ni.
He training ah hian Champhai leh Aizawl DEO leh SDEO bakah SSA leh RMSA a DPC leh Dy. DPC te, Inspector of Statistic te, CHamphai District BRCC leh CRCC te, MIS Coordinator, Data Entry Operator leh COmputer Operator te tel a ni. UDISE training atan hian Mizoram pum hi Group 3 ah then a ni a, Champhai District hi Group hnihna a ni a, Group 1 leh Group 3 tan hian remchan angin District 3 emaw 4 te hmun khatah training neih a ni a. Champhai District chauh hi District mala training nei an ni a. Training hi vawiin ah chhunzawm leh tur niin Pu K. Lalsiamliani, DPC, SSA leh SDEO Champhai ni bawk chuan a kaihruai ang a, MIS Coordinator leh Data Entry Operator te, Asst. MIS Coordinator RMSA leh DEO leh SDEO a Computer Operator ten training an nei dawn a ni.
BLOOG BAG NEI LO:Champhai District Hospital chuan Blood Bag an neih tlem avangin harsatna an tawk mek. MSACS leh Central Medical Store atanga Blood Bag Supply a awm loh avangin Mizoram in harsatna a tawk mek a, hei hian Champhai District Hospital pawh nghawngin tunah hian emergency a hman tur 60 chauh an kawl a, hei pawh hi harsa taka damdawi in thawktuten Aizawla lamkal intira an lak a ni. Hei vang hian a huhova thisen pe duhte an laksak thei rih lo a, state puma Blood Bag Supply a harsatna hi sutkian thuai an duh hle.
SAREP HAL :Champhai Forest Division hnuaia Protection Squad ten Sakhi sarep an man chu nimin khan Champhai District MJA President Pu Lalhmingmawia Pachuau in a halral. Heng sakhi sarep hi niminpiaha Protection Squad in Bazarpuia an zawrh lai an man niin khai 4 a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 17.9.2014 (nilaini)
INFORMATION OFFICER LEH MJA INKAWM :Nimin chawhnu dar 1 khan Pi K. Laldingliani DIPRO Champhai chuan chanchinbumite a Office a lengah sawmin inkawmna hun tha tak an nei. DIPRO chuan kum 10 chuang a sur a sa hnuaiah lungrual taka thawk hovin, sawrkar leh mipui tana thu puanchhuahna leh kawng hrang hrang a theihtawp chhuaha an thawh hona kawngah lawmthu a sawi a. Thangkhat lian zet kalta a I&PR Office dinhmun chungchang sawiin DIPRO chuan an office in hmasawnna tam tak an neih leh an thawhna kawnga thlawp tlattu chu CHanchinbu mite an ni tiin a hun lo la kal zel turah pawh hetiang zela an thawh ho a beisei thu sawiin sawrkar hmalakna pawimawh tak NLUP ah te pawh puibawm zel turin Chanchinbumite tana sawrkar in hamthatna tur a buaipui mek leh a hlawhtlinna te sawi langin hun harsa leh thim an tawk a nih pawhin beidawng mai lo turin a ngen bawk a ni. He hunah hian Pu Lalhmingmawia Pachuau leh Pu Lalhlupuia Editor Lenrualte pawh in thu paiwmawh tak tak an sawi a, internet that loh avanga Champhai District chhunga thil thleng pawimawh tak tak District dang te thlir tura an thawn theih loh avanga an harsatna leh thil dang pawimawh tak tak te sawiin hun tha tak an hmang ho a ni.
GANJA MAN :Mizoram Excise & Narcotics Department, Champhai District leh Joint Action Committee (JAC) Hnahlan te tangkawp chuan nizan hmasa khan Hnahlan ah Ganja 20 kgs an man. Ganja neitu Goniangi (33) d/o Zakhama, Lingthuk khua, Tedim, Myanmar pawh a hmunah hian an man nghal a ni. Ganja neitu Goniangi hi The Narcotics Drugs & Psychotropic Act hnuaiah thubuai siamsak a ni.
SILAI INKAHSIAK :Tunkar Zirtawpni khian Champhai District Rifle Association (CDRA) chuan Shooting Competition a buatsaih dawn a, he comprtition ah hian silai tha chi international level a an hman thin ang hman ani ang. He intihsiaknaah hian Champhai District chhunga silai kah tuimi zawng zawngte tel tura sawm kan ni e.
POLLING STATION SIAM REM :Nimin khan Champhai DC, District Election Officer ni bawk Pu Sangdingliana, IAS hovin DC Conference Hall, Keifangtlang ah Election hotute leh political Party hrang hrang hruaitute chuan meeting an nei a, he hunah hian Champhai District a Polling station hrang hrang siamrem ngaite siamrem a ni. Polling Station atana hman thin Govt. Middle School, Kahrawt chu tihtawp a lo nih tak avangin LM Middle School ah sawn ani a, Vengthlang North ah Polling Station thar siam nise tia rawtna awm chu Polling Station thara awm tur YMA leh Political Party te be rawnin gnaihtuah that leh nise an ti a, hei bakah hian District chhung hmun hrang hranga Polling Station hmin gpawh thlaka siamrem ngaite siamrem nghal a ni bawk.
MINISTER-IN MHIP PROG. HMANPUI DAWN :Naktuk tlai hian Health Minister Pu Lalthanzara chu Champhai a lo thleng ang a, Zirtawpni khian MHIP in Ruihhlo hlauhawm Pseudoephedrine/Methamphetamine (Meth) chungchang sawihona an buatsaih a hmanpui dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 16.9.2014 (thawhlehni)
BETHEL VC TEN KHELMUAL TUR BUATSAIH MEK :Bethel Veng VC te huan kelmual neih tumin hma an la mek. Bethel Veng VC te hian khawtlang pawisa thawhkhawm leh BADP atangin Chhura hmun thlangah khelmual thar hi an lai a, fur ruahtui tlak lai a nih avang leh fund lokal a awm rih loh avangin tunah hian an hnathawh an chawlhsan lailawk thung.
Bethel VCP Lalsanglura Zote in kan palai a hrilh danin, kum 2012 atang khan khelmual siamna tur hian Bethel mipuite chuan sum an thahwkhawm a. Mipui sum thawhkhawm atang hian Rs. nuai 2- vel a tlingkhawm a, Hei hi ram leina atana hman niin, Rs. nuai 5 vel sen belh a ni bawk a. Border Area Development Project, 2013-2014 khan ke khelmual siamna tur atan hian Rs. nuai 30 ruahman a ni a. Rs. nuai 10 an dawn hmangin a laih zawl hna hi thawh a ni a. Hetihlai hian contract a laih a nih avangin khelmual siam kawngah hian duh angin hmalak chak a har niin VCP chuan a sawi a, fund an dawn tawh hi tunah hian hmang zo tawhin, fund rawn chhuah huna chhunzawm leh tura tih a ni. VCP chuan he khelmual hi Champhai tana ro pakhat a nih dawn avangin Champhai mipuiin ngai pawimawh se a duh thu a sawi a. Chhangphut Field a phullem phah a nih tawh avangin tun hma anga hman a remchang dawn lova, Champhai khawpui chhunga khelmual awmchhun tur a nih avangin a tihchangtlun kawngah mipui tanrual a tul nia a hriat thu leh a pnanna kawng hi PWD lamin ngai pawimawh se a duh tih a sawi.
Bethel Veng VC hian an term chhung hian CHamphai atana rotling tur siam tumin hma an la mek bawk a, an hmalakna zingah hian he khelmual siam bakah Bethel Veng chhung kawngpui tihzauh hna te pawh an lo kalpui tawh a. bethel Venga khelmual hi a dung metre 120 vel a ni dawn a, metre 100 vel chu khelmual atana hman theih tura ruahman ani a, a vang lam hi a lian lai berah Metre 80 vel niin football field bakah volleyball court leh basketball court te dah tel tura ruahman a ni.
SILICA SAND :Kar kalta Inrinni khan Chhangphut Field a hman tur Silica Sand truck trip 2 chu Champhai rawn thlenpui a ni. Silica Sand hi Chhangphut Field a phullem phah meka telh tur pakhat niin, Silica Sand hi chap darh zawh a nih hnuah rubber granule chap darh leh a ni ang a, chhangphut field a phullem phah hna hi zawhfel a ni tawh ang. Silica sand hi Chhangphut Field a hman tur hian trip 7 mamawh a ni a, Inrinni a rawn thleng nen trip 5 a rawn thleng tawh a, trip hnih dang hi tunah CHmaphai lama rawn phurh mek niin Silchar an rawn thlenpui tawh nia thudawn a ni. Tuna a rawn thleng hi Field ah hian chap darh nghal tur a ni a, mahse ruahtui tlak avangin silica sand hi rual taka chap darh hleih theih a ni lova, hna hian a tuar mai a hlauhawm a ni.
MJA TEN PRESS CLUB SAK MEK THLIRHO :MJA Champhai District Executive Meeting chu nimin khan Press Club sak mekah neih a ni a. MJA Gen. Hqrs. atanga budget an rawn tuk Rs. 10000 chungchang relho a ni a, member tin ten Rs. 500 theuh thawhkhawm nise, a bak chu pawl sum atanga chhun khah nise, an ti a. Press Club sak mek chu a theih ang anga chhunzawm zel nise, a tul anga hmalak zui zel nise, an ti. Kar kalta a Aizawl a mahni intihhlum chungchang zirhona huna member kalte chuan report pe in mah ni intihhlum chungchang tarlan danah media te fimkhur a tul thu leh report pek dan chintawk thiam a tul hle tih zirhona hunah hian tarlan a nih thu te, he zirhona hi hlawhthlak an tih thu te report a ni bawk.
INKHAWM REI TAWH :Kelkang Presbyterian Kohhran chuan nikum 13.6.2013 (Ningani) atang khan nizan 15.9.2014 (Thawhlehni) zan thleng khan vawi 459 an inkhawm tawh. Nilaini zanah vawikhat mitthi an neih tih lohah chuan an la inkhawm char char a ni. Kelkang Presbyterian Kohhran hian a hranpa in Speaker pawh ruai loin ti hian a remchan dan ang angin Kohhran a hlimna lo thleng hi an kalpui tawp a. Hmun hrang hrang atangin chhimtu pawh an thahnem tawh hle.
FIELD CHEI THA :Kahrawt VC te chuan tunlai hian Kahrawt Field chei that hna an thawk mek. Kahrawt Field cheithat hna hi C ten PYKKA atanga fund Rs. 80,000 an hmuh hmangin an thawk a. Volleyball court chhuat chhe lai thenkhat chu tihthat a nih tawh bakah court inkara hnim awmte chu sam faiin, hnim to theih lohna turin cement hmanga chhun a ni bawk a. He fund hmang hian Kahrawt Field hi a theih anga tam thawh tum anih thu Kahrawt VC te chuan an sawi.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawlchhia (Rs. 62.96)
ni 15.9.2014 (thawhtanni)
JNV CHUNGCHANGAH MAMCO INSAWIFIAH :JNV luah theih loh chhan tui leh eng Khawzawl JNV sakna hna enkawltu MAMCO hotute chuan JNV sak mek chu luah lut lailawk tura an harsatna lian ber chu tui leh eng niin an sawi.
MAMCO hotute sawi dan chuan Khawzawl JNV chu a zavaiin la peih fel lo mahse luahlut lailawk turin building engemaw zat sak zawh a ni tawh a, an harsatna ber tui leh eng hi campus chhungah pawh thlen a ni ve ve tawh a, electric hi building hrang hranga pawt lut turin campus chhunga sem darhna tur electric ban leh hrui zam zawh fel ala ni lo tih an sawi a. Tui chungchang pawh sawiin tui dahkhawlna tur underground tanky leh over head tanky-te pawh thlen ni peihfel a ni tawh a, tui pump khawl dahna tur pump house zawh fel a la ni lo deuh tih an sawi a, campus chhunga tui leh eng pekna tur hi peihfel thuai a nih tur thu an sawi bawk a ni.
Hei bakah hian Campus chhunga building awm tur zinga Principal quarters chiah zawh fel tawh anga sawi chu a dik lo a ni tih sawiin Principal quarters bakah hian school building chu first floor chin zawh a ni tawh a, rawng hnawih chiah hma bak niin, temporary-a luah theih tura peih fel a ni tawh a, tuna zawh chinah hian School naupang zawng zawng leh teaching staff leh non-teaching staff te an vaiin thawl hle tura ngaih a ni, an ti bawk. Kitchen & Dining room pawh 96% vel hna thawh tawh a ni, in hnuai lamah pindan siam ngai tlemte chauh a awm, hei hi zawh a nih hnuah rawng hnawiha luah mai theih a ni tawh a, Boys Dormitory building pali zinga pahnih chu rawng hnawih chiah hmabak a ni tawh a, luah mai theih a ni tawh a, Girls Dormitory building pahnih awm turte pawh zawh fel an ni tawh a luah mai theih an ni tawh bawk a. Staff quarters tur pawh tam zawk sak zawh fel tawh an ni a, rawng hnawih chiah hma bak an ni tih an sawi bawk a ni. Heng bakah hian football field leh volleyball court pawh zawh thawkhat a ni tawh a, site development works leh retaining wall zawh fel a la ni lo deuh tih sawiin, culvert leh tuiluankawrte pawh siam zawh an ti tawh tih an sawi bawk a ni.
Hnathawh chhung a rei em em chhan pawh MAMCO hute chuan sawiin, JNV Khawzawl a rate hman hi a hniam uchuak hle a. Delhi Schedule of Rate (DSR) 2002 hman a ni a, heti chung hian hna tha taka thawh a ni zawk. Rate a hniam bik em avang hian Revised estimate te siam leh nghah pah ngai zel chi a nih avangin hna pawh a muan phah deuh thin a ni. Mizo-ram puma JNV Works zawng zawng zingah Khawzawl JNV hi ala tha ber niin an sawi bawk.
IGNOU JOINT INDUCTION MEET :IGNOU zirlai thar turte tan Induction Meet Inrinni khan Indira Gandhi National Open University hnuaia SC-1910, Govt. Champhai College-a zir thar tur leh PSC-1933, DIET, Champhai hnuaia DEd zir thar turte pualin Joint Induction Meet neih a ni.
He induction meet hi Lalchhanhimi Khiangte, Coordinator, IGNOU Study Centre chuan a kaihruai a, khuallian Champhai DC Pu Sangdingliana IAS chuan thu sawiin India rama university changtlung ber pawl leh inzar pharh tha ber IGNOU hian course hrang hrang zir tur a chhawp chhuak hnem hle a, heng zinga tam tak phei chu hnathawhna tur chauh ni lovin eizawnna atana hman theih tur an ni hlawm a, hengte hi hman tangkai chuan mahni intodelhna kawng pawimawh tak a ni thei dawn a ni a ti a, zirlaite pawh heng course ngaihsaka an tui zawng tak zir turin a chah a, Champhai Study Centre-a course zir theih lohte pawh zir theih tura ruahmanna siam sak turin IGNOU hotu lokalte chu a ngen bawk.
DC chuan zirna hi ram hmasawnna atana thil pawimawh berte zinga mi a ni a, ram hmasawnna tur ruhrel duanna kawngah hian lehkha thiam lote hian tih theih nasa tak nei tho mahse lehkha thiamte hian thil tih hi chhawr nahawm zawk leh lukhawng nei zawk a ni a, hnathawk lai emaw thil dang avanga hun puma zirna In kai ve thei lote tana IGNOU a awm hi a vanneihthlak a ni a ti a, he university hnuaia zirlaite chu tha taka zira hlawhtlinna chang ngei turin duhsakna a hlan a ni.
Induction Meet rawn hmanpuitu Dr SR Zonunthara, Regional Director, IGNOU pawhin zirlai tharte lawmna thu sawiin zirna tlaka ngaia IGNOU an pan chu lawmawm a tih thu a sawi a, IGNOU chungchang sawiin he university-in a tum ber chu thil dang avanga hun puma zirna chhunzawm ve thei loten zirna tha tak an dawn theih a ni a, Mizoram-ah chuan IGNOU hi kum 2000 atang khan din tan a ni a, study centre 42 nei tawhin district tin a tuam kim tawh a, kum tin zirlai 6000 vel an awm thar ziah a, zirlai 500 atanga 600 an pass chhuak ziah tih a sawi bawk. Zirlai tharte lawmluhnaah hian Govt. Champhai College principal Pu Lalnunmawia leh DIET principal Pu Lalthianghlima te pawhin thu an sawi bawk.
PHULLEM PHAH EN :Parl. Secy.-in phullem phah en Parliamentary Secretary Pu TT Zothansanga chuan Inrinni zing khan Chhangphut Field-a phullem phah mek chu a hmunah a tlawh. Pu TT Zothansanga hi Champhai District Football Association hotuten an lo dawngsawng a, phullem phah hna kal meka harsatna hrang hrang an tawhte an lo thlen a ni.
CDFA hruaitute chuan Chhangphut Field hi hmang thei tur chuan Silica Sand chauh mamawh a ni tawh a, truck trip 7 rawn thleng turah truck trip 3 a rawn thleng tawh a, trip 3 dang hi kawngah a thang mek nia sawi a ni a, mahse a rawn phurhna kawngah hian a rawn thawntu company lam an muang deuh nia an hriat thu an sawi a, Parliamentary Secretary Pu TT Zothansanga chuan lo enpuia hmalaka tulnaa hmalakpui a tiam a ni. Hei bakah hian Chhang-phut Field chheh vela zun In siamna tur leh Chhangphut Field chei thatna tur CDFA-in a hnena an thlen chu a theih ang anga lo bawhzui a tum tih a hrilh bawk.
Parliamentary Secretary Pu TT Zothansanga chuan Inrinni zing khan a MLA Fund atanga sak Vengthlang Information Building sak mek pawh a tlawh nghal a ni.
NGO THUKHAWM :NGO-in hmalak tum Champhai District NGO Coordination Committee chuan Champhai District Hospital-a thawk turin Mizoram sorkar hnenah ENT doctor leh nurse dil tura hmalak an tum a, hei bakah hian officer pakhatin department hrang hrang 2-3 a enkawl avanga mipuiin harsatna kan tawh thin chinfel nan heng post hi a changtu tur officer dik takin an thutchilh theih nan hmalak an tum mek bawk. Champhai leh Zokhawthar inkar kawng, World Bank sum hmanga laih tur chu a nihna tur ang taka siam a nih theih nan uluk taka vilpui an tum bawk a ni.
NAUPANG INKHAWMPUI :Naupang khawmpui Nimin khan Presbyterian Kohhran Naupang Inkhawmpui chu pastor bial hrang hrangah neih a ni a, naupang inkhawmpuiah hian Beginners atanga Sacrament department thlengin thu leh hla hmanga inelna neiin kohhran hrang hrangah department hrang hrang inelna hi neih a ni a, tun Pathianni lo awm turah hian Senior Department khawmpui neih a ni veleh dawn a ni. Hetihlai hian Inrinni atang khan 7th Day Adventist leh Assembly of God naupang inkhawm-pui pawh neih a ni bawk.
RIT INCHAWI SIAK ZO FEL :Weightlifting zo Inrinni chawhnu khan Champhai District Weightlifting Competition chu zawhfel a ni a, a pumpuiah Dinthar Veng chuan Gold Medal 4 lain an champion. He inelnaah hian Dinthar Veng, Hmun-hmeltha, Vengsang leh Khuangleng atangin weight-lifter hmeichhia 3 leh mipa 20 ten inelna an nei a ni.
MJA KOHNA :MJA kohna Vawiin chawhnu dar 1:00 hian MJA Executive Committee pawimawh tak Pres Club-ah koh a ni a, he hunah hian press club sak mek thlirhona leh MJA hminga fehchhuakte zin report ngaihthlak a ni ang.
SUB-HQRS. YMA IN LEHKHA THEH LUT :Sub-Hqrs. YMA Champhai te chuan Champhai North MLA TT Zothansanga, Parliamentary Secretary hnenah Blood Bank a thisen pek mamawh tak tak ten an mamawh hun takah Blood Bag District Hospital Champhai a hman tur a awm reng theihnan theihtawp a hma la turin an ngen. (www.symachamphai.org)
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Khawchhia (Rs. 62.96)
ni 13.9.2014 (Inrinni)
CHAMPHAI MASTER PLAN 2012 EN HO :Nimin chawhma dar 10:30 khan Pu.T.T. Zothansanga, Parliamentary Secretary kaihhruainain Champhai Town Planning & Development committee vawi-5-na I & PR Conference Hall, Champhai ah neih a ni a.
Hetah hian Champhai Master Plan 2021 sawiho a ni. Pu TT Zothansanga chuan thusawiin Champhai Master Plan 2021 hi term hmasa khan hrual mum theih tawh tur a nih laiin kan tu leh fate chenna tur kan duang a ni a, hei vang hian uluk a ngai hle a, tuna thutkhawm pawh hi Master Plan duan mek, peihfel theih mai tawh tur thlir nawn lehna a ni a, mipuiin tha lo an tih lai leh siam that ngai an tih lai te, telh hmaih awmte telha siamthat hunlai tak a nih avangin approved tura thawn thla mai lovin thlir nawn leh tura chhawp chhuah a ni a ti a, a sawisel theih hunlaia mipuiin thawm an nei lo lutuk chu pawi a tih thu leh tlai khawhnua ruahmanna dang siam an awm thin chuan hna a tihkhaihlak thu a sawi a.
Town area huamchhunga V/C hrang hrangte chu anmahni veng chhung hrechiang tu ber an nih avangin uluk lehzuala zirchiang turin a ngen. He committee ah hian Champhai Draft Master Plan a siamthat ngai lai te sawiho a ni a. He Plan hi Town & Country Planning Wing, UD&PA Department te buatsaih niin Pu Ralthuama Ralte Dy. Director, Town Planning leh a thawhpuite Aizawl atangin an kal a. Champhai Draft Master Plan hi a Soft copy leh hard copy-in Town Area chhunga V/C hrang hrangte leh Sub Hqrs YMA leh NGO hrang hrangte hnenah pek a ni ang a, anni hian siamthat ngai lai an tih te an thehlut ang a, chu chu Committee leh ah approve turin an thlirho leh dawn a ni.
Champhai Master Plan hi pawm a nih hnuah state sawrkar ah approve tura thehluh tur a ni tawh ang a. Sawrkar in a approve hnuah chuan he Plan ang hian Champhai khawchhung hmasawnna leh Plan mumal zawka kalpui tawh tur a ni ang.
KHAWZAWL KHUA IN DISTRICT A PUAN AN NIH CHAM LAWM :Khawzawl District a taka kalpuina tur sawiho Khawzawl District Implementing Demand Commitee huaihawtin nimin khan Khawzawl SSA Training Hall-ah Khawzawl District puanna sorkarin notification a tih chhuah ni champha hriatrengna leh lawmna neih a ni.
Khawzawl District puan a nihna notification tih chhuahni lawmna inkhawm KDIDC Chairman H.Chalkuma kaihhruaiah hian K.Lalzika, KDIDC Secretary chuan District tih puitlin a nih theih nana KDIDC hma lakna hrang hrangte a tarlang a, hemi hnu hian thusawi ngaihthlak niin, tawngtai rualna neih a ni bawk a ni. He inkhawmah hian mi thahmen tak an kal khawm a ni. KDIDC hian Khawzawl District tihpuitlin a nih theih nan nasa takin hma an lo tawh a, Chief Minister Lal Thanhawla leh Cabinet Minister-te pawh an lo sawipui tawh a, demand day-te an lo hman tawh bakah total bandh thlengin an lo huaihawt tawh a, district tihpuiltin a nih theih nan hian kohhran hrang hrangah tawngtai rualna nei turin tum hnih lai an lo ngen tawh bawk a. Khawzawl District huam chhung tur anga lang khaw hrang hrang V/C leh YMA Branch-te hnenah, hmalakna kawng hrang hranga tawiawm tura ngenna an pe chuak vek tawh bawk.
Heng bakah hian hmachhawp hrang hrang neiin, Chief Minister leh Cabinet Minister-te hnenah district chungchanga a chak thei anga hmalaksak tura ngenna siam tum a nih bakah Khawzawl khawchhung V/C te leh party hrang hrang block O/B te nena district chungchanga inkawmhona neih an tum bawk a, Khawzawl district a puiltin hma chuan chawl lova hma lak an tum a ni.
BUHFAI LAK DAN TUR ZIRHO :Mega Block huna buhfai lak dan tur sawipui Hmarchhak biala thla thar atanga Mega Block neih tur atana inruahmanna kal mekah nimin zing khan Parliamentary Secretary Pu TT Zothansanga chuan anmahni chenna In, Vengthlang-ah FCI leh Union Trade & Commerce Ministry Official FCI General Manager B.Tayeng leh Director Anand Trivedi te a kawm a. Tunhnaia Assam-a railway Mega-block lo awm tura buhfai phurh dan tura buaina awm thei tur chung-chang ngaihtuah ho a ni. Buhfai hi phai lam atanga lo thleng lo thut thei a nih avangin Myanmar lam buh-fai lei dan tur leh Zokhawthar kaltlanga Mizoram a phurh luh dan tur chung-chang zirin an sawiho bawk.
RIT CHAWI SIAK INELNA :Champhai-a rit inchawisiakna hmasa ber Nimin tlai khan Vanlallawma Indoor Stadium-ah Champhaia weightlifting inelna hmasa ber Champhai District Weightlifting Competition chu Pu Lalthla-muana, Mizoram Weightlifting Associaiton Gen. Secretary chuan a hawng. He hun Pu H.Zarzoliana, Champhai Weight-lifting Association president kaihhruaiah hian thu sawiin khuallian Pu Lalthlamuana chuan Champhai-in hetiang inelna an buatsaih chu lawmawm a tih thu a sawi a, tlangval chhuanawm tak, Mizoram mai pawh ni lo, India youth no.1 TBC Lalchhanhima, Champhai-in in nei hi in vannei takzet a ni a ti a, weightlifting hi Mizo game tih chi tak a nih thu sawiin he inelnaa telte chuan chawlhsan tawh lo turin a chah bawk a ni. He weightlifting competition-ah hian sub-junior, junior leh senior category-ah te inelna siam a ni a, he competition-ah hian mi 30 vel an tel a, vawiin chawhnu lam hian zawh hman tum a ni.
KHAWBUNG KAWNG SIAMNA TUR SUM RUAHMAN FEL TA :Khawbung kawng siamna tur ruahman fel Champhai leh South Khawbung inkar kawng siamna tur sum Cheng nuai 348 chu ruahman fel tawh a ni. PWD EE Pu Lalkima chuan Champhai leh Khawbung inkar kawng siamna tur hi TFC atangin Cheng nuai 100, Addl. Central Assistance atangin Cheng nuai 248, a vaiin Cheng nuai 348 chu ruahman fel tawh a ni a, sum dawn veleh thawh tan nghal tur a ni.
Hetihlai hian PWD hnathawhna tur State Plan-a Champhai tana sum ruahman chu hriat theih a la ni lo a, he sum hi a rawn chhuah hunah Champhai khawpui chhung kawngpui siamna atana hman tura ruahman a ni a, a bikin veng kilkhawr deuh kawngpui siamthatna tur te, black top loh kawngpui la awmte siamna tur a ni. PWD hmalakna hian tunlai hian Electric Veng leh New Champhai inkar kawng chhe zual lai chu boulder leh leivung hmanga thawh mek a ni a ni bawk.
INGOU INDUCTION MEET :Induction Meet IGNOU Study Centre 1910 (Govt. Champhai College, Champhai) chuan vawiin hian Govt. Champhai College-ah Study Centre 1910 leh PSC-1933 (DIET, Champhai)-a IGNOU July 2014 Session zirlaite tan Induction Meet a buatsaih dawn a, he hun hi Champhai DC Pu Sangdingliana IAS, chuan khuallian niin a hmanpui dawn a ni.
INTERVIEW HUN HAWNG :Parl. Secy. hmuh theih Parliamentary Secretary Pu TT Zothansanga, Champhai North bialtu MLA ni bawk chuan vawiin chawhma dar 10:00 atang hian amah hmu duhte tan interview hun, anmahni chenna In, Veng-thlang-ah a hawng dawn a, vawiin tlai lamah hian Aizawl panin a chhuak thla leh nghal dawn a ni.
COMPENSATION LAK HUN :
Compensation Champhai leh Zokhawthar inkar kawng World Bank sum hmanga laih tur atana ram lak sakte compensation karleh Thawhtanni (15/9/2014)-a sem tura tih chu office lam an inpeih hman loh avangin an sem hman dawn lo a, ni 22/9/2014-ah zawk sem a ni dawn tih thu kan dawng.
THLAI CHI DAWN :
AMFU thlai chi AMFU, Champhai District chuan thlai chi tha a thleng a, heng thlai chi -Broccoli, Zikhlum leh French Antam chi duh tan AMFU Branch President hriatpuinain AMFU Office, CHANEM Building-ah subsidy-in karleh Thawhtanni atangin lei theih a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Nil (Rs. 62.96)
ni 12.9.2014 (zirtawpni)
ANTI TOBACCO DAY CHAMPHAI-AH :DC hovin Anti Tobacco Day hmang Nimin chawhma dar 11:30 khan Champhai I & PR Conference Hall-ah Champhai DC Pu.Sangdingliana IAS, Chairman Champhai District Anti-Tobacco Squad hovin Mizoram Anti Tobacco Day hawnna hun hman a ni.
Hawnna inkhawm ah hian Pu Sangdingliana chuan Mizoram chu zuk leh hmuam hmangtu tam lamah Mizoram chu khawvela a sang ber a ni a, Tobacco khawpui tia hriat hial kan ni a, he kan dnhmun hi thlak a tul hle a. Hei vang hian Mizoram sorkar chuan May ni 31-a World No Tobacco Day hman thin bakah, Anti-Tobacco Day hi hman turin a ti a. Kumin hi a vawikhatna niin kum dangah pawh hman chhunzawm zel tur a ni, a ti. Champhai DC chuan vaihhlovin mihringa natna a thlen theih chi hrang hrang tarlangin, meizial bikah a khu hip atang pawhin natna hi kai theih a ni a, hei vang hian puipunna hmuna meizuk khap hi a tul zual bik a ni, tiin a sawi. Pu Lalthamawia Bawlchim, Secretary pawhin Champhai District Anti-tobacco squad te hmalak tawhna leh hmachhawp neih mekte a tarlang ve bawk. Mizoram hi zuk leh hmuam ti nasa ber state kan ni a, Khaini pawh hmuam nasa ber ram kan ni bawk (67.2%). Nakkum maiah hian Global Adult Tobacco Survey (GATS) neih leh tum a ni a. Mizoram Anti Tobacco Squad hmalaknain zuk leh hmuam bansan kawngah Mizo-ram mipuiten hma kan sawn ngei a tul thu a tarlang bawk. Zuk leh hmuam kan tih nasat avang hian Mizoram hi Cancer chi hrang hrang avanga thi tamna state kan la ni mek zel hi a zahthlak hle a. Cancer vanga thihna a tlem theihna turin zoram mipui zawng zawngte tangrual turin a sawm bawk. Zuk leh hmuam that loh zia leh midangte tan pawha pawi thei a nih avangin mi pangai zingah chuan puipuina leh khawlai vel a meizu an tlem tawh thu sawiin Pu.Thamawia chuan Bazar hmuna vei vak leh chawhmeh zuar te leh sa sat zingah pawh mi pangai meizu man tur an vang tawh hle niin report a pe bawk. Mizoram Anti Tobacco Day pual hian zing karah Bazarpuiah squad drive neih a ni a. Hawnna hun hman zawhah Office hrang hrang leh School remchangah te drive hi neih chhun zawm leh a ni. Mipui khawsakna hmun (public places) thenkhatah Signage tar a hnatlang neih nghal a ni bawk. Anti Tobacco Squad, Champhaite hian Inrinni zing leh bazaar ni apiangin Bazarpuiah Squad drive neih thin a ni a. Office leh School remchang hrang hrangah te squad drive hi neih thin a ni bawk. Meizial zawrhna dawr hrang hrangah leh School ah te signage hi tar tir an ni tawh bawk a ni.
BUH THAR TAM BEISEI AWM LOH :Buh thar tam beiseiawm loh Kumin chhunga ruahtui tla a tlem avangin Champhai District-ah buh thar tam a beiseiawm loh. Champhai DAO Pu Lalthanzuala sawi danin kumin hian khaw-kheng avangin buh thar tam a beiseiawm loh hle a, an zirchian tawhnaa an chhin-chhiah danin ruahtui hmuh that loh leilet hectare 490 vel chu buh chin theih lohin a awm mek a ni. Khawkheng avang hian Champhai chhim lam Vaphai, Farkawn, Sakhumphai leh a chheh vel chu an buai zual a, Hnahlan tlangdung pawhin harsatna hi an tawk nasa hle a ni. Champhai leilet pawh Agriculture Deptt. hian zirchianna an nei tawh a, buh hring tha mahse a tlangpuiin buh hi a tám deuh vek a, hei vang hian a thar hlawk a rinawm loh a, buh chi phun sa pawh phun loh thahnem tak awmin buh ching lote tan hian chana quintal 250 chu ngaihtuah mek a ni tih DAO chuan a sawi. Kumin July thla thleng khan Champhai District-ah hian ruahtui 660.64mm vel a tla tawh a, nikum July thla khan ruahtui 1176mm kan dawng tawh thung a ni. Hetihlai hian kumina lawi thi avanga leilet thei lote chhawmdawl kawngah Agriculture Deptt. hian hma la mekin khaw tinah committee dinin lawi thi avanga harsatna tawkte tanpui mek an ni a, khaw 11-a chhungkaw 209-te hnenah tanpuina Rs.5000/- theuh pek tawh niin chhungkaw thenkhat chu lei lehsak an ni a, tanpuina atan hian Cheng nuai 10 bawr vel senral a nih rin a ni.
CHAMPHAI MASTER PLAN :Khawpui plan Vawiin chawhma dar 10:00 hian Champhai Town Planning & Development Committee chu an chairman Pu TT Zothansanga, Parliamentary Secretary hovin I&PR Auditorium, CHANEM Building-ah an thukhawm dawn a. Aizawl lam atangin Member Secretary Pu Ralthuama Ralte, Dy. Director, Town & Country Planning, UD&PA Deptt. leh a thawhpuite an rawn chho bawk ang. He hunah hian nakin huna Champhai khawpui zauh dan tur te, kawngpui sial tharna hmun tur, Truck Terminal/Bus Depots, Step/Pavement, Park etc. siamna turte leh hma-sawnna atana ruahmanna plan an siam hrang hrangte sawiho a ni ang.
RIT CHAWI :Weightlifting Vawiin tlai dar 3:00 hian Vanlallawma Indoor Stadium-ah Champhaia Weightlifting-a inelna hmasa ber Champhai District Weightlifting Competition chu hawn a ni dawn a, he hun hi India ram aiawha weightlifting-a medal lo dawng tawh TBC Lalchhanhima, Ruantlang chuan a hmanpui dawn a ni. Weightlifting competition-ah hian sub-junior, junior leh senior category-ah te inelna siam a ni dawn a, he competition-a tithate hian state level intihsiaknaa Champhai ai an awh dawn bakah lawmman tha tak siam a ni dawn a ni.
SUMO CHESUAL:Sumo chesualah 1 thi Nimin zing khan Zemabawk Tawngtaina bulah Zokhawthar maxi-cab MZ01 F - 5221, Aizawl pana tlan chu a chesual a, mi pakhat a boral. He sumo-ah hian mi 10 an chuang a, mi pakhat a boral bakah hian midang 7-in hliam an tuar a, mi pakhat hi chin hriat lohin a awm bawk. Hliam tuarte hi Greenwood Hospital-ah dah luh an ni a, ngaihtuahawm lutuk erawh an awm lo a ni. Sumo hi Zokhawthar atanga Aizawl pan a ni a, kawng thlang lam 500m vel a lum a, a chetsual chhan hi hriat a la ni lo a, Zemabawk khawtlangin chhan-chhuah hna hi an thawk a ni.
KHAWZAWL DISTRICT :Khawzawl District Khawzawl District Implementation Demand Committee (KDIDC) chuan, Khawzawl District a puan sawrkarin notification a chhuah ni 12th.September, 2008 hriatrengna leh lawmna chu vawiin chawhma dar 11:00 hian Khawzawl SSA Training Hall-ah an hmang dawn a. Hetah hian Secretary Report leh thusawi te ngaithla in Tawngtairualna leh Thingpui inhona neih a ni dawn bawk a. District a taka Function a nih hma chuan Khawzawl District Implementation Demand Committee chuan hmalak zel a tum a ni.
ni 11.9.2014 (ningani)
GRAPE CHINGTUTE TRAINING PE :Scientist-ten grape chingtute training pe National Research Centre for Grapes, Pune atanga scientist pahnih lokalte chuan nimin khan Horticulture Training Hall-ah grape chingtute training an pe. Training hawnna inkhawm hi SDHO Pu C.Lalremsiama’n a kaihruai a, scientist-te hian Champhai grape chin dan chu vawi 4 an rawn en tawh thu sawiin grape tha zawk leh hlawk zawka chin dan turte an rawn kawhhmuh thin thu an sawi a, tuna an rawn kal pawh hian grape natna chi hrang hrang zirchiana Champhaia grape chingtuten grape tam zawk an thar chhuah theihna tur an rawn zir tur thu an sawi. Hemi hnu hian Dr RG Som Kuwar, principal scientist, National Research Centre for Grapes, Pune chuan zirtirna pein Mizorama grape chinna hmun an tlawh chu state hotute nen an sawiho leh thin thu a sawi a, Champhaia grape tharchhuah a hlawk theih lohna lian ber chu a eichhetu rannung leh natna hrik vang nia an hriat thu sawiin grape thar tam tur chuan canopy management a pawimawh hle a, grape phun a bit lutuk chuan ni zung a lut tam thei lo a, grape rah a than theih loh bakah natna hrik inthlahpun theihna remchang a tam bik a ni a ti a, an grape chinte a phun dan uluk lehzual turin kalkhawmte a chah a, Mizoram hi India ram hmun dang grape chinna anga a lum ve loh avangin a chin dan hi uluk zual a ngai a, chuti a nih loh chuan grape hi a thlum thei tak tak dawn lo tih sawiin grape rah tha, a thlum dan leh a thar tam dan hi a inkungkaih vek a, a pawimawh ber chu a chin dan uluk a ni a ti. Pune atanga scientist lokal Dr Bupendra S. Yadav pawhin grape eichhetu rannung leh natna hrang hrang Mizoramin a la hmelhriat ngai lohte chu a lem nen he hunah hian a zirtir bawk. Loneitute kalkhawmte hi scientist-te lo ken grape rah tamna chu a thlawna pek vek an ni.
ZAWLAIDI PECHHUAK DAWN :Grape hralhna tur Nimin khan Radiant Company, Guwahati leh Champhai Grape Growers Society te chuan an grape tharchhuah hralh dan tur chungchang an sawiho. Radiant Company mite hian Champhai Winery, Tlangsam-a wine siam chhuahte chu lei tlak a ni em tih a sample lain an enfiah a, lei tlak ngei a ni tih finfiahin indawrna kalpui ngei tha an ti a, a rang lama indawrna hi kalpui ngei a nih theih nan hmalak nise an ti. Grape wine-te hi state pawna hralh chhuah a nih dawn avangin sorkarah chhiah engzat nge chawi ngai tihte zirchiang hmasain a hralhna rate tur pawh society-te hian an ngaihtuah leh phawt dawn a ni. Hemi chungchang hi sorkar rawn chunga ruahmanna siam a nih tur thu leh a rang thei ang bera bawhzui a nih tur thu society hruaitute hian an sawi a ni.
CHAMPHAI THALAI PAWL COMMITTEE :CTP thukhawm Nimin chawhnu dar khat khan Champhai Thalai Pawl thukhawmin Champhai Master 2021 an thlir ho a, an ngaimawh zawng chi hrang hrangte an sawi khawm a ni. Tin Champhai a Officer in daih lo nasa lutuk chungchang pawh sawiin lo chhui chian a, committee lehah ngaihtuah nise an ti bawk.
ni 10.9.2014 (nilaini)
KAWNG TLANG :
Keifang Quarry chim chu nimin tlai dar 3 vel khan motor lian kaltlang theih tura thenfai a ni ta a. hetihlai hian kawng thenfai hna hi zing dar 8 atanga chhun dar 12 inkar chhungin thawh zui a la ni dawn niin thu kan dawng bawk.
MJA HOTU ZIN :
Vawiin hian Aizawl ah MJA te tan One Day State Level Workshop neih a ni dawn a, he workshop hi PUC buatsaih tur niin 'Suicide : Sensitization and Prevention among media professionals" tih thupui an zirho dawn a. Workshop hmang tur hian Champhai District MJA atangin Lalhmingmawia Pachuau, President; ZD Dengliana, Vice President leh C. Lalhnunpuia Treasurer te an kal a ni.
INDUCTION MEET :
Inrinni chawhma dar 11 khian IGNOU Study Centre, Govt. Champhai College leh PSC, DIET Champhai chuan Induction Meet an nei dawn a. He hun hi Champhai DC Sangdingliana, IAS chuan khuallian niin a hmanpui dawn.
HORTI. DEPT. NLUP :
Horticulture Dept chuan NLUP hnuaiah Champhai Circle bikah serthlum tiak 16879 an sem chhuak tawh.
Horticulture Dept. hian NLUP ah hian tunah 4th Phase First Installment an kalpui mek a, First Phase-a beneficiary te chu an dawn tur ang pek kim tawh niin, Second Phase, Third Phase leh Fourth Phase hi an la chhunzawm mek a. Serthlum thlangtu bik tan kumin hian serthlum tiak 16897 sem chhuah tawh a ni. Serthlum tiak hi chi hnih semin, seedling polypot 3350 leh budding polypot 13529 an sem chhuak a ni. NLUP 2nd Phase bikahheng serthlum tiakte hi a khur lai hman lo an awm avangin nakuma a tiak sem chhuah tura tih a ni. Horticulture Dept. hian kumin chhung RKVY hnuaiah grape tiak sin gkhat an sem chhuak tawh bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Nil (Rs. 62.96)
ni 9.9.2014 (thawhlehni)
CHAMPHAI DISTRICT JNV BUILDING SA ZO HAR :Champhai District Jawahar Navodaya Vidyalaya (JNV) Khawzawl a sak mek chu a sak hna thawh tan a nih atanga thla 27 chhunga zo fel tura ngaih a nih laiin kum 7 vel zet a liam hnuah kumin December thla hian lah theih tura peih hman tum a ni.
Khawzawl JNV zirtirtute chuan Khawzawl JNV sak hna hi kum 2007 May thla vel atang khan hna thawh bul tan ani a, thal 27 chhunga zo fel tura ngaih niin, vawiin thleng hian sak zawh theih a la ni lova, tun dinhmuna zaa 70% vel chu zo tawh angin an sawi a, building awm tur zingah Principal chenna tur Quarters chiah zawh fel a ni, tih an sawi. JNV zirtirtuten an sawi zel dan chuan, JNV campus chhunga awm tur mipa dormitory pali, zirlai 192 awmna tur te hmeichhe dormitory pahnih zirlai 69 awmna tur te sak mek ani a, kitchen leh dining hall bakah staff quarter building 16 sak mek a ni bawk.
JNV sakna tur hian cheng nuai 1179.66 chu cheng nuai 2280.79 a revised niin a satu MAMCO hotute chuan an sawi.
SCIENTIST LOKAL :Vawiin hian National Research Centre for Grape Pune atangin Scientist te chuan Champhai an lo thleng dawn a, field visit an neih hnuah naktuk nilaini khian Horticulture Centre, New Champhai ah Farmers Training an neihpui ang, Scientist te hian Champhai Grape chinna hmun hrang hrang an enfiah hnuah ninganni hian Champhai an chhuahsan leh dawn a ni.
KAWNGPUI LA PING ZEL :Zirtawpni a Keifang Quarry chim avangin nimin thlang khan Champhai atanga chak lakna kawngpui ber a la ping. Tarlan tawh angin kawng ping thianfai tur hian kawng enkalwtu ber BRTF-te chuan KCB pakhat chauh an hmang a, kawng sial hna hi duh angin a chak thei lo a ni. Hei vang hian damlo AIzawl panpui ngai leh hmanhmawh thila Aizawl pan ngaite chuan Biate lam atanga kalin Keitum lamah an hel thin a ni. Hetihlai hian inbanleta kal an awm bawk a, mahse Quarry chim lai hi a chhak tlanga hel a ngaih avangin a hautak hle.
Vawiin tlai lamah khua in a zir chuan lirthei te chi kal tlang theih tura kawng hi laih hman an in beisei nia thudawn a ni.
CASE 77 CHINGFEL :August thla chhung khan Champhai District Court ah Case 84 ziaklutin heng zinga 77 te chu chin fel a ni. Case ziahluh zawng zawngah IPC Case tam berin 37 ziahluh a ni a, heng zinga 22 te hi chinfel a ni. MLTP case 16 ziahluh zingah 7 chinfel a ni a, ND&PS Case 6 ziahluh niin chinfel vek a ni bawk. Hei bakah hian pawikhawihna thubuai leh civil case 42 chinfel a ni. September ni 8 thlen gkhan Champhai District Court ah hian thubuai chinfel loh 367 a awm a ni.
WINE HRALHNA ZAU ZAWK NGAIHTUAH :Radiant Company, Guwahati neitute chuan Champhai Winery atanga wine siam chhuah, a tuifir Mizoram atanga la chhuaka hmalak an tum a, an hmalakna bul tan nan vawiin hian Champhai an lo thleng ang. He thil hi Champhai Grape Growers Sociaty hruaitute chuan an buaipui mek a, tihfel a nih hunah chuan Champhai leh a chheh vela wine tharchhuahte hi a tuifir-in pekchhuah a ni ang a, network zau tak nei sa he company hia zau zawkin a zuar chhawng dawn a ni.
SUB-HQRS. YMA OB AIZAWL-AH :Naktuk nilaini chawhma dar 10:30 hian YMA thuneitu sang Central Coordination Committee, CYMA Hall, Tuikhuahthlang ah an thukhawm dawn a, YMA khawmpui Ratu a neih tur programme te duangin agenda lut te an thlifim ang.
BIAK IN HAWNG :Pathianni zing dar 10 khan Hmunhmeltha Biak in chu Upa F. Lalsangliana, Moderator Champhai North Presbytery chuan a hawng. Hawnna inkhawm hi Rev. C. Lalngaihthanga, Kahrawt Bial vawngtu chuan a kaihruaia, Hmunhmeltha Biak In hi June ni 4, 2001 atanga sak tan niin, a dung ft. 79.6, a vang ft. 38.4 a san lam ft 33 a ni a, Biak In hi Rs. 42,40,092 senga sak niin, Hmunhmeltha Kohhran Biak in 9-na a ni.
VC TININ BAWLHHLAWH PAIH MOTOR :Urban Development Deptt hmalakna in Champhai Town chhunga VC te bawlhhlawh paih chungchangah Meeting neih a ni a, Health Deptt, PHE Deptt leh Sub Hqrs YMA Champhai hruaitute sawm in bawlhhlawh te awmze nei a sawngbawl theih dan tur an ngaihtuah a. VC tin daih tur bawlhhlawh paihna motor ngaihtuah nise an ti bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Tanky Full (Rs. 62.96)
ni 8.9.2014 (thawhtanni)
VAWKTE SEM :Central Scheme RKVY hnuaia piglet thlangtu mi 24 te hnenah Inrinni zing khan Champhai AH&Vety Department vawkte pahnih theuh an sem. Vawkte semnaah hian DVO Pu Lalchungnunga Pudaite chuan Central Sawrkarin mipuite chaw tha kan neih theihna tura a ruahman a ni a ti a, vawkte dawngtute chu midangte tana malsawmna nitura thlan bik in ni a, thlan bik in nihna hi in hmang thiam tur a ni a ti. DVO chuan vawkte dawng tura thlangte chu an vawkte dawn vulh puitlinga sawrkarin dan a siamte zawm turin a fuih bawk. Central Sawrkarin vawk chi tha a lo pun theihna atana vawkte hi sem nih angin a til leh chhul lak phal a ni lo a, vawkte dawngtute hian a til leh a chhul la lo tura intiamin hming an ziak hnan a. RKVY Scheme piglet phase I semnaah hian Kanan atangin chhungkaw 1, Dinthar atangin 2, Venglai atangin 4, Jail Veng atangin 1, Bethel atangin 3, Kahrawt atangin 4 leh Vengthlang atangin chhungkaw 3 ten vawkte pahnih theih an dawng.
KAWNG LA PING :Zirtawpni a Keifang Quarry chim chu nimin thleng khan thenfai a la ni lova, lirthei eng chi mah an la kal thlang thei lo. Keifang Quarry chim hi khawl pakhat chauh hmanga then a nih avangin hna a chak lo hle a, AIzawl District khaw thenkhat leh Champhai District chu ni 3 chhung tlawh pawh theih lohvin a awm tawh a ni.
DAWRKAI HRUAITUTE :Inrinni khan Champhai District Dawrkai Association chuan 2014-2016 chhunga hruaitu tur an thlang a, heng mite hi thlan chhuah an ni -
President : C. Hualdingpuia, Gilgal Hardware
Sr. Vice Pre : K. Lalhriatpuia, B&D
Vice Pre : C. Vanlalnghaka, Carver Plaza
Gen. Secy : DK Lalchhanhima, DK Enterprise
Jt. Secy : Lalmuanawma Hmar, HS Fashion
Asst. Secy : B. Lalrammawia, Emmanuel Store
Treasurer : Lalnuntluangi, LR Enterprise
Fin. Secy : Moses Lalchhuanawma, Tribal Super Store
SIGNAL CHHIA :Tunlai hian Champhai khawpui chhung in biak pawhna Airtel chu a hmang tuten inbiak pawhna kawngah harsatna an tawk nasa hle a. Signal a awm reng chung pawhin inbiakpawh hleih theih lovin a awm.
He tih lai hian Zokhawthar ah tun thla tir atang khan AIRTEL a hman theih thung.
SMART CARD SIAM THAR DUH TAN :Kum 2015 a hman tur Smart Card siam nan a thla lak lehna tura la in thun ve lo Job Card thar nei leh in dang thar emaw pem lut thar emaw tan in thun luh leh theih a ni a. Ni 15.9.2014 thleng he hun hi hawn leh a ni a. Hrechiang duh leh in thun thar duh tan mahni bialtu Health Sub-Centre ah zawhfiah theih a ni e.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 67.51)
Diesel : Tanky Full (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Tanky Full (Rs. 62.96)
ni 6.9.2014 (Inrinni)
IT SUB-COMMITTEE TE THUKHAWM :Ni 5.9.2014 (Zirtawpni) khan Sub-Hqrs. YMA Champhai IT Sub-Comt. te chu YMA Office, Tlangrawtah Committee an nei.
Committee ah hian Sub-Hqrs. YMA Champhai Website a thu dah luh tur chungchang bakah an hmalak tawhna te an thlirho a.
Sub-Hqrs YMA Office Bearers tanglaite bio-data chu Sub-Hqrs YMA, Champhai website-a tar chhuah nise an ti a. Information-a hmalakna tawhna te leh hmalakna tur hrang hrangte an thlirho nghal a ni.
RIT INCHAWI SIAK :Ni 12-13 Sept. 2014 chhung hian Champhai District Weightlifting Association bul tumin District Competition neih a ni dawn a. Tel duh te chuan Team khat tan Rs. 100 a ni ang a. Tlai dar 3 ah VANIS ah tan tur a ni ang.
KUM 37 TLIN LAWM :Nimin khan Champhai District Badminton Association chuan an RIsing Dat vawi 37 na ropui takin Champhai Town Hall ah an hmang.
He hunah hian Pu H. Lalhmingliana, President, Mizoram Badminton Association chuan thu sawiin district dangte tih ngai loh Rising Day an hmang chu lawmawm a tih thu a sawi a, hruaitu hluite hmalakna avanga tun thlenga CDBA chu kal thei a nih thu sawiin Champhai atangin player tha tak tak an lo chhuak tawh thin a, players chher chhuah tur tam tak an awm a rin thu sawiin hen gplayers te zawng chhuak a chher chhuak turin hruaitute a fuih bawk.
TANPUINA HLAN :DIET Principal leh Staff te bakah Trainers Welfare te chuan nimin Teachers Day denchhenin Genesaret Gospel Home hnenah an thawh khawmin Rs. 12400 an hlan a, Principal Pu RL Thianghlima hian tlai lam chawhmeh a tum sak bakah almirah leisak a la tum bawk a, a chungah Home enkawltute leh naupangte an lawm hle.
KEIFANG QUARRY CHIM :Nimin tlai dar 4:30 vel khan Keifang Quarry a chim avangin lirthei eng chi mah a kal tlang thei lo a, nimin tlai vek khan thenfai hna thawh nghal a ni. Quarry chimna lung lak thinna hmunpui ber atanga Champhai lam hret a ni a, Quarry chim ni a nasat deuh avangin a sial tlang leh tur hian hun a duh deuh rin a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Tanky Full (Rs. 62.96)
ni 5.9.2014 (zirtawpni)
CTP-TEN DISTRICT CHHUNG MLA TE LEHKHA THAWN :Nimin zing khan Champhai Thalai Pawl te chuan Champhai District chhunga MLA 5 te hnenah District hmasawnna tura Committee pawimawh tak pakhat District Vigilance and Monitoring Committee ngaipawimawh tura ngenna lehkha an thawn chhuak. District Vigilance and Monitoring Committee a MP leh MLA te kal dan pawh lehkhaah hian an thil tel nghal a ni.
Ni 8.4.2010 atanga ni 31.1.2014 thleng khan Committee hi vawi 12 nei tawhin Champhai North MLA Pu TT Zothansanga chiah MLA zingah hian kal kimin East Tuipui Bialtu MLA hlui Pu B. Lalthlengliana (L) chu vawi 4 kalin abak zawng Champhai South Bialtu MLA Pu JH Rothuama, Tuichang Bialtu MLA Pu Lalrinliana Sailo, Lengteng Bialtu MLA Pu H. Rohluna leh East Tuipui Bialtu MLA thar Pu T. Sangkunga te chu vawi khat mah an kal lo thung a ni.
CHAMPHAI DISTRICT JAIL AH TANG TAM :Champhai District Jail ah nimin thleng khan mi 176 an tang.
Tang zawng zawng zingah hian RUkruk Case a tang an tam ber a, mi 88 awmin, heng zinga mi 40 te hi thiamloh chantir an ni tawh a, tualthat vanga tang mipa 4 an awm mek a, pawngsual vanga tang 6 awmin heng zinga 1 hi thiamloh chantir a ni tawh bawk. Mi bum avanga thiamloh chantir 1 a awm a, Forgery avanga tang mi 2 an awm bawk. IPC hmanga tang mi 27 awmin heng zinga mi 14 hi thiamloh chantir an ni tawh bawk. Hei bakah hian Silai Case a tang mi 6 an awm a, ND&PS Act hmanga tang mi 38 awm mekin heng zinga mi 2 hi thiamloh chantir an ni tawh a, MLTP Act hmanga tang mi 13 zinga 1 chu thiamloh chantir a ni tawh bawk a, thubuai dang avanga tang 1 a awm bawk. Tunah hian Champhai District Jail mi 130 awm theihna ah mipa 163 hmeichhia 13 leh a nu in a hruai naupang 1, an vaiin mi 176 an awm mek a, heng zingah mi 61 te hi an chungthu relfel tawh an ni bawk niin thu dawn a ni.
OBSERVATION HOME :Sawrkar chuan Champhai ah Observation Home dah a remti a, nimin khan Child Welfate Comt. leh Juvenile Justice Board, Child Protection Unit hruaitu ten a hmun tur leh in luah tur chungchang te an thlirho .
MEETING NEI :Nimin khan DC Conference Hall, Keifangtlangah DCC/DLRC Meeting neih a ni a, he hunah hian tun Quarter kalta, June thla thlenga Bank hrang hrangte loan pek chhuah dan leh hmalak dan te thlir a ni a. Bank tinte chu target an neih ang loan pe chhuak thei tura hmalak chhunzawm nise, an ti a ni. He meeting ah hian member te an kaltha hle.
RISING DAY :Champhai District Badminton Assn. chuan vawiin hian Champhai Town Hall-ah kum 37 tlin, Rising Day an lawm dawn a, he hunah hian CDBA dintute chawimawina neih an tum a. Champhai District chhunga plater zawng zawngte leh hruaitu lo ni tawh zawng zawngte kal turin an hriattir. Chawhnu dar 2 ah Prog. hi tan a ni ang.
SUM SEM DAWN :Champhai Grape Growers Assn. chuan vawiin chawhma dar 11 atang hian Tlangsam Winery hmunah kumin chhunga Grape an lakna man an sem dawn.
UI KHUAHKHIRH NGAI :Champhai District Magistrate leh DC ni bawk Sangdingliana, IAS chuan khapna thupek chhuahin, Champhai District chhunga Ui khuahkhirh loh a tam avangin vantlang hmun leh kawngpui dung leh Ui vak rawlai mai mai a tam avangin bawlhhlawh leh tenawm thlentirtu a ni a; chu mai bakah mihring a seh hriat tur a awm avangin Ui vulhtu ten hri danna vaccine la sak tur leh khuahkhirh vek turin a hriattir a. Thupek zawm lote chu Dan anga an chungah Action lak a ni ang.
KAWNG SIAM :Tlangsam Lal Thanghnianga Thlan panna kalkawng laihna chu Art & Culture Dept. kal tlangin thawh a ni a. Hemi chungchangah hian Lal Thanghnianga thlah te chuan Art & Culture Dept. leh Minister chungah an lawm hle.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.83)
Diesel : Tanky Full (Rs. 62.96)
ni 4.9.2014 (ningani)
VLNC FUND LEH SEAL :Champhai District chhunga Village Level NLUP Committee (VLNC) te tan VLNC Fund leh Rubber Stamp (Seal) lak theih a ni ta. Ngopa, Khawzawl leh Khawbung tan mahni bialtu BDO hnenah theuh lam theih a ni ang a, Champhai Block huam chhunga mite bakah Tuipui, Melbuk, Kelkang, Dilkawn, Zokhawthar, Mualkawi, Khuangleng, Bulfelzawl, Hruaikawn North & South, Sesih, Leisenzo, Lianpui leh Vangchhia te chuan Champhai DC Office-a NLUP Cell atangin lam theih a ni.
CHAMPHAI TLANGVAL LA CHE THA :Lawngtlai a Mizoram Open Chess Tournament nimina khelh tan takah chuan Champhai No. 1 David Zoremsiama chuan Round 3 khelh tawhah Solid point a la hmu a, tarlan tawh angin he Tournament ah hian seeded No. 1 a ni a, he Tournament hi naktuk Zirtawpni hian zawh fel a ni ang.
SDHO ZIN :SDHO, Champhai Pu C. Lalremsiama chuan Champhai District chhunga hma thar lak dan tur chungchangah Project liantham tak buaipui turin nimin khan Aizawl panin Champhai a chhuahsan a, tunkar tawp hian Champhai lamah a rawn haw leh beisei a ni.
DVO LO HAW ANG :A nu boral avanga Manipur a thang mek Champhai DVO Pu Lalchungnunga chu naktuk Zirtawpni khian Champhai a lokir leh beisei a ni.
DAN BAWHCHHIA 12 :Champhai Traffic Police te chuan August thla chhung khan dan bawhchhia eng emawzat an man, motor 12 manin Rs. 2100 chawi tir a n ni a, dan bawhchhia an mante hi motor park phal lohna hmuna motor park te leh helmet khum lova 2 wheeler khalhte an ni.
MLTP ACT CASE 14 :Champhai Excise & Narcotics Department te chuan thla kalta August thla chhung khan MLTP Act-ah Case 14 ziaklutin inhnamhnawih mi 11 an man. END hian August thla chhung khan local zu litre 158 an man a, zu bilh lai tin 99, dawidim kg 3, beer can 72, bel 10, motor 1, heroin gram 83.140 leh ganja kg 25 an man a, ND&PS Act ah case 4 ziaklutin inhnamhnawih mi 4 an man bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 81.83)
Diesel : Free Sale (Rs. 62.96)
ni 3.9.2014 (nilaini)
MI TU TIH HRIATLOH RUANG PHUM :Thawhtanni tlai lama Hruaikawn khaw bul Kelkang Ngawi Li a ruang chhar chu nimin tlai dar 3 vel khan Champhai Police ten Champhai an rawn thlenpui.
Tarlan tawh angin niminpiah khan Ngawi Li ah hian lui kal mi thenkhatten ruang hi an chhar a, Champhai Police leh Zokhawthar Police te hriattir nghal niin Champhai SDPO hoin nizan hmasa khan Champhai Police te chuan Hruaikawn an pan nghal a. He ruang hi a chhe tawh hle a, nimin tlai khan Champhai rawn thlenpui niin, a ruang hi postmortem nghal niin, nizan khan Vengsang thlanmual ah phum a ni ta niin thu dawn a ni.He ruang hi a chhiat tawh avangin tu a nih hriat theih a ni lova, mipa feet 5.4 vela sang kawr var haiin kekawr a ha lo a, a thih chhan tak hi hriat a ni lo.
RUKRUK CASE TAM :Champhai Police te chuan August thla chhung khan thubuai 14 an ziaklut. Heng thubuai ziahluh zingah hian rukruk case a tam ber a, case 9 ziahluh a ni. Tualthah thubuai 1, damdawi case 2, phalna lova mi ina lut 1 leh puak thei thilah thubuai 1, avaiin thubuai 9 an ziaklut a. Heng bakah hian case tenau ah mi 15 manin, ILP neilo 3, chhungkaw thil avanga man 9 leh damdawi kaihhnawiha man 3 an awm bawk.
LIRTHEI INZIAK LUT 64 :August thla chhung khan Champhai District Transport Office ah Motor 64 ziahluh thar ani.
Heng Motor registration tih zingah hian Two Wheeler tam berin 36 ziahluh thar a ni a, Auto Rickshaw 6, maxi cab 1, motor car 7, bolero 5, taxi 1, truck 6 leh excavator2 avaiin motor 64 ziahluh thar a ni. Hei bakah hian August thla chhung khan chhiah chi hrang hrang atangin Rs. nuai 6 leh 70723 hmuh ani bawk a, passenger phur chi motor atangin Rs. 42,100 an hmu a, bungraw phur chi motor atangin Rs. 47,775 hmuh a ni bawk a, Road Tax atangin Rs. 458798 bakah MV Fee atangin Rs. 122050 an hmu bawk.
KAWNG SIAM :Bethel kawn atanga Zion Veng panna kawng chu tunlai hian PWD ten siam that hna an thawk mek a. Champhai khawlai kawngpui pawh in zia awm lam a pan mek laiin mipuiten kan kawng neih kan dim erawh angai hle.
HLA ZIR TAN :Ratu-a YMA General Conference Vawi 69-na neih turah Sub-Hqrs. YMA Champhai Zaipawlte chu hla pahnih nei tura ruatan nih angin nizan atang khan Sub-Hqrs. YMA Office, Tlangrawtah an zir tan.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 81.83)
Diesel : Free Sale (Rs. 62.96)
ni 2.9.2014 (thawhlehni)
INDIA RAMA ANGANWADI RCC HMASA BER :Nimin khan Anganwadi Centre Vengthlang II ah Conservation of National Nutrition Week hman a ni.
He hun hi Pi Lalventhangi Workers chuan a kaihruaia, thusawiin ICDS chu mitin thleng phak a ni a, naupangin an nutrition dawn thin chu in lama an thil ei puitu tur a ni a, an thil ei reng reng a inbuktawk tur ani a ti a, nu te pawn kan faten an mamawh ang tawk chaw tha an nei theihna turin kan venpui tur a ni a. Nu naupai te pawh uluk takin kan in enkawl bawk tur a ni a ti bawk.
Pu Zothanmawia, Circle Officer chuan thusawiin Vengthlang II Anganwadi Centre chu Centre dang te zingah pawh tlawh nuam ber pawl a nih thu a sawi a, vengchhung nu leh pate thahnemngaihnaavangin India rama AnganwadiCentre Concrete Building a sak hmasak ber a nih thu a sawi bawk. ICDS hmalaknain naupang pangngai chi chuan hriselna tha tak an nei hlawm tawh a, kalkhawmte chu an tu leh fate enkawlna kawngah theihtawp chhuaha hmala turin a ngen bawk. ICDS in a tum ber chu naupangte hnena chaw tha pek mai bakah zirna leh thiamna pek a ni a, naupanga hun hmaa school luh tir hian naupangteah school kal peih lohna a thlen vat thin a, pangpangten thiamna tak tak an neih theihna turin kum 6 an tlin hma chuan syllabus nei zirtir lo turin a ngen bawk. Nu naupai mek te pawh thuchahin tui an tih zawng ringawt ei lo a, an tan tha tur leh an taksain a mamawh chaw tha ei turin a chah bawk.
PHULLEM AH SILICA SAND :Chhangphut Field ah phullem phah hna kal mekah Pathianni khan a zawhna atan hna pawimawh tak Silica Sand chu Champhai a lo thleng a, nimin atang khan phullem ah hian Silica Sand hi phul tanin chawlhkar hnih velah he hna hi zawhfel hman beisei ani. Silica Sand hi tuna phullem phah tawh, ti ding ngiltu leh ball kal dawn pawh tidiktu ber tur a ni a, phul hna zawh a ni hhnuah chuan MFA Cup pawh tan thuai beisei a ni.
RUANG CHHAR :Nimin chawhnu khan Hruaikawn bul Tiau lui a Kelkang Ngawi Li-ah lui kal mi thenkhatten ruang an chhar. He ruang hi a chhe tawh hle a, mipa kum 25 bawr vel niin a lang a, kekawr a ha tawh lo a, tui tam laia tla, tui kam hnua rawn lang chauh niin a lang. A ruang endik tur hian nimin tlai khan Zokhawthar atangin Police an kal nghal a, vawiin ah a ruang hi phurh chho District Hospital Champhai postmortem in a ruang hi a chhiat tawh avangin nikhat vel bak a chhungte zawn nan an hman theih an ring lo.
BADMINTON RISING DAY :Champhai Disrtrict Badmintion Association chuan tunkar Zirtawpni hian Champhai Town Hall ah kum 37 an tlin lawmna Rising Day ropui taka lawm an tum a, he hunah hian CDBA lo dintute chawinawina neih a ni dawn a, Champhai District huam chhunga Players zawng zawngte leh hruaitu lo ni tawh zawng zawngte kal vek tura hriattir in ni a, programme hi tlai dar 2 ah tanin chawhlui kilho nghal tur a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 81.83)
Diesel : Free Sale (Rs. 62.96)
ni 1.9.2014 (thawhtanni)
SUB-HQRS. YMA CHAMPHAI THUKHAWM :Inrinni chawhma dar 10:30 khan Sub-Hqrs YMA Champhai Executive Commitee neih a ni
He Committee Sub-Hqrs YMA Office Tlangrawt-a neih hi VL Chama Hnamte President Sub-Hqrs YMA Champhai chuan a kaihruai a, YMA chu midangte tanpuitu, khawtlang tana tha thawhtu an nih angin, an thiltih apiangah YMA nihna hrereng turin a fuih a ni. Committee chuan Sub Hqrs YMA Conference in a lo rel tawh angin Hnam lam leh zai intihsiakna neih tur chungchang chu a thuphunga pawm a ni a, hnam lam bik intihsiakna atan Cheraw (buh za aih), Chawnglaizawn Tlanglam, Chheihzai leh Zai intihsiakna neih tura ruahman a ni a, hei bakah hian Solfa hla hmanga intihsiakna neih nise an ti bawk.
Committee chuan, YMA General Conference vawi 69-na Ratu a neih tura Rorel Agenda atan YMA in kumpuan kan neih thin hi bawhzui a awlsam zawk theih nan huamzim zawk leh kawhbik felfai tak neia neih ni rawh se tih chu chhawpchhuah nise tih a ni bawk. He exevutive Committee ah hian Tv. C. Lalrozara Cultural Sub Committee Secretary boral ta sunna hun hman a ni bawk.
ZOTE LEIAH NUAM TAWL PHAL TAWH LO :Zirtawpni zan Zote khawtlang hruaitu, YMA leh VC Joint Meeting chuan Tuipui Zote kai a thalai bengchheng thin an nin thu an sawi a, hmalak dan tur hrang hrang an rel Nizan a Zote khawtlang hruaitu YMA leh VC te thukawm chuan Zote Kai, Tuipui Lei a thalaite khawsak dan chu hnawksak an tih thu an sawi a, midangte tan bengchheng an siam thin bakah, Zote khawtlangin nasa taka faina kawnga hma an lak laia thalai ten bawlhhlawh an kalsan mai thin chu hriatthiam harsa an tih thu an sawi. Joint Meeting chuan, heng laia tawphnawkte hi thenfai an tum thu an sawi a, kawng hrang hranga hmalak an tum bakah, thalai lengchhuak thinte pawhin awmdan chin tawk hria se an duh thu an sawi.
CAREER GUIDANCE FOR STUDENT NEI :Zirtawpni khan Sub-Hqrs YMA hnuaia Education & Human Resource Sub Committee chuan Hnahlan ah Career Guidance for Students an nei
He Career Guidance hi Hnahlan H/S ah neih a ni a, Pu F. Lalrinmuana Secretary Sub Hqrs. chuan kaihruaiin, Pu C. Hualrikhuma Dy. DPC RMSA chuan he Career Guidance hi a hawng a, thusawiin, Pu Hualria chuan, hetiang hun tha an nei thei chu lawmawm a tih thu sawiin, zirlai naupangte chu an thil zir hlawkpui ngei turin a fuih a, tunlai khawvel thang mekah a thiam leh a theite chauhin hlawhtlinna an chang thin a ni a ti a, an thil zir leh an thil hriatte chu vawng reng tura fuihin, he Career Guidance hi a hawng a ni Career Guidance ah hian Dr. C. Laldawngliana Asst. Professor Govt. Champhai College chuan conventional Academic Line chungchangah zirtirna a pe a, Pu K. Hrangdawla Lecturer GMHSS chuan Competitive Line chungchangah zirtirna a pe bawk a, C. Lalthanzuala Inspector Of Taxes chuan Professional Vocational Course chungchang a zirtir bawk a, C. Zothansanga LDC Sainik Welfare chuan Defence Academic Line ah zirtirna a pe bawk a, C. Laltanpuia Lecturer GMHSS chuan Technical Line chungchangah zirtirna a pe bawk.
He Career Guidance ah hian Govt. Hnahlan HS leh Hnahlan English Medium School naupang 90 vel an kal thei a ni
VENGTHLANG NORTH BRANCH YMA TE DUTY :Vengthlang North Branch YMA te chuan an veng chhung sualna laka an lo him zawk nan ngawrh takin an duty mek. Hun engemawchen atang khan Vengthlang North Branch YMA te chuan chhun zan zawmin an veng chhung venhimna hna an thawk a, duty insiamin, misual laka an veng alo him theih zawkna turin ngawrh takin an duty thin a, mipuite tana harsatna siamlui an awm chuan dan anga an chunga action lak zel an tum.
LAMTHIAM :Art & Culture Dept. buatsaiha Mizo Hnam lam leh a kaihhnawih chi hrang hrang zirtirtu a lak takah hun neih zawh takah Lalhmingsangi leh Lalmuanpuii Champhai Vengthlang ve ve te an tling Champhai atanga tling Lalhmingsangi hi a pumpuiah 4-na niin, Lalmuanpuii hi 5-na a ni. Heta tlingte hi Art&Culture Dept chuan hnam lam leh a kaihhnawih thil zirtirtu ah an hmang chhunzawm thei dawn a ni
CHHUANAWM :MPSC chuan tun hnai khan PHE Dept a thawk tur Asst Engineer, Mizoram Engineering Service lakna result a tichhuak a, mi 8 tling zingah Champhai District atangin Mimbung tlangval T. Mangliandinga chu Mechanic Engineer ah a tling a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 67.51)
Diesel : Free Sale (Rs. 58.37)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 81.83)
Diesel : Free Sale (Rs. 62.96)
ni 30.8.2014 (inrinni)
DC-IN CHAMPHAI AH PMJDY HAWNG :Niminpiah tlai dar 4 khan DC Conference Hall, Keifanglang ah Champhai District Bawrhsap Pu Sangdingliana, IAS chuan PMJDY a hawng.
India ram Prime Minister, narendra Damodardas Modi an kumin Independence a alo puan tawh angin PMJDY (Pradhan Mantri Jan Dhan Yojona) chu Indira ram pumah a ruala hawn ani a, Delhi ah Prime Minister Pu Narendra Damodardas Modi an a hawng a, chumi rualin Mizoram ah pawh District tinah District Bawrhsap hova hawn a niin Champhai District ah pawh hemi rual vek hian hawn a ni.
SP-IN CHAMPHAI TAN TANLAK A TUM :Champhai SUperintendent of Police John Laldinaa chuan Champhai a ruihhlo hluar lutuk chu a vei thu leh Champhai District tana theihtawp a chhuah tur thu a sawi.
He thu hi nimina Mizoram Journalist Association, Champhai District te a kawmnaa a sawi ani a, nimin khan SP chuan a Office Chamber ah thuthar thehdarhtute kawmin Champhai chu ruihhlo luhna kawng a nih avangte leh ramri depa awm kan nih avangin district dangte aiin tan lak a ngaih bik thu a sawi a, ruihhlo hluar lutuk chu a vei thu sawiin keimahni tan mai ni lo, kan tu leh fate thlenga pawi thei a nih avangin kawng hrang hranga thawhhoa tan lak a tul thu a sawi bawk.
MJA Champhai District te chuan Champhai District chhunga Police Check Post te siam belh leh thuam that a tul thu an sawi a, ramri depa kan nih avangin ruihhlo leh thil dang lutte tun aia nasa zawka ven a ngaih thu an sawi a ni. heng bakah hian Champhai khawpui chhunga Traffic chungchang sawi langin dan leh thupek kenkawh chungchangah tun aia khauh zawka kal a ngaih thu an sawi bawk. MJA te hian Champha iSP chunga beiseina sang tak an neih thu an sawi a, SP hova bung thar kai ngei an inbeisei thu an sawi a ni.
MELBUK AH HEALTH CAMP NEI :MSD&RB, Link Worker Scheme, Champhai District buatsaihin Mid Media Campaign Programme hnuaiah nimin khan Melbukah Healtha Camp neih a ni.
He hunah hian HIV/ AIDS awareness Campaign neih nghal niin, PB Liansangpuii, District Resource Person, Link Worker Scheme in HIV/AIDS chungchang zirtirna a pe a, AIDS veite hian hmuhsit leh endawng an hlau thin a, hei vang hian a thlawn a inenkawlna ART Centre leh Counselling tha an sawn tur pawh pan ngam lovin an awm phah fo a, hei hian anmahniah nasa takin harsatna a thlen thei a, HOV hrik a pai a ni tih hriat chhuah a nih veleh inenkawlna tha a dawn chuan, hun rei tak an dam thei tura kan tanpui a, enenkawlna hmun kan kawhhmuh zawk a ngai a ni, a ti a, chutiang tur chuan miuite hian kan rilru hi kan sawi danglam a, kan tanpui zawk a tul a ni, tiin a sawi. Health Camp neih puitu Dr. Lawrence Lalramenga, Medical Officer, ART&OST pawhin thusawiin “Mi tupawh hian kan hriselna kan ngai pawiawh tur a ni a, a bikin HIV/AIDS chungchangah hian kan thanharh a, mipuiin kan rilru put dan kan thlak a hun tawh hle a, A kai dan te, a hlauhawmna leh hlauhawm lohna thlenga kan hriat chian chuan, tuna vei mekte kan thinhrikna leh endawngna thinlun gkan putna pawh hi a reh ang a. A veite rilru leh ngaihtuahna kan tidam ang, a ti. Hemi hnu hian zawhna leh chhanna hun hman a ni a, health camp ah hian damlo mi 100 chuang chu a thlawnin an inentir a ni.
Nimin piah khan Zokhawtharah Health Camp hi buatsaih a lo ni tawh a, hetah pawh hian a thlawnin damlo 100 bawr vel an en a, tunkar leh karleh chhung hian khaw dangah an neih chhunzawm zel dawn a ni.
YMA THUKHAWM DAWN :Vawiin chawhma dar 10:30 hian Sub-Hqrs. YMA, Champhai Executive Committee an thukhawm dawn a, he hunah hian Sub-Hqrs. YMA Conference in a lo rel tawh angin hnam lam leh zai hmanga intihsiak dan tur chungchang te, General Conference, Ratu a October thlaa neih tur a thehluh tur agenda leh Science & Environment Sub-Committee atanga lehkha lutte ngaihtuah a ni ang.
INSAWN DAWN :Karleh thawhtan leh thawhlehni (1-2 Sept 2014) hian Champhai District Hospital-a Laboratory chu Damdawi In building tharah an insawn dawn avangin Emergency thil tak takah lo chuan dawr theih an ni dawn lo a, mipuite hriatthiamna an ngen e.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 29.8.2014 (zirtawpni)
DC HOVIN TEACHERS DAY HMAN DAN TUR SAWIHO :Nimin khan DC Office CHamber ah Champhai a Teachers Day hman dan tur chungchang ngaihtuahin District Education Committee chu an Chairman Champhai DC Sangdingliana, IAS hovin an thukhawm.
He hunah hian State Working COmmittee, National Foundation for Teachers Welfare, Mizoramin a lo rel tawh angin NFTW sum tuak nana TOken Flag leh material dang zawrh thin chu kumin atan ruahmanna engmah a awm lo a, hemi atana sum tlingkhawm awmsa Rs. 23,78,242 a awm tih tarlan a ni a. Kumin hian Token Flag leh Material dang zawrh thin chu tih loh nise an ti a. Kumin Teachers Day chu mahni remchan dan ang angin School hrang hrang ten hman nise tiin an rel a. Champhai District atanga kumina Award dawng 2 - K. Lalbiakkunga, headmaster Govt. Roseland School- State Award for Teacher leh HT Vanlalsawma, Headmaster, Govt. Khawzawl H/S - National Award for Teacher (Kumin Teachers Day a President of India in New Delhi a Award a hlan tur) te hnenah DIstrict Education Committee hminga lamwpuina hlan nise an ti a. A lo buaiui turin DEO leh SDEO Champhai te an ruat nghal bawk. Directorate of School Education atangin Teachers Day pual hian Champhai tan Banner siamsa 4 lo thlengi n hei hi SDEO Champhai, SDEO Khawzawl , DPC (SSA) CHamphai leh DEO Champhai ten pakhat theuhin chang se tiin thutlukna an siam a. Teachers Day denchhen hian District Education Committee chairman leh Champhai DC ni bawk chuan Local Cable TV a tihchhuah turin thuchhah sawi se. A thusawi tur lo buaipui turin DEO Champhai chuan mawj lo phur se. He thuchah hi Teachers Day thlen hma zanah pekchhuah nise an ti bawk.
DRO ZIN :Pu C. Rohmingthnaga, District Research Officer chu Office thil pawimawh buaipu iturin Aizawl ah a kal a, a thang chin tur hi hriat a ni lo a, Birth Certificate lak erawh a ngaiin a lak theih ang.
AIR STATION ENFIAH ANG :Vawiin hian Hmunhmeltha AIR FM Station dinhmun enfiah turin AIzawl atangin Station Engineer leh Company mi leh sate an rawn kal dawn a, chawhnu lamah Hmunhmeltha a Station thar tur building te a hmunah an enfiah nghal dawn a ni.
EDUCATION CAMPAIGN :YMA Sub-Hqrs. Champhai hnuaia Education Sub-Committee huaihawtin vawiin hian Hnahlanah Education Campaign neih a ni dawn a, he hun hi C. Hualrikhuma, Dy. DPC RMSA chuan a hmanpui ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 27.8.2014 (nilaini)
JT DIRECTOR-AH ADDL. DC :Champhai Addl. DC Zoengsanga chu tunlai hian chawlh a hmang mek a, ni 45 chhung earned Leave a lak mek chu thla thar Sept. ni 14 khian a hmang zo ang a, hemi hnu hian Champhai lamah a lo chho leh ang. Hetihlai hian Addl.DC hi LAD Directorate ah Joint Director hna chelh turin dawn a ni dawn a, chawlh a hman zawh hnu lamah a hna thar hia zawm dawn niin thu dawn a ni.
SP THAR LO THLENG :Champhai SP thar John Laldina, IPS chuan charge la fel tawhin a Office a luahlum tan tawh a, tunah hian SP Quarters a luahlum mek.
SELECTION NEI ANG :Mini-National Volleyball Championship U-14 Boys and Girls a Mizoram aiawha khel tur thlanna chu vawiin zing leh tlaiah Kahrawt Field ah neih a ni dawn a, volleyball thiam leh tuimi a tam thei ang ber kal turin Champhai District Volleyball Assn. hruaitute chuan an ngen.
HEALTH CAMP :Generaset Gospel Home, IDU Project CHamphai chuan tukin zing dar 10 atanga tlai dar 3:30 inkar chhung hian Genesaret DIC, Ralpianga (L) Building, Bethel Presbyterian Biak In bul Bethel vengah Health Camp an buatsaih dawn a, Dr. Lawrance Lalramenga`n damlote hi a en dawn a, a duh apiang tan a thlawnin pan theih a ni.
TRAINING NEI :Nimin khan a nihnihna atan District Child Protection Unit, Champhai buatsaihin Champhai District chhunga Police te tan SP Office ah training neih zui leh a ni.
He hunah hian R. Lalrinchhani, DCPO, Vanlalzawni, Dy SP Hqrs. leh Lalsiammawii, Legal Cum Probation Officer leh RLH Dingzela ten zirtirna an pe a. Nimin training ah hian CHamphai District chhunga mi Police 33 zet kalkhawmin, training a telte hian an thu ngaihthlak leh an zirhote chu hlawkthlak an ti hle.
EXPOSER VISIT :Champhai District Agriculture Department leh ATMA tangdun chuan exposer visit neiin Sikkim khawpui Gangtok tlawhin an zin mek a, kar kalta Thawhtanni khan Champhai an chhuahsan a, tuna hian an rawn kir leh mek a, vawiin hian Guwahati an thlen beisei a ni. Exposer visit neia kalte hi Champhai DAO Lalthanzuala`n a hova, Champhai DAO Office atangin mi 14 kalin Khawzawl Agriculture department Office atangin mi 7 na kal bawk a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 25.8.2014 (thawhtanni)
ZGN MEETING :Tunkar nilaini hian Rih ah Zofa Global Network Joint Meeting neih a ni dawn. He Joint Meeting hi Zofa Global Network, Champhai Chapter in a thleng dawn a, he meeting ah hian khawvel pum huap Zo hnahthlak khawmpui, November ni 19 atanga 21 chhunga neih tur chungchang an rel dawn a ni. Jt. Meeting a tel tur hian Tahan, Manipur, Aizawl leh Lunglei atangin an lokal dawn a, naktukah ZGN, Champhai Chapter hian an President Pu Lalhlawhliana In, Vengthlang ah lo hmuakin chawhlui an lo kilpui dawn a ni.
NON-MIZO MEET :Inrinni zan atang khan Masihi Sangati, Champhai Area Meet chu Vengthlang Presbyterian Kohhran Biak Inah neih niin nizan khan an tiak. He meet chhung hian Rev. Darkhuma hnen atangin ‘Thiamchhantirtu chu Pathian a ni’ tih thupui hmangin Pathian thuchah ngaihthlak thin a ni a, nimin chawhnu khan Champhai Area vawng Tev. RK Lalawmpuia`n Sacrament a theh a ni. Meet chhung hian inkhawm ban apiangin Counselling neih niin baptisma changthar mi 20 lai an awm a ni.
NGUR KHUA TANG :Ngur khua chuan an khaw huamchhungah ruihhlo tih leh lakluh an phal lo bakah Ngur huam chhunga nungcha man emaw that emaw an hriat chu an chungah action na taka lak a ni dawn.
ZOTLANG MI NI LO :Zirtawpni a Excise & Narcotics Department in Ruantlang daia Heroin gram 56 an mansak Lalneihmawii d/o Thatkhama (L) Zotlang nia insawi chu Zotlang Branch YMA hruaitute chuan an veng chhung mi a nih loh thu an sawi.
COUNCELLING CENTRE HLUT :Champhai a Family Guidance & Counselling Centre chuan thla hnih a tling ta a, hmang tangkaitu an tam hle. Family Guidance & Counselling CEntre hi hawn a nih atangin pantu mi 179 an awm tawh a, chhungkaw harsatna, mimal harsatna leh buaina, ruihhlo avanga harsatna neite tan Office hun chhungin a pan theih reng a, Champhai mipuiten hmang tangkai chhunzawm zel se tih a thawktute chuan an sawi.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 22.8.2014 (zirtawpni)
GENESARET IN COMMUNITY EVENTS HMANG :Nimin khan Genesaret Gospel Home, IDU Project Champhai chuan Bethel Community Hall Chura Hmun ah Communitu aEvents an hmang. Chawhma lamah intihsiakna chi hrang hrang hmangin intihhlimna hun an hmang a, chawhnu lamah V. Thangzawna, Chairman, Genesaret Gospel Home kaihhruaina in, tun tum Community Events a an thupui ‘Beiseina’ tih hmangin hun hman a ni. He hunah hian Pu F. Lalrinawma Project Manager Genesaret DIC chuan thu a sawi a, mihringte hi beiseina avangin kan piang a, beiseina avang vekin kan thanglianin, beiseina avangin mual kan liam thin a ni a ti a, thil pawimawh tak Beiseina tel loa hun hman a hlauhawm thu a sawi bawk.
DISTRICT SPORTS COMMITTEE OFFICE HAWNG :Nimin chawhnu dar 3 khan Champhai District Sports Committee Office thar CHANEM Building a mi chu Pu Kohn Kima, Mizoram State Sports Council Vice President chuan a hawng. District Sports Committee Office hawnna inkhawm hi CDSC Vice Chairman Pu C. Lallianpuia chuan a kaihruai a, thusawiin District Sports Committee Office chu hun rei tawh tak atanga neih tuma hmalak a nih thu a sawi a. Office thar an nei thei chu lawmawm a tih thu sawiin District chhunga Association hrang hrangten inpumkhat nan an hman theihna tur leh hmasawn nan an hman ngei District Sports Committee chuan a duh thu a sawi bawk.
Khuallian Pu John Kima pawhin thusawiin District Sports Committee Office hi District dangah chuan a lo hlawhchhampui tawh thu sawiin, Champhai ah hawn a ni tur chu a phurawm rualin a huhphurh awm thu a sawi a, District Sports Committee Office thar chu infiammite tan inpui a nih ngei a beisei a, Champhai ah infiamnain hma a sawn theihna tur leh a hmang tangkai apiangte tan hlawk taka hman a nih theih a beisei thu sawiin duhsakna a hlan bawk.
MZP OB SIAMREM :MZP Hqrs. Champhai Extended OB Meeting niminpiaha neih chuan Office Bearer posts hetiang hian an siamrem :
Pre : Lalsiammawia Sailo
Vice : Isaac Lalduhawma
Secy : C. Lalthlengliana
Jt. Secy : H. Lalramhluna
Trea : Lalthanfela
Fin. Secy : Lalhmachhuana Chhawnchhek
WOMEN SHG DIN THEIH :Champhai Urban Areas huamchhunga UD&PA Dept. hnuaia BPL Family hmeichhia, a duh apiangte tan Women Self Help Group din theih a ni a, a duh turte chuan August ni 25 leh ni 29 inkarah UD&PA Dept. Office ah inreport tur a ni. Women Self Help Group din turte chu member 5 tal an ni tur a ni a, BPL Card ken bawk tur a ni.
SDC & ASO THAR :Pi Lalnunmawii, Asst. Director, Revenue Deptt. thin chuan tun hmaa a lo thawh tawhna Champhai DC Office ah SDC hna rawn zawm lehin hemi a hna chanpual bakah hian Asst. Settlement Officer (ASO) hna a kawp dawn a, nimin atang khan Office a kai nghal a ni. Pi Lalnunmawii hi Champhai DC Office-a NLUP Nodal Officer hun engemaw chen lo ni tawh thin kha a ni.
AWARD LAWMPUI DAWN :Vawiin chhun dar 1 hian SDEO Office, Champhai chuan Pu K. Lalbiakkunga, Headmaster Roseland Middle School in State Award fot Teacher 2014 a dawn lawmpuina an Office ah an nei dawn.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 21.8.2014 (ningani)
ILP CHECK RUNPUI NEIH A NI :Nimin zing dar 6:30 khan MZP Hqrs. Champhai, Sub-Hqrs. YMA Kumpuan Sub-Comt. leh Police tangkawpte chuan Sub-Hqrs. YMA Office, Tlangrawt ah ILP check runpui an nei.
He hunah hian vai 150 vel permit endik a ni a, heng zingah hian permit dik lo leh thi tawh 5 chu man chhuah a ni a, heng permit fel lote hi MZP chuan Police kutah an hlan nghal a ni. Tunah hian Champhai ah vai 300-400 vel an awm nia hriat a ni a, heng zinga 150 vel chauh an kal avang hian MZP leh tlawmngai pawlte chuan Special Drive neih an tum a, MZP thuchhuahin a lo tarlan tawh angin he huna kal lote hi permit fel lo ang angaih an nih dawn avangin hmalak dan tur ngaihtuah turin remchang hmasa berah YMA hruaitute nen Joint Meeting neih nise an ti a, tlawmngai pawl hrang hrangte chuan MZP hmalakna hi tha an tih an lo sawi tawh bawk.
MZP Hqrs. chuan Champhai mipuite tanrual a pawimawh hle a ni tih tarlangin dan ang thlapa an ti chung pawha sawiseltu an awm a nih chuan na taka an do let tur thu an sawi bawk.
KHAWTLANG HRUAITUTE RAY ZIRTIR :Khawpuia mitetheite chenna slum like area tih bona tura suan Rajiv Awas Yojana (RAY) zirchianna leh inhrilhhriatna chu nimin khan Venglai Community Hall ah RAY Technical Cell UD&PA bul tumin neih a ni a. Champhai DC Pu Sangdingliana, IAS in ahmanpui.
He hun hi Pi B. Lalbuampuii DIstrict Urban Development Officer chuan a kaihruai a, Pi Muanpuii chuan thu sawiin khawtlang hruaitute nen tanho nasat a tul thu a sawi a, khawvel changkang zelin Mizorampawh kawng hrang hrangin a hrut tel a, mi tam takin khawpuiah inbenbel kan tum a, In leh lo mumal nei lo, tui thianghlim in tur awm lohna zawng zawng hi sawrkar chuan tihbo a tum a, zirna tui thianghlim, kawngpui tha zawk pekte hi sawrkar tum ber a nih thu a sawi.
He hunah hian Dr Lalmuanpuii chuan RAY kalphung leh a thil tumte hrilhfiahna hun a hmang a, Pu Samuel Zodinsanga, Project Engineeting Specialist Ray, UD&PA Deptt.; Pi Krosszarmawii, Social Development SPecialist, RAY UD&PA Dept. ten zirtirna an pe bawk. He hunah hian Champhai Town huam chhunga VC, YMA leh BPL hruaitute an kal tha hle.
KHAWZAWL GROUP TEN ZU DO ZEL DAWN :Thawhlehni khan Khawzawl Group YMA buatsaihin Zuchhip branch YMA hall-ah Khawzawl Group YMA huam chhunga kohhran hrang hrang, NGO hrang hrang leh VC aiawhte ruihhlo do kawnga inrawnkhawmna neih a ni.
He hunah hian Khawzawl Group YMA President B.Lalchuanthanga chuan, ruihhlo do hmalakna chu kum 9 zet kalpui a nih tawh a, hetih chhung hian YMA hruaitute thlavang hauhtu an tam lo hle thin nia sawiin, YMA hruaitu vauna tawk hialte pawh an tam tawh hle tih a sawi a, Ruihhlo chi hrang hrang -in min chim mek zel a, tun lai ruihhlo chhuak thar Methamphetamine pawh kan hriat rual rualin kan thalai zingah hmang an lo awm hman der tawh niin a sawi bawk a ni. Khawzawl Group YMA President chuan “YMA hian engtik lai mahni zu hi a welcome ngai lo a ni.” a ti a, “ MLTP Act (Zu khap burna dan) hnuaia nu naute thlamuang taka an awm thin kha hmuh nuam kan ti” tiin MLPC Act siam thar a nih avang hian ruihhlo do kawnga hmalakna thlak tumna a awm lova, a ngai rengin an la kal zel niin a sawi bawk. Group YMA Vice President PC Rosiama pawhin thu sawiin, Zu khap burna dan (MLTP Act) hnuaiah chuan ruihhlo do kawnga hmalak dan pawh a awm viau a, dan thar MLPC Act hnuaiah erawh chuan a hausa leh awm thei ten permit neiin a rui dawn tihna a ni a, a buai thlak hle dawn niin a sawi bawk. He inkhawm, Khawzawl Group YMA Vice Preident PC.Rosiama kaihhruaiah hian kal khawm ten ruihhlo do kawnga thil tul leh tha an tih angte huam zau taka sawihona neih a ni a, kal khawmte hian resolution siamin, “Zu leh ruihhlo dangte hi kan ram, kan kohhran, kan khawtlang, kan chhungkua leh mimal nun tichhe theitu hmelma hnai ber a nih avangin Khawzawl Group YMA huam chhunga kohhran, VC leh NGO te hian kan duh lova, mahni huangchhung theuh atangin theih tawp chhuaha do chhunzawm thar leh tha kan ti” an ti a, “Ruihhlo do kawnga hmalatute tha tichak turin hma lak theuh ni rawh se” an ti bawk.
IWMP CHAMPHAI I HNUAIA HMALAKNA TLAWH :Nimin khan IWMP Champhai I hnuaia kawlkulh Chhimluang rama hmalkana chu MCS Officer Training mek mi 13 ten a hmunah kalin an tlawh. MCS Officer rualte hian he project hnuaia hmalakna hi a hmun ngeiah kalin an tlawh a, kumin Jaunary leh February thlaa tarrace an laih te, heng tarrace a buh leh thlai chi hrang hrang hlawhtling taka an chin te an en a, Serthlum leh Nimbu chinna hmun te, Afforestation atana an hmun zuah bik te an tlawh bawk. Heng bakah hian thlai chawmna tur tui lak leh tui khuah siam zawh tawhte pawh an thlirho bawk a ni. MCS Officer training mekte chuan, helai hmuna hlawhtling taka tlai chin te, hmalak dan kalphung indawt dan awmze nei taka tih a nih dan an hmuhin anmahni hnatawh zelna turah pawh tangkai dawn hlein an hria a ni. He hunah hian VL Vuana Dy. Director, ATI Aizawl, R. Lalramliana DO, S&WC Department Khawzawl leh PIA ni bawk leh Vanlalchhuana RO S&WC Department Khawzawl, G. Vanlalrochhuanga WDT, Pu Nuna SCSW te bakah Kawlkulh Water Shed Committee leh User thahnem tak an tel.
ENROLLMENT KHAILAK :NPR hnuaia Biometrics Enrollment kal lai mek chu CHamphai Vengsang zawh a ni hnuin Kahrawt Veng mipuite tih chhunzawm mek a ni a. Amaherawhchu khawl lam thila harsatna a awm thut avangin a khawihtuten Aizawl lamah buaipuiin an kal thut a, hetianga harsatna a awm thut avanga hna a khaihlak tak avangin mipuite hriatthiamna an ngen a, enrollment tih leh hun tur leh a hmun tur chu inhriattir leh a ni ang.
CLIENT TE INTIHHLIMNA NEIH PUI DAWN:Genesaret Gospel Home IDU Project Champhai chuan an enkawl mekte tihhlimna leh tihphurhna atan Bethel Community Hall ah Community Events an hmang dawn a, an clients te tan hian infiamna chi hrang hrangah intihsiakna an buatsaih ang a, tlaiah chawhlui an kilho nghal dawn a ni. He hunah hian ‘Beiseina’ (Hope) tih hman a ni.
OFFICE THAR :District Sports Committee Office thar CHANEM Building a buatsaih chu vawiin tlai dar 3 hian Mizoram State Sports Council Vice President Pu John Kima`n a hawng dawn. Tarlan tawh angin District Sports Committee Office atan hian DEO Office hlui hman a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 20.8.2014 (nilaini)
BIALTU MLA IN NGAIHSAK LO :MNF, Champhai South Block te chuan nimin khan Kanan venga leiminna hmun tlawhin hmalak dan hrang hrangte thuchhuah siamin an tarlang. MNF, Champhai South Block ten an thuchhuaha an tarlan dan chuan
Champhai khawpui kawtchhuah pawimawh, chakkhai lakna ber kawngpui Kanan Veng leiminin nikum atanga vawiin thlenga harsatna a siam chu pawi an tih thu an tarlang a, hetiang harsatna kan tawh mek lai pawha kan sawrkar hrawn mek Congress Sawrkar leh kan Bialtu MLA ngei pawhin kan harsatna min ngaihsak lova, vawiin thlenga siamthat a la ni lo chu pawi an tih thu an tarlang a, heti taka mahni biak harsatna ngaihthah MLA kan nei hi vanduaithlak kan ti a, tun aia a bialte ngaihsak turin kan MLA hi kan phut a ni an ti.
Mipuitn kan nghahhleh em em Tlangsam Polytechnic Building sak zawh vek tawh, vawiin thlenga tihpuitlin a la ni lo hi Congress Sawrkar hian a nihna ang taka kalpui turin an phut thu an tarlang a, sawrkarin buhfai ration lak dan tihdanglama chawlhkar hnih quota tum khata a sem ta mai hi mipuite chanai chhuhdakna a nih avangin tha an tih loh thu an tarlang a, kar hnih quota tum khata lak hian thl akhata chawlhkar 5 a lo awmin chawlhkar hnuhnung bera mipuite ration buhfai lak tur chu sawrkarin mipuite chanai a chhuhsakna a nih avangin kal dan phung pangngaia ration pe leh tura an phut thu an tarlang a, mitthi an awm a, lusun chhungte chhawk zangkhai nana tunhmaa buhfai special awm thei thin, Congress sawrkarin a tihtawp sak a, special a buhfai a dil theih loh an ti chu lungchhiat thlak an tih thu sawiin he dan huatthlala awm tak hi mirethei VIP titute hian miretheite an ka mai ni lova an hmangaih tak tak a nih chuan siam tha leh ngei tura an phut thu an tarlang.
MNF South Block hruaitute hian nimin khan Office hrang hrang tlawh kualin hmalak tur hrang hrangte an sawipui a, BADP a nihna tur ang taka hman a nih theih dan turte leh leimin avanga harsatna tuarte chu National atang emaw State atang emaw hmalakpui nise tiin hotute an dawr bawk a. Hei bakah hian Kanan Veng leiminin harsatna a thlen tawh lohna tura ruahmanna hrang hrangte DC an sawipui bawk.
VAI KHAWM :Sub-Hqrs. YMA Champhai hnuaia Kumpuan Sub-Comt., Mizoram Police leh MZP Hqrs. Champhai te tangkawm chuan Champhai khawpui chhunga vai awm zawng zawngte permit chu tukin zing dar 6 atangin Sub-Hqrs. YMA Office Tlangrawt ah endik runpui an nei dawn a, veng hrang hrang a vai awm, sawrkar hnathawk ni lo zawng zawngte chu an permit neih ang ang nen dar 6 ah kim vek turin an inhriattir a, tlai awih a ni lo. Vai sponsor tute pawh mahni vai chhawrte kal tir vek tura hriattir in ni a, he huna kal lote chu permit fel lo anga ngaih an nih dawn bakah a kal ve lote dapchhuah tur anih avangin an chungah engpawh thleng se sawi buai theih a ni lo ang.
CASE 24 CHINGFEL TAWH :Champhai CWC in Case 24 chingfel Naupang harsatna tawkte tana sorkarin a din. Child Welfare Committee (CWC) Champhai District chuan kumin (2014) June thla atanga tun thla, August ni 15 inkar, thla hnih leh a chanve chhung khan thubuai (Case) 24 an chingfel.
CWC Champhai District hian hemi hun chhung hian Genesater Home leh Shelter Home-ah mi pasarih an dahlut a, Home-a awm mi 5-te chu an chhungte hnenah anpechhuak bawk. CWC hian kartin Thawhlehni chhun dar 1:00 ah an Office, Lalnunmawia building, Vengthlang North-ah Sitting an nei thin a, naupang harsatna tawkte tan pan theih an ni e.
RAY SCHEME :Vawiin chawhma dar 9 hian Venglai COmmunity hall ah Champhai khawpui chhunga V/C. YMA leh BPL hruaitu ten RAY Scheme chungchang zirhona an neih dawn a. RAY Scheme in a tum tlangpui chu mirthei veng tihbo a, rei lotea slum area ni mai thei tur venna kawnga chak taka hmalakna neih te ,chenna in nei lote tana awmna sak sak etc. te a ni.
HELICOPTER SERVICE LEH DAWN :Hun engemaw chen Aviation Fuel a awm loh avangin helicopter service a khaihlak hnuah Lengpu iAirport a Fuel a awm leh tak avangin dan pangngaiin tunkar Ningani atang hian Helicopter a service tan leh ang.
VANIS APPLICATION FORM :Vanlallawma Indoor Stadium hmang duhte tan Application Form, ni 21.8.2014 (Ningani) thleng DSYO Office, CHANEM ah lak theih a ni a, hemi hnu hi chuan lak theih a ni tawh lo ang. Tun dinhmun ah chuan Gymn leh Basketball a tui miten an hlut in application form pawh an la chhuak tam ber a ni.
MZP LEH SU :Nimin chawhnu kahn MZP Hqrs. Champhai leh Govt.Champhai College SU te chuan inkawmna hun an nei a, Champhai District a zirlaite hmakhua atan thawhhona tha tak neih nise an ti.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 19.8.2014 (thawhlehni)
KUMINAH CHAMPHAI DISTRICT CHHUNGAH BUH THAR THAT BEISEIAWM LO :Champhai District ah ruahtui a tlak tlem avangin hmun tamtaka leilet te chu tun thlengin siam hleih theih lohin a la awm mek.
District Agriculture Officer lalthanzuala chuan tun dinhmuna tui tlem vanga leilet siam hleih theih lohnate chu, Vaphai khaw rama Saikhumphai ah te, Farkawn khaw rama Pumphor zau, Chawngawk, Tlawva phai leh Farpuk ramzau ah te, Sesih leh Leisenzo ramah te niin a sawi a. Heng zau ah te hian ruah tui a tlak tlem avangin tun thlengin an leilet chu a la khawro a, buh an phun chhun pawh hmun tam takah chuan a thi zo leh tawh niin a sawi a. Hemi avang hian leilet neitute chuan kumin hian buh an thar mumal thei dawn lo niin a sawi a ni. Hei bakah hian harsatna dang an tawh belh bawk a, kumina Lawi pui hri vang a lei let atana an lawi chhawr lai 320 vel leh chhawr lai ni lo 100 vel a thih vang niin a sawi a ni.
Champhai leilet ah erawhchuan buh chi kui tiah tum thumna chu phun theih a ni a, amaherawhchu kum dang anga tui a tam loh avangin, buh thar a tam dawn lo niin a sawi bawk. Hetiha lai hian Champhai zawl leiletah erawh chuan buh an phun te chu a tha chho tan tawh a, mahse tuna alan dan chuan kum dang an phak lo dawn niin an sawi bawk.
ENFIAH DAWN :MNF Champhai South Block hruaitute chuan Kanan Venga kawngpui pawimawh, leimin avanga kum khat dawn lai veng chhung mipui leh liethei kalte harsatna thlen thin chu vawiin hian a hmuna kal chilhin an enfiah dawn a, he kawng hi siam that thuai a nih theih nan hmalak an tum niin thu kan dawng.
THINGPHUN THI TAM :Green Mizoram Day a thingphunte chu nung tam tak awm mahse, enkawl zui loh a nih avangin thi tam tak a awm tawh. Nimin khan kan palai chuan Green Mizoram Day a thingphun tamna ber Chhangphut Field atanga Chehrepkawn inkar chu tlawhin thingphunte chu a nung aia a thi a tam zawk thu a sawi. Tun hnai khan Forest Deptt. Staff te chuan thingphunna hmunte samdaiin hnatlang an nei a, mipui ten tun ai hian dim/duat se an duh thu an sawi.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Khawchhia (Rs. 81.83)
Diesel : Free Sale (Rs. 62.96)
ni 16.8.2014 (inrinni)
INDIA ZALENNA CHAMPHAI-AH LAWM :Zirtawpni khan Champhai ah pawh 68th Independence Day Celebration chu India ram khawpui dangte ang bawka hman a ni a. Independence Day lawmna inkhawm hi Champhai Chhangphut Field ah Home Minister Pu R.Lalzirliana hova hman a ni. Khuallian hian India hnam puanzar a pawh pharh hnuah Parade Contingent 22 ten India hnam puanzar zahna lantira chibai an buk chhangletin Independence Day thuchah a sawi a. Hemi hnu hian Independence Day puala intihsiakna hrang hrang huaihawt tak a ti tha te hnenah lawmman a sem nghal a ni.
Home Minister chuan India chu zalenna sualtute inpekna avanga ram ropui a lo nih dan sawiin Zalenna sualtute huaisenna leh inpekna te kan hriat reng a tul thu a sawi a. Zalenna kan neih hnua India ram hmundang te ang bawka Mizoram lo than chhoh dan te leh tun dinhmun a Sawrkar hmalakna hrang hrang leh hlawhtlinna te a tarlang a. Sawrkar chuan rualkhai taka Mizoram pum tana hmasawnna tur hna a thawh dan te tarlang in Champhai District chhungah pawh mipui tan hmasawnna tam tak hmuhtur a awm tawh thu a sawi a. Champhai District chhunga Sawrkar hmalakna hlawm lian deuh deuh te a tarlang a. Heng hmalakna te zingah hian Zokhawthar leh Champhai inkar kawng Km 27.25 a sei world Bank atanga sum hmuh Rs 153 Crore a siamtha tura ruahmanna te, Champhai Police Station Grade III siam nana Rs.100 lakh ruahman te, Fire Station thawm that nana Rs.223.91 lakh hmuh a nih tawh chungchang te, Tuipui leh Biate inkar siamthat nana Rs.880 Lakh senso tur ruahman a nih dan te, PWD enkawlna hnuaia Champhai leh Khawbung inkar kawng thawm that nana hman tur Rs.278 lakh ruahmanna te bakah Keifanga 132 KV sub-station Rs.1232.87 lakh senga sak fel tawh te leh Champhai khawchhunga Electric distribution tihchangtlun nana Rs.1193.01 lakh hmuh a nih tawh thu te tarlan a ni.
Heng bak ah Champhai a Polytechnic Institute dinna tur Rs.900 lakh hmangin Polytechnic building te chu sak a nih tawh thu leh NLCPR kaltlanga Rs.951 Lakh hmuh hmanga Govt.Champhai College building sakbelh a nih thu sawiin NLCP atang bawka sum hmuh Rs.144.34 lakh hmanga Khawzawl College building leh hostel sak mek a nih thu a tarlang. Champhai a GNM School pawh Rs332 lakh chuang hret in sak mek a ni a ti. Home Minister chuan zalenna kan neih hlutzia hria ila India ram a cheng ve hnam dang, sakhaw hrang hrang betu te leh tawngdang hmang te nen pawh lungrual taka chenho kan tum tlat angai a ni a ti.
TA/DA TIPUNG :Sub-Hqrs. YMA Conference thurel bawkzuiin, Sub-Hqrs YMA Champhai hmalakna kal zelah Misual leh Pawikhawihtute man an nih a Tlawmngai Pawlte thuhre tua kan tan thinnaah a kalte senso phuhrukna tura sawrkarin TA/DA a pek theihzat beitham thei lutuk chu Sawrkarin a hnuaia mi ang hian a siam tha.
TA @ Rs. 1.40 per km chu Rs. 2 per km ah punin DA @ Rs. 70 per day chu Rs. 200 per day in a pun bawk.
Tin, Hemi kaihhnawih a Additional District & Session Judge Champhai a Temporary tala rawn dah tura Sub-Hqrs. YMA Champhaiin Sawrkar a ngenna chu hemi kaihhnawiha TA/DA tihpun alo nih tak avang leh Champhai District Jail tih changtlun tuma hma lak mek a nih avangin tun dinhmunah chuan la tih hlawhtlin theih a la nih loh thu leh hun danga la ngaihtuah turin Sawrkarin Sub-Hqrs. YMA Champhai a rawn hriattir.
CHAMPHAI LAWI AN CHE :Champhai-a Bullet riders intelkhawm Champhai Buffalo te chuan Zirtawpni khan Independence Day pualin Champhaia mi harsa te an tanpui a. Heng an tanpuite hi Venglai leh Bethel-a mite an ni. Champhai lawi hi kumina Enfield buatsaih intawh-khawm, Champhaiin a thlen turah inbuatsaihna leh ruahmanna an kalpui mek. Hetihlai hian nimin lak khan Independence Day lawmna hi Champhai District Jail-ah hman a ni ve bawk.
TLANGVAL CHHUANAWM :Tv. JH Lalramnghaka s/o JH Biakdawla (L) Vengthlang chu MSc (Physics) result chhuakah Distinction ah pass in MZU ah pahnihna a ni. Kan chhuang takzet e.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 69.32)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Nil (Rs. 81.83)
Diesel : Free Sale (Rs. 62.96)
ni 15.8.2014 (zirtawpni)
DISTRICT LEVEL SCIENCE SEMINAR NEI :Nimin khan I&PR Auditorium CHANEM ah District Level Science Seminar 2014 neih a ni.
He hunah hian School hrang hrang atangin zirlai 11 an tel thei a, intihsiak tan hmaa hawnnainkhawm buatsaih hi Pu C. Hualrikhuma, Dy. DPC RMSA chuan kaihruaiin Science Seminar chu zirlaiten an hlawkpui tur thu a sawi a, zirlaite chu a lehkha zirnaah thil thar hmuhchhuah leh zirchhuah tum tura fuihin he intihsiaknaah pawh hian lawmman a inghat lova hmasawnna kawng pawimawh a nih na man thiam turin a fuih a ni. Pu Hualria chuan mipa zirlaite chu zirlaite zinga a hnufual pawl an ni reng chu hriatthiam harsa a tih thu a sawi a, mipate tan turin a fuih bawk.
District Level Science Seminar ah hian K. Lalhmangaihzuali, Govt. GMHS chuan lawmman pakhatna a dawng a, Hruaihmingthangi, Govt. Kelkang HS chu pahnihna a ni a,a tel zawng zawng hnenah Consolation Prize pek a ni bawk. Pakhatna leh pahnihnate hi August ni 28 a Aizawla State Level Science Seminar ah Champhai District ai an awh dawn a ni.
CHAMPHAI AH I-DAY :Vawiin India Independence Day Vawi 68 na hi India ram State hrang hrang leh Mizoram hmun dang rualin Champhai ah pawh hman a ni dawn a, Pu R. Lalzirliana, Home Minister chu khuallian a ni ang. Champhai a Independence Day hi Chhangphut Field ah hman a ni ang a. Chawhma dar 10:30 ah khuallian hian Hnam Puanzar pawt parhin parade contingent 22 te chibai buk a chhanglet ang.
Sub-Hqrs. YMA in hnam hla an sa ang a. He hunah hian Independence Day puala infiamna hrang hrang lawmmante chu khuallian hian a sem nghal dawn a ni. Chhung dar 12:30 ah DC Bungalow Keifangtlang a Jericho Garden ah VIP’s At Home hman a ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Nil (Rs. 81.83)
Diesel : Free Sale (Rs. 62.96)
ni 14.8.2014 (ningani)
TUALTHAT TU CHUNGCHANG NGAIHTUAH :Nimin zing a Lalrinpuia (19) s/o Lalrizapa, Lehpanchhawng, Myanmar that tu chungchang chu Juvenile Justice Board te chuan ngaihtuah nghalin Special Home, Durtlang ah kum 2 awm turin a chungthu an rel. Nimin JJB thukhawmah hian Case 4 ngaihtuahin Case 1 chu tihtawp a ni.
MGDA HOTUTEN CHAMPHAI RAWN TLAWH :Nizan hmasa khan Mizoram Goverment Drivers Association Gen. Hqrs. hruaitute chuan Champhai an rawn tlawh a, MDGA Sub-Hqrs. Champhai member te nen Circuit House Conference Hall ah inkawmhona hun an hmang. He inkawmna hun hi Pu Lalrinpuia, President, MGDA Sub-Hqrs. Champhai chuan a kaihruai a, Headquarters hruaitute chuan Sub-Hqrs. Champhai chu Mizoram ah a tha ber leh kawng engkima Headquarters innghahna an nih thu an sawi. He hunah hian thla thar ni 4-a Golden Jubilee an hman chungchang sawiin member a tam thei ang ber kal tura ngenin Service chungchanga hriatthiam loh an neihte sawiho a ni. Golden Jubilee hi Synod Conference hall, Aizawl ah hman tur a ni. Nimin zing khan Khawzawl ah Govt. Drivers te tlawhin Aizawl panin an let lehnghal a ni.
JAIL AH INDEPENDENCE DAY :Champhai District Promoters Club te chuan Champhai District Jail-in an sawmna angin kumin Independence Day chu a tuk ni 16 (Inrinni) khian District Jail ah an hmanpui dawn a. He hunah hian zaithiam 18 vel an sawi dawn a, host ah Lalthamawia Bolchhim niin khuallianah Er. Lalrammawia, SE PHE a ni ang. Rev. Lalnunmawia Pachuau, Kanan Bialtu Pastor chuan hunserh a hmang ang a, tlaiah ruai an kilho nghal dawn a ni.
CHAMPHAI IN MIZO SP KAN NEI VE DAWN TA :Hun rei tak Champhai SP atan Vai kan neih hnuin Champhai SP atan John Laldina chu Sawrkar in a rawn dah. Tun Champhai SP nilai MN Tiwari chu Commandant, 4th IR a awm thung ang. Champhai mipuite thlamuantu a nih ngei theihnan duhsakna kan hlan e.
INDIA AIAWH DAWN :Tunkara China a Youth Olympic Games neih turah India Weightlifting Federation aiawhin Champhai Tlangval TBC Lalchhanhima, Ruantlang a tel dawn. He infiamna hi Olympic Games a tel tur hual lawkna anga sawi theih a nih thu Mizoram Weightlifting Ass. hruaitute chuan an sawi. Kum 2016 Olympic a Mizoram Thalai an tel ve theih nana Sawrkar hmalakna - Vision Olympic 2016 rah chhuah a nih thu an sawi bawk. TBC Lalchhanhima hi Asia khawmualpui leh Commonwealth Games bakah khawvel huap intihsiaknaahte India aiawhin tirh a ni mek a. Youth Olympic Games ah hian Weightlifting 56 kgs category ah Pathianni tlai dar 6 ah a khel ang.
FOOTBALL FINAL :Independence Day pual Football Tournament chu vawiin chawhnu dar 2 hian Zion Veng leh Venglai in New Champhai Playground ah an khel dawn a, he hunah hian Pu IC Hranglura, Vice President CDFA chu chairman a ni ang a, lawmman hi Independence Day lawmna Chhangphut Field a neih hunah khuallian in a sem dawn a ni.
KICK BOXING :Vawiin chhun dar 12 hian Mizoram Kick Boxing Assn. CHamphai District a Official pahnih leh fighter 18 te chuan tun htla ni 18 atanga 21 chhunga National Kick Boxing Championship, Guwahati a neih tura tel turin Champhai an chhuahsan ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Nil (Rs. 81.83)
Diesel : Free Sale (Rs. 62.96)
ni 13.8.2014 (nilaini)
HOLIDAY HOME-AH INTHAHNA THLENG :Tukin zing dar 2 bawr vel khan Champhai Vengthlang-a Hotel Holiday Home neitu Pu Rualthankhuma te unau zinga naupang ber, Tv. Lalrinpuia kum 19 chu an hotel corridor-ah thiin hmuh a ni a, a nghawngah chemtea vihna thuk tak a awm.
Lalrinpuia vittu nia sawi hi he hotela thawk ve thin rawlthar kum 16 mi a ni a, a insawi dan chuan Manipur lam atangin a nu leh pa te nen Aizawlah pem lutin a chhungte pawh Zemabawk a an awm thu a sawi. A dendrite hnim an hriat avangin a hna atanga chawl tura tih a nih hnuah a chhungten lo la thawhtir tura an ngen sak mek niin hotelah hian a la khawsa ve a ni. Nizana Lalrinpuia a vihhlum hnu hian Hmunhmeltha lamah pheiin VCP hnenah tual a thah thu a hrilh a, a hmain in huatna engmah an neih loh thu leh a dendrite rui thinrim thutin kut a thlak nia sawiin vawikhat chiah a vih thu VCP hnenah hian a sawi a, Hmunhmeltha VCP hian Champhai Police hrilhin Police ten tukin khan an man ta a ni.Lalrinpuia vittu hian engmah in huatna an neih loh thu sawiin a nghawngah vawi khat a vih tawp thu a sawi bawk.
Lalrinpuia S/o Lalrizapa hi lehkha zirlai niin school chawlh chhungin Hotelah hian a u te puiin a awm a. Vawiin ah a ruang hi Postmortem a nih hnuah Myanmar ah phurh chho tur a ni.
CDSC OFFICE :Nimin khan DSYO Office, CHANEM Building ah Champhai District Sports Committee chuan meeting pawimawh tak an nei.
He Meeting hi C. Lallianpuia, Vice Chairman in kaihruaiin, Champhai District Sports Committee Office thar hawn dan tur chungchang ngaihtuah a ni. CDSC Office hi tun thla ni 21 tlai dar 3 ah hawn nise, John Kima, Mizoram State Sports Council Vice President chu khuallian atan leh C. Laltlanthanga, Sports Council Secretary chu khual zahawm a ni ang.
Office bungruate hi ngaihtuah mek ani a, hma lo la turin OB te kutah dah a ni. CDSC Office thar tur atan hian DEO Office Chamber hlui hman ani dawn a. He Office thar tur hi CDSC hnuaia SPorts Discipline hrang hrang ten an mamawh huna hman tangkai tura ruahman a ni bawk.
VC TE HNENAH KOHHRAN IN SUM PE :Kahrawt Kohhran chuan Kahrawt VC ten hmasawnna atana an hna thawh lehzel na atan tiin Rs 50,000 ( singnga) an hlan. Kohhran hruaitu pakhat chuan VC hi tun hma atangin an neih that thu uar takin a sawi a. Mipui nawlpuiin an thlir dan pawha hnathawk tih hi an hriat hle niin a sawi a. Sum tam tham tak an khawih chung hian in leh lo emaw a VC an nih vanga hmasawnna hi an mahni bil hian an nei meuhlo niin a sawi bawk. Hetiang tihna chang hria Kohhran an nei hi VC President chuan lawmawm a tih thu a sawi a. Tin, tanpui phurawm tak VC an nei hi kohhran hruaitute pawhin vannei an inti hle.
PROMOTION FUND :Nimin Champhai District Sports Comt. Executive thukhawm chuan District Sports Comtt. hnuaia Sports Discipline hrang hrangte hnena sports hmasawnna tur atana Promotional Fund an hmandan chu siam felin District level inelna buatsaih leh thlengtu District Sports Assn. hnenah tanpuina Rs. 5000 leh State Level thleng an awm chuan Rs. 8000 a tanpui thin nise, an ti a. State Level inelna a kal District huap Sports Assn. hnena tanpuina pek thin chu infiammi kal zat atangin an kal man tum sak thin nise, an ti bawk.
INDIA ZALENNA DENCHHENNIN TANPUINA PEK TUM :Champhai-a Bullet Bike nei intel khawm Champhai Buffalo te chuan tun tum Independence Day denchhenin Champhai leh a chehvelah mi harsatte hnenah tanpuina pek an tum a. Independence Day hian tanpui ngaite tanpui turin an rawn rum chhuak dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Nil (Rs. 81.83)
Diesel : Free Sale (Rs. 62.96)
ni 12.8.2014 (thawhlehni)
GRAPE TRAINING :ATMA Champhai Block huaihawtin Grape chingtute hnenah training pek an ni. Nimin khan ATMA Champhai Block huaihawtin Grape chingtute training pek an ni a, he training ah hian Champhai District khaw hrang hrang6 atang leh Champhai khaw chhung veng hrang hrang atangin Grape chingtu ten he programme hi an hmang a ni. He training ah hian Grape Cut dan te leh Grape natna leh rannung laka ven dan te zirho a ni a. C. Lalremsiama, SHDO leh JH Vanlalruata, Field Consultant ten training hi an pe a ni.
CHAMPHAI TRAFFIC POLICE KHAUH TAN :Champhai Traffic POlice te chuan Champhai a lirthei khalhtute leh mipui an him zawk theih nanleh motor dah dan a mumal zawk theihnan khauh zawkin hm aan la mek.
Champhai Traffic Police chuan Two Wheeler khaltute zingah Helmet kaih lote chu lo tidingin Helmet kaihtir zel an ni a, dan zawmlote chu dan anga an chunga Action lak zel an tum. Hei bakah hian Vengthlag dawr dunga motor dah dan pawh uluk zawkin an vil reng a, mipui ten Parking Zone leh Dropping Zone te uluk zawkin a nih dan tur angin hmang se an duh thu kan palai an hrilh a. Two Wheeler dahna leh motor dang dahna hmunte pawh ngaipawimawh se an duh thu an sawi. Champhai mipuiten lirthei vanga harsatna kan tawhlohna turin theihtawpa hmalak an tum thu an sawi bawk a. Mipuite pawhin hotute thu zawm hram hram turin an ngen bawk a ni.
TLANGVAL CHHUANAWM :Tv. Joel Lairemsanga s/o Kaplianhranga, Mualkawi chuan kar kalta Ningani khan Gauhati Medical College atangin MBBS a zir chhuak a, tunah hian anmahni chenn inah chawlh hmangin a rawn haw tih thu kan dawng.
Eric Zaukhnin s/o Ralmunga (L) Champhai Kanan Veng pawhin he College atang vek hian MBBS a pass thar bawk a, a ni pawh i tunah hian Champhai ah a awm mek niin thu kan dawng bawk.
INTERVIEW ANG :MKVIB leh DIC hnuaia PMEGP Loan diltute tan interview hun tur bithliah fel tawh angin Champhai Town area pawn a mite tan vawiin ah interview hi neih a ni ang a, naktukah Champhai Town Area chhunga mite tan neih zui leh ani ang.
INDEPENDENCE DAY TOURNAMENT HRANG HRANG :
Badminton : Nimin atang khan Independence Day puala buatsaih chu Champhai Town Hall ah tan a ni. He Tournament ah hian Grade A, B & C Single leh Double, Veteran Double leh U-17 Single ah te Category siam a ni a. Nimin khan khleh tan niin, Badminton khel thiam mi 135 an inziaklut a, Champhai khawchhung bakah Kawlkulh Badminton Club, N. Khawbung Badminton Club, Ngopa Badminton Club bakah Khawzawl Badminton Club atangin infiammi tam tak an rawn tel bawk. Vawiin atang hian Quarter Final khelh a ni ang a, Chawhma dar 10:30 ah tan tur niin, player mahni khelh huna awmlo te chu Walk Over zel thin an ni. I/Day Badminton Tournament hi tunkar Ningani khian Final khelh a ni ang.
Volleyball : Independence Day Volleyball Tournament chu vawiin atang hian khelh tan a ni dawn ta a, he tournament hawng tur hian CC Lalchuangkima, Project Director, DRDA Champhai chu beisei a ni a. Team tel tur zawng zawngte tukin zing dar 10 ah kahrawt Field a kim vek turin an hriattir.
Football : Football Tournament khleh mekah nimin khan Group Stage khelh zawh ani a, inkhel hmasa berah Venglai SC chuan 1-0 in Zotlang G&SA an hneh a, Dilkawn chuan Neihdawn chu 2-0 a hnehin Hnahlan chuan 1-0 in Kanan SC an hneh bawk. Inkhel hnuhnung berah Champion lai Vengthlang North SC chu Zion Veng SC lakah 2-0 in an chaklo ve bawk a, Group A ah Runner Up an ni.
Naktuk, Nilaini hian Semi Final khelh a ni ang a, chawhma dar 11 ah Group A Champion Zion Veng SC leh Group B Runner Up Hnahlan Samato FC ten an khel ang a, chawhnu dar 1 ah Group B Champion Venglai SC leh Vengthlang North ten an khel ang.
Chess : Champhai District Chess Assn. chuan naktip 14.8.2014 khian Electric Veng VC House ah Independence Day Chess Tournament a buatsaih dawn a. Champhai District chhunga Chess tui mite a tam thei ang ber tel turin an ngen a ni.
Basketball : Basketball Tournament pawh Vanlallawma Indoor Stadium ah khelh mek a ni a, nizan khan Kahrawtians leh Pirate bakah Chief Lusei leh Phunglungchhuani ten an khel a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Nil (Rs. 81.83)
Diesel : Free Sale (Rs. 62.96)
ni 9.8.2014 (inrinni)
WWW.CHAMPHAI.NET IN KUM 6 TLING VE TA :Internet kaltlanga Champhai nitin chanchin tarlanna hmun www.champhai.net chuan ni 2.8.2014 khan kum 6 hmel a lo hmu ve ta.
Tunah hian Tualchhung Nitin chanchin bakah YMA Palai (Vengthlang Br. YMA); Emmanuel for World (Emmanuel After Care Centre); Vengsang (Vengsang Br. YMA); BYMA (Bethel Br. YMA); Bethel (Bethel Kohhran); Aletheia (Vengsang Kohhran); Omega (Kahrawt Kohhran) leh Shalom (Vengthlang North Kohhran) kartin chanchinbute chhiar tura chhawpchhuah thin a ni.
Kan Website min hlutsat tu zawng zawngte chungah lawmthu kan sawi a, min lo hlutsak zet turin kan sawm nghal che u a ni.
MSU IN AN HMACHHAWP BAWHZUI DAN TUR REL:Nimin chawhnu khan MSU Dist. Hqrs. Champhai chuan Executive Committee pawimawh tak an nei.
Executive Meeting hi MSU Pisa Pui, CHANEM Building ah neih a ni a, he hunah hian COmmittee chuan August thla atanga October inkara hmalakna tur extended OB Meeting in an lo duan tawh bawhzui dan tur rel a ni a, Champhai District Hospital a Doctor Specialist indaih lohna leh District Level Officer indaih lohna chungchangah Meeting koh nise, Champhai mipuite kan tanrual theihnan thawhpuiah NGO hrang hrangte sawm nise an ti a, zirtirtu indaih lohna leh sem rual chungchang te, aikal lak chungchangte bawhzui turin Study Group din nise, a rang lama hmalak nghal nise an ti bawk.
Hei bakah hian chhiatni/thatni a pawl inkaihhruaina bakah hmalakna tur hrang hrang an duang bawk.
BIOMETRICS ENROLLMENT :Vawiin chawhma dar 10 atang hian National Population Registration hnuaia Biometrics Enrollment bul chu Vengsang YMA Hall ah Champhai District chhung mipuite tan tan a ni dawn. Biometrics Enrollment bul tanna tak hi July ni 10 khan Pu Rolura Sailo, President Sub-Hqrs. MUP chu a mit naute leh kutzia thla lain tan alo ni tawh a, Champhai khawpui chhung mi nawlpui tan vawiin atang hian tan a ni dawn a, Vengsang Enumeration Block I atanga tan ani ang.He Biometrics Enrollment ti tur hian Census Department lam atangin Data Entry Operators te chu Supervisor hovin Champhai ah awmin he hna thawk tur hian engkim peihfel vek ani tawh a ni.
DC LO HAW ANG :Aizawla Office leh Meeting pawimawh avanga thang mek Champhai DC Pu Sangdingliana, IAS chu Thawhtanni khian Champhai lo haw leh tura beisei a ni.
COMPLAINT THEIH :UD&PA Deptt. Champhai hmalakna hrang hrang leh khawtlang vawnfai chungchanga lungawi lohna neite tan Complaint na tur Grievances & Redressal Forum a din a. Phone Number 8132830440 ah hian phone call emaw, sms pawhin 24x7 in complaint theih a ni e.
I-DAY FOOTBALL :Nimin inkhel result
Khawhai 0-5 Hnahlan
Kanan 2-1 Venglai
Vengthlang N 2-0 Neihdawn
Zion Veng 5-1 Vengsang
Vawiin inkhel turte
Zion Veng Vs Neihdawn
Vengsang Vs Dilkawn
Zotlang GSA Vs Hnahlan
Kanan Vs Khawhai
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Free Sale (Rs. 62.96)
ni 5.8.2014 (thawhlehni)
VENGLAI BAZAR-AH THILRU AN MAN :Nimin tlai dar 3:40 vel khan Champhai POlice te chuan Venglai Bazar ah thilru an man.
Heng mite hi Zorammuana kum 28 s/o JB Zachhunga leh Vanlalruata kum 23 s/o Rintluanga, Khawzawl Kawnzar veng ve ve nia insawi an ni a, an kut atang hian Heroin pawh man a ni bawk. Thudawnna in a sawi danin Zorammuana zawk hian Khawzawl Kawnzar venga an in atangin Hmunchenga an chhungte thawn tur Buhfai a la chhuak a, Hmuncheng lama thawnlo chuan Khawzawl khua ah vek a hralh ru tih a sawi a, chumi pawisa hmang chuan Heroin Rs. 900 man an lei nia sawiin, Venglai Bazar bawr vela mi thilzawrh pawh a la bawk. Nimin khan Champhai Police te chuan manin thu zawhfiah turin an kawl mek.
Hetihlai hian Champhai leh a chhehvelah tunlai hian rukruka hluar hle tih hriat a ni a, Champhai Police te chuan theihtawp an chhuah thu leh thil tisualtute man kawngah mipuite tanpuina an mamawh tih an sawi.
TLANGZARH DAWN :Zanin dar 7:30 hian Vengsang S/C chuan I Day Football Tournament neih tura an Jersey hak tur an tlangzarh dawn a, fans te tan Jersey hi lei theih a ni bawk ang.
Hetihlai hian I Day Football Tournament hi naktuk atangin New Champhai Field a khelh tan ani dawn a, he inelna neih turah hian team 10 telin Pool 2 a then an ni a. League system a khelh tur niin Pool 2 atanga point hmun sang 2 ten semi final an khel ang.
ZU LEH RUIHHLO :Champhai Excise & Narcotics te chuan thla kalta July thla chhung khan MLTP Act. hnuaiah case 14 ziaklutin mi 4 an man. Champhai Excise te hian thla kalta chhung kahn Rakzu litre 188, zu bilhlai Tin 621 leh bel 61 an man, Case 14 ziaklutin he thila inhnamhnawih mi 4 an man bawk. ND&PS Act hnuaiah pawh case 6 ziaklutin, hemi thila inhnamhnawih mi 10 an man bawk a, heng an man zingah hian Heroin Grams 16, Ganja Kg 50 leh a phurhna motor 2 an man tel bawk.
LIRTHEI PUN DAN :July thla chhung khan Champhai District Transport Office ah Motor 70 ziahluh thar a ni. Heng motor ziahluh zingah hian Two Wheeler tam berin 43 ziahluh a ni a, Auto Richshaw 4, Maxi Cab 3, Car 8, Bolero 4, Taxi 4 leh Truck 4 te ziahluh thar a ni a. Tax chi hrang hrang atangin Rs. 8,67,901 lalutin, Passenger phur chi motor atangin Rs. 48,900, Bungraw phur chi atangin Rs. 1,02,450, Road Tax atangin Rs. 5,43,861 leh MV Fees atangin Rs. 1,72,690 an hmu bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Free Sale (Rs. 62.96)
ni 4.8.2014 (thawhtanni)
HNAHLAN IN KANG :Inrinni zing dar 9:30 vel a Hnahlan khuaa In pakhat kangah mi 5 an hliam. Hnahlan VC Thangchhuaka sawi danin Pu Lianmanga In kangah hian engmah an chuh hman lova, an chhungkua member 5 te hian hliam an tuar vek a, Hnahlan Damdawi Inah enkawl an ni. Pu Lianmanga te chhungkua hian an vaimin chhum an mutsan a, hemi vanga kang nge, an electric lam fel loh zawk vang tih hriat a ni lova. Eirawngbawlna Gas chu an hmang lo niin Thangchhuaka chuan a sawi. Vawiin hian Hnahlan khawchhunga veng hrang hrangah vehbur khawn sakin chuta sum tlingkhawm hmang chuan Pu Lianmanga te in hi khawtlangin sak that sak an tum a ni.
MISSIONARY THLAH :Ramthim veitute Hqrs. Champhai in Missionary atana an lak thar Nl. C. Hmingsangzuali d/o C. Lalawmpuia, Vengsang thlahna hun chu Vengsang Presbyterian Kohhran Biak In ah nimin chawhnu khan an hmang.
Inkhawm hi Upa Vanlalhrangan kaihruaiin Upa K. Vanlalrova, Fin. Secy in tirhchhuahna a neih zawh hnuin Nl. Hmingsangzualin thu a sawi a. Rev. lalparchuana, Bialtu Pastor in fuihna thuchah a sawi bawk.
CHAMPHAI OFFICERS' CLUB DINTHAR :Hun rei tak chhung mumal taka a kal tawh loh hnuah Inrinni khan Champhai Officers’ Club chu din thar leh a ni.
Kar kalta Ningani khan Champhai a Officer kalkhawmte chuan Champhai a Officers’ Club din thar leh chu tha tiin Lalnunmawia, Govt. Champhai College Principal Office Chamber ah hun engemaw tichhung atana Office Bearer turte an ruat a.
Pre : K. Lalrinawma, District Employment Officer
Vice Pre : Lalnunmawia, Principal Govt. Champhai College
Secy : C. Lalremsiama, SDHO
Asst. Secy : Er. V. Laldanmawia, SDO PHE
Trea : Dr. J. Lalramchhuanga, Medical Officer
Fin. Secy : Pachhunga MCS, SDC
Adviser : Sangdingliana IAS, Champhai DC
Zoengsanga, Addl. DC
CHAMPHAI COLLEGE ALUMNI ASSOCIATION DIN :Nimin tlai khan Govt. Champhai College Alumni Assn. chu din thar niin, a hnuaia mi ang hian hruaitu thlanchhuah a ni - Presidetn TC Lalhmangaihzuala, Vengthlang North; Vice President : H. Lalramhluna, Electric; Secretary : B. Lalbiakmawia, Venglai; Asst. Secretary : Jenny Lalrinchhani, Vengthlang; Fin. Secretary : Thangdeihmanga, Vengthar; Treasurer : KMS Dawngliana, Vengthlang North
KAWNG SIAM THA :Inrinni khan Ngaizawl khuaa lirthei neitute chuan an khaw kawng chhe lai siam tha in an hnatlang a, he kawng hi PMGSY road niin, kum tin fur apiangin kawng siam tha hian an hnatlang thin niin thu dawn a ni.
RUKRUK CASE TAM :Kumin January atanga June thla chhung khan Champhai POlice Station ah thubuai chi hrang hrang 88 ziahluh a ni.
Heng thubuai ziahluh zinga hian rukruk case tam berin cse 30 ziahluh a ni a, Damdawi Case in dawtin case 16 ziahluh a ni bawk. Hei bakah hian mi in rawk case 16, Pawngsual case 4, mi kutthlak 4, hmeichhe chunga hleilenna, fimkhur loh vanga mi chunga thihna thleng, nupui kutthlak, tualthatna leh motor accident ah case 1 theuh ziahluh a ni bawk. Silai, puakthei man leh mi bum case ah thubuai 3 ziahluh a ni a, tang tlanchhuak case 2 leh zu case 5 ziahluh a ni bawk.
SYNOD MODERATOR :Synod Moderator Rev. K. Lalhmuchhuaka chuan August2-4 chhung hian Bethel Pastor Bial chhung Kohhran hrang hrang hun a hmang daw. Nizan khan Bethel Kohhranah hun hmangin zaninah Vengthar Kohhranah hun a hmang bawk ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Free Sale (Rs. 57.80)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 2.8.2014 (inrinni)
NLUP CHEIF MEDIA OFFICER LEH MJA :David Thanglianga, I&PR Deputy Director leh NLUP Cell Chief Media Officer chuan nimin tlai khan Press Club ah Champhai MJA te kawmin NLUP a hmalak dan tur a sawipui.
He hun hi Lalhmingmawia Pachuau, President, MJA Champhai District chuan a kaihruai a, thusawiin I&PR Deputy Director David Thangliana chuan Champhai MJA te nena thawhhona tha tak an nei chu lawmawm a tih th ua sawi a. District tinah NLUP monitoring Committee awm mahse a vil zui hna thawk tur chuan Journalist te chu a an tha ber ani, a ti a. Champhai District a sawrkarin scheme hrang hrang NLUP hmanga hma a lakna chu Journalist ten lo enpui thin turin a sawm a ni. NLUP vil zui kawngah hian a thawk tha chu dak a, a thawkchhia pawh dim chuanglo turin MJA Member kalkhawm te chu a chah a, NLUP hnuaia hnathawh enna kawngah hian District thuneitute leh I&PR te nena tanho dan tur ruahmanna hrang hrangte a tarlang tel bawk a ni. He hunah hian MJA te chuan harsatna an tawh mek leh I&PR nena thawhhona tha tak an neih chhunzawm zel theih dan tur kawng hrang hrang an sawipui a. Press Club an sak mek pawh enpui nghalin a sak chhunzawm zelna turah a theih ang anga halakpui a tum thu ahrilh nghal bawk ani.
NLUP Media Cell, Cheif Media Officer hian Champhai District chhunga NLUP hmalakna hrang hrangte a tlawhkual hnuah Tlangsama WInery pawh tlawhin vawiin hian Aizawl lam panin a kir thla leh tawh ang.
PHULLEM PHAH :Chhangphut Field a phullem phah mek chu chak tak aphah chhunzawm zel ani a, nimin khan CDFA President C. Hualrikhuma chuan a hmunah tlawhin a hnathawh dante a enpui.
Phullem phah hna thawktute chuan tun thla chawhnu lam khi chuan engkim an tihfel theih an rin thu an sawi a. Tunah hian phullem te chu char mek ani a, khua a that loh avangin harsatna an tawk thin tih an sawi a, a charna hmanrua hi a ro nan darkar khat tal a ngaih thin avang leh phullem hian tui a hip nat em avangin hna thawh zung zung ahar thu an sawi bawk.
Hetihlai hian Silica Sand chu kawngah a rawn thang mek thu leh Trip 2 alo thleng thuai tura an beisei thu an sawi a, hmanrua a lo thlenkim hunah chuan chak zawka hna an thawh theih an rin thu Lushai Engineers hotute chuan an sawi bawk.
MSU THUKHAWM :Ni 1.8.2014 (Zirtawpni) tlai dar 2:30pm khan MSU Pisa Pui thar (CHANEM) ah Extended Office Bearers Committee Meeting Vawi 1-na neih a ni. He Meeting ah hian August-October 2014 chhunga District Headquarters hmalakna tur hrang hrangte ngaihtuah a ni a,hma lakna tur atan hengte hi chhawp chhuah a ni:
1) Champhai District Civil Hospital-a Doctor (Specialist) indaih lohna hnawh khah a nih theih nana hma lak.
2) District level Officer indaih lohna hnawh khah a nih theih nana hma lak.
3) Champhai District chhunga Zirna Inten zirtirtu inkhai rual leh indaih zawk an neih theih nana hma lak.
4) Zirtirtu aikal la chungchanga a tul anga hma lak.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 71.50)
Diesel : Tanky Full (Rs. 57.80)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 1.8.2014 (zirtawpni)
VC TEN NI 100 INHLAWHNA PEK LOH CHHAN ZAWT :Nimin chawhma dar 11 khan Champhai Kahrawt YMA Hall ah Champhai Town Area Joint VC Extended Committee neih a ni a, Ni 100 inhlawhna sum sorkarin a pekchhuahloh chungchangah thuchhuah an siam
He Committee hi Pu H. Lianruma Vice Chairaman Champhai Town Area Joint VC chuan a kaihruai a, committee ah hian MGNREGS hnuaia 2014-2015 atana ni 100 inhlawhna tur sum central sorkarin May 2014 a Mizoram sorkar-a a chhunluh vek tawh, tun thlenga Mizoram Sorkarin ala pechhuak lo chu a chhan mumal tak mipui hnenah hrilhfiah turin leh August ni 10 2014 ral hma ngeia hman theiha pechhuak turin Champhai Town Area Joint VC chuan Mizoram Sorkar a phut tlat thu thuchhuah siamin an tarlang a, huntiam chhunga sum hi pekchhuah a nihloh chuan chak zawka hmalak an tum thu an sawi. Hei bakah hian, hun lokal zel turah pawh Central sorkar atanga mipui inhlawhna sum lokal thin hi tihkhawtlai lova, pechhuak zung zung thin turin Mizoram sorkar an ngen nghal bawk.
DIET-A ZIRTIRTU TRAINING TE INFIAM :Nimin chawhma dar 10 khan DIET Champhai a In Service Teachers Trining te chuan an syllabus zulzuiin sports an nei a, he hun hi Pu C. Lalkima EE PWD chuan khuallian niin a hmanpui
Sports hawnna inkhawm hi Pu C. Lalramenga Senior Vice Chairman Trainees Union chuan a kaihruai a, thusawiin, Khuallian Pu C. Lalkima EE PWD chuan, Mizoram hmel lanna, zirtirtute hma a thusawina hun an siam sak leh khuallian a an sawm chu lawmawm a tih thu a sawi a, zirtirtute chu ram leh hnam tana mi tangkai berte zing ami an ni a ti a, zirtirtute avanga tun dinhmun thleng thei anih thu a sawi. Khuallian chuan, zirtirtute pawimawh zia sawiin, ram leh hnam hruaitu tur chher tu in ni a, in hna hi in ti mai mai tur anilo tih sawi bawkin, kan ram hmachhuan berte in ni a ti bawk.
Khuallian chuan a sawi zelna ah Pathian tellova hnathawh pawizia sawiin, Pathian tellova mahni tan chauha thawkte chuan a tawpah harsatna an tawk thin tih a sawi a, a hnathawh dan hrang hrang sawiin, Pathian a rinchhan tlat avanga tun dinhmun thleng a nih thu pawh a sawi bawk a, Pathian kan rinchhan chuan kan tihtheih bak kan ti thei a, chawimawina leh hmingthatna kan chang thei dawn a ni a ti. Pu Kima chuan, DIET Principal Pu RL THianghlima chu fakin, a hnathawh avang hian Champhai District mai nilo Mizoram pum hi kan mawi a ni a ti a, a hnathawh te chu entawn se a duh thu zirtirtute chu a chah a ni. DIET Champhai ah hian zirtirtu 95 an training mek a, nimin leh vawiin hian Outdoor items hmangin intihsiakna an nei anga, thawhtan atangin indoor items hmangin an chhunzawm dawn a ni. He sports ah hian group thumah inthenin items 26 hmangin intihsiakna an nei anga, Best Athlete mipa leh hmeichhia lawmman siam a ni a, lawmman te hi Khuallian Pu C. Lalkima EE PWD in a tum sak a ni
NLUP SEM :Nimin khan AH&Vety Dept chuan NLUP 2nd Phase hnuaia Poultry farming thlangtute hnenah Arnote a sem Nimin arnote sem ah hian Beneficiaries 65 te hnenah Arnote 150 theuha sem a ni a, Vengsang atangin Beneficiaries 45, Zote atangin 8, Ngur atangn 5 leh Hmunhmeltha atangin chhungkaw 7 ten arnote an dawng a ni. Arnote bakah hian a chaw leina tur Rs 8,000/- theuh pek an ni bawk. NLUP 2nd Phase ah hian Champhai North A/c atangin Poultry Farming thlangtu mi 189 an awm a, nimin khan mi 65 te sem an ni a, remchang hmasa berah a dang sem leh tura ruahman a ni
THING LEH MAU HUMHALH :Champhai SP chuan thuchhuah siamin SP, Champhai Office Compund leh SP, Champhai Quarter, Zamadar Tlang Compound chhunga thing leh maute leh thingro humhalh tlat a nih avangin phalna la hmasa lo chuan lak phal a ni lo a, a tilui an awm chaun an chungah na taka action lak a ni ang.
JJB-IN CASE 2 TITAWP :Nimin khan Juvenile Justice Board, Champhai chu District Child Protection Office ah an thukhawm a, hetah hian naupang kumtling lo pawikhawih 4 chungthu relin case 2 chu an tihtawp sak a, JJB hi August thla ah an thukhawm leh dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 31.7.2014 (ningani)
CHAMPHAI-AH PARKING FEE KHAWN TAWH DAWN :Nimin chawhma dar 11 khan Champhai DC Conference Hall-ah Champhai DC Sangdingliana, IAS hovin Champhai khawpui chhunga motor Parking chungchang ngaihtuahin motor chi hrang hrang neitute leh khawtlang hruaitute an thukhawm.
Ramchangkang chho zelah Champhai ah pawh motor chi hrang hrang a lo tam tak hle avangin parking na pawh buaipui tham a lo ni ta a. Chuvangin nimin meeting chuan hetiang hian ruahmanna a siam.
1) Truck leh Semi Truck te DC Complex hlui ah termporary parking nise, a hmun vawnfai pawh motor neitute kutah dah a ni.
2) Tata Ace/Super Ace te an dinna ngai (Pu Vanbawiha kawt kawng chho) la hman tur ani ang a, a bula chawhmeh bazaar pawh Rahsi Veng Bazar puiah sawn choh tura tih a ni. Hei hi Joint VC leh YMA Sub-Hqrs. lam in hma an la ang.
3) Maxi Cab dinna leh chhuahna atan Kanan Road (Aizawl Road) hman tur a ni a, a vawnfai pawh motor neitute kutah a awm ang.
4) Earth Movers/Excavators ho chu New Champhai leh Bethel Veng (LPK dinna chhak) ah an ding ang.
5) Parking fee pawh Mizoram Parking Ruales angin khawn tru a tih a ni a. District Traffice Manangement Committee chu Parking fee leh parking lot te lo enfel a, ruahmanna lo siam tura tih an ni
6) Kawng kual leh fimkhur ngai zual lai (sensitive) laiah concave mirror a tlem berah panga tal dah tur a ruahman a ni.
7) Champhai Town Road Protection Squad din nise, hei hi District Traffic Management Committee lamin an buaipui ang.
Heng bakah hian leivung leh bawlhhlawh paih dan chungchang ngaihtuah ani a, tuna paihna thin bak hi a dang ngaihtuah nise, UD&PA Deptt. te hma lo la tura ruat a ni. Champhai khawpui chhung motor workshop, kawngpui (metal road) huama awm ten kawngpui an tichhiain an tichep thin nia sawi chungchang pawh sawiho a ni a. Hei hi tha lo hle a hriat a nih avangin District Traffic Management Committee in lo enfiah se, an ti bawk.
MZP TEN HAWNG :MZP Headquarters Champhai chuan Borapansuri a Zofate Chawlhbuk sakna atana bawm an dawn thenkhat chu hawngin Rs. 11,860 a tla niin thu dawn a ni.
PUAN TAH TUTE TAN :Puan tahtu, Weavers’ Credit Card dilna thehlut zawng zawngte ID Card siam chu peih fel a ni tawh a, Office hun chhungin Directorate of Industries Office (Handloom & Handicarft wing) Khatla, Aizawl ah lam theih a ni tih Director of Industries chuan a sawi.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 30.7.2014 (nilaini)
BAWLHHLAWH HALNA :Nimin khan Sub-Hqrs. YMA hnuaia Health & Sanitation Sub-Committee te chuan mipuiten thianghlimna kawnga hma kan lo sawn theihna tura entawn atan Tlawngrawt-ah bawlhhlawh halralna an siam. Sub-Committee hruaitute chuan UD&PA in chawlhkar khata bawlhhlawh paih motor vawikhat a tir thin chu mipuiin kan khawp kham loh avangin veng bil tina hetianga bawlhhlawh halralna neih hi tha an tih thu leh bawlhhlawh kan thehthang dana kan fimkhur lehzualna tura min fuih thartu ni thei se an duh thu an sawi.
WEIGHTLIFTING HRUAITU :Nimin khan Vengthlang YMA Run ah Kum 2014-2016 chhunga Champhai District Weghtlifting Association hruaitu thar thlanna neih a ni a, heng mite hi thlan chhuah an ni.
Pre : H. Zarzoliana, Vengsang
Vice Pre : Vanlalchhuanga, Dinthar
Secy : Lalnunhlimi, Vengthar
Asst. Secy : Zohmingmuana, Dinthar
Trea : Vanlalpana, Vengthlang
Fin. Secy : Lalhmachhuana, Vengthlang
BUDGET ATAN NUAI 70 PAWM :Nimin ni 29.7.2014 (Thawhlehni) chawhma dar 10:30 khan kum 2016 a Champhai in KTP General Conference a thlen turah Organising Committee chu Kanan Presbyterian Hall ah thukhawmin Kum 2016 KTP General Conference Budget atan Rs Nuai 70 ruahmanin a pawm.
Kumin financial year chhungin Kohhran hrang hrang hnenah budget an siam atangin Rs Nuai 20 hmuh hman a inbeisei.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 72.59)
Diesel : Khawlchhia (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 28.7.2014 (thawhtanni)
KTP PUALIN LITERATURE CAMPAIGN NEI :Inrinni khan Vengthlang Pastor Bial KTP bultumin Literature Campaign neih a ni.
He Campaign hi Vengthlang Presbyterian Kohhran Centenary Hall ah neih a ni a, Bial COnference in a lo rel tawh bawhzuina niin, he campaign ah hian Synod Bookroom Manager Lalniliana leh Sales Promoter Tual Upa Lalzarmawia te chu resource Person a hman an ni a. Chawhm aleh chawhnu khan literature seminar neih niin lehkhabu tha zual, power point Presentation hmangin inhrilhfiah a ni bawk a. Inrinni zan atanga nizan thleng khan resource person te hian Vengthlang Pastor Bial Kohhran hrang hrangah hun an hmang zui a. Inrinni campaign denchhen hian Synod Bookroom Champhai Branch chuan an lehkhabu zawrhte za zela 10 a tlawmin an hralh chhuak bawk. Nimin chawhnu khan Vengthlang Kohhran Centenary Hall ah bial chhunga Tleirawte pualin Literature Campaign hi neih chhunzawm leh a ni bawk.
CHAMPHAI A JE TE INHMUKHAWM :Inrinni tlai khan Champhai Diploma Engineer Services Association chuan IIDC, Zote ah General Body Meeting an nei.
He meeting hi S. Zothansanga, JE (PHE) chuan a kaihruai a, dan leh hrai duan an neih mek te ennawnna hun an hmang a, chawhnu lamah YMA Sub-Hqrs.Champhai kaihhruaina in an pawl hruaitu turte an thlang nghal bawk a. President ah S. Zothansanga, PHE; Vice Pre ah Lallianmawia, PWD; Secy : PC Lalrawnliana P&E; Asst. Secy. : F. Lalhriatpuia, UD&PA; Trea : C. Lalchhandami PWD; Fin. Secy : C. Lalramengi, P&E te an thlang a ni. Champhai Diploma ENgineer Services Assn. hi mipui rawng an bawlnaa chak zawk ahna an thawh theih nan te, member te an hnathawhna zawna tluang tak leh tha taka an thawh theihna tura hmalak nan te, deptt. hrang hranga thawktute an inpumkhat zual theihna tur leh member te dikna leh chanvo humhalhna atana ding an ni tih he meeting ah hian tarlan a ni.
THISEN PE:Inrinni chhun Dar 11 khan Tuipui Branch KTP te chuan a mamawh apiang te hman atan Champhai District Hospital ah thisen unit 26 an pe. Vawiin khan Tuipui Branch Kristian Thalai Pawl te chuan kum 30 an tlin lawmna atan thisen an pe a, thisen pe te hi mipa 23 leh hmeichhia 3 an ni
SIGNBOARD TAR :YMA Sub-Hqrs. Champhai hnuaia Health & Sanitation Sub-Committee leh PHE Deptt. te chuan Inrinni khan Tlangsam leh Zote luiah tui tihbawlhhlawh lo tura hriattirna signboard an tar. Health & Sanitation Sub-Committee chuan Zote leh Tlangsam lui hi TUipuiah a luang lut a, TUipui hi Champhaiin kan in ber a nih avangin enkawl uluk a tul hle a, lui hnar tihbawlhhlawh a ni thin chu pawi an tih thu leh a tuartu chu Champhai mipui kan nih avangin lui enkawl kawngah mipuite tanlakpui turin an ngen a, puiah bawlhhlawh paih lo turin mitin an hriattir bawk.
MEDAL 3 LA :Mizoram State Level Weightlifting Campionship 2014 neih zawh takah Champhai District atangin 69 kg ah Lallawmthanga; 59 Kg ah Lalruatdika Sailo ten Bronze Medal an la a. 56 Kg ah Khamsuanlala`n Silver Medal a la bawk a, an vai hian Dinthar Veng vek an ni.
Naktuk chhun dar 12 hian kum 2014-2016 chhunga Champhai District Weightlifting Assn. hruaitu thlanna chu Vengthlang YMA Run ah neih an tum bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 26.7.2014 (inrinni)
CHHANGPHUT FIELD AH INDIA ZALENNA HMAN TUM :Nimin chawhma dar 11 khan I&PR Conference Hall Chanem Building ah Independence Day hman dan tur chungchang relin meeting pawimawh tak neih a ni
He meeting hi Champhai District Bawrhsap Pu Sangdingliana IAS chuan a kaihruai a, Meeting chuan kumin Independence Day chu Chhangphut Field ah chawhma dar 10:30 atanga tanin hman nise an ti a, chanvo chi hrang hrang pawh ruat nghalin, March Pass a kal turte lo enfel turin SP leh DEO te ruat an ni. National Anthem chu Sub Hqrs YMA Zaipawl in an sa anga, Decoration leh Invitation chu DC Office in an buaipui bawk ang. Reception & Ushering hi SSA leh DC Office ten an buaipui anga, DC Office leh Govt. Champhai College ten seat arrangement an buaipui anga, Field lo buatsaih turin PWD, CDFA leh Champhai Police te ruat an ni bawk a, pangpar leh thildang hmanga field chei turin SDHO ruat a ni a, mau hmanga field chei turin DFO ruat a ni bawk.
Meeting chuan, Independence Day lawmna pualin Football, Volleyball leh Badminton hmanga inelna neih ni se an ti bawk a, heng chanvote bakah hian sorkar dept hrang hrangte chu mawhphurhna hrang hrang pek an ni bawk Meeting kaihruaitu Pu Sangdingliana IAS CHamphai District Bawrhsap chuan kumin Independence Day chu kan theih ang tawka tha leh felfaia hman nise a ti a, Dept hrang hrang leh mimal chanvo an inpekte chu tha taka tihlawhtling turin a ngen a ni.
RUIHHLO MAN :Nimin thlai dar 6 vel khan Champhai Excise & Narcotics Dept te chuan DC Hmun Hlui bulah Heroin Gram 15 an man Heng Heroin te hi Zokhawthar atanga rawn ken niin, mi chah anih thu leh Champhai a lolam mai tura in berem an nih thu a rawn kengtu Lalhmingthanga kum 41, C. Lianvela Fapa Zokhawthar chuan a sawi a, Champhai ah Rs 50,000/- a pek a tum thu a sawi bawk. Lalhmingthanga bakah hian a thurualpui, a nuphal pa Lalbiakzama kum 30, Lalparliana fapa Bethel veng nia insawi pawh man nghal a ni. Champhai Excise & Narcotics Dept te chuan an rawn phurhna Taxi MZO4 3182 pawh an man nghal bawk. Champhai Excise & Narcotics Dept. Constable Lalkima leh RVL. Ramnunmawia te chu tunhnai khan ASI ah hlankai an ni a, nimin khan Office hmingin lawmna hun buatsaih a ni.
CHAWIMAWINA HUN HMANG :Nimin chawhma dar 11 khan Venglai Community Hall ah Champhai District Promoters Club te chuan Champhai tihmingthatute chawimawina hun an hmang a, he hun hi Pu Lalrothanga SE PHE (Aizawl) chuan khuallian niin a hmanpui
He hun hi Pu B. Vanlalhruaia President Champhai District Promoters Club chuan kaihruaiin, kan ram kan khawtlangin hma a sawn a, ram dang leh District dang kan awh bikloh nan a tawng sang tur apiang insawisel mai lova, chawimawi tlak chawimawiin, fak tlak fak ila, kan khawtlang tan rah tha a chhuah ngei a rin thu a sawi a, sawichhitna ai chuan fakna leh chawimawina hian thil tha ti zel turin a nawrna zawk a ni a ti.
Nimin chawimawina hunah hian khuallian Pu Lalrothanga SE PHE chuan thusawiin Mizote zingah chawimawi tlak leh fak tlak fakna chang hria Champhai District Promoters Club te chu fakawm a tih thu a sawi a, nimina an chawimawite chu Champhai mai ni lo Mizoram Idol an nih thu leh entawn tlak leh inzirna tha tak an nih thu a sawi bawk. Pu Lalrothanga chuan Nimina an chawimawite chuan fiahna chi hrang hrang leh harsatna chi hrang hrang an paltlang tawh a ni tih hriatreng sak an tul thu a sawi a, an tih ang ti ve thei turin Champhai mipuite'n theihna an neih ve thu a sawi bawk. Khuallian chuan Champhai khua chu taima khua an ni a, mi hmingtha tak tak te lo chawrchhuah tawhna ani a khaw ropui tak a nih thu a sawi bawk.
Nimina chawimawina hun hmanah hian Pu Lalhmingliana EE Minor Irrigation, Champhai District Promoters Club Adviser ni bawk chu thlahna hun hman ani a, Champhai District a mihlawhtling 19 te hnenah chawimawina hlan ani a, Pu R.Lalrosiama Vice President CDPC in lawmthu sawiin he hun hi a khar a ni.
TRAINING NEI DAWN :Ni 2 chhung awh tur VEC, VMC leh VLA te tana buatsaih Training On MGNREGS tih chu nimin khan Sub Hqrs YMA Hall Tlangrawt ah chhunzawm leh a ni He training hi Extension Trining Centre (SIRD) Thingsulthliah te buatsaih a ni a, he training ah hian K. Lalbuatsaiha Faculty, Lallianzuala Chawngthak Faculty leh Lalengkima APO ten thupui hrang hrang hmangin zirtirna an pe a, Labour Budget leh Village Plan siam dan chu an zir pawimawh ber niin hengte hi Practical a tihtir zel an ni bawk
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 25.7.2014 (zirtawpni)
TUI PAWIMAWHNA TRAINING TAN :Nimin chawhma dar 10:30 khan ni hnih chhung awh tur Training on Harmonisation of Water, Sanitation and Health Between Institution, Public and Environment tih chu Champhai DC Sangdingliana, IAS chuan a hawng.
Hawnna inkhawm hi Er. C. Zirkhuma, State Coordinator CCDU, PHED chuan a kaihruai a, khuallian Sangdingliana IAS Champhai DC chuan thu sawiin, PHE Dept. in training an buatsaih chu lawmawm a tih thu sawiin, khaw tin leh hmun tin atanga kalkhawmte chibai bukin, he hun hi hlawk taka hmang turin a chah a ni. DC chuan, mihring hi chaw ei lovin ni tam tak kan dam thei a, tui inlo erawh chuan ni 3 aia tam a dam theih loh a ni, a ti. Ram changkang leh changkanglo tehna chu tui hi a nih thu sawiin, mi pakhatin nitina an tui hman atangin an ram changkan leh changkanloh an teh thin a ni, a ti. Hmanlai kan pi leh pute chu inbual ngai manglo te leh tui hmang tangkai thiam mangloo te an ni a, tunlai chuan nitin kan inbual a. Kan khawsakna atan tui hi nasa takin kan hmang a, kan nitin nunah a pawimawh ta hle a, a pawimawhna hria a, PHE Dept. in nasa taka hma an la hi a lawmawm takzet a ni, a ti a. Rethei leh hausa in kan chhawr ber an ni, a ti. Tui Thianghlim kan neih theihna tura an hmalakna hrang hrangte sawiin, an thawhrimna ah lawmthu a sawi bawk.
Nimin khan Er. C. Zirkhuma, State Coordinator CCDU, PHED; Er. K. Zohmingliana EE Champhai; VL Chama Hnamte, President Sub-Hqrs. YMA leh Er H. Lalnunthanga, EE Khawzawl WATSON Division ten zirtirna an pe a, vawiin hian chhunzawm leh a zawhfel a ni ang.
DAWR THEIH LOH :Vawiin chawhma dar 11 hian Champhai District Promoters CLun chuan Champhai District chhunga mi hlawhtlingte chawimawina hun an hmang dawn a, Lalhmingliana, EE Minor Irrigation Champhai Division Pension thlahna hun an hmang dawn bawk a. He hun hmang tur hian thawktute an tel dawn avangin Champhai Irrigation Division leh Sub-Division chu vawiin hian an dawr theih dawn loha mipui hriatthiamna an ngen e.
CONGRESS THALAI HRUAITU :Nimin khan kum 2014-2016 chhunga Champhai North Block Youth Congress Committee hruaitu tur thlan a ni a, hruaitu thlan tharte chu
Pre : J. Lalfakawma, Vengthlang North
Vice Pre :Zoremthanga Chalngeng, Vengthlang
Trea : R. Lalfakawma, Vengthlang North
SCM L Thangkunga, Kahrawt
CDFA MEETING :Nimin tlai khan CDFA chuan Pu H. Vanlalpeka In Bethel ah meeting an nei a, Independence Day Football Tournament khelh dan tur chungchang rel a ni a. Ind. Day F.Ball Tournament hi August ni 6 atanga khelh tan nise, an ti a, he tournamnet ah hian 1st Div leh CDFA hnuaia ZOne Champion ten an khel thei dawn a ni. Hei bakah hian July thla chhunga CDFA hnauia Affiliated Club tan Registration tih hun hawn a ni a, CDFA hnuaia Affiliated Clun te chuan Registration hi July chhunga tihfel bek turin an ngen bawk.
CHAWIMAWI TURTE :Heng Champhai District a kum 2013/2014 chhunga mi hlawhtlingte hi Champhai DIstrict Promoters Club in chawimawina an hlan turte an ni e.
1) Laldingpuii – BA (Economics) Topper – MZU Exam 2014
2) VLC Vanlalhriatrenga– MWA Translation Book Award 2013
3) C.Hualrikhuma – National Award to Teacher 2012
4) K.Lalbiakkunga- State Award to Teacher, 2014
5) Dr. Sangthankima– Founder, Thutak Nunpuitu Team
6) Lalhmingmuani– Committee Officer, Mizoram Legislative Assembly Secretariat, Govt. of Mizoram, 2013
7) Lalhruaitluangi– MCS, 2013 Batch, Govt. of Mizoram
8) F.Lalchhandama– MF & ES, 2013 Batch, Govt. of Mizoram
9) PC Lalchuangkima– Champhai District Chhunga thisen pe tam ber. 2014
10) HT. Vanlalsawma– National Award to Teacher, 2014
11) Vanlala Kawlni– Kut hnathawk hlawhtling
12) Zico Zoremsanga – Top Scorer & Team Captain, Mizoram Team
Champion - Santosh Trophy 2013
13) Hualliannguri – National Award for Anganwadi Worker,2014
14) Rothangpuii - National Award for Anganwadi Worker, 2014
15) Triau Trakx– Music/Zai hmanga Champhai District tihmingthatu
16) Kapbuaia– MIP hnuaia Buh thar tam
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 24.7.2014 (ningani)
CTP TEN ADDL. SP KAWM :Ni 23.7.2014 (Nilaini) khan Champhai Thalai Pawl te chuan Sumo chungchanga Champhai-Aizawl Maxi Cab Owners Assn. ten an harsatna an sawi chungchang leh naupang school kal lai leh an haw lai bawr vel a motor lian lut leh chhuak avanga mipuiin harsatna kan tawh thinte Addl. SP Pu V. Lalchawimawia Office ah lengin an sawipui a. Addl. SP chuan hun remchang hmasa berah DTO leh Traffic Police lamte nen Joint Meeting nei a sawipui a tum thu a lo hrilh a.
Addl SP chuan Champhai hi khawpui thang nasa tak mai kan ni a, In sa pawh kan tam khawp mai. Mahse In sa reng reng hian an mahni thuin kawngpui sirah Balu leh Rora bakah hmanrua chi hrang hrangte an dah tawp thin hi dan bawhchhiatna a ni avangin kawngpui sira dah phalna hi DC ah dil hmasa thin ila a that thu a sawi bawk.
TRAINING DAWN :Vawiin chawhma dar 10:30 hian ni hnih chhung awh tur Training on Harmonisation of Water Sanitation & Health Between Institution, Public and Environment tih chu Vengsang YMA Hall ah tan a ni dawn. He hunah hian Champhai DC Pu Sangdingliana IAS chuan khuallia niin a hawng ang a, chawhnu lam atangin zirtirna hun hman a ni bawk ang.
He hunah hian Pu VL Chama Hnamte, President Sub-Hqrs. YMA, Pu K. Zohmingliana, EE PHE leh PC Biakmawia, Chief Chemist, State Referral Institude ten zirtirna an pe ang.
POLICE SAWN KUAL :Mizoram sawrkar chuan tunhnai khan MPS Officer-te sawn kualna order a tihchhuak a. Lalringliana AC, 4th IR - SDPO CPI, Jacob Hlychho AC 4th IR - SDPO KZL, Zothlamuana SDPO KZL- AC 3rd MAP, K Vanlalringa DSP HQ CPI - DySP CID (SB), H Vanlalzawni SDPO CPI- DySP HQ CPI
CHARGE OFFICER LEH SUPERVISOR MEETING :Nimin khan I&PR Conference Hall, CHANEM-ah National Population Register hnuaia Biometric Enrolmnet, Champhai khawpui chhunga mite tan bik a ruat Charge Officer leh Supervisor ten meeting an nei. Meeting hi Pu Sangdingliana, IAS DC Champhai chuan a kaihruai a, Pi Rochuangkimi Khenglawt, SDC/Nodal Officer in hriat tur pawimawh hrang hrangte hrilhfiahin hemi atana Form pawimawh te semin, hman dan turte a hrilhfiah bawk a ni. Charge Officer te leh Supervisor te hi an kal tha hle a.
Champhai District ah Biometric Enrolment hi kalpui tan ani tawh a. A nawlpui a he enrolment (kutzua thlalak leh mit naute thalak) hun tur chu Census Department leh ECIL lam an inpeih veleh neih tur a ni. Champhai khawpui chhunga mite tana kalpui phawt a ni ang a. Rural Area lama kalpui dan tur erawh chu la ngaihtuah thar leh tura dah a ni. Champhai khawpui chhung hi Charge pahnih (2) ah then ani ang a. Charge Officer 2, Supervisor 10 leh Enumerator (Enumeration Block) 54 ah then a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 23.7.2014 (nilaini)
CHARGE INHLAN :Nimin chawhnu dar 3 khan Champhai Thalai Pawl chuan charge inhlanna neiin an thawhpuitur Committee Member mi 12 bakah Joint Secretary atan mi 2 an ruat nghal. CTP President chuan Pathian chakna ringin Champhai hmasawnna kawngah theihtawp a kal zel turin a thawhpuite a sawm a. Champhai tana dik tak leh huai taka kal zel hi Champhai Thalai Pawl dinchhan leh tum ber a ni a ti bawk. Ni 29.7.2014 (Thawhlehni) hian Executive Committee neih nise an ti bawk.
CHAMPHAI AH ZU MAN TAM :Kumin January atanga June thla thleng khan Champhai Excise & Narcotics te chuan MLTP Act hnuai ah Case 68 ziaklutin mi 71 an man tawh.
MLTP Act hnuaia an thil man zingah hian Tualchhung zu litres 2076, zu thlawrna buh tin 1011, dawidim, sap zu um 44, beer um 60 leh a can 4173 an man tawh a, hei bakah hian zu thiar velna atana hman thin motor 10 an man tawh bawk. MLTP Act hnuaiah hian case 68 ziaklut tawhin mi 71 an man bawk. Hei bakah hian Champhai Excise & Narcotics te chuan NDPS Act hnuaiah case 13 an ziak lut tawh bawk a, Heroin Gram 123, Ganja kg 53 leh Alprozalam mum 45 an man tawh bawk a, damdawi lama inhnamhnawih mi 11 an man tawh bawk.
Tunlai hian Champhai khawchhung a lo him zawkna turin ngawrh takin an duty chhunzawm zel a, an mi mante pawh court-ah thlen niin Jail a dahluh thin an ni tih kan palai an hrilh.
MJA TE LAWM :Champhai Vengthlang VC member leh tui thianghlim hmanga Champhai khaw mipui mamawh phur tu Pu C. Hrangmanthanga chuan Press Club sak mek tanpui nan tui Trip khat a thlawnin a pe a, a chungah hian MJA Member te an lawm hle.
MSU HRUAITU :Nimin tlai dar 2:30 khan MSU District Head chuan an Pisa pui ah Kum 2014-15 chhung atana hruaitu thlanna an nei a, Inthlanna hi ZORO Champhai Association hruaitute kaihhruaina hnuaiah tluang taka neih a ni. Heng mite hi kum 2014-15 chhung atana MSU Office Bearers atana thlan an ni.
President : Lalchhuanawma Sailo
Vice President : C.Ramdinthara
Secy : K.Lalrozama
Asst Secy : Lalthlamuanpuia
Tresurer : Lalnunfela
Fin. Secy : Emmanuel Muanpuia
CHAMPHAI SOUTH BLOCK THALAI INTHLANG :Nimin chawhma dar 11 atang khan kum 2014-2016 chhunga Champhai South Block Youth Congress Committee hruaitu tur thlan a ni.
Pre : Lalhmuliana Pachuau, Jail Veng
Vice Pre : Rosangzuala, Venglai
Trea : T. Lalrochanga, New Champhai
SCM L JH Laldawngliana, Dinthar
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 22.7.2014 (thawhlehni)
RUIHHLO NGAITE TAN :Presbyterian Kohhran Vengthlang Pastor Bial Inkhawmpuiin a lo rel tawh angin nimin atang khan ruihhlo ngaite tana tawngtai beihpui thlak vawi hnihna tan leh a ni. Vengthlang Pastor Bial Inkhawmpui hian ruihhlo ngaite tana tawngtai beihpui thlak ni rawh se tia a lo rel chu nimin atang khan tan leh a ni a, Upa Zathuama, Electric Veng In ah inkhulhin nilengin ruihhlo ngaite tan an tawngtai thin a, a tlangpuiin ni khatah ruihhlo ngai 30 vel an tawngtaisak thin a ni. Ruihhlo ngaite tana tawngtai beihpui thlak thawhkhatna hi tun thla tir lam khan neih a lo ni tawh a, bial chhung kohhran hrang hrangte a inchhawkin an duty thin a, ruihhlo ngai an hmuh ang angte khawmin an tawngtai sak thin a ni.
KAWNG ENDIK DAWN :Vawiin hian Champhai leh Zokhawthar inkar kawng laih tur chungchang PIU Official ten an endik dawn. PIU Official te hi Compensation chungchang an rawn enfik leh dawn a, Ruantlang leh Zokhawthar inkar ram an enfik hmasa ang a, helai ram nei zawng zawngte chu mahni ram pass neih ang ang kengin mahni rama lo awm vek turin an hriattir a ni.
CHELH CHHUNZAWM ANG :Sawrkar thuchhuak angin District Labour & Employment Officer hna chu Pu K. Lalrinawma, Deputy Lablour Commissioner leh District Labour & Employment Officer chuan thu leh awm hma chuan a chelh chhunzawm dawn a ni.
RAMNGAW HUMHALH TULZIA ZIRTIR :Champhai DFO Vanlalchuailova chuan nimin khan Global Warming leh Climate change chungchangah Govt. Champhai College zirlaite hnenah zirtirna a pe.
He hun hi Govt. Champhai College Multupurpose Hall ah neih a ni a, DFO chuan, Khawvel lum zelin siak leh sa inthlak danglam dan pangngaiin a kal tir thei lova, ram kang atanga meikhu chhuak te, thil siam atanga meikhu bawlhhlawh chhuak te, lirthei khu te leh thildang kang te hian boruak a ti bawlhhlawhin kan khawvel sik leh sa pawhin mumal a nei thei ta lo a ni a ti. Global Warming avang hian mihringten harsatna chi hrang hrang kan tawh theih thu sawiin sik leh sa danglam chu tihtawp theih a nih tawh loh thu a sawi bawk.
DFO chuan Zirlaite chu kan sik leh sa mumal loh siam tha leh tura tihtur an neih thu hrilhin, an mawhphurhna la ngam turin a chah bawk. DFO chuan, Ramngaw humhalh leh ramngaw awmsa hi kan damkhawchhuah theina awmchhun a ni a, kan tui tlan hnar leh ramngaw hi a inzawm tlat a, ramngaw kan tichereu avangin tuithianghlim avang tawh em em a, mipuite hi kan harh a hun tawh a, zirlaite hian hma kan hruai a, kan thanharh loh chuan kan tu leh fate chen nan a hrehawm lutuk ang a ti bawk.
SU HRUAITU THLANG :Govt. Champhai College zirlaite chuan an College multu purpose hall ah nimin chawhm alam khan Joint Platform an bautsaih a, chawhnu lamah Students` Union hruaitu tur an thlan g a. SU hruaitu atan thlan chhuan te chu : Vice President : Lalchawiliana, Gen Secy : Malsawmdawngzuala, Asst. Secy : Lalhriatpuia Sailo, Games & Sports Secy : Joel Lalrinsanga, Fin. Secy : Lallawmawma, Cultural Secy : K. Lalmuanpuia leh Magazine Editor : Emanuel Muanpuia te an thlang a, hruaitu hlui leh thlan tharte hian vawiin chawhma dar 10 hian charge an inhlan ang.
TURIN HRAI :Zirtawpni kalta khan Dilkawn lui chu mi pahnih ten turin an hrai nia hriat a ni a, Dilkawn YMA leh VC te chu he thil thleng avang hian an lungawi lo hle a. Tun hnuah hetiang hi thleng tawh lo se an duh thu leh luidung nungachate chu an humhlah lai a ni tih hre thar tura mipuite an duh thu an sawi.
KHAICHHUAH HNATLANG NEI :Ni 21.7.2014 (Thawhtanni) hian Buang Branch YMA chuan an khua a mi damlohna avanga lo lam hnathawk theilo Pu Lalpiangthara leh Pu Nginzapauva te chhung chu member hnatlang neiin an 'khaichhuak' a, hnatlang ah hian member 60 zet an thawkchhuak thei a ni tih thu Pu C. Vanlalvena, President Buang Branch YMA hnen atangin dawn a ni. (source : www.symachamphai.org)
GAS PHUR MAN :Sub-Hqrs. YMA Champhai chuan Khawhai ah Truck Gas phur an man a, he truck hian Vairente Supply Inspector in an Gas phurh hi Mizoram Quata ni lo, tunlai Gas harsat avanga Assam atanga Black a an lei a ni tih a hriatpuina lehkha an keng a, hei hi a dik ngei em tih lo finfiaha a tul anga hma lo la turin nimin khan Central YMA hnenah an thawn thla leh nghal a ni. (source : www.symachamphai.org)
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 21.7.2014 (thawhtanni)
SERVER THA LO :DTO Champhai Office Server chu Aizawla siamtir a ngaih avangin ni 21 July - 14 August 2014 chhung hna an thawk mumal thei dawn lo tih thu dawn a ni.
LENDEN HNATLANG NEI :Champha iDistrict Aquatic Assn. Executive Committee te chu Inrinni khan Diving pool/Swimming Pool hmun tur Pu K. Hrangthianga ram, Fianrial tlang bul a mi enfiah leh samfai in hnatlang an nei a. Chawhnu lamah sum tuakna atan Tuipui dungah Len dengin an hnatlang zui bawk. CDAA hian Champhai in Swimming pool/diving pool a neih theih nan chak takin hma an la chho mek zel a ni.
I DAY MEETING :Tunkar Zirtawpni khian Champhai a Independence Day lawm dan tur rel turin District Bawrhsap hovin I&PR Conference Hall, CHANEM Building ah an thukhawm dawn.
SANGHA MAN HNEM :Champhai Joint VC President Pu K. Lalmawia chuan phaia a sangha khawi atangin sangha 6 quintals lai manin a lian pawl thei chu Kg 4/5 vel lai a tling thei a ni. Champhai-ah hian sangha ringawt pawh hian eizawnna a tling tawh a ni tih a langchiang hle.
Nikum lam tawh khan Pu K. Lalmawia hian phai a malpawl kung khat atang hian pum 150 lai a lo thar tawh bawk a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Nil (Rs. 61.96)
ni 19.7.2014 (inrinni)
GRADUATION DAY HMANG :Nimin khan Govt. Champhai College chuan Freshers Social leh Graduation Day an hmang a, Dr. Lalnuntluangi Director, Higher & Technical chuan khuallian niin a hmanpui
He hun Govt. Champhai College Multipurpose Hall a neih hi Lalhmachhuana Chhawnchhek vice President Students Union chuan a kaihruai a, Principal Pu Lalnunmawia chuan rawn lut tharte lawmna thu sawiin, college in dan an neih ang angte zawm a, thuawih taka awm tur leh inthlahrunglo turin a chah a, he college atanga zirchhuak ngei turin a chah bawk a, Govt. Champhai College Magazine 17-na chu a release bawk a ni.
Khuallian Dr. Lalnuntluangi Director Higher & Technical chuan thusawiin, hetiang huna khuallian atana an sawm chu vannei a intih thu a sawi a, he college hian kum kalta chhung zawng khan Mizoram zirna atan thil tha tak an ti tawh a, result tha tak an nei bawk a, chu an hnathawh that chu chhawmnung zel turin a chah bawk a ni. Khuallian chuan, Govt. Champhai College zirlaite vanneih zia sawiin, college building tha tak an nei a, zirtirtu, Mizoram-a a ber kai vek an nei a, College compound tha tak an nei bawk a, heng tluka zirna hmun duhthusam hi a awmlo a ni a ti. Khuallian chuan a sawi zelna ah, Zirlai naupangte chu an inthurualna a hmuhin lawmawm a tih thu a sawi a, an inkaihhruaina chu entawntlak leh Mizoram College dangte pawhin entawn se a duh thu a sawi bawk a. zirlai tharte chu he college tihmingchhetu nilova, he college hmingthatna tura theihtawp chhuahtu ni tura a chah bakah, harsatna an neih angte zirtirtute zawt hrehlo tur leh anmahni tanpui tura Sorkar dah an nih hrereng turin a chah bawk a ni
Nimin Freshers Social neihna ah hian zirlai luttharte aiawhin Lalruatthar I Semester BA chuan thu a sawi a, college zirlai zaithiam ten zaiin zirlaite an awi bawk. Kumin Session ah hian zirlai thar 212 an awm a, tunah hian an vaiin zirlai 550 vel an kal mek a ni Chawhnu lamah kum 2013-2014 session a Govt. Champhai College atanga Graduate zirlai 36 te pualin Graduation Day hman a ni a, TC Lalhmangaiha chuan zirlai chhuak turte aiawhin thu a sawi a, zirlai titha ber hnena sem thin Dr. CJ George Award chu Lalrinhlui leh Zosiamkimi te hnenah hlan a ni
MZP HNENAH PAWISA HLAN :Nimin khan Sub Hqrs YMA Champhai chuan Borapansuri a Zofate Chawlhbuk sakna tur atan MZP Headquarters Champhai hnenah Rs 10,000/- an hlan. Hlanna hun hi SUb-Hqrs. YMA Office Tlangrawtah neih niin MZP aiawh hian Vice President Tv. Lalsiammawia Sailo in a dawng a ni.
KAWNG SIAM :Nimin khan Tlangsawm VC te hmalaknain Tlangsam leh Champhai inkar kawng siamthat hna thawh a ni Tlangsam VC te chuan kan palai an hrilh danin Tlangsam kawng hi sorkar in a ngaihthah thu an sawi a, kum 7 chhung PWD in kut a thlak tawhloh thu pawh sawi tel bawkin, ZDU hmalakna in tum 4 thawh a ni tawh a, sorkar hian tun aiin ngaihsak lehzual se an duh thu kan palai an hrilh
TUIHNA HUMHALH CHUNGCHANG ZIRHO :Nimin chawhma dar 11 khan Sub Hqrs. YMA Hall, Tlangrawt ah Sub-Hqrs YMA hnuaia Science & Environment Sub Committee te hmalakna in Tuihna humhalh chungchangah Awareness Campaign neih a ni
He hun hi Pu C. Lalremliana Chairman, Science & Environment Sub Committee chuan kaihruaiin, kan ram lum tawh zia leh kan tui tlan tlem tial tialah hian tihtur kan nei a, tumah kan bang theilo ani ti a, nimina an hun hman chu Khawvel pum buaipui a nih thu a sawi bawk. Helam kawnga hmalatu DFO leh SE PHE chungah lawmthu sawiin, an hnathawh ropui tak takte chu fakawm atih thu a sawi.
Lalrammawia SE PHE chuan thusawiin, nimina an hun hman chu thil tul tak a ni a ti a, mithiamte chuan khawvelah hian indopui alo chhuak leh a nih pawhin ram inchuh vang nilovin tui inchuh vang a ni ang a ti a, nimina PHE Dept buaina ber chu tuihna vang tial tial hi a ni a, Mizoram khaw 700 chuangah hian khaw 100 bawr velah chauh tui kham khawp pek theih a nih tawh thu a sawi a, hei vang hian ngaihtuahna kan sen a tul a, Mizoram hi a kum telin tui intlak tam lamin hniam lam a pan zel a, tun ang zela an awm a, tuihna tihtam dan kan ngaihtuahloh chuan thal-ah tui luang tur kan nei tawh dawnlo a ti. SE chuan, he thil hi khawvel thiamna hmanga dan theih a ni lova, a dan theih dan awmchhun chu ramngaw awmsa humhalh leh ramngaw siam belh a ni a ti bawk. A sawi zelna ah SE chuan, tha kan thawhloh chuan he ram hi kan tu leh fate tan chenna tlakloh ah kan siam ang tih a hlauhawm hle a, Champhai District atang hian bul i tan thar leh ang u tiin kalkhawmte chu a sawm a ni
He hunah hian Champhai DFO Pu Vanlalchuailova pawhin thusawiin, vawina an hun hman chu a vawikhat hriatna a nih thu a sawi a, Ramngaw kan tihchhiat avangin sik leh sa inthlak a pangngaiin a kal thei lova boruak lum a zual a, kum 7 chhung lekin khawvel lum zawng hi degree 1 laiin a a sang a, kei ni hian kan en liam mai mai thiang lova tih tur kan nei a, mawhphurhna kan neih ve a ni a ti a. Pu Chuailova chuan " Ramngaw humhalh leh ramngaw awmsa hi kan damkhawchhuah theihna awmchhun a ni a, kan tui tlan hnar leh ramngaw hi a inzawm tlat a, ramngaw kan tih chereu avangin tuithianghlim avang tawh em em a, mipuite hi kan harh a hun tawh a ni, kan thanharh loh chuan kan tu leh fate tan a hrehawm lutuk ang a ti bawk.
He hunah hian Pu VL Chama Hnamte Sub Hqrs YMA President pawhin thusawiin Tui tlan a thianghlim theih zawk nan leh a lo pun zel theihna tur a Sub Hqrs YMA hmalakna chi hrang hrang a sawi bawk. Nimin Awareness Campaign ah hian Champhai Tuilak, Tuipui Lui hna tipung tur leh a chhunga luisa humhalh turin hmalakna tur hrang hrang an duang a, heng hmalakna tur an duanchhuah zingah hian, Hmunhmeltha, Tualpui, Ngaizawl, Neihdawn leh Zote VC te hian Tuipui lui leh anmahni khua theuh a tuitlan hna tipung turin ramngaw siam a, humhalh theuh nise, mahni ramchhung a ramngaw humhalh tur hi tihchian nise, ramngaw awmsa bakah ramngaw a siam theih tur chi-ah pawh hmalak nise an ti a, hei bakah hian Tuipui hi Champhai mipui min chawmtu, kan tuitlan ber a nih tak avang leh a chhunga cheng luisa te hi tui tifim a, tithianghlimtu tangkai tak an nih avangin YMA phalloh thil hmanga man hi khap tlat a ni a, a tiluite chu man a, an chunga action lak zel nise tih leh hun remchang hmasa berah VC te hmalakna in ramngaw, tuihna leh nungcha humhalh chungchangah awareness campaign neih nise tih te a tel a ni.
CTP INTHLANG :Nimin chawhnu dar 2:30 khan Champhai Thalai Pawl chuan kum 2014-2016 chhunga an pawl hruaitu tur an thlang Champhai Thalai Pawl hruaitu thlanna hi NGO Co-Ordination Committee kaihhruaina hnuaia neih a ni a, President ah Lalnunsanga Fanai Vengthlang, Vice President ah C. Vanlalnghaka Vengthlang, Secretary ah Lalmuanawma Hmar Vengthlang North leh Treasurer ah David Lalrammawia Venglai te thlantlin an ni a, karleh thawhlehni hian an thawhpui tur Executive Member an ruat ang.
INFORMATION TECHNOLOGY SUB COMMITTEE THUKHAWM :Nimin tlai dar 4 khan Sub- Hqrs YMA hnuaia Information Technology Sub Committee te chuan hmalak zel dan tur duangin committee pawimawh tak an nei He Committee hi Pu PC. Lalrawnliana Chairman, IT Sub-Committee chuan a kaihruai a, Website rintlak leh chhawrnahawm anih theihna turin member te chu theihtawp chhuah turin a fuih a ni. Committee chuan, Sub Hqrs YMA hnuaia Sub Committee hrang hrangte, YMA hmalakna te tarlan thin nise an ti a, hei bakah hian Branch hrang hrang hruaitute leh an dinhmunte tarlan ni se an ti.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Rs. 500 (Rs. 61.96)
ni 18.7.2014 (zirtawpni)
CTP INTHLANG DAWN :Vawiin chawhnu dar 2:30 hian Sub-Hqrs. YMA Office Tlangrawt ah Champhai Thalai Pawl hruaitu thlanna neih a ni dawn a, he hunah hian Champhai hmasawnna duhtu thalai zawng zawngte kal vek tura ngen in ni e.
CHAMPHAI - AIZAWL MAXICAB IN ASSEMBLY HMANG :Nimin khan Champhai - Aizawl Maxi Cab Service Owners Welfare te chuan General Assemblu an hmang. He hun hi Venglai Community Hall a neih a ni a, Pu F. lalrintluanga, Chairman, CAMS chuan kaihruaiin hna tul tam tak kara an kohna ngai pawimawhtu maxi cab owners kalkhawmte chungah lawmthu a sawi a, taima tak a rorel turin a chah a ni.
General Assemblu ah rorelah hian Champhai - Aizawl inkara sumo service te chu rualkhai zawka a kal theihna turin intlan chhawk nise an ti a, welfare member ni lote chu intlan chhawk dan tur ruahmannaah hian telh an ni lo a, welfare member siam nise an ti bawk. Chawhnu lamah kum 2014-2015 hruaitu tur thlanna neih a ni a, heng mite hi thlan chhuah an ni.
Chairman : R. Lalrintluanga
Vice. Chair : Lalramliana
Secretary : Lalengliana
Treasurer : TC Vanlala
Fin. Secy : Lalropuia
THUKHAWM ANG :Vawiin chawhma dar 11 hian Sub-Hqrs. YMA Office Tlangrawt ah Sub-Hqrs. YMA Science & Environment Sub Committee buatsaihin TUipui luidunga ram nei VC, PHE Dept leh Forest Dept te chuan inkawmhona hun an hmang dawn. He hun hi Pu C. Lalremliana, Chairman in kaihruaiin SE PHE, DFO leh Sub Hqrs. YMA atangin thusawi ngaihthlak a nih dawn bakah TUipui kam ramngaw siam chungchangte, Tuipui lui humhlah dan tur chungchangte an sawiho bawk ang.
Sub-Hqrs. YMA hnuaia IT Sub-Committee pawh chawhnu lam dar 3 hian Sub-Hqrs. Office Tlangrawtah an thukhawm bawk ang.
GRADUATION DAY :Govt. Champhai College chuan vawiin hian Freshers’ Social cum Graduation Day an hmang dawn a. He hun hi GCC Mualtipurpose Hall ah hman a ni ang a, Dr. Lalnuntluangi, Director, Higher & Teachnical in a rawn hmanpui dawn a, chawhnu lamah Graduation Programme hman a ni ang a, graduate thar mi 43 hnenah chawimawina lukhum khum tir an ni ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Rs. 500 (Rs. 61.96)
ni 16.7.2014 (nilaini)
VAIHLO DOTUTE LEH SAWRKAR HOTUTE THUKHAWM :Nimin khan DC Conference Hall, Keifangtlang-ah District Level Anti-Tobacco Squad member te leh Head of Office te chuan Champhai DC Pu Sangdingliana IAS hovin Joint Meeting an nei.
He meeting hi District Level Anti Tobacco Squad Chairman Pu Sangdingliana IAS chuan kaihhruaiin Chairman chua, Anti-Tobacco Squad in a tum ber chu zuk leh hmuam tih thlem a ni a ti a, Champhai ah a hming mai ni lova a taka hmalatu an awm chu lawmawm a tih thu a sawi bawk. He hunah hian Pi Sarah Laldingliani, District Co-ordinator, Mizoram State Tobacco Control Society chuan thusawiin Mizoram State Tobacco Control Society chu Mizote zinga zuk leh hmuam ti an tam avanga din a nih thu a sawi a, tawiawmthu tha tak district tinah an awm chu lawmawm a tih thu a sawi.
He hunah hian Dr. C. Vanlalhlua, Member Secretary, District Level Anti-Tobacco Squad chuan an hmalak tawhna report pein District Level Anti-Tobacco Squad hi kum 2010 March ni 15 a din tan ani a, din a nih atang hian Squad Drive vawi 94 leh Office Duty vawi 22, a vaiin vawi 116 an duty tawh a, COTPA Section No. 4 hnuaiah meizu mi 359 man tawhin, Section No. 7 hnuaiah dawra zawrh loh tur zuar 37 an vawiin mi 396 an man tawh bawk a ni. Hei bakah hian an mi mante atangin Rs. 17,865 an hmu tawh a, heng zinga Rs. 16,745 chu Treasury ah an submit tawh thu leh Rs. 1120 an la kawl thu a sawi bawk.
He hunah hian member te chuan meizial zute an man kawnga harsatna hrang hrang an tawh thinte an sawi a, theih anga tha zawka hmalak zel tum a nih thu District Co-ordinator leh Chairman chuan an sawi a, member secretary chuan lawmthu sawiin he meeting hi tihtawp a ni.
ADDL SP LEH DC KAWM :Nimin ni 14.7.2014 (Thawhlehni) khan Champhai District NGO Co-ordination Committee te chuan Addl. SP leh DC te Champhai hmasawnna tur leh an ngaimawh zawngte an sawipui.
Addl. SP hnenah hian Sub-Hqrs. YMA Champhai in ruihhlo do chungchanga hma a lak mek tih chak nan Burma Bike 125 Champhai leh a chhehvela lut tam lutuk chungchang an sawi pui a. Addl. SP chuan hmalakna kal mek a nih thu leh chakzawka bawhzui an tum thu a lo hrilh.
Champhai DC Pu Sangdingliana IAS hnenah DC hmun hlui humhalh zel dan tur te, Bethel panna kawngpui zauh chhunzawm dan tur te, DC Road Keifangtlang panna kawngpui sir a leivung paih nasa lutuk in mipui tana harsatna a thlen chungchangte an sawipui a. DC chuan a theihanga ranga hma lak nghak a tum thu a lo hrilh bawk.
MI HLAWHTLINGTE CHAWIMAWI DAWN :Champhai District Promoters Club te chuan karleh Zirtawpni khian kum 2013-2014 inkara Champhai District a mi hlawhtlingte chawimawina hun an hmang dawn.
He hun hi Venglai Community Hall a neih tura ruahman a ni a, chawhma dar 11 a tan tura ruahman niin, an chawimawi turte hi mi 17 an ni a, chung zingah chuan tunhnaia zirtirtu tha chawimawina dawn Pu C. Hualrikhuma, Pu HT Vanlalsawma leh Pu K. Lalbiakkunga te MCS leh Competitive Exam a hlawhtlinna chang Lalhmingmuani, Vanlalhruaii leh F. Lalchhandama te, BA Result chhuaka Mizoram Topper Laldingpuii, Rabung khuate bakah TNT Founder Chairman Pu Sangthankima te chawimawina hlan an ni ang a, hei bakah hian lehkhabu lehlin tha ber letlingtu VLC Vanlalhriatrenga te, kut hnathawh lama hlawhtlinna chang VL Kut Nuai Sahdah neitu Pu Vanlala te, Phaizau MI Project te, Khawzawl Sub-Division hnuaia mi Tuira Project te leh buh thar tam Pu Kabuaia te hnenah chawimawina hlan a ni ang.
DAO ZIN DAWN :Vawiin hian Champhai DAO Pu Lalthanzuala chuan Meeting pawimawh taka tel turin Aizawl a pan ang a, karleh Thawhlehni hian a lo haw leh hman beisei a ni.
HALF YEARLY MEET :Vawiin chawhma dar 11:30 hian Champhai DIRPO Pi K. Laldingliani leh Champhai chanchinbu mite chuan Half Yearly Meet neih pahin thingpui inhona an nei ang.
RIFLE HRUAITU :Nimin chawhma dar 11 khan kum 2014-2016 chhunga Champhai District Rifle Association hruaitu tur thlanna DRDA Project Director Office Chamber ah neih a ni a, heng mite hi thlan chhuah an ni.
Pre : CC Lalchuangkima, Venglai
Sr. Vice Pre : C. Lallianpuia, Venglai
Vice Pre : Vanlalchhana Hmar, Vengthlang North
Secy : Reuben Malsawmtluanga, Vengthlang North
Jt. Secy : Johnny Lalthanmawia, Vengsang
Treasurer : Lalnghakliana, Vengthlang
Fin. Secy : Lalnunmawii, Kahrawt
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Rs. 500 (Rs. 61.96)
ni 15.7.2014 (thawhlehni)
KHUH BELH :Inrinni khan Sub-Hqrs. YMA Champhai hnuaia Disaster Management Committee te chuan IB Veng Leikhi avanga lei min mai thei chu silpouline hmangin an khuh belh leh a ni. Sub-Hqrs. YMA Champhai hian ni 6.7.2014 (Inrinni) khan a khuh hnatlang hi an lo nei tawh bawk a ni.
BAWM DAWH :MZP Hqrs. Champhai chuan Borapansuri a Zofate chawlhbuk sakna tur atan hmun hrang hrangah tanpuina bawm an dawh. Executive Committee thurel bawhzuiin, MZP Hqrs. Champhai chuan Centenary dawr, Vengsang; Dawrkaikawna Pu Chawngthansanga Dawr; DK Enterprise Vengthlang; Maveni Cosmetic Dawr Bethel a te tanpuina bawm an dawh a. Hnam Issue a nih avangin mizote kan tanrualzia lantir nan Mizo zawngten tanpuina pe theuh turin MZP Hqrs. Champhai chuan a ngen a ni.
PRESS CLUB :MJA Champhai District chuan hun engemaw chen chhung an chawlhsan hnu ah an sum neih ang angin Press Club an sak mek chu chhunzawm leh nise, tia an lo rel tawh angin vawiin hian OB te chuan meeting neiin, Press Blub sak chhunzawm dan tur hi an rel ang a, a sak chhunzawm dan tur hi a hmunah an enfiah nghal ang.
CTP INTHLANG DAWN :Ni 18.7.2014 (Zirtawpni) tlai dar 2: 30 hian Sub- Hqrs. YMA Office Tlangrawt ah Champhai Thalai Pawl hruaitu thlanna hun neih tur a ni a. Champhai hmangaihtu thalai te he hunah hian lo kal vek turin min ngen.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 81.83)
Diesel : Rs. 500 (Rs. 61.96)
ni 11.7.2014 (zirtawpni)
SELAM TEL LOVIN SELAM CHUNGCHANG SAWIHO :Nimin khan I&PR Conference hall, Champhai ah Selam thil thleng chungchangah Pu Zoengsanga Assl. DC kaihhruinain Meeting pawimawh tak neih a ni.
He meeting a tel tur hian Pu lalthangliana Murray, Conservator of Forest (Admn) Environment & Forest Department chu Aizawl atangin alo kal a, meeting tura kohte lo tel ngei tura beisei zingah Selam khawtlang aiawh Co-ordination Committee te erawh chuan, resolution an lo siam tawh ‘Selam khawtlang mi 14 te case tihtawp a nih hma chuan Environment & Forest Department nena inkaihhnawih Committee a tel loh ni rawh se’ tih leh ‘May ni 16 a thi lthleng avangin khawtlang hruaitute leh mimal tupawh hmun dangah E&F Dept. inbiakna neihpui turin tumah kal loh tur, sawiho nghai a awm a nih pawhin Selam Pa tapchhak zawlah sawi tur’ tia thu an lo tihthluk tawh avangin meeting-ah hian an tel lo a, member dangte erawh chu an kal kim thung. He meeting-ah hian Pu lalthangliana Murray chuan Selam khawtlang an tel thei lo chu pawi a tih thu sawiin meeting erawh chu a thlawn lovin sawihona hun tha tak an neih chu lawmawm a ti a. Mizoram Forest Act dan angin Mizoram chhunga thingkung ding reng rengte hi chu sawrkar ta vek a ni a, mahni khua atanga khawdanga ken chhuah hi danin a phal lo a, mipuiten kan mamawhna avanga thing kan lak thinah hian Forest Department hi a nazawngah a inrawlh lo a, hriathiamna a nei thui hle a, chutih rualin Mizoram thing leh mau, ramsate an chereu nasa lutuk tur venhimnaatan chuan Dan anga chet a ngaih thin thu sawiin Forest Department hmalakna hrang hrang repost a pe nghal bawk.
Pu Murray-a chuan Selam thil thleng chungchang chingfel tur hian sawrkar leh police ni lovin court rorelna a ni tawh a, court zahawmna palzutin sawrkar ava inrawlh ngawt a thiang lova, state sawrkarin a thu thuin court a va nawr thei lo a ni a ti a, an resolution siam anga mi 14 te case tihtawp hi sawrkar pawhin a theih loh thu a sawi.
Inkhawm kaihruaitu Pu Zoengsanga, Addl. DC chuan dawhkan kila zawldawh taka sawiho leh inbiakpui tum laia Selam lam an lo kal si lohah chuan India khua leh tui kan nih tlan vek avangin hma lak ho dan tur ngaihtuah ho a tul a ni tiin mahni thiamthu emaw midang thiamlohna emaw ringawt changchawi lovin inremna tha tak a awm theih dan tur kawng zawn nise a ti a, thu ti punlun theih zawng leh thu veivir thinte laka fimkhur a ngaih thu a sawi bawk.
PERMIT DIK LO TAM :Nimin zing khan MZP Hqrs. Champhai chuan Mizoram POlice leh Sub-Hqrs. YMA Kumpuan Committee nena tangkawpin Champhai khawchhunga vai awmte permit an check sak a, permit fel lo engemawzat hmuhchhuah a ni. Zing dar 6 atangin Sub-Hqrs. YMA Office, Tlangrawt ah vai permit check hna hi thawh a ni a, Champhai kahwchhunga vai hnathawkte zingah mi 200 vel an kal khawm a, ILP fel lo tam tak hmuhchhuah niin, hengte hi Police leh DC lam atanga information hmuh that loh vang nia an hrhait thu MZP hruaitute chuan an sawi.
MRB RUANTLANG BRANCH HAWNG :Nimin khan Mizoram Rural Bank Branch hawn thar Ruantlang Branch chu CHamphai DC Pu Sangdingliana, IAS chuan a hawng. Hawnna inkhawm hi Pu Naveen Thapa, Champhai Branch Manager in a kaihruai.
INDIA AIAWHIN :Ruantlang tlangval TBC Lalchhanhima chu kumin August ni 16-23 inkara China a Youth Olympic Games neih turah India ram aiawhin Werghtlifting-ah a tel dawn. India ram atang hian he Youth Olympic Games ah hian mi 2 tel tura thlan an ni a, weight lifting ah hian mah leh Andhra Pradesh a mi chu an tel dawn a, TBC Lalchhanhima hi 56 kg Category aah a tel dawn a, tunah hian Punjab ah training neiin a awm mek.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 61.96)
ni 9.7.2014 (nilaini)
ZIRTIRTU THAWK LAITE TAN TRAINING :Nimin khan DIET Champhaiah Zirtirtu thawk lai mek te tan Diploma In Teacher Education Training Session hmasa ber hawn a ni a. Pi Malsawmthangi Director SCERT chuan khuallian niin Training hi a hawng a ni.
Khuallian Pi Malsawmthangi chuan thusawiin, vawiin hi Mizoram Education History-ah hriatreng a ni tawh dawn tih sawiin, DIET Champhai chu zirtirtu thawk mek te tan a Training theih na tur a kawng hawn alo ni ta chu lawmawm a tih thu sawiin kum 2015 ah chuan zirtirtu Training neilo chu rawih an nih tawh dawn loh avangin zirtirtu thawk mek la training velo te tan a trainingna tur nasa tak a ngaihtuahpui an ni. Hemi kawnga hma an lak nasat thu sawiin, an kal kawng thui tak a sawi nghal bawk.
Pu RL Thianghlima, Principal DIET Champhai pawh in Champhaia DIET lo in dinchhoh dan a sawi a, ni 22.10.2004 ah a lungphum phum a ni a. Ni 7.4.2006 khan Telescope DIET angin a function a, ni 29.12.2012 khan TAEB Meeting chuan DIET puitlingah a hlangkai ta a ni.
SELAM IN PAWM LO :Selam Coordination Committee Chairman Pu V. Vanlallawma hnen atanga thu dawn danin Champhai DFO in DC Chairman na hnuaia Selam VC te meeting nei tura a kohna chu an pawm lo. Meeting hi naktuk (10.7.2014) a neih tura tih a ni a, inremna hawi zawnga kohna lehkha a nih loh avang leh mipui thil tih avanga khawtlang hruaituten case an neih a tawp hma chuan Forest Dept. nena kaihhnawih eng meeting ah mah Selam khawtlang mipuiin tel an tum loh thu sawiin hei hi inremna an duh loh vang a nih loh thu a sawi bawk.
TRAINING DAWN :National Population hnuaia Biometrics Enrolment neih tur chungchangah Champhai District a Charge Officer zawng zawngte leh Champhai Town Charge I & II hnuaia Supervisors leh Enumerators te tan vawiin chawhnu dar 2:30 hian I&PR Conference Hall, CHANEM ah training neih a ni dawn.
GRAPE LEI TAN DAWN :Champhai Grape Growers` Society chuan kum 2014 a a vawikhatna atan Society Member bik te tan ni 10&11.7.2014 chhung hian Grape rah Winery ah zing dar 10 atanga tlai lam dar 5 thleng a la leh tan dawn.
THLAH NA HUN HMANG DAWN :Vawiin chawhnu dar 2 hian Phaizau Water User Association chuan Pu Lalhmingliana, EE, Minor Irrigation, Champhai thlahna hun an hmang dawn.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 61.96)
ni 8.7.2014 (thawhlehni)
ILP CHECK RUNPUI NEI DAWN :Nimin chawhnu khan Govt. Champhai College Students Union Office ah MZP Hqrs. Champhai extended OB Meeting neih a ni.
He hun hi an President Remnalalnghaka chuan kaihruaiin hnam dang, a bikin vai, Champhaia awmte chu July ni 10 (Ningani) zing dar 10:30 hian Mizoram Police leh Sub-Hqrs. YMA Kumpuan Committee nena tangkawpin ILP check nise an ti a, hemi nia kal lote chu zanah an Ina kal chilhin ILP check leh nise an ti a, he hunah hian permit dam leh thite pawh an vaia kal turin an nge.Permit check naa kal remchang lo leh zinbo an awm chuan July ni 12 ah ILP check leh nise an ti bawk.
Meeting chuan July ni 11 chawhnu dar 1 hian Sub-Hqrs. YMA Office, Tlangrawt ah General Boady Meeting neih nise an ti a, he hunah hian Sub-Hqrs. pathum - Farkawn, Khawbung leh Hnahlan te bakah Branch hrang hrangte report ngaihthlak nise an ti bawk.
Tun hnaia zirtirtu chawimawina dawng Pu K. Lalbiakkunga, Govt. Roseland School Headmaster, State Award for Teachers dawngtu leh Pu Vanlalsawma, National Award for Teachers dawngtute chu an lawmpui thu an sawi a, khawtlang tana theihtawp an chhuah theih nan duhsakna an hlan.
Meeting chuan NGO Coordination Committee Jt. Secy. atan MZP Hqrs. Champhai aiawhin Secretary Lalthanfela an ruat bawk. Meeting zawh hian MZP Hqrs. OB leh Govt. Champhai College Principal Pu Lalnunmawia chu a Office Chamber ah len chilhin College in harsatna hrang hrang an tawhte chinfel dan tur an sawipui nghal bawk.
CHANEM RAUHSAN MEK :CHANEM Building-a Office awmte tunlai hian an insawn chhuak mek. Kar hmasa khan Main Centre chu CHANEM atang hian Vanlallawma Indoor Stadium bulah an lo insawn chhuak tawh a, tunkar hian DEO Office pawh SSA Office bulah an insawn leh dawn a , hei van ghian tunkar chhungin DEO Office an dawr theih dawn lo a ni.
Hei bakah hian PHE Site Office chu DC hmun hluiah an insawn tawh bawk a, Office insawnchhuak tam zawk hi CHANEM luah man tihsan vang nia sawi a ni a, rate hmasaah khan Office Pakhat hian Rs. 500 an chawi a, tuna rate tharah chuan pindan pakhat Rs. 250 zel an ni tawh thung.
Hetihlai hian Fire Department chu an Office thar tur DC hmun hluia sak mek peihfel a nih hunah an insawn chhuak dawn bawk a, Police Deptt. Prosecution Branch te an insawn lut ve thung dawn a ni.
COUNCELLING CENTRE HLUT :May ni 30 a Aizawl Khawpui pawna a hmasa ber leh awmchhun Family Guidance & Councelling Centre, Vengthlang a mi chu hawn a nih atangin harsatna nei mi 47 in an pan tawh. Councelling Centre hi harsatna nei lem lo thurawn la duh tan pawh pan theih reng a ni.
D. Ed TRAINING :Champhai District a Diploma In Education (D. Ed) Training Batch hmasa ber chu vawiin hian Director, SCERT, Aizawl-in Champhai DIET-ah a hawng dawn a, Training tur zawng zawngte tel vek tur a hriattir an ni. He training programme ah hian elementary school-a zirtirtu thawk lai ten training an nei dawn a ni
NGO THUKHAWM ANG :Zanin dar 7:30 hian Champhai District NGO Coordination Committee chuan Pu R. Laldika In, Kahrawt ah tun term chhunga thutkhawm hmasa ber an nei dawn a. Champhai hmasawnna tur chi hrang hrang an ngaihtuah ho ang.
MRB BRANCH THAR :Tunkar Ningani chawhma dar 11 hian Ruantlang ah Mizoram Rural bank, Branch thar hawn ani dawn. He Branch thar hi Mzioram Rural Bank Branch 74-na tur a ni a. Champhai DC Pu Sangdingliana, IAS chuan a hawng ang a, MRB Head Office atangin Sr. Manager Pu C. Malsawma`n he hun hi a rawn hmanpui bawk ang.
REDUCTION SALE :Nimin atang khan Mizoram puma Branch dang rualin Synod Bookroom, Champhai Branch chuan Bool Reduction Sale an buatsaih.
DC LO HAW ANG :Champhai DC Pu Sangdingliana, IAS chu Office thil pawimawh tia hun engemawchen a zinbo hnuah vawiin hian Champhai panin a lo haw ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Rs. 500 man (Rs. 79.80)
Diesel : Free Sale (Rs. 61.96)
ni 5.7.2014 (inrinni)
VOLUNTARY BLOOD DONATION CAMPAIGN NEI :Nimin khan GM HSS NSS Unit huaihawtin, Voluntary Blood Donation Campaign neih a ni a, NNSS Programme Officer C. Zaihmingthanga chuan, 'mahni insenso ngailova nun chhanna pawimawh ber chu thisen pek a ni' a ti He hun hi Lalthantluanga Tochhawng chuan kaihruaiin, thisen pek hian taksa ah danglamna a thlen ngailova, a kristian a, a mizo bawk a ni ati a, pi leh pu atanga thian chhan thih ngam hnam kan ni a, mizo kan nih chuan mi nun chhan nan thisen pek hi kan tih tur a ni a, kristian Lal Isua zuitu chuan thisen a pe ngei tur a ni a ti bawk.
He hunah hian Resource person Dr. Janet Zoremnghaki pawhin thu sawiin, thisen pek hi a pawimawh em em a, Voluntary Blood Donation chu phutlet neilvoa miin a mamawhtute tan thisen a pek hi a ni a, blood donation hrang hrang zinga pawimawh ber a ni tih sawiin, thisen kan pek hian hun reilote chhungin kan thisen hian ngai a awh leh thuai thin a, thisen hi Pathian min pek a ni a, siam chawp theih a ni lova, thisen mamawhte hian thisen an dawnloh chuan damna an chang theilova, chuvang chuan a mamawhte hnena thisen pek hi kan tihmakmawh a ni a ti bawk. Dr. Janet-i chuan thisen pe thei leh theilote dinhmun pawh sawifiahin, thisen a inkaichawn theih natna veite leh damdawi leh vaccine la mekte chuan thisen an pe thei lova, thisen pe theilote chu tihluihna hmanga pektir an nih ngailoh thu sawiin, thisente chu uluk taka endik a nih hnuah damlote hnenah thisen thianghlim chauh pek thin a nih thu leh Voluntary Blood donation atanga thisen pekte hi hralh leh lei theih a nih loh thu a sawi bawk
He hunah hian Pu C. Zaihmingthanga NSS Officer pawhin thusawiin, mahni insenso ngailova nun chhanna pawimawh ber chu thisen pek a ni a, thisen pe tur chuan hrisel a ngai a, hrisel tur chuan nun uluk leh insumtheimi nih a ngai a, hmeichhia ten kan ngaihsan zawng kan thlak a tul a, thisen pe thei mipa te chauh ngaisang tur leh pasal atana thisen pe ngamte chauh thlang turin a chah bawk. He hunah hian Pu Pazawna Principal pawhin thu a sawi bawk a, Dr. Janet Zoremnghaki Blood Bank Officer chuan thisen pek chungchanga hriattur hrang hrangte a sawi bakah, zawhna leh chhanna hun hman a ni bawk.
CHAMPHAI TLAWMNGAI PAWL HRANG HRANGTE INHMUKHAWM :Nimin chawhnu dar 1 khan Sub-Hqrs. YMA Office Tlangrawt ah Champhai Tlawmngai Pawl hrang hrangte leh Maxi Cab hruaitute chuan Maxi Cab chuan man tihsan chungchangah Joint Meeting an nei He hun hi Pu VL. Chama Hnamte President Sub Hqrs YMA CHamphai chuan kaihruaiin, kan rawngbawlsak mipuite tan kan inhmuhkhawm fo tur a ni ati a, mahni tana thatna tur leh mahni hmasial takin thil kan titur a nilo a ti. Tlawmngai pawl hrang hrangte chuan tuna Sawrkarin rate a siam mek km 1 Rs. 2.20 km 196 = Rs. 431.20 a nih lai a Rs. 500 a tihsan an tum chu Sawrkar rate zai ngai a kal tura ngen let an ni a. Maxi Cab Owners hotute pawhin Tlawmngai pawlte ngenna hi ngaihtuahin, Counter atanga Counter inkar chauh ni lo a kawngpui dung pangngai a inthlah kual a nih theih nan Tlawmngai Pawl ten an ngenna Rs. 450 chu an pawm.
Meeting an neih zawhah hian Aizawl a lamkal an intirh chungchang ngaihthlak a ni a, lamkal te chungah lawmthu sawiin. Khawtlang tana tangrual zel turin an infuih thar.
CHAMPHAI FOOTBALL CLUB :MFA Cup 2014 a Champhai District aiawh tur Champhai Football Club (CFC) te chuan tunlai hian training an beingawrh hle Chhangphut Field inkhelh theiha peih a la nihloh avang leh duh anga khua a thatloh avangin duh angin training an nei tha tawk theilo tih an sawi a, amaherawhchu an training chhunah tha taka an tih thin thu coach te chuan an sawi. Champhai District aiawh tur hian mi 22 thlanchhuah an ni a, tukin zing khan Govt. M/S Field ah training neiin, chhangphut Field hman theiha peih a nih veleh Chhangphut Field ah an training ang
LEITAWLH BUAIPUI :IB Veng lei tawlh avanga Kanan Veng kawngpui, AIzawl road-a leitla a ziaawm theih nan vawiin hian Sub-Hqrs. YMA Champhai te chuan Silpauline hmangin an khuh dawn Kawng chhak lam lei a ngheh tawkloh avangin Kanan Veng Aizawl Road ah lei a tla deuh reng a, lei tlate hi BRTF lamin thenfai hna thawkin, a hmunah an thutchilh a, lei tla dawl nan retaining wall siam ni mah se, retaining wall chunga lei a tawlh theih tho avangin lei tawlh tur venna atan hian silpauline hmanga khuh a ni dawn a ni. Silpauline te hi DC atanga an hmuh niin, avaiin bundle 3 hmuh a ni.
DSYO SAWN REMTILO :Nimin khan DSYO Office Chanem Building ah DSYO Pu Lalremsanga thawnchhuah a nih tur chungchangah Emergency Meeting neih a ni He meeting hi Pu C. Lallianpuia Vice President Champhai District Sports Committee chuan a kaihruai a, he meeting ah hian CHamphai DSYO Pu C. Lalremsanga sawn tum chungchang ngaihtuah a ni a, Pu C. Lalremsanga hi hriattir lawkna awm miahlova Kolasib a sawn tum a ni a, Ningani hian he a post hi zawm nghal tura hriattir a ni a, Champhai District Sports Committee chuan Pu C. Lalremsanga hi sawn a nih lohna turin Sports Minister leh Sports Secretary hnenah lehkha kaltir nise, karleh hian District Sports Committee OB te leh Executive ten a bawhzui turin Aizawl lamah kal nise an ti bawk a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 3.7.2014 (ningani)
DINCHAM LAWM :Nimin khan Champhai Auto Rickshaw Owners` Association chuan an dinchamphaphak vawi 14-na an lawm. He hunah hian CAROA hnuaia Association hrang hrante chu Football hmanga intihhlimna hun hman a ni a, CAROA hruaitute chuan Auto-Rickshaw neitute chu mite pawhin rintlak leh mirinawm tia an hriatreng theinan rintlaka awm turin an chah a ni. Champhai Auto-Rickshaw Owners Association hi kum 2000 khan din tan a ni a, tun thleng hian a la ding zui ta zel a ni.
EXCISE REPORT :Champhai Excise te chuan June thla chhung khan MLTP Act hnuaiah Case 14 leh NDPS hnuaiah case 2 an ziak lut. Excise & Narcotics Department te hian June thla chhung khan Rakzu Litres 181 leh Zu siamna tin 50 an man a, hei bakah hian Beer can 312 leh zu um 24 man in, Heroin gram 7 an man bawk. Excise te hian June thla chhung khan case 14 an ziaklut a ni.
LIRTHEI PUNG :June thla liamta khan Champhai DTO Office ah motor 72 ziahluh a ni a, heng zingah hian Two Wheelers a tam ber. Two Wheelers hi 44 ziahluh a ni a, Car in dawtin 12 ziahluh a ni a, hei bakah hian Auto Rickshaw 2, Maxi Cab 1, Bolero 3, Taxi 1 leh Truck 9 te ziah luh a ni bawk.
Thu dawn danin hei bakah hian chhiah chi hrang hrang atangin Rs. 8,72,898 hmuh a ni a, Passenger phur chi atangin Rs. 38,800 hmuh a ni a, Bungrua phur chi atangin Rs. 71,725 hmuh a ni a, Road Tax atangin Rs. 5,80,078 leh MV Fees atangin Rs. 1,82,295 hmuh a ni.
MANAGER NEI THAR :Nimin khan Canara Bank, Champhai Branch Manager hna thawktu tur DP Ekka chuan Champhai a rawn thleng. Zawhna chhangin DP Ekka chuan tunthla chhung hian ATM pawh siam theih an inrin thu leh a khawl leh a siam hna thawktu tur pawhin Champhai a lo thlen tawh thu a sawi a, thla 2 vel a liam chuan Champhaiin Canara ATM Machine kan neih ngei tawh tur thu a sawi tel bawk. Canara Bank hi nikum atang khan manager mumal pawh nei lovin an rawn inbun tan a, tuna hetia manager thatak an rawn dah chu lawmawm an tih thu a thawktute chuan kan palai an hrilh bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 72.59)
Diesel : Free Sale (Rs. 57.24)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 2.7.2014 (nilaini)
SUMO RATE CHUNGCHANG SAWIHO:Ni 1.7.2014 (Thawhlehni) dar 7 khan Champhai Thalai Pawl hruaitute leh Champhai to Aizawl Maxi Cab Owners Assn. hruaitute inkhawmna hun an nei a. Sumo rate an san tur chungchang sawi hoin State Transport Authority in rate thar an siam mek avangin tun dinhmunah chuan rate pangngai a lo tlan leh hrih turin CTP hruaitute chuan an ngen a.
Maxi Cab Owners Assn. chuan an mahni a thutlukna siam thei an nih loh avangin ni 2.7.2014 (Nilaini) zana an committee hunah an lo sawi ho tur an sawi a. Tin, Maxi Cab Owners Assn hruaitute hian an harsatnate sawiin CTP chuan theihtawp a hmalakpui an tum thu an sawi bawk.
STATE AWARD DAWNG DAWN :Pu K.Lalbiakkunga Govt. Roseland School Headmaster chuan ni 15.8.2014 (Zirtawpni) hian State Award (Zirtirtu tha) chawimawina chu Aizawl ah hlan ani dawn. Pu K. Lalbiakkunga hi tunah hian Champhai Kahrawt Veng Kohhran Upa niin hetiang chawimawina ropui tak a dawng hi kan chhuang tak zet a ni.
VAI RAMAH CHESUAL :Pu David Vanlalhriata (37) s/o C. Vanlalchhuana, Vengsang (Project Veng) chu ni 30.6.2014 (Thawhtanni) khan Delhi ah chesualin ni 1.7.2014 (Thawhlehni) zing khan a boral.
Pu David-a hi Office thil Training a kal an nia, an thlenna hmun atanga an kal chhuak tur thui pawh an kal hmain thil a theihnghilh avangin a kir leh a. A thianten lo nghakin, a lo let har em avangin a thiante ngaihtha lo chu an va kir leh a, sikh 2 hian a lu sawh thi chu an lo buaipui mawlh mawlh a. Damdawi in panpuiin an zai nghal a, mahse a lu ah vein chat a awm avangin ni 1.7.2014 (Thawhlehni zing dar 4:30 khan a boral ta a ni.
A ruang hi nizan khan Delhi Mizo ten thlahna hun hmanpui a nih hnuin vawiin lamah Mizoram rawn phurh chhoh tum a ni.
Pu David hi Pu Zoramthanga Ex-CM nau fapa niin tunah hian a nupui fanaute a kalsan a ni.
KVI LOAN LATUTE TAN TRAINING NEI TAN :Nimin chawhma khan Govt. Champhai College Seminar Hall-ah PMEGP Beneficiary 2013-2014 training neih tan ani.
He traning hi Zaithanmawia, Executive Officer, Mizoram KVI Board in a kaihruai a. Zaithanmawia chuan thusawiin Training te hnenah KVI awmzia leh a lo intandante a sawi a, India ram chu ram intodelh a nih theihna tura hruaitu ropui Mahatma Gandhi thahnemngaihna leh rawtna atanga lo chhuak a nih thusawiin, tun thleng in sawrkar chuan a ngai pawimawh hle a. Chuvangin he bultanna tur atan hian Sawrkar pawhin loan pechhuak thin a ni a ti.
He training ah hian Champhai huam chhunga KVI Loan la tute an kal tha hle a, training hi July ni 1-11 chhung awh tur a ni ang.
MFA CUP HMA-A ZAWH HMAN BEISEI :Chhangphut Field a phullem phah mek a hmanraw hman tur chi hrang hrang lo thlen belh zelin nimin piah khan Rubber Granuales Trip 2 alo thleng.
Heng ruabber t ehi Phullem kara chap darh tur ani a, trip 2 lo thlengin, trip 1 dang hi kawngah a la thang mek a ni. Heng trip 2 lo thleng te hi avangin pack 78 a ni a, trip 1 lo thleng leh tur nen a daih theih an rin thu JE te chuan an sawi a. Rubber Granuales bakah hian Silica Sand chu lo thleng leh turin kawngah a la thang mek bawk a, silica sand hi a hnuai berah phah a ni ang a, silica sand chungah hian rubber granules hi phah leh tur a ni ang. Field a phullem phahtute chuan MFA Cup khelh hma ngeia zawhfel an tum thu an sawi a, tunah hian phullem charna tur leh silica sand nghah mek niin, a fencing hna pawh chak taka thawh mek ani bawk a, khua a that chuan karleh chhung khi chuan rubber granules leh silica sand te hi phah theih an inbeisei thu an sawi.
NI ZA INHLAWH THEIH HUN LA HRIAT LOH :DRDA hnuaia ni 100 inhlawhna Job Card siam that hna kal mek chu zawh thawkhat tawh a ni a.
Tun tuma ni 100 inhlawhna Job Card inang hman a nih theihna tura sawrkar hmalkan a ni a, job card hman mek hluihlawnna tur niin, tunah hian a siam that hna hi zawh thawkhat tawh a ni a. Champhai District ah hian Job Card nei chhungkaw 27,919 vel an awm mek a ni. Hetihlai hian central sawrkar atangin ni 100 inhlawhna tur sum hi a la rawn chhuak lova, engtikah nge tun sawrkar kuma ni 100 inhlawhna hi thawh tan theih a nih ang tih hriat theih a la ni lo.
RAM LUAH MAN PE :Champhai Vengsang, Darthlalang tlanga sipai ten an ram an luah sak chhungkaw 44 te hnenah an ram luahman compensation Rs. 6,02,33,176 chu Champhai DC chuan cheque in a pechhuak. Chhungkaw hrang hrangte hi an ram neih dan azirin an sum dawn erawh a inang lo thung a. He sum hi Union Ministry atanga rawn pek chhuah a ni a. Rambuai kum 1966 atanga 2013 thleng atana rawn sanction a ni.
DC ZIN DAWN :Vawiin hian Champhai DC Sangdingliana, IAS chu Aizawlah a zin dawn a, meeting pawimawha a tel dawn bakah naktuk hian IAS kaithar lawmna hun buatsaihah a tel ang a, karleh lamah a lo haw chho theih beisei a ni.
LOAN DIL THEIH :UD&PA Dept hnuaia BPL chhungkua a duh apiangte tan trade hrang hrang Carpentry, Two Wheeler, Tailoring, Beauty Parlour, Mobile Repairing, Artificial Flower making, Hair Cutting, Tiny Shop leh Pheikhawk chhe siamah te hian July ni 3 atanga ni 15 inkar hian Loan a dil theih a, dilna form hi Office hun chhungin UD&PA Office CHANEM building ah ngaihven theih a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 1.7.2014 (thawhlehni)
SUB-HQRS. YMA CHAMPHAI OB THUKHAWM :Sub-Hqrs YMA Conference thurel tawh bawhzui leh Chakma chungchanga Central YMA in a Sub Hqrs YMA te meeting tura a sawm angin Aizawl ah Sub Hqrs YMA OB te lamkal tirh an ni a, Sub-Hqrs YMA Champhai Conference Rorel bawhzui nghalin an bawhzuite:-
1) Hnamdang leh sakhaw dang biate mitthi ruang halralna tur hmun Champhai-a siam
tura Minister UD&PA Govt. Of Mizoram hnena Sub-Hqrs. YMA in a dil tawh chu bawhzuiin Directorate UD&PA hnenah bawhzui turin Minister in ziakin a thlen nghal a ni.
2) Misual leh pawikhawihte man an nih a witness a tlawmngaipawlte kan tan thinna a
TA/DA tlem lutuk chungchang chu Home Minister Govt. Of Mizoram leh Secretary Law & Judicial Dept. te hnenah ziaka thlenin sawipui an ni a, Home Minister thurawn angin Law & Judicial Dept in Finance Dept ah proposal an siam nghal bawk a ni.
3) Champhai leh Champhai District a Group YMA thuthmunahte kan thalaite eizawnna an lo insiam theihna tura training chi hrang hrang heng :- Cement Mistiri, Beauty Parlourship, Tailoring etc. buatsaih turin Chairman, Mizoram Youth Commission hmuh a ni a, Chairman hian a hmasa ber atan Champhai-ah kumin Favang chhung ngeiin siam a nih tur thu a sawi a, hemi atan hian trainee tur thalaite a tam thei ang ber lo in dap turin YMA hruaitute alo ngen a, kan thalaite heti lama tui mite lo inring turin Sub-Hqrs. YMA Champhai chuan a ngen a ni.
4) Temporary a Addl. District & Session Judge Champhai-a nei tura bawhzuina kal mekah Secretary Law & Judicial Dept sawipui a ni a, proposal Finance Dept ah a lo siam tur thu YMA hruaitute a hrilh.
5) New Champhai (Sesih Tlangpui) a Helipad siam tur chungchangah Civil Aviation Wing hotute dawr a ni a, Helipad siamna tur hian central atangin 1st Installment pawisa dawn
tawh niin pawisa hman phalna hi Finance ah dil mek a ni a, August thla vel hi chuan hna tan theih beisei a ni.
Tin, heng bakah hian Sub-Hqrs. YMA Champhai Website thar hawn tawh chu a hnuai ami ang hian a enkawltu tur Sub-Committee ruat an ni.
Chairman : PC. Lalrawnliana, Asst. Secy Sub-Hqrs YMA
Vice Chairman : KL. Zairemmawia, Kahrawt
Secretary : Lalnunsanga Fanai, Vengthlang
Asst. Secretary : K. Lalrinnunga, Vengthlang North
Champhai-Aizawl Maxicab Service Owners Welfare in Champhai - Aizawl Maxicab fare Rs 400/- atanga Rs 500/- a tihsan a tum chungchang hriatpui tura Sub-Hqrs YMA Champhaite a ngenna chu sawiho a ni a, State Transport Authority rate aia sanga an rate hi siamlo turin Sub-Hqrs YMA Champhai chuan an duh thu an sawi.
CAREER GUIDANCE :Nimin zing khan MZP New Champhai branch huaihawtin Career Guidance neih a ni a, he hun hi H. Lalramhluna, Secretary MZP Headquarters, Champhai chuan a hmanpui. He hun, New Champhai Community Hall a neih hi Lalramchhuana, President MZP New Champhai Branch chuan a kaihruai a, H. Lalramhluna chuan thu sawiin branch ding thar zinga naupang berin hetiang hun an buatsaih thei chu fakawm a tih thu a sawi a, MZP Headquarters, Champhai huaihawtin huam zau zawka buatsaih an tum thu a sawi a, Aizawl lama an buatsaih thin Education Feast neih ve a chak thu a sawi bawk a ni. He hunah hian C. Lalthazuala, Inspector of Taxes chuan Resource Person atan hman niin Engineering Line te, Civil Service leh Vocational Stream hrang hrang hrilhin zirlaite zawhna a chhang bawk. He hunah hian zirlai 50 chuang an kalkhawm a ni.
SUB-CENTRE SAWN :Champhai Health Sub-Centre, CHANEM Building a mi chu Kahrawt Venga an Quarters, Dr C. Vanlalhlua te kawmthlangah an insawn dawn avangin tunkar chhung hian dawr theih an i dawn lo a, an bial chhung mipuite tan karleh lam atanga dawr theih an ni ang.
FOREST VRS SELAM :July ni 11, 2014 hian Forest Department hotute leh Selam khawtlang hruaitute chu Champhai ah remna zawngin an inbe dawn a. He inbiaknaah hian Champhai DC leh SP pawh an tel ang. Forest Department leh Selam khawtlan ginhmuh thiamlohna kal zela man Selam khawtlang hruaitu bail a chhuak mekte chu July 11 khian Court ah an inlan leh dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 30.6.2014 (thawhtanni)
LEIVUNG PAIH VANGIN HARSATNA TAWK :IB Veng lei tawlh chuan tunlai hian Kanan Veng tan harsatna nasa tak a siam mek a, Kanan Veng kawngpui 3 dangchatin, ral lehlama awmte chuan harsatna an tawk mek.
Kanan VC te sawi danin IB Veng atang a kawngpuia lei lo tlate hi Kanan Veng lamah paihthlak thin ani a, hei hian Kanan Veng kawngpui pawimawh tak tak 3 a danpin bakah, ral leh lama awmte tuikhur tlan ber a chhilh bawk a; thlanmual panna kawng chu kal theih loha a danpin bakah naupang school bang ten harsatna an tawh thin thu an sawi a. inrinni khan Aizawl Road atang lei paih thlakin a chhilh kawngpuite hi Champhai South Block leh Kanan VC t ehmalakna in a ba in JCB hmanga thenfai a ni a, kei a kaltlang theiha siam a ni.
Kanan VC te chuan, Leimin vnaga an harsatna tawh hrang hrangte sawiin, a tuartu berin Fund engmah an dawng velo chu hriatthiam harsa an tih thu a an sawi a. NREGS ni 100 inhlawhna atang ringawt chuan thawh harsa an tih thu sawiin, mipuite chuan he kawng hi danpin mai an duh tawh niin kan palai an hrilh a, thuneitute lamten an ngaihsak tawk lo niin an sawi bawk.
Kanan Veng Aizawl road a lei tlate hi kawng thlang lamah paih mai ani thin a, hei hian thlang lama kawngpui 3 te leh tuikhur a chhilh thin a, hei hian nasa takin mipuite tan harsatna a thlen thin niin a sawi.
Thla hmasa khan State Disaster Response Fund atanga pawisa lokal Rs. nuai 15 chu Side Drain siamna atan leh In dinglaite thiahna atan hman a ni a. Kanan VC te chuan Rs. nuai 15 chu tangkai taka hman ani nachungin, tun thlenga leitawlh la tuartu Kanan Veng tana Fund engmah hman a ni velo chu hriatthiam harsa an tih thu an sawi a, tun aia nasa zawka ngaihsak an phut thu kan palai an lo hrilh bawk.
TUNKAR-AH KHAWL LO THLEN BEISEI :Inrinni khan Champhai District Football Assn. Executive Committee Memberte chuan Chhangphut Field aphullem phah mekah an hnatlang.
He hnatlangah hian member thawkchhuak an thahnem hle a, Field sir rualremlo laite leia chhung khatin, Pavillion a dawhkan dahna zim lutuk te an tizau bawk a, hei bakah hian Pavillion hnuai kawngkhar chhia te thlakin thawhtur awm ang angte thawkin hnatlang an nei a ni.
Chhangphut Field a phul lem phah ekah a chilmamna khawl leh silicon rubber te chuan Mizoram a lo lut tawh a, tunkar chhung hian thawh tan theih an in beisei thu an sawi a. Tunah hian Syncotts International atangin engineer BJ Singh chuan he hmun hi thutchilhin, Lushai Engineers JE te nen phullem phah hna an thawk mek a ni.
CHAMPHAI MAMAWH THLEN :Nimin khan Parliamentary Secretary TT Zothansanga chuan Chief Minister Lalthanhawla chu New Delhi ah hmuin Champhai hmasawnna tur hrang hrang a sawipui. CM hi Auditorium, Keilungliah khuah, Champhai kawngpui tih tawi leh sports hostel chungchang bakah hmasawnna tur thildangte a sawipui a. TT Zothansanga hi Keilungliah khuah chungchang buaipuiin New Delhi ah a cham mek a ni.
THISEN PE:Inrinni khan United Penticostal Church (UPC) North East, Joint PYD te chuan Social Work Day denchhenin Champhai District Hospital ah thisen Unit 30 an pe.
Thisen petute hi mipa 21 leh hmeichhia 9 an ni a, vawiin hi UPC Thalai PYD te chuan Social Work Day atana an hman thin a ni a. Remna Ni a nih avangin Inrinni khan hemi ni denchhen hian Joint PYD te hian Champhai District Hospital ah a mamawh apiang hman atan thisen an pe a ni.
NGO HRUAITUTE :Kum 2014-2016 chhunga Champhai District NGO Co-ordination Committee hruaitu tur chu Inrinni (28/6/2014) khan Kahrawt YMA Hall-ah thlan thar a ni a. Hruaitu thlan tharte chu :-
Chiarman : David Thangluaia, Kahrawt
Vice Chairman : Zirmawia Ralte, Venglai
Sr. Vice Chairman : C.Lallianpuia, Venglai
Secretary : Lalnunsanga Fanai, Vengthlang
Treasurer : K.Lalnuntluangi, Kahrawt
Fin. Secretary : Dr. R.Laldinthara, Vengthlang
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 28.6.2014 (inrinni)
WINERY BULAH SAMUEL`S INN HAWNG :Nimin chawhnu dar 1 khan ama hming chawia sak Samuel`s Inn chu Horticulture Director (Rtd) Pu Samuel Rosanglura`n a hawng.
Hawnna inkhawm Tlangsam WInery a neih hi Pu B. Remmawia, Chairman, Champhai Grape Growers Society chuan kaihruaiin Pu Samuel-a chu he winery tana mi tangkai tak leh mel lung pawimawh tak phuntu a ni a ti a, a pension daw hnaih tawhah he winery tan hian a tha leh zung bakah a neih sum thlengin a la rawn hmang a, a chungah Society a lawm hle a ni tiin he Society Life Member atan a puang nghal bawk.
Pu Samuela chuan thu sawiin ama hming chawia hetianga In tha tak an lo sa chu lawmawm a tih thu a sawi a, Champhai Grape Growers Society chu Mizoram chhunga Society te zinga Society hlawhtling ber pawl a ni tih sawiin an tanrualna leh an taimakna chu fakawm a tih thu a sawi. Pu Samuela chuan Champhai Winery atanga wine an siam chhuahte chu tih that zel tum se a duh thu leh foreigners te duhzawng anga siam chhuak zel turin duhsakna a hlan nghal bawk a ni.
Pu R. Thangseia, Secretary chuan report peiin Samuel`s Inn siam a nih dante a sawi a. Samuel`s Inn hi cheng 19,96,751 senga sak niin a dung 36ft leh a vang 24ft a sak a ni a, a hnuaiah hian tanky 15ft a zau, 9ft a thuk siam a ni awk a, he In hi a duh apiang hman theih a ni a, room 3 awmin VIP room hi Rs. 800 a hman theih a ni a, ordinary room pahnihte hi Rs. 500 a hman theih a ni. Samuel`s Inn sakna atan hian Pu Samuel Rosanglura hian Cheng 15,15,000 a pe a, a bak cheng 4,81,751 hi society in an tum thung a ni.
GMHSS AH ZUK LEH HMUAM THAT LOHNA ZIRTIR :Nimin chawhnu khan Govt. GMHSS ah Anti Tobacco Awareness Campaign neih a ni. He hun hi GMHSS a NSS Unit Prog. Officer Pu C. Zaihmingthanga chuan kaihruaiin zuk leh hmuamin taksa a khawih chhiat theih dan sawiin kan economic mai bakah chhungkaw tan pawh a nghawng natzia sawiin miin nitina zuk leh hmuam lei nana thla 1 chhunga sum an sen nasatzia leh heng thil tha lo tak hi zirlai naupangte chu ti ve lo turin a chah ani. He hunah hian Dr. C. Vanlalhlua, Member Secretary, Anti Tobacco Squad chuan zuk leh hmuam that lohzia projector nen naupangte zirtirn hun a hmang a ni.
ENUMERATOR TE TAN TRAINING BUATSAIH :Nimin chawhma dar 10 khan Champhai Vengsang YMA Hall-ah Economics & Statistics Department kaihhruainain Training of Enumerator Under 13th Finance Commission Grant neih a ni.
NLUP PUANTHUI KHAWL SEM :Nimin chawhma dar 10 khan NLUP tanpuina 2nd Phase a Tailoring thlangtu mi 50 hnenah puanthui khawl sem a ni.
STIPEND LAK THEIH :SJSRY Cell, UD&PA Dept. hnuaia BPL Member Trade hrang hranga training te tan Ni 1.7.2014 - 4.7.2014 inkarah Office hun chhungin stipend a lak theih ang. Tin, Training Centre thlan ten an trainees te hruaiin a chunga hun tiam chhung hian attendance register kengin training centre fee a lak theih bawk ang. Centre Fee leh Stipend la tur ten aiawh intirh phal a ni lo.
THISEN PE DAWN :Karleh Tawhtanni khi UPC thalai PYD te chuan Social Work Day an hman thin a ni a, Remna Ni a nih avangin vawiin hian he ni denchhen hian Champhai Joint pYD chuan Champhai District Hospital a a mamawh apiangte hman atan thisen an pe dawn a ni.
NGO INTHLANG DAWN :Vawiin chawhnu dar 1 hian 2014-2016 chhunga Champhai District NGO Co-ordination Committee hruaitu thlanna Kahrawt YMA Hall-ah neih a ni dawn a. NGO hruaitu thlannaah hian Champhai District huap Association tin atangin Vote hnih zel an neih theih a ni a, pawl hrang hrang aiawhte kim taka kal theuh tura ngen leh hriattir an ni e.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 27.6.2014 (zirtawpni)
ZORO CHAMPHAIAH :Nimin tlai dar 3 khan Zo Re-unification Organisation te chuan Champhai Press Club ah thuthar thehdarhtute kawmin an pawl hmalak dan leh kalphung hrang hrangte an sawi He Press Conference hi Pu Thangmawia President, General Hqrs chuan a kaihruai a, ZoRO kalphung hrang hrangte tarlangin an hmalak tawh dan hrang hrangte a sawi a, ZoRo lo indin chhoh dante, UNO a Affiliated member an nih dante leh kumtin UNO inkhawmna ah an la tel ve thin thu te an sawi a, UNO thuchhuah thar, Declaration on the Rights of the Indigenous Peoples te hmanga ZOfate pawin kan chanpual tur kan chan theihna tur kawng zawngin ZoRO chuan hma a la chho mek zel a ni tiin nimin Press Conference ah chuan an sawi Zo Re-unification Organisation te hian zanin dar 7 khan Venglai Community Hall ah Public Meeting an nei a, he hun hi Pu Thangmawia Gen. Hqrs chuan kaihruaiin, Pu Malsawma Kawlni chuan thu a sawi ang
NGENNA SIAM :Champhai District Football President Pu C. Hualrikhuma chuan Chhangphut Field a Phullem phah mekah hnathawktute tibuailo zawnga awm turin Grass phah mek entu mipuite a ngen.
HAWNG DAWN :Vawiin chawhnu dar 1 hian Champhai Grape Growers Society in Samuel's Inn chu Horticulture Director (Rtd) Pu Samuel Rosanglura chuan a hawng dawn Dar 1 a hun hman tan tur Samuels' Inn hawnna hi Pu B. Remmawia Champhai Grape Growers Society Chairman chuan a kaihruai anga, Pu Pu Samuel Rosanglura, Horticulture Director (Rtd) chuan Samuels' Inn a hawng ang.
RUANGCHHAR VUILIAM :Vaphaia ruang chhar chu tlaivarpui a nih hnuah nimin khan vuiliam a ni. Vaphaia ruang chhar hi tunge a nih tih hriat a ni lova, a chinchang ngaihtuah an awm loh avangin nizan hmasa khan Vaphai Community Hall-ah tlaivarpui a ni a, nimin khan Vaphai thlanmualah vuiliam a ni. Tukin zing khan he ruang hi police te chuan an enfiah a, postmortem a ni nghal bawk. He ruang hi puan tawh angin niminpiah khan Vaphai rama Tiau lui kamah chhar a ni a, a ruang hi a chhe tawh hle a, a hmel hmang pawh hriat theih a ni tawh lova, silver zungbung leh rubber sen a bun tel thung a, a ruang hi ngaihventu an awm loh avangin Vaphai khawtlang hian an tuam hlawm a, nimin khan vuiliam a ni ta a ni. Amah hrechiang duh an awm chuan a zungbun hi Vaphai YMA Office ah dahthat ni.
CDBBA SEASON OPENING :CDBBA Basketball Season Opening khelh mekah nizan hmasa khan group B ten match khat an khel a, Ballerz chuan 81-48 in Pirates an hneh a, nimin khan Chief Lusei chuan 78-58 in Phunglung an hneh bawk. Zanin hian Kahrawtians leh Dreamerz te an inkhel veleh ang.
KHAWTLANG TANGRUAL :Kar kalta khan Khuangthing khua chuan an lo tih thin dan angin Pi Lalkungi te in chung an chhun sak.
Khuangthing khua hian an khuaa RCC in sak reng reng chu a chung an chhun hunah khawtlanga hnatlangin an tanpui thin a, hei hi an khaw chin dan pakhat leh Mizo tlawmngaihna an lan chhuahtirna pakhat atan an hmang thin a. RCC in sa, a chung chhung tur an awm chuan hnatlangin chawhmaah an chhun zawhsak a, in neitute hian hnatlang thingpui leh ei tur an siamsak ve thung thin a ni. Hetianga Mizo tlawmngaihna an la kalpui thei hi Khuangthing khawtlang chuan lawmawm an ti thu leh an inchhuanna pakhat a nih thu kan palai an hrilh.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 25.6.2014 (nilaini)
MJA IN HOSPITAL LEH BSNL OFFICE TLAWH :Khum 100 awm theihna Champhai District Hospital, cheng vaibelchhe 19.6 senga sak chu nimin khan Champhai District MJA member ten an tlawh bakah Champhai BSNL hnathawktute kawmna an nei bawk.
Champhai District MJA President Pu Lalhmingmawia Pachuau kaihhruainaa District Hospital an tlawhah hian District Medical Superintendent Officer Charge la mektu Dr.Lalnundanga, damdawi in satu aiawh JE Joseph Lalrinmuana leh Hospital-a hnathawktu dangte nen inkhawmhona neih a ni a. District Hospital sak mek main building leh quarter paruk sak hnathawhte a hmuna enfiah a niin, solar energy bun avanga Hospital chung ber chhuat far chungchanga harsatna te, Hospital tuichhe thli paihna chungchang bakah Power supply indaihlohna avanga transformer bun belh tura ruahmanna kal mek te sawilan a nih bakah, damdawi ina doctor indaih lohna chungchangah Pediatric, Ortho, Psychiatric leh ENT doctor mamawh a nih thu leh, khum 60 a damlo enkawl tura nurse 23 (regular 11 leh contract 12) chauh neih mek a nih avanga indaihlohna nasa tak awm mek tarlan tel a ni bawk.
District Hospital khum 100 awm theihna tur building thara civil works te hi thawh zawh a nih tawh laiin he building chunga solar energy, 100 KVA pe chhuak thei tur bun a nih avangin, hemi atana an ban phun hian inchung far hi a siam phah ni ngeiin a lang a, hei hi MJA te chuan an ngaimawh thu leh tha taka siam fel ngai nia an hriat thu an sawi a. Tun dinhmunah solar energy, 100 KVA hi eng pe chhuak thei lovin a la ni thung. Building thar hian a mamawh khawp power a la hmuh theih loh avangin transformer thar bun tura kalpui mek a ni a, hei hi MJA chuan chak zawka kalpui a tul thu an sawi tel bawk.
Hei bakah hian PHE Deptt in tui connection, a main pipe thlung lut tawh mah se a semdarhna lamah peihfel a la nih loh avangin tui hi pek a la ni lo bawk. He damdawi in thli paihna tur hi hmun hnihah siam a niin, a pakhat zawk hi dah khawl chi zema siam a ni a. A dang paihna hi kawrah chhunluh tawp a nih avangin, hemi thli luang hi Champhai khawpui tui tlan zuk fintu a nih avangin mipuiin he tui in hi an iai phah a, ruahmanna siam a, tui chhe paihna hi thlak danglam ngei chi niin MJA chuan a ngai. Tuna khum 60 awmna damdawi inah hian damlo an khah reng avangin thla tin thisen unit 60-90 vel mamawh thin a ni a, hetiang dinhmun a nih mek lai hian nurse 23 chauh an awm avangin damlo vil kawngah harsatna an tawk nasa hle a, District Hospital building thar luah thlak a nih hunah chuan nurse indaih lohnaa harsatna hi a zual a hlauhawm hle nia an hriat thu MJA te chuan an sawi bawk.
District Hospital Building thar panna, kawngpui, metre 100 bawr vel chu siam that loh a la ni bawk a. Hei hi a fur a thala hman theih a nihna turin a rang lama siam a tul hle niin MJA chuan a ngai bawk. Tunah hian he khum 100 len theihna tur damdawi in hmanraw chi hrang hrangte hi bun ni bawk mah se bungrua leh hmanrua, tul leh mamawh tam zawkte bun fel a la nih loh avangin, luah theih tur chuan District Hospital hi kawng tam takah a la inpeih lo hle niin MJA chuan a ngai. Damdawi in hnathawktute sawi danin, Hospital building thara hman tur, hmanraw engemawzat chu misual ten an rukbosak thu dawn a nih bakah, Hospital building thar enkawl chungchangah, he damdawi in hi mipuite ta a nih angin, mitinten a vawn thianghlim kawnga hmalakpui turin an ngen bawk.
MJA te hian Champhai Sub-division BSNL Telecom Office pawh an tlawh nghal a. Pu Subrata Deb Barma, JTO, Champhai, BSNL chuan lo dawngsawngin, an harsatna tawh hrang hrangte MJA te hian an sawipui a. Champhai 16 PCM an la hman avanga harsatna an tawh mek chungchang leh, broadband internet connection atana line pahnih chauh an hman avanga inbiakpawhnaa harsatna an tawh thu an thlen bakah, Champhai BSNL private connection chu nasa taka a kiam avangin tunah Private connection hi 325 chauh an neih tawh thu tarlan a ni a. BSNL hotute chuan 63 PCM (Pulse Code Modulation) Champhaiin a neih theihna turin kum 2 kalta khan helai khawl tiphuisui tura rawtna an thlen tawh thu an tarlan bakah, Champhaiin inbiakpawhna tha zawk a neih theihna turin Optic Fibre Cable, Keifang leh Kawlkulh inkar, km 33 hrui thar thlung turin thla ruk kalta khan tender chhuaha a thawktu tur atan pawh Taskforce (BSNL) te thlan an ni chungin, nimin thlengin hna an la thawh loh avangin he harsatna hi an la tawh thu dawn a ni. Heng harsatna sukiang tur hian hmalakpui turin MJA te an ngen.
Champhai BSNL mobile phone service chhiat chungchang zawhna chhangin BSNL hotute chuan, Champhai leh a chhehvel mobile phone signal pe chhuaktu BTS (Base Trasmit Station) pakhat chauh hi nimin ni thlengin hman a la ni a, pakhat chauh hian Champhai leh a chhehvel a tuam zawh loh avanga harsatna an tawh thin thu te an sawi a. Ramri hruta inbiakpawhna tha zawk a awm theihna tura Melbuka Tower bun tura hmalakna kal mek niminni thlenga bultanna hmuh tur la awm lo chungchangah MJA te chuan a rang thei anga hmalak nise an duhthu BSNL hotute hi an hrilh.
ZORO CHAMPHAI DIVISION HAWN TUM :Nimin chawhnu khan ZORO Champhai Division te chuan Pu TBC. Lallawmpuia In Electric vengah an thukhawm He meeting ah hian Ningani zana ZORO Division hawn dan tur leh Gen. Hqrs atanga hruaitu lokalte lo hmuah dan tur bakah hemi zana public meeting neih dan turte an sawiho va, vawiin chawhnu hian ZORO Gen. Hqrs President Pu Thangmawia leh a thawhpuiten Ningani hian Champhai an lo thleng dawn a, chawhnu dar 3 ah MJA Press Club ah Press Conference an nei ang. Hemi zan hian Venglai Community Hall ah ZORO Division hawnna leh Public Meeting neih a ni bawk ang. He public meetingah hian ZORO Champhai Divsion chuan Zohnahthlak zawng zawngte chu tel turin a sawm a ni.
PHUL LEM PHAH TAN TA :Nimin atang khan Chhangphut Field a phullem phah hna chu thawh tan a ni Phullem phah tur hian Syncotts International atangin Engineer BJ. Singh a lokal a, ani ho hian Artificial Turf hi phahchhuah a ni anga, zawh a nih hnuah a tihmamna khawlte nen thawh a nih leh tur thu kan palai an hrilh. Hemi hna thawktu Lushai Engineers JE te chuan phullem phah lai en tura lokal mipui ten harsatna an siam theih thu an sawi a, tun aia khauh zawka kal an tum thu an sawi bakah mipuite pawhin hna tikhaihlak thei zawnga awmlo turin JE te chuan an ngen a ni. Chhangphut field hung hna pawh chak taka thawh mek a ni a, MFA Cup 2014 khelh hma ngeia zawh hman an tum thu kan palai an hrilh.
TRACTOR HLAN :Agriculture Dept hnuaia Custom Hiring Centre Phaizau a hman tur Tractor chu nimin khan Phaizau Farming Co-Operative Society hnenah hlan a ni Heng tractor te hi nimin khan Society te hnenah hlan a ni a, operator te training neihpui an ni bawk. District Agriculture Officer chuan Champhai District tan thil tangkai tak a nih a beisei thu a sawi.
LEIMIN IN KAWNG HNAWH LEH TA :Nimin chawhnu dar 2 vel khan IB Veng Lei tawlh in Kanan Veng kawngpui a hnawhping a, motor tam tak an tangkhang Puan tawh angin chhak lam atanga lei lo tawlh danna Retaining Wall hi a that tawkloh avangin nimin khan Retaining Wall block khat hi chhia in heta tang hian lei leh lung a tawlhthla a, hei hian kawngpui hnawhpingin, motor engemawzat an tangkhang a, BRTF te chuan lei tla thenfai hna hi thawk nghalin vawin vek khan motor eng chi pawh kal tlang theiha siam leh nghal a ni. BRTF hotute chuan he Retaining Wall hi siam that an tum thu an sawi tawh a, hetih lai hian kawng chhak lamah lei tla mai thei engemaw zat a la awm bawk a ni.
DAWR THEIH DAWN LO :Naktuk Ningani leh a tuk Zirtawpni khan Economic & Statistics Office a thawkte leh 13th Finance Commission Grant Training, Champhai District huam chhunga Enumerator te nen Training an neih dawn avangin dawr theih an ni dawn lo a, mipuite hriatthiamna an ngen e.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Khawlchhia (Rs. 79.80)
Diesel : Free Sale (Rs. 61.96)
ni 21.6.2014 (inrinni)
SUB-HQRS. YMA CHAMPHAI THUKHAWM :Nimin khan Sub-Hqrs. YMA Champhai Executive Committee, Tlangrawt a an Office ah Pu VL Chama Hnamte, President kaihhruainain neih a ni.
Thurelte :
1.SCC ROREL BAWHZUI DAN TUR:
(a) SCC a sawilan tawh committee leh rorel nikhuaa member te a bik takin thuthmun Branch atangte a kan kal that tawk loh chungchang a hma kan sawn theih dan tur sawi ho a ni a, hetiang hian hmalak nise kan ti. (i) Committee leh rorel ngaipawimawh tura ngenna CIRCULAR siam nise kan ti. (ii) Kum 2014 chhungin thuthmun Branch te Sub-Headquarters OB, SEC leh Executive Member ten Programme siam a tlawhchhuah nise kan ti.
(b) RAMNGAW,NUNGCHA LEH LUI SA TE humhalh chungchangah hma kan lak dan tur Inkaihhruaina Dan Science & Environment Sub-Committee in lo duang se kan ti a SCC committee a sawi lan tawh Group leh Branch ten NUNGCHA humhalh chungchanga an inkaihhruaina Sub-Headquarters a thehlut tura tih tawh chu 'REMINDER' pek nise kan ti. (c) SCC rorel in a lo pawm tawh Dan bawhchhe tu man an nih a,Sorkara thuhretute Court a koh an nih a, TA/DA beitham lutuk tipung tura hma la tur leh Additional District and Session Judge Champhai a kan neih theihna tura hma la turin OFFICE BEARERS te Aizawl a kal turin kan ti. Tin, Sub-Headquarters YMA in hma a lak mek 'CEMENT MISTIRI TRAINING' buatsaih dan tur leh Champhai a Hnamdang leh Sakhaw dang bia te 'HALRALNA' hmun siam tur chungchang pawh rawn bawhzui nghal se kan ti.
2. CYMA ATANGA KOHNA HMUH CHUNGCHANG: Chairman in lehkha lo lut Committee a pharh tura a sawm angin Pu F.Lalrinmuana Secretary in CYMA atanga kan lehkha hmuh 'CHAKMA AUTONOMOUS DISTRICT huamchhung a Borapansury a MZP in ZOFATE CHAWLHBUK sak a tum, CHAKMA mipuiten an dodal chungchang leh tul dangte' sawiho a Joint meeting nei tura Sub-Headquarters YMA min sawmna chu chhiar chhuakin sawiho a ni a. Mizoram chhung ngeia MZP ten ZOFATE CHAWLHBUK sak an tum mek chu Sub-Hqrs.YMA chuan kan thlawp tlat a ni tih leh He mi DODALNA lo awm hi a tawp thleng in kan do tlat tur thu RESOLUTION siam tha kan ti. Tin,CYMA in he mi chungchang sawiho tura min sawm ang hian Sub-Hqtrs.YMA hmingin kal ve ngei ni se kan ti.
3. ZAIPAWL SUB-COMMITTEE ATANGA LEHKHA LO LUT CHUNGCHANG : Chairman in a sawm angin Pu H.Laltuliana, OB Incharge, Zaipawl Sub-Committee in 'UNIFORM' Zaipawl member ten an mamawh zia leh a tulna te a sawifiah a, sawiho a nih hnu-in 'Zaipawl Uniform’ hi neih ngei a tha kan ti a, Sub-Committee atanga senso ngai zat an rawn theh luh hnuah a senso ngaite Office Bearers te kutah dahin an nin a tul angin lo buaipui se kan ti.
4. New Champhai Branch YMA atanga lehkha lo lut SESIH TLANGA CHAMPHAI HELIPAD siamna tur pawisa sanctioned hmuh tawh chu a nihna ang taka hman anih theih nan Sub-Hqrs.YMA in hma la tura ngenna chu sawiho a ni a, he mi chungchang hi Office Bearers ten lo zirchianga a tul ang a hma la turin kan ti.
5. Champhai Sub-Headquarters YMA Website hawn chu a lo chhenfakawm zawk theih nan a ENKAWLTU tur Sub-Committee dinphal dilna chu din ngei tha kan ti a, a mawhphurtu tur Sub-Committee member te pawh Office Bearers ten lo ruat mai se kan ti.
CHAKMA ISSUE A SUB-HEADQUARTERS YMA CHAMPHAI IN RESOLUTION A SIAM CHU :-
KAN RAM, MIZORAM CHHUNGAH NGEI 'ZOFATE CHAWLHBUK' MZP TEN SAK AN TUM CHUNGCHANGA DODALNA AWM HI PAWI KAN TI-IN VANDUAITHLAK KAN TI TAKZET A, MZP HIAN AN HMALAKNA HI CHAWLHSAN LOVA HMA LA CHHUNZAWM TURIN KAN DUH A. TIN, HEMI CHUNGCHANGAH THA THAWH A TUL ANIH PAWHIN SUB-HEADQUARTERS YMA, CHAMPHAI CHU A INPEIH RENG A NI TIH MIZO MIPUITE KAN HRIATTIR A NI.
TLAWMNGAI PAWLTE THUKHAWM :Champhai District chhunga tlawmngai pawl hrang hrang Sub-Hqrs YMA Champhai, NGO Coordination, CTP, MHIP, YMA, MUP leh MZP te chuan tuna Champhai PWD Division a EE hna chelh mek Pu Lalkima sawn tum anga hriat a nih avangin YMA Office Tlangrawtah an thukhawm a. NGO Coordination Chairman Pu David Thangluaia kaihhruai he Joint Meeting ah hian Pu Lalkima, EE PWD chungchang sawiin, Serchhip a sawn mai tur anga an hriat chu ui beh nise. Hemi buaipui tur hian Aizawl lamah lamkal intirh nise an ti.
PIPU SULHNU DOCUMENTARY SIAM MEK :Mizo Heritage Preserver Champhai District-te chuan tunlai hian Pipu sulhnu Documentary an siam mek. He chungchanga kan pali zawhna chhangin Pu Lalthmawia Bawlchhim chuan Mizo heritage preserver Champhai District-te hma lak tawh dan leh an hmachhawp hrang hrang te a sawi.
CDFA THUKHAWM :Nimin chawhnu dar 3 khan Champhai District Football Assn chuan DSYO Office Chamber ah Executive Meeting pawimawh tak an nei He meeting hi Pu C. Hualrikhuma President chuan kaihruaiin, tun thla ni 30 atanga thla thar ni 5 inkara AIFF in Referee Development Course Champhai a a buatsaih tur chungchang relho a ni a, Referee Development Course ah hian Club leh Zone atangin aiawh mi 2 aia tlemlo zel intirh nise an ti a, TA/DA pek an nih tur thu pawh sawiho a ni bawk. Hei bakah hian MFA Cup 2014 Champhai in a thlen tura sum leh pai hmuh theih dan tur bakah Pavillion chei that dan tur hrang hrangte pawh sawiho a ni bawk a ni. CDFA chuan Liverpool Academy Pune a awm tura Final Selection paltlang, C. Lalhriatpuia, C. Lalthanzuala fapa Vengthlang North chu an lawmpui thu an sawi bawk a, Liverpool Academy ah hian Mizo naupang U-19 ah 5 leh U-17 ah 5 an awm mek a ni.
ZNP THUKHAWM :Nimin chawhma dar 11 khan Zoram Nationalist Party Champhai North Block chuan President Pu Lalbiakchuanga inah committee pawimawh tak an nei He Committee hi Pu Lalbiakchuanga President ZNP Champhai North Block chuan a kaihruai a, ZNP Champhai North Block hruaitu tur thlan hun atan July ni 11 Zirtawpni an ruat a, inthlan buaipui tur hian Headquarters hotute sawm nise an ti bawk
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 20.6.2014 (zirtawpni)
3RD STATE LEVEL TABLE TENNIS CHAMPIONSHIP ZO FEL TA:3rd Youth, Senior & Veteran Table Tennis Championship chu nimin khan Vanlallawma, Indoor Stadium ah khel zovin kharna hun hman a ni.
Nimin chawhma dar 11 khan he inelna neih zawh tak kharna inkhawm hi neih a ni a, Vanlalhuma, Vice President Mizoram Table Tennis Association chuan a kaihruai a, Khuallian CC Lalchuangkima, Project Director DRDA chuan thusawiin, Champhai in State Championship Tournament an thleng thei chu ropui a tih thu a sawiin Champhaiin hma a sawn phah ngei a beisei thu a sawi bawk. Infiamna hian hriselna mai ni lo in unau tawnna a thlen thin a, player te chu theihtawp chhuaha bei chhunzawm zel turin a chah a. Mizoram Table Tennis Association hruaitute hmalakna avanga Mizoramah player hmabak eng tak tak an awm chu fak an phu thu a sawi bawk.
3rd Youth, Senior & Veteran Table Tennis Championship vawi 3-na neih zawh takah hian Youth Boys Team-ah 1na Lunglei District Table Tennis Association, 2-na Sechhip District Table Tennis Association; Mens Team ah 1-na Mission Vengthlang TT Club, 2-na Mizoram Police te an ni.
HMALAKNA ENFIAH :National Level Monitoring (NLM) chuan nilaini leh nimin khan Khawzawl RD Block huamchhunga Department thenkhatin central Scheme an kalpui dan an rawn enfiah a. Nilaini khan BDO Office hmalkan hrang hrangte enfiahin, nimin khan ICDS, PHE Department leh Soil Department hmalakna te an enfiah zui leh bawk. NLM te hian nimin vek khan Ngopa RD Block tlawh turin Ngopa lam an pan leh nghal a ni.
GAS BUK TLING LO :Legal Metrology enforcement Staff leh Joint VC tangkawpte chuan niminzing khan Khankawn ah Gas Phur (MZ 03/ 1813) chu a gas phuthte lo endikin buk tling lo bur 15 an hmuchhuak a, heng gas hi Khawbung lama phurh tur niin Driver Hussein Ahmed chu dan anga a chungah hremna lehkawh nghal a ni.
DIRECTOR LOKAL :Agriculture Director (Crop Husbandy) Dr. C. Lalzarliana chuan nimin tlai khan Champhai a lo thleng. Director hian Champhai a lo thlen hma hian Khawzawlah tukthuan eiin Tualte leh Chawngtlai te tlawhin loneitute nen inkawmhona hun an neih bakah Chawngtlai H/S chu refrigerator a pe a ni. Director hian tukin zing hian Hmunhmeltha tlawhin vawiin hian Khawbung tlangdung fang turin Champhai a chhuahsan leh ang a, a kalna khaw hrang hrangah loneitute nen inkawmhona hun an nei ang.
RUIHHLO MAN :Niminpiah tlai dar 5 vel khan Sub-Hqrs. YMA Kumpuan Sub Committee te chuan Venglai ah No. 4 Grams 8 an man. Heng ruihhlo hi Lalhunsangi (32) d/o Lalropuia ta a ni a, Lalhunsangi hian Zokhawthar atangin heng damdawite hi hawng khat Rs. 45,000 in a la niin a sawi a, niminpiah tlai khan Sub-Hqrs. YMA Kumpuan Sub Committee te hian manin, heng damdawite bakah hian a mobile phone bakah a pawisa kawl lai Rs. 8730 an lak sak bawk a, nizan hmasa khan Champhai Excise & Narcotocs te hnenah hlan nghal a ni.
Lalhunsangi hi tunhnai khan ruihhlo avangin Electric Veng atanga hnawhchhuah a ni a, tunah hian veng mumal a nei lo a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 19.6.2014 (ningani)
OBSERVATION HOME NEIH DAN TUR NGAIHTUAH :Nimin chawhma dar 11 khan I&PR Conference Hall Chanem Building ah District Child Protection Unit Champhai buatsaihin Champhai District chhunga children Home awmte tan Capacity Building Programme buatsaih a ni
He hun hi R. Lalrinchhani District Child Protection Officer chuan a kaihruai a, hun chep tak kara kim taka an kohna ngaipawimawha kalte chungah lawmthu a sawi a, an thil zir hmangtangkai tur leh inhmelhriattawnna atan hmang se a duh thu a sawi a, naupang enkawl leh venhim kawngah tum thuhmun an nih avanga lungrual taka thawkho turin a chah bawk. DCPO chuan, District Child Protection Scheme (ICPS) chungchang a sawifiah a, Pi Lalsiammawii'n Juvenile Justice Naupang venhimna leh tanpuina chungchangah zirtirna a pe bawk.
Hei bakah hian Children home a hnathawktute tih tur hrang hrangte Pi J. Lalruatlawki'n a zirtir a, Account chungchang leh File enkawl dan bakah Councelling pawimawhna leh councelling tangkai taka hman dan chungchangah Pu Laldinpuia leh Pi Lalramzauvi ten zirtirna an pe bawk Tunah hian Champhai District chhungah sorkar hriatpuina a din naupang Home pahnih, Genesaret Gospel Home leh Shelter Home a awm mek a, heng home pahnih ah chauh hian naupang dahluh phal a ni a, Child Welfare Committee Champhai hriatpuina lo chuan Home a naupang dahluh leh lakchhuah phal a nihloh bakah heng home pahnihte hi District Child Protection Unit Champhai enkawlna hnuaia awm a ni Tunah hian naupang dan kalha awmte enkawlna leh siamthatna hmun tur Observation Home Champhai District ah neih ala nilova, CHamphai District in Observation Home an neih theihna turin chak taka hma lak mek a ni bawk
DC IN TLAWH KUAL :PWD Deptt in Circuit House hung hna an thawh tur chu nimin khan Champhai District bawrhsap Pu Sangdingliana chuan a hmunah a enfiah.
Circuit House hi tunah hian a hungna thawk turin ruahmanna kalpui mek a ni a, nimin khan a hmunhma te hi DC hovin PWD hruaitute chuan a hmunah an tlawh a. DC Champhai District MJA ten Press Club an sak mek pawh a tlawh nghal bawk a. Press Club hi Bethel kawng zauhnaah tihchhiat a ngai dawn nia a lan avangin, a sak hna hi hun engemaw chen chawlhsan lailawk a ni a. Mahse DC hian kawng zauhna chu press club thlanga retaining wall siama kalpui theih a ni dawn a, Press club hi tichhiat kher lova kawng zauh hna hi kalpui theih ni dawna a lan avangin sak chhunzawm turin MJA hruaitute a hrilh a ni.
DC hian New Champhaia Revenue Deptt in building an sak mek pawh a tlawh bawk a. Tunah hian building pakhat chu sak zawhfel tawh a ni a, a chei that hna thawh mek niin, National Land Record Modernisation Programme (NLRMP) hmangin Rs. nuai 25 senna tur Modern Land Record Programmee building an sa mek bawk a. Hei hi sak zawh a nih a, building sak tawh sa cheithat hna zawhfel a nih chuan Revenue Deptt office hi Chanem Building atangin an insawn thla dawn a ni. DC hi MJA hruaitute bakah, ASO II Pi Rochiangkimi Khenglawt, Asst Survey Officer, Pu Remliana Tonsing leh revenue staff ten an tawiawm a ni.
TRACTOR PAHNIH LO THLENG :Champhai District Custom Hiring Centre 2 a hman tur Tractor 2 te chu Champhai rawn thlenpui an ni Puan tawh angin heng tractor 2 te hi Phai zau ah leh Phaisen ah dah tur a ni a, amaherawchu, mamawh dan a zirin hmun dangah pawh hman theih tura ruahman a ni. Custom Hiring Centre hi Mizoram pumah hmun 7 ah siam a ni a, heng zinga pahnih chu CHamphai District ah hian dah a ni a, a hman dan tur leh thil tul dangte chu ruahmanna siam mek a ni a, a bul tan na atan Centre te hi Rs 80,000/- pek an ni bawk. Heng tractor te hi New Holland company siam a ni a, niminpiah khan a trailer nen Champhai rawn thlenpui a ni
DUNGTLANG VC SIKSAWI :Dungtlang khua a VC Body chu tunhnai khan siamthat a ni Dungtlang Khua VC member 5 awmna, Congress VC ni thin chu MLA inthlan hma khan Congress member 1 MNF Party a a inpek avangin VC Body siamthat a ni a, VC Body siam that ang chuan MNF Dungtlang khua ah VC nihna an chang ta a ni
BUH HNAHKHAWR IN TIBUAI :Champhai District Agriculture Officer Pu Lalthanzuala chuan 'Buh Hnahkhawr' (Leaf Roller) in buh a suasam chungchangah lo neitute chu uluk taka an buhte vil turin a chah DAO Pu Lalthanzuala chuan Champhai District chhunga khaw 9 te buh, Hnahkhawr (Leaf Roller) in a suasam chungchanga kan palai zawhna chhangin lo invenlawk vak theih a nih loh thu a sawi a, buh hnahkhawr in kan buhte a tihchhiat lohna turin uluk taka kan lote vil turin loneitute a chah bawk a.
DAO chuan, lei let buhte pawh a khawih a hlauh thu sawiin, invenna awmchhun chu bial tlang tihfai leh bial chhung thlawhfai a nih thu a sawi bawk. Tunah hian DAO Office atangin loneitute hnenah buh chi, Hybrid chi hnih, DRRH-II, KRH-II leh Manipur CAUR-I te semchhuah a ni a, loneitute buhchi kui kawngah an la thiam tawkloh avangin NFSM hnuaiah loneitute zirtirna pek mek a ni bawk. Hei bakah hian tun hnaia Lawi Pul Hri leng avangna loneituten harsatna hrang hrang an tawh mek chu Dept in a ngaihsak thu a sawi a. Dept chhinchhiah danin tun hnaia Lawi pul hri leng avangin Champhai District chhungah Lawi puitling 298 leh a note 100, avaiin lawi 398 an thi a, Vapar ah lawi 72, Sesih ah 62, Hnahlan ah 52, Ngur ah 41, Leisenzo ah 38 leh Khawzawl ah 65 an thi a, hmun dangah Lawi 68 an thi bawk a, hengte avang hian hmun tam takah loneituten leileh kawngah harsatna an tawk dawn tih hria in, hotute hnenah thlen anih tawh thu DAO chuan a sawi bawk
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 18.6.2014 (nilaini)
TT CHAMPIONSHIP HAWNG :Nimin khan Mizoram Table Tennis Association buatsaih Youth, Senior leh Veteran Table Tennis Championship vawi 3-na chu Pu lalnunmawia, Govt. Champhai College Principal chuan a hawng. hawnna inkhawm Vanlallawma Indoor Stadium a neih hi Pu Hmingthanzama President Mizoram Table Tennis Association chuan kaihruaiin hall tha leh changtlung taka hetiang tournament neih a ni chu lawmawm a tih thu a sawi a.
Pu Lalnunmawia chuan Table Tennis chu a game khelh tawha a la hlawhtlinpui ber a nih thu sawiin TT chu infiamna zahawm leh thianghlim tak a nih thu a sawi a, thangtharte vanneihzia sawiin zirtitu tha tak hnuaiah zirtirna an dawn thei tawh a, tun hma chuan zirtirtu mumal pawh awm lovin mahni thiam danin an khel mai thin a, tun hma pawha mithiam an chhuah theih chuan hmanrua leh zirna tha zawk awm tawh hnu hian players ten hma kan sawn zual tur a ni a ti.
Youth, Senior leh Veteran TT Championship ah hian District 4 atangin infiammi - Aizawl 37, Lunglei - 8, Champhai 25 leh Serchhip - 4 an vaiin mi 74 an tel thei a ni. He Tournamnet hi category hrang hrang 11 ah then a ni a, tunkar Ningani hian Final tum a ni.
PARLIAMENTARY SECRETARY IN OFFICE TLAWH :Nikhat cham tura Champhai rawn tlawhtu Taxation, Economic & Statistics, Accounts & Treasuries, Law & Judicial Department changtu Parliamentary Secretary Pu KS Thanga chuan nimin zing khan Champhaia Department chan Office te a tlawh kual a, thawktute nen inkawmhona tha tak an nei. District Research Office tur Cheng nuai 15 a an lei, Vengsang a mi chu a hmunah kalin Office leh Staff Quaters sak dan turte a sawipui a. Law & Judicial Office ah pawh thawktute nen inkawmin anni hian an mamawh chi hrang hrangte an lo thleng bawk. Treasury Office pawh tlawhin thawktute nen thingpui an inho a, Champhai Treasury in an mamawh Computer indaih lohna te leh generator an mamawh thu te an lo thlen a, Pu KS Thanga chuan Generator chu District dangte nen a ruala tihsak ngei a tiam nghal a ni.
Taxation Office pawh tlawhin Officer leh Staff te nen inkawmhona hun an nei a, Parl. Secy. Pu KS Thanga hian Office a tlawhnaaah te hian thusawiin taima leh rinawm taka thawk a an thiamna leh theihna te Mizoram tana hmang turin thawktute chu a chah a, tuna an lo thleng an mawmawhte chu chawp leh chilha tih thuai ni lo mahse Mizoram Sawrkar chu mipuite tana thawk an nih ang ngeiin mipuite mamawh tihhlawhtlin chu a tum a ni a, a ngaihthah dawn lo a ni a ti bawk.
Parl. Secy hi nizan khan Champhaiah riakin vawiin hian Aizawl panin a haw leh ang.
DC LO HAW :Office pawimawh leh meeting pawimawh hrang hrang avanga hun engemawchen Aizawla a cham hnuin nimin khan Champhai DC Pu Sangdingliana, IAS chuan Champhai a lo thleng leh ta, vawiin atangin Office a zawm leh dawn a ni.
TLANGVAL CHHUANAWM :Tv. Lalmawipuia Khiangte s/o Lalvena Khiangte, Champhai Vengthlang chu tun hnai khan Kerela State atangin Bachelor of Architecture (B.Arch.) a rawn zo fel ta. Hetiang mi Champhai kan nei hi kan chhuang takzet a ni.
TRAINING DAWN :Vawiin chawhma dar 11 hian Capacity Building Programme chungchangah I&PR Conference Hall, CHANEM-ah District Child Protection, Champhai Unit te chuan Genesaret Gospel Home leh Shelter Home a thawkte tan training an pe dawn.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Beisei (Rs. 60.96)
ni 17.6.2014 (thawhlehni)
NORTH KHAWBUNG AH MUFA PANGANG MAN TO :Champhai leh a chheh vela Sericulture Department hmalakna te chu nimin khan Pu Lalremsiama, Asst. Director leh Project Coordinator ni bawk chuan an rawn enfiah. Asst. Director hian Tlangsam a Sasaw pangang khawina hmun a tlawh a, hei bakah hian Mizoram leh khawvelin a la hriat lar lutuk loh Muga (Nauthlak Panganga/Bul) khawina hmun North Khawbung pawh a tlawh nghal a. Muga pangang hi a cocoon la to ber pawl niin KG-ah Rs. 18000 man vel a ni a, Mizoram dik leh sa mil tura ngaih a nih avangin North Khawbung ah enchhin a ni a, hei hi a hlawhtling hlea ngaih a ni. Pu Lalremsiama hian North Khawbunga a Muga khawitu VC Treasurer Pu Rohmingthanga nen pawh hmalak zui zel dan tur an sawiho nghal a. Sericulture Asst. Director hi Champhai DSO leh a staff ten an tawiawm a, vawiin hian Saitual tlawh turin Champhai a chhuahsan ang.
PU TT-A DELHI AH :Champhai North Bialtu MLA TT Zothansanga, Parliamentary Secretary chu Delhi ah a cham mek a, Pu TT-a hian a Department chana thil pawimawh hrang hrang chunghangah Central lam hotute dawrin Champhai a hmasawnna hnathawh tur hmachhawp hrang hrangte a bawhzui nghal bawk a ni.
PU KS THANGA LOKAL :Pu KS Thanga, Parliamentary Secretary chuan nimin khan Champhai a lo thleng a, vawiin hian a department chan hrang hrangte a tlawh kual ang.
PRINCIPAL :Mizoram Sawrkar chuan Govt. Higher Secondary School Principal 3 te awmna sawnin Vice Principal 3 chu Principal ah a kaisan tir a. Govt. GMHSS Champhai Vice Principal Pu K. Pazawna pawh Principal ah kaisantir a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Beisei (Rs. 60.96)
ni 16.6.2014 (thawhtanni)
SPORTS MINISTER IN STADIUM SAK MEK TLAWH :Zankhat riaka Champhai tlawha lo zin Sports Minister Pu Zodintluanga chuan Inrinni khan Champhai Stadium sak mek a tlawh. Zotlang-a Champhai Stadium sak mek hi a hmunah kalin an hnathawh dante a enfiah a, Pu Zodintluanga chuan hna chak taka thawh a ni chu lawmawm a tih thu a sawi a, Champhai Stadium chu mipui nawlpuiin an hman theih tura siam a nih tur thu leh kahwvela synthetic track tha ber phah a nih tur thu a sawi a, sports discipline hrang hrang khelh theih tura siam a nih tur thu a sawi bawk. Sports Minister chuan Champhai thalaite tan hun tha a inherchhuak mek a, Champhai Disitrict chu District dang zawng zawng aia district vannei ber an ni a, an sawrkar chhungin India Level pawha zahpuiawm loh gym te, tennis court, boxing hall leh Chhangphut Field-a phul lem phah hna thawh mek a nih thu a sawi a, thalaite tuihalna kan phuhruk sak a ngai a, an talent haichhuakin khawvel hriatah kan phochhuak tur a ni a, Champhai chu indrastructure nei lo chunga Mizoram leh India ramah pawh medal la thin an ni a, kan sawrkar chak tak hnuaiah infrastructure tha tak an nei tawh dawn a, hei hian an theihna leh thiamna te cho chhuak se a duh thu a sawi bawk. Hnathawktuten mipui thlawpna an hmu tha chu lawmawm a tih thu a sawi a, khawtlang hruaituten ngaihtuah reng se, hnathawktuten an thawk tha em tih vil reng sela, a siamthat theih laia enkawl uluk turin a chah bawk a ni. Sports Minister pual hian Zotlang VC Inah inkawm tawi neih a ni a, Champhai South Block Congress President chuan thusawiin thalaite hmasawnna ngaihtuahtu minister an nei chu an vanneih thu a sawi a ni. Pu Laltlantluanga, Mizoram Sports Council Secretary pawhin thu sawiin Champhai chu Mizoram tihmingthatu an nih thin thu sawiin duhsak an phu a, eng discipline ah pawh mi huphurh an ni a, an chakna leh huaisennate hmang thiama he stadium atanga Mizoram tihmingthatu ni thei tura tan la turin a chah bawk a ni. Sports Minister hi Addl. DC Zoengsanga leh khawtlang hruaituten an tawiawm a, Inrinni vek hian Aizawl panin a haw leh a ni.
132 SUB-STATION HMANG TAN :Keifangtlang a 132 KV Sub-Station siam zawh tak kalkawng tur Khawzawla 132 KV Sub-Station chu nizan atang khan hman tan ani a, tunah hian enchhinna anga la kalpui a ni a, thil la tihfel loh tlem la awmte pawh tihfel tum a ni. Khawzawl Sub-Station hi peihfel a nih veleh Champhai a mi pawh hman thuai thei h beisei a ni.
WEBSITE THAR NEI :Tukin zing dar 7 khan Sub-Hqrs. YMA Champhai chuan website an siam www.symachamphai.org chu Pu PC Zohlira President kal chhuak tain Tlangrawta an Office ah hawnna hun a hmang.
DITRICT JAIL AH YMA DAY :Inrinni khan Champhai District Jail a awmte chuan YMA Day an hmang a, he hun hi VL Chama Hnamte, Sub-Hqrs. YMA President chuan khuallian nin a hmanpui.
MJA-TEN SAWRKAR BUILDING LUAH LOH 7 HMU CHHUAK :Ni 13.6.2014 (Zirtawpni) khan MJA Champhai District Hqrs te chuan Keifangtlanga 132 KV SUb-Station leh Supply Deptt hmunhma te a hmunah an tlawh.
MJA te hi Pu Laldinpuia, EE; Pu Lalthanliana, SDO leh Pu PC Lalrawnliana, JE P&E Deptt, Champhai ten an lo dawng sawng a, Pu PC Lalrawnliana chuan 132KV Sub-station chungchang hi sawi zauvin he sub-station hi cheng nuai 1232.87 senga bun a ni a, kum 2011 June ni 1 atang khan a siam hna hi thawh tan a ni a, kum 1 vel thawh a nih hnuah zawhfel ni a, Mizorama 132 KV Sub-Station-ah chuan a tha bera ngaih a nih thu leh, P&E Deptt hotute pawhin model sub-station atana hmangin, hmun danga mi nen pawh an khaikhin ber thin a nih thu a sawi a. Tunah hian hawn theiha peihfel a ni tawh a, Khawzawla 132 KV Sub-Station bun hna thawh mek chu zawh a nih hunah hman theih a ni dawn a, Khawzawla mi hi a hlawhtling ta lo a nih chuan Saitual atanga lak a nih tur thu a sawi tel bawk.
He hunah hian 132 KV sub-station, Champhaiin a chhawr tangkai dan tur pawh tarlan niin, Champhai hian 33 KV line hmangin eng kan dawng a, hei hi sub-station pahnih atangin Champhai leh a chhehvel khuaah sem darh leh a ni a. Tun dinhmunah Champhai hian eng kan chhit nasat ber lai, peak load chu 5.6 mega watt a ni a. Tun atanga kum 10 velah chuan 10 mega watt hi Champhaiin a mamawh tura ngaih a ni a, kan votlage dawn mek hi 26KV vel a ni a, hei vang hian khawl tam tak hman theih a nih loh bakah, Champhai chhehvel khua ten an eng hmuh a hniam a, electric bill thlengin nghawng a nei bawk a. Heng harsatna zawng zawng hi 132 KV sub-station hman a nih chuan sutkian a ni tawh dawn a ni.
Pu Laldinpuia, EE chuan 132 KV Sub-station hi hawn a nih hunah chuan hnathawktu-ah harsatna an tawh a rin thu sawiin, tunah hian P&E Deptt ah hian hnathawk a indaih lo hle a, sub-station hi hawn a nih hunah pawh hnathawktu-ah hian harsatna an tawh mai a hlauhawm thu MJA hi a hrilh a ni. MJA te hian 132 KV Sub-station hmuna quarter sak pawh an tlawh nghal a, quarter ah hian building li sak a ni a, mahse building pakhat chiah luah a la ni thung a, quarter building pahnih phei chu a sak a that loh avangin luah tlak lova a ngaih thu sawiin, mipuiin contract hna an thawhah hna chhe lutuk awm thin chu pawi an tih thu an sawi. Hei bakah hian Keifangtlanga Supply Deptt hmunhma pawh an tlawh a, Supply Deptt hian Keifangtlangah hian building 4 neiin, kum 2009 vel khan hengte hi sak an ni a, mahse tun thlenga cheihmun a ni lo thung a, luah theih tura siam tur chuan cheng nuai tel sen a ngaih an rin thu MJA te chuan an sawi a, hetianga building tha, luah lova a awm chu pawi an tih thu an tarlang tel bawk.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.49)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Tanky Full (Rs. 60.96)
ni 13.6.2014 (zirtawpni)
DAMDAWIIN ENDIK :Nimin khan Health Department EE Vanlalzuala Chenkual in District Hospital Building leh Nursing Hostel sak mek chu a enfiah.
Pu Vanlalzuala Chenkual hi CTP, NGO leh MZP hotuten tawiawmin an ngaihmawh zawngte a hmunah an enho nghal a. Ek luanchuahna pipe sei lutuk chu nakinah mipuite tan harsatna a thlen theih an rin avangin khur hran laih nise an tih bakah Hospital Building thar chung far te a enho nghal a.
SDO INSAWN DAWN :Pu H. Lalfakzuala tuna SDO, PWD NEC Division a awm mek chu AE, E-in-C Office ah sawn a ni a. A aiah hian Diara Lalramthari, AE (W), CE (Building Office) a awm mek chu a rawn awm dawn a ni.
PAWISA LEM DAWN RECORD TURIN TI :Nimin chahwma dar 11 khan DC Confernce Hall, Keifangtlang ah Addl. DC Zoengsanga kaihhruaiin DCC/DLRC Meeting neih a ni.
Meeting Chairman Addl. DC Zoengsanga chuan Quarter hmasa aia tun quarter a hmasawn ngei turin member kalkhawmte a fuih a, he hun ngaipawimawh a an lokal chu lawmawm a tih thu a sawi bawk. He meeting ah hian Champhai District chhung abank hrang hrangte hnathawh leh hmasawnna te bakah an hmalakna hrang hrangte sawiho a ni a, QUarter hmasa meeting minutes chu sawiho leh niin pawm a ni bawk.
He Meetin gah hian Champha iDistrict chhunga bank hrang hrang aiawhte an telkim hle a, khawpui chhun gbik branch te chu Manager theuh telin, NABARD leh Dept. hrang hrang te bakah Reserve Bank of India, Guwahati atangin Asst. Gen. Manager S. Chakraborty chuan he hun hi a hmanpui bawk.
Meeting ah hian kum 2014 - 2015 inkara Champhai District Annual Credit Plan (ACP) NABARD leh Lead Bank Office in an buatsaih chu sawiho a, pawm a ni bawk. pawisa lem chungchang pawh sawiho niin, RBI thuchhuak angin tum khatah pawisa lem 4 aia tam bank in an dawn chuan a rang thei ang bera Police hnena hriattir nise, an ti a. bank hrang hrangin thlatin pawisa lem an dawn leh dawn loh emaw an dawn zat record mumal tak an nei tur ani a. Hei bakah hian pawisa hlui, kum 2005 hma lama siam reng reng bank atangin pekchhuah tawhloh tur a ni bawk a, pawisa hlui leh pawisa chhia pawh bank in a rang thei ang berin a tharin a thlak thuai tur a ni tih meeting ah hian tarlan a ni bawk.
HNAHKHAWRIN BUH SUASAM :Tunlai hian thingtlang loneitute buh chu hnahkhawrin nasa takin a suasam mek a, hemi chungchangah hian Champhai DAO Lalthanzuala chuan Dept. mithiamte ruai tur leh damdawi a rang thei ang bera la turin mipui a chah.
DFO STAFF TEN THINGPHUN ENZUI :Nimin khan DFO Staff te chuan niminpiah Green Mizoram Day a thingphunte enfelin, a hung ngaite hungin an hnatlang.
District Green Mizoram Committee in a lo rel tawh angin thing hi hmun 12 ah phun niin, thing tiak 800 vel phu a ni. Sawrkar Dept. hrang hrang te leh NGO, School naupangten thing phun hna hi an thawk a,heng thungphunte enfel leh a hung ngaite hung in, phun that leh phunbelh ngaite phun belhin DFO Staff te hi an hnatlang a, kum dang aia tam a nun theihna turia nathawh an tum tih an sawi.
ni 12.6.2014 (ningani)
TUALTHAHNA RAPTHLAK :Ni 11.6.2012 (Nilaini) zanlai dar 12:00 vel khan Khawzawl Vengthar-a cheng, Lianhenga (83) chu a fapa Laltluangkima (Mang-manga) kum 35 mi chuan rapthlap takin hmanrua hmangin a that! A taksaah hliam hnuhma, a nghawng, a awm leh a ban-ah te a tam hle a ni.
Lianhenga hi bengchhet tak a ni a, tar chak tawh lo tak a ni. Tunhnaiah kawthalo-in a zut a, che thei tawh lovin chaw pawh ei thei lovin khum betin a damlo a. Amah pawh a boral lai hian a cher tawh hle a. A fanu te ngei pawn rei a dam an ring tawh lo a ni!! Tualthattu, Laltluangkima (Mang- manga) hi zu in thin a ni a, damdawi ti ngai lo a ni. A pa a thah lai hian a buai hle a. Hlauh a nei lo a. Amah pawh a chak hle a. A bul hnaia awm te pawh thahah a vau zui a ni. Amah hi chhun lam atangin zu a in lo a, tual a thah lai pawh hian a rui lo niin an sawi thung! A pa a thah hnu hian puanin tha takin a khuh leh a ni.
Lianhenga te inah hian amah thattu, Mangmanga bakah hian a u hmeichhia, Lalbiaktluangi (37) leh a pasal leh an fate 3 an cheng a. He tualthahna a thlen lai hian an makpa hi ram lamah hnathawkin a riakbo mek a ni. An fate an awmpui hi hmeichhia vek niin a upa ber kum 12, a chhang chiah kum 4 leh a naupang ber kum 1 leh thla 10 mi te an ni a. Tin, an fapa kum 15 mi chu a pu damlohna avang hian a nu te hian Thawhlehni khan Sihphir atangin an chah thleng bawk a ni. Tualthattu hi inchhungah a inhro nasa hle a, midang awm ve pawn an dang zo lo a. A pa a beih hnu hian a u hmeichhiate hi a vau zui leh a, a u fanu naupang ber phei chu thah leh a tum hial a ni! Hei vang hian hlau leh thlabarin an tlanchhuak a, thenawm hnaivaite an pun nghal a. Thenawm paho pawh in au khawmin an tlankhawm nghal a. Tualthattu hian anmahni a hmuh hian chem kengin an In kawtah a lo inhro nasa hle a.
Amaherawhchu, thenawm paho hian tharum hmanga bei letin an man bet thei hram a ni. Khawzawl Police-te leh Vengthar YMA te pawh tlankhawm nghalin, enfiah ngaite en felin, a ruangte endik a ni a. Tih tur tul awm ang ang te tih zui nghal a ni bawk a. Tualthattu pawh hi Khawzawl Police Station-ah laknghal a ni. A ruang hi tlaivarpui a nih hnuah June 12 (Ningani) zingkarah Khawzawl Damdawi Inah Postmortem a ni anga, chhun lamah vuiliam a ni ang.
CHAMPHAI-AH GREEN MIZORAM DAY HMANG :Champhai District Green Mizoram Committee in 11th June 2014 chu CHamphai District huam atana Green Mizoram Day 2014 a a lo puan tawh angin nimin zing dar 10 khan Green Mizoram Day 2014 Planting caremonu chu Champhai CHANEM tualah hman ani a, he hun hi Pu Zoengsanga, Sddl. DC Champhai District chu khuallian niin a hmanpui.
Planting Ceremony Pu Vanlalchuailova, DFO & Member Secretary Champhai District Green Mizoram Committee kaihhruaiah hian Khuallian Pu Zoengsanga chuan thingphun tura kalkhawmte chibai bukin kum engemaw zat Green Mizoram day chu hman a lo ni tawh a, kan hman tan atanga kan thingphun tawh zawng zawngte kha han ngaihtuah chuan tunah hian thingkung tam tak nei tawh awm kan ni a, amaherawhh chu kan thingphun tawhte kha kan ngaihsak tawk lo a ni mai thei, kan phun tam tawh ngaihtuahin a tak hmuh tur a vang hle a ni tiin Pathian in kan ram leilung hausakna min pek thing leh mau, ramsa te kan ti chereu in nasa takin kan tibuai zo ta vek a, zin veivak tan pawh zinkawng te a ti nuam tawh lo a ni a ti a. Khuallian chuan Champhai a lo awm tirh vawt a tih thin chu a lo lum ta hle a ni tiin chu chu engvangnge tih chuan boruak tha min siamsaktu thing leh mau te kan ti chereu nasa ta ani tiin Champhai boruak tinuam leh tur chuan tan lak a ngaih hle thu a sawi.
Hemi hnu hian Champhai khawchhung leh a chhehvel hmun hrang hranga thingphun tur department tlawmngai pawl leh zirlai kalkhawmte chu khuallian hian a vai liamin Green Mizoram Day a thingphun mai chu duhtawk lovin an thingphun theuhte enkawl zui zel turin a chah nghal a ni.
Green Mizoram Day Planting Ceremony ah hian Champhai District chhunga ram ti kang lo khua lawmman late puan an ni a, khaw tam tak ram ti kang miah lo an awm a, chung zinga khaw 3 chinte chu Mizoram sawrkar in lawmman sum faia pek tur a tih ang ram ti kang lo khaw tam tak zinga a vannei zual khawthum 1st Lungtan (Rs. 50,000) 2nd Hliappui (Rs. 30000) 3rd Tualpui (Rs. 20000) te hnenah pek an ni.
PRELIMS EXAM TLEM :Ruahman lawk angin nimin atang khan Govt. GMHSS Champhai Centre ah MCS (Combined) Preliminary Examination 2014 chu tan a ni a. Invigilator leh Official Duty te pawh a hun takah thlengin Exam tan a ni. Tarlan tawh angin Champhai atanga Exam tum hian mi 47 in Admit Card an la chhuak a, an zingah hian chawhma lamah mi 38, mipa 28 leh hmeichhia 10 in exam hi an hmachhawn a, chawhnu lamah mipa zingah pakhatin chhunzawm tawh lovin a tawp thlengin mi 37 in exam hi an bei a ni.
EPTU HRUAITUTE CHAMPHAIAH :Tunhnaia Selam thil thleng rawn enfiah turin eptu party atangin Pu Vanlalzawma, MNF MLA; Er. Lalrinawma, MNF MLA; Pu Lalthanliana, MPC MLA leh Pu TC Kaphmingthanga MNF Gen. Hqrs. Adviser te chuan vawiin hian Champhai an lo thleng dawn a, zanin hian Circuit House ah party miten an kawm dawn a, MNF leh MPC Party mi leh sa a tam thei ang ber kal tura hriattir an ni bawk. Heng party hruaitute hian naktuk hian Selam panin Champhai an chhuahsan ang.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.49)
Diesel : Tanky Full (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Tanky Full (Rs. 60.96)
ni 11.6.2014 (nilaini)
MJA CHAMPHAI TEN COLLEGE SAK MEK LEH CHHANGPHUT FIELD TLAWH :Nimin khan MJA Champhai District te chuan Govt. Champhai College building thar sak mek leh Chhangphut Field a phullem phah tur an tlawh.
MJA te hi Govt. Champhai College-ah hian Students’ Union hruaituten lo dawng sawngin inkawmhona an neihpui a, he hunah hian College Building satu Contractor te leh JE te pawh an tel a ni. Students’ Union hruaitute chuan building sak mek chungchang hi sawiin, tunah hian building hi Toilet leh darthlalang vuah tih loh chu a tlangpuiin zawh tawh a ni a. Hetihlai hian College Building thar sak avang hian building hlui tam zawk chu thiah a ni a, thla thar hian session thar tan tawh tur a nih avangin classroom a indaih dawn lova, pawna class lak a ngaih mai an hlauhthawn thu an sawi a. Building thar hi a rang thei ang bera peih a tul dan te, chumi tura hmalakpui tur chuan kalkhawmte an sawm bawk a ni.
Contractor lam chuan building thar sakna atan hian sum, 3rd Installment a la rawn chhuah loh avangin kalpui hleihtheih a nih loh thu leh building chu sak zawh vat vat chu an tum ber a nih thu sawiin, tuna an khawtlai chhan chu a sak chhunzawmna tur sum an la hmuh loh vang niin an sawi a. College hotute leh zirlaite bakah JE te chu building sak zawh thuai a nih theihna tura thawhhopuiah an sawm ve bawk.
College Building thar hi Rs. vbc 9 vel zet senga NLCPR hnuaia thawh niin a sakna sum zawng zawng zaa 90 hi central sawrkar tum tur a ni a, zaa 10 chu state sawrkarin a tum ve dawn thung a ni. He building thar sakna tur, work order hi March ni 12, 2012 khan tihchhuah tawh a ni a. Building 7 sak niin thla 6 atanga thla 12 chhunga zawh tura tih ni mah se, harsatna hrang hrang avangin tunah hian peihfel a la ni lova, PWD chuan term of extension ah thla thum a pek belh tawh nghe nghe a ni. He inkawmhona tel PWD JE chuan a hun taka College session tan a nih theihna tura hmalakpui a tiam bawk.
Hemi hnu hian building sak tharte hi MJA te chuan a hmunah an enfiah a, Chhangphut Field a phullem phah tur pawh en nghalin, CDFA hruaitute chuan MJA te hi an lo dawngsawng a. Chhangphut Field a phullem phah turin tunah hian hna tam zawk chu zawh a ni tawh a, phullem phahtu tur Italy Company Lemonta te rawn thlen hun chauh nghah a nih thu te, field hungna tur pawh tunah hian thahw mek niin MFA Cup ah chuan zawhfel hman a nih tawh an beisei thu te, Chhangphut Field in harsatna a tawh ber, kawngchhak atanga tuihawk lokal thin pawh lakpen a nih thu te sawiin, Contractor te inpeknaah lawmthu an sawi nghal a ni.
Chhangphut Field ah hian Football Academy changtlung tak din tura ruahmanna kalpui mek a nih dan te leh AIFF in naupangte tana Football Coaching, tunhnaia a buatsaih tur chu Champhai in a thlen dawn tihte CDFA hruaitute chuan chanchinbu mite hi an hrilh bawk.
HAWNG DAWN :Vawiin hian Mizoram hmun dang ruain Green Mizoram Day chu Champhai ah hman a ni dawn a, hawnna hun hi CHANEM Complex ah neiin Addl. DC Zoengsanga chu khuallian a ni ang.
SE LO THLENG ANG :PHED Champhai Circle SE thar tur Er. Lalrammawia chu vawiin hian Champhai lo thlengin SE Charge la mektu Er. K. Zohmingliana, EE hnen atangin naktuk hian charge a la fel ang. PHED SE Er. Lalmalsawma chu kumin February thal khan pension in a chhuak a, EE hian hun engemaw chen charge a lak hnuah a hmun ruak hi tunah hin rawn hnawh khat a ni dawn ta a ni.
KALTLANG THEIH :Kanan Veng leimin helna tur atana siam Diversion Road (TT-a Road) chu PHE Veng Welfare Comtt. chuan kar kalta khan siam fel tawhin lirthei kaltlang theiha peih a ni tawh tih thu dawn a ni.
CHAMPHAI KHAWCHHUNG KAWNG :Ni 9.6.2014 (Thawhtanni) a PWD Chief Engineer (R ) Office a meeting neihnaah PWD CE (R) Pu Sawma'n Champhai veng hrang2 a VC te Kawng siam lam a an hnathawhah lawmthu kan EE Pu Lalkima lo hrilh a.Chu mai ni lovin, "Tuna work scheduled a kan dah Selluaia- New Champhai 3 km hi widening tel lovin tih nise, World Bank lam atangin tuna in proposed aia tha hian Intermediate Lane in siam turin hma ka lo la ang e, " tiin a lo hrilh bawk. Hetianga Champhai hmangaihtu Chief Engineer kan nei hi kan vannei hle.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.49)
Diesel : Tanky Full (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Tanky Full (Rs. 60.96)
ni 10.6.2014 (thawhlehni)
IN THIAT ZO FEL THAWKHAT TAWH :Disitrict Disaster Manangement Authority thurel anga IB Veng leikhi in ziaawm lam a pan theina tura Vengthlang VC ten Side Drain an siam chu zawh thawkhat a ni tawh. State Disaster Response Fund atanga cheng nuai 15 lokal atanga cheng nuai 9 bawr vel hmangin he side drain hi Minor Irrigation ruahman anga siam a ni a, he side drain hi Pu R. Lalrinchhana In zawn atanga kalin Milu Kawrah a in chhunglut a, tuiluankawr hi 1ft a zau, a chung nei lo niin hei hian leikhi hi a tihziaawm beisei a ni.
Hetihlai hian Sub-Hqrs. hmalaknaa In thiah hna pawh thawh zawh thawkhat a ni tawh bawk.
DY. COMMISSIONER :Dy. Commissioner of Excise Pu C. Lalngaihthanga chu vawiin tlai lam hian Champhai a lo thleng anga, naktuk nilaini chawhmaah Champhai Excise Office Inspection a ni ang a, chawhnu lamah Hnahlan Winery tlawh turin Champhai a chhuahsan lehnghal ang a, zanriak turin Champhai a lokir leh ang.
MJA IN TLAWH ANG :Vawiin hian MJA Champhai District Member te chuan Govt. Champhai College building sak thar leh Chhangphut Field a phul lem phah hnathawh lai mekte a hmuah an tlawh dawn a, MJA Member te chawhma dar 10:30 ah DK Enterprise ah kim vek tura hriattir kan ni e.
SDHO ZIN :Champhai SDHO Pu C. Lalremsiama chuan chhungkaw pawimawh avangin nimin chawhma khan Aizawl lan panin Champhai a chhuahsan.
ZIRTIRTUTE TAN TRAINING BUATSAIH :Nimin khan I&PR Auditorium, CHANEM ah nimin atang khan Sawrkar School a thawk untrained Treacher te tan Councelling Class tan ani a, RTE 2019 in a tih angin zirtirtu training la nei l ozawng zawngte chu kum 2015 hmain train chhuah vek tura a ni a, Director of School Education Programme ang hian Child Psycology, Educational Trend leh Education System Specific subject Mathematics, Science, Environmental Studies, English leh Social Science te zirtir an ni ang a, heng bakah hian workshop practical, lesson plan siam leh school tlawhin practice teaching an nei bawk dawn ani. He councelling class hi kar khat chhung neih a ni ang a, DIET lecturer ten training hi an pe thin dawn a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.49)
Diesel : Tanky Full (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Tanky Full (Rs. 60.96)
ni 5.6.2014 (ningani)
SELAM HRUAITUTE CHHUAH :Selam khaw hruaitu mi 14 Police in an mante zinga mi 10 chu nimin khan bail a chhuah tir an ni a, midang 4 erawh an chungchang ngaihtuah that a la ngai ni a sawi a ni. Tarlan tawh angin, Selam hruaitute bail dilna chungchang hi niminpiah khan Chief Judicial Magistrate Pi R. Lalduhawmi Court ah ngaihtuah a ni a, thutlukna hi nimin khan puanzar a ni a, Selam hruaitute hi ni 9 khian COurt hmaa inlan leh tura tih an ni. Midang 4 chhuah ve loh te chu Mizoram khua leh tui nihna neilo an nih avangin an chungchang hi a hrana ngaihtuah tura tih nia thudawn a ni bawk.
INDIA AIAWHIN CHAMPHAI TLANGVAL :Kumin August ni 16-24 chhunga Nanjing China-a Youth Olympic neih turah TBC Lalchhanhima s/o TBC Lallianzuala, Ruantlang chu weightlifting a India aiawh tura thlan a ni. India aiawh tur thlanna hi Thawhlehni khan neih niin, India aiawha tel tur mi 3 thlan chhuah zingah Chhanhima hi a tel a. Amah hi below 56 caterogy a tel tur niin India Coach te pawhin a lakah hian beiseina an nei sang hle niin thu dawn a ni.
MISS MIZORAM :Miss Mizoram 2014 Contest chu tluang taka neih chhunzawm zel a ni a, Champhai District aiawha atel nula 3 te pawh an la che tha chho zel. Tunah hian sms hmanga vote lak mek a ni a. Champhai District aiawha telte hi Two Brothers Event Inc. chuan an buaipui chho mek zel a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.39)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 4.6.2014 (nilaini)
GREEN MIZORAM DAY HMAN DAN TUR REL :Nimin chawhma dar 11 khan DC Conference Hall. Keifanglang ah CHamphai District Green Mizoram Committee an thukhawm.
He hun kaihruaitu Addl. DC Pu Zoengsanga chuan Champhai District ah thing tualto hmuh tur a la awm chu a vanneihthlak a ni a ti a, kan ram kan suasam dan hi a rulru nat thlak a, kan harh chhuah a hun tawh a ni a ti. Pu Zoengsanga chuan tuna kan neih sate hi humhalh tura kan inzirtir a ngai a, thing tualto te hi kan hlut thiam a tul a ni a ti a, Green Mizoram Day hi hlawk zawnga hman dan kan ngaihtuah a ngai a ni a ti bawk.
Addl DC chuan Champhai District chu District dang zawng zawng aia tha zawk a nihna sawiin Pipute sulhnu leh thil hlu tak tak awmna hmun a nih avangin khualzin nasa takin a hip thei dawn a, amaherawhchu heti zawnga mipuite an thangharh lo chuan pawi a tih thu sawiin heti zawnga hma la thei kawngtlang hruaitu kan mamawh a ni a ti. Meeting chuan Green Mizoram Fay chu a ni tak - June ni 11 ah hman nise an ti a, hawnna inkhawm hi CHANEM kawtah chawhma dar 10 ah hman nise tih relin he huna kal tur hian sawrkar department hrang hrang leh zirlai naupangte sawm nise an ti a, thingphunna tur hmun hrang hrang pawh thlang nghalin kum danga thing phunte chu hemi ni hian a theih ang anga enkawl nise an ti a, hmun tam taka phun aiin hmun tlem zawka hneh tak leh a nih dan tur anga phun nise, a hmun atan CHANEM, Circuit House, PWD Complex, LAD Picnic Spot, DC Complex (Keifangtlang) leh Chhangphut Field atanga Sehrep kawn inkar thlan a ni.
Hemi nia hnatlang tur hian sawrkar department hran ghrang te leh Govt. GMHSS naupang thenkhatte ruat an ni a, kum dang aia hlawk zawk leh tha zawka hman nise tiin an rel a ni. He meeting ah hian member Secretary Champhai DFO Vanlalchuailova chuan nikum lama hmalakna hrang hrangte a tarlang a, nikum khan thing tiak 973 phun a nih thu a sawi bawk. Kumin Green Mizoram Day thupui atan hian ‘Plant Trees, Save the Earth’ tih hman a ni.
SELAM HRUAITUTE VAWIIN AH :Nimin khan Champhai Forest Division truck hal avanga Selam khawtlang hruaitu mi 12 mante bail dilna chungchang chu Chief Judicial Magistrate Pi R. Lalduhawmi Court ah ngaihtuah a ni a, vawiin hian bail a chhuah tir an nih a rinawm a, Court thutlukna hi vawiin hian puanzar a ni ang. Thutlukna hi Selam khawtlang chuan an ngaichang reng a, an khawtlang hruaitute hi chhuah an nih loh chuan chaw ngheia nawrh bakah political party leh thil danga nihna neite chuan an nihna bansan an tum bawk a ni.
CASE 21 CHINGFEL :Kum tling lo naupangte tana sawrkarin a din Child Welfare Committee, Champhai District chuan kum 2014 April leh May thla chhungin naupang harsatna chi hrang hrang tawkte case 21 an chingfel. CWC te hian District Child Protection Society (DCPS) nen thawk hovin DCPS hian case engemawzat April-May khan an chingfel ve bawk. CWC hi kar tin Thawhlehni chawhnu dar 1 ah an Office, Pu Lalnunmawia Building, Vengthlang North Sitting nei thinin naupang chuangchanga harsatna nei leh hria ten pan tur a ni.
GAS DOUBLE THEIH :Mizofed Gas Agency Champhai ah kum 2010 chin hma lama Gas Connection nei mi 250 tan Gas Double na a bok theih a, bok duhte chuan June ni 15 aia tlai lovah Subcription Voucher (SV) nen Office hun chhungin ngaihven theih a ni.
CDFA THUKHAWM :Niminpiah tlai khan CDFA Executive Meeting chu neih a ni a, an president C. Hualrikhuama`n a kaihruai a ni. He meeting ah hian MFA General Body Meeting a an thurelte inhrilhhriat a ni a. MFA GB Meeting ah hian Chhangphut Field hi CDFA ta a nih angin CDFA kuta a awm theih nan MFA in hma la rawh se tih an pass thu sawi lan a ni. Hei bakah hian Champhai in MFA Cup a thlen tur chungchang pawh sawi a ni a, June ni 13 a CDFA General Body Meeting neih tura agenda turte thlirho a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.39)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 3.6.2014 (thawhlehni)
PWD TEN CHAMPHAI KAWNG SIAM THA MEK :PWD chuan tunlai hian Champhai khawpui chhunga kawngpuite siamthat hna an thawk mek a, Vengthlang Dawr Dung siam zo tawhin, tunah hian DK Traffic Point atanga Selluaia Traffic Point inkar an thawk mek.
Kan palai zawhna chhangin PWD EE C. Lalkima chuan hmachhawp tam tak an la neih thu a sawi a. Tuna an kawngpui siamna pawisa hi State Palan atanga lokal niin Rs. nuai 130 hmuh a nih thu a sawi a, tunah hian ACA atangin Rs. Nuai 100 hmuh a nih tawh thu leh hei hi Champhai leh Khawbung inkar kawng siam nana hman a ni ang, a ti a. Rs. nuai 80 hmangin DK Traffic Point atanga New Champhai inkar kawng siam a nih tur thu sawiin, tun favang chhung hian thawh hman an tum thu a sawi. EE chuan kawngpui siamna tur hian Rs. nuai 211.41 proposal a siam tawh thu a sawi a, he proposal hmang hian Venglai Bazar to College, Vengthlang YMA Run to College, Dawrkarkawn to Bazar, Vengsang Biak In to Vety, Dawrkarkawn to Indoor Stadium, Kahrawt Biak In to Vengsang Biak In, Pu Chawngruma in to College, Pi FVL Auvi In to Venglai MS, Zote khaw chhung, Ruangtlang to Zotlang, Godown kawng, Polytechnic Approach Road, SDEO Office bul kawng, New Champhai Field kawng, Treasury leh Tourist Lodge kawngte siam that tum a nih thu a sawi a, EE chuan Champhai tan theihtawp a chhuah zel tur thu a sawi rualin, hemi kawngah hian mipuite leh tlawmngai pawlte thawhhopuiah a sawm bawk.
MUP TEN SAK SAK :Nimin khan New Champhai MUP te chuan hmeithai Pi Laldampuii chenna In an sak that sak. Pi Laldampuii hi hmeithai niin, a fanu a awmpui a, a fanu hian phir pawmin pakhat zawk hian hnute hne thei lovin, Cerelac a ring a, eizawnna mumal an neihloh avangin vengchhung tlawmngaipawlte chuan theih ang tawkin an tanpui thin bakah, tun hnaia Champhai District Promoters Club ten mi harsa an tanpui zingah pawh a tel a ni. New Champhai MUP te hian In sakna tur chak thenkhat an tumsak bakah nimin khan hnatlangin In hi an sak thatsak a ni.
BEER AN MAN :Nimin tlai dar 3 vel khan Tuipui JAC Duty te chuan Beer thahnem tak an man. Tuipui JAC te hian an thudawn bawhzuiin, Mualzen thlang, Sawntlung Mual a kawngsir Culvert ah Beer Dagon Case 10 leh Diablo Case 8 an man a, heng an thil mante hi Rualchhung rate a chhutin Rs. 77,760 vel a ni a, nimin khan heng an thil mante hi Sub-Hqrs. YMA kutah an hlan nghal niin thu kan dawng.
ENG AWM DAWN LO :Serchhip leh Lungdar inkar 132 KV Tower No. 40 chu a part misualin an ruk avangin a tlusawp tep a, a siam that nan ni 5.6.2014 thleng zing dar 9 atanga tlai dar 5 inkar shut down a ni dawn a. Hei vang hian hemi hun chhung hian Champhai chuan Power Supply a nei thei dawn lo a. P&E Deptt. chuan mipuite hriathiamna an ngen.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.39)
Diesel : Free Sale (Rs. 56.67)
RD PUMP : (6:00 AM - 6:00 PM) Sunday Close
Petrol : Free Sale (Rs. 79.80)
Diesel : Free Sale (Rs. 60.96)
ni 2.6.2014 (thawhtanni)
FAMILY GUIDANCE & COUNSELLING CENTRE HAWNG :Inrinni zing dar 10 khan Aizawl khaw pawna a hmasa ber atan, Family Guidance & Counselling Centre chu Vengthlang Presbyterian Kohhran Biak Inah Rev. PC Pachhunga, Synod Executive Secretary chuan a hawng.
Hawnna Inkhawm hi Rev. Dr. R. Lalbiakmawia, Finance Officer, Mizoram Synod chuan a kaihruai a, Rev. R. Lalhmingthanga, Director, FG&CC chuan report pein Fimily Guidance & Counselling Centre hi kum 1999 a din a nih thu sawiin, Aizawl khaw chhungah centre 3 a awm a. Champhai hi Aizawl khawpui pawna Centre hmasa ber a nih thu a sawi. He hmunah hian thawktu Counsellor 1 leh Peon cum Chowkidar 1 dah nghal a ni bawk.
Champhai a Family Guidance & Counselling Centre hi Office hun chhungin pan theih a ni a, Counsellor pakhat in a thutchilh ang a, mahni a kal remchang lote tan pawh telephone a biak pawh theih a ni ang. Inrinni Family Guidance & Counselling Centre hawnna ah hian Champhai khawpui chhung bial hrang hrang 7 atangin Kohhran aiawh mi 295 kal in nilengin Kristian Chhungkaw Campaign neih zui nghal a ni.
Nimin khan Champhai khawpui chhung kohhran 14 ah insem darh in Kristian Chhungkaw Campaign hi neih chhunzawm a ni.
SELAM KHUA IN LUNGAWI LOHNA LANTIR TUM :Inrinni zan khan Selam khaw mipuite chu inhmukhawmin naktuka an khaw hruaitu mante Court a an inlan hnua chhuah an nih loh chuan Champhai a atam thei ang ber kalin lungawi lohna lantir nan chaw ngheia sitting demonstration neih an tum.
Selam khua atanga thudawn danin Inrinni zan khan an khaw mipuite chu inhmukhawmin, an khaw hruaitu Jail a tang mekte chungchang an sawiho a. Naktuk, Thawhlehni a an khaw hruaitu mante chu Court a hruai tura tih an nih avangin naktuka Court a an inlan hnuah chhuah an nih loh chuan an khaw mipui a tam thei ang ber Champhai ah kalin chaw ngheia lungawi lohna lantir, sitting demonstration neih nise, an ti a. Hetianga an hmalakna tura an duan bakah hian an ngenna hi a hlawhtling lo a nih chuan an khuaa Tlawmngai Pawl hrang hrang leh Political Party a nihna nei zawng zawng ten an nihna bansan a, an seal kawlte pawh thehluh nise, an ti bawk.
THISEN PE :Inrinni khan Khuangleng Pastor Bial KTP te chuan Champhai District Hospital Blood Bank-a dah turin, a thlawnin thisen an pe. Blood Donation Camp hi Sesih PHC ah neih a ni a, District Hospital Blood bank a thawktute chuan a hmunah kal chilhin thisen hi an lak a ni. Inrinni a thisen petute hi mipa 52 leh hmeichhia 11 an vaiin mi 63 an ni a, Central KTP Golden Jubilee puala thisen hi pe an ni.
ni 30.5.2014 (zirtawpni)
MJA THUKHAWM :Nimina MJA Executive Committee, Press Club a thukhawm chuan thla thar June ni 4-a Aizawl Press Club a Mizoram State Adoption Resource Agency (SARA) in MJA te puala sensitization programme a buatsaiha tel turin President Pu Lalhmingmawia Pachuau, Pu Lalhlupuia (Editor Lenrual) leh DK Lalhruaitluanga (Editor, Rihlipui) te ruat an ni a.
He hunah hian Press Club chungchang pawh rel niin kawngpui zauh tumna thu kal zelah an duh dan leh tha nia an hriatte DC hnena ziaka thlen nise an ti a, Champhaia Development hnathawh hrang hrangte hun remchang hmasa berah MJA ten tlawh kual nise an ti bawk.
COURT AH HRUAI :Selam a buaina chhuak chungchanga an khaw VC leh YMA hruaitu police in an mante chu nimin khan Court ah hruai an ni a, an thubuai hi a khirh deuh avangin rel fel mai theih a la ni lo a, thuthlukna siam theih a la ni rih lo a. Karleh lamah an Court chhunzawm leh ang.
PHIAT DAWN LO :UD&PA hnuaia Sweeper te chuan an pute hnen atangin tual phiahna tur hmunphiah, chhepchher leh hmanraw dang an dawn loh avangin tual an phiah theih tawh rih dawn loh thu dawn a ni.
FIELD HUNGNA :Chhangphut Field hung hna chu thawh tan chhoh mek a ni a, tunah hian ban khur laiin ban hi 3ft biala laih a niin ban khur lai hian inhlawh duhte tan inhlawh theih a ni.
DC SAWIPUI :Sub-Hqrs. YMA hnuaia Disaster Manangement Sub-Committee te chuan nimin khan DC PU Sangdingliana IAS hmuin Hnahlan Branch YMA in chhiatna lo thlen thulha inven dan tur training buatsaih tura an ngenna tihhlawhtlin sak dan tur an sawipui a ni.
BUH CHI LA THA LA TI LO :District Agriculture Officer Pu Lalthanzuala chuan, tunlaia ruahtui tlak lai chuh a, buh chi dah an awm chu thalo a tih thu a sawi. Kan palai in a kawmna ah he thu hi sawiin, buh kan phunna tur bial chu kan peihfel hmasa phawt tur a ni a ti a, tuna ruahtui tlak vanga buh chi kan kui ngawt chu thalo a tih thu sawiin, buh chi upa tak tak kan phun hian anih tur angin buh a thar hlawk theih loh a ti.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.39)
Diesel : Free Sale (Rs. 56.11)
RD PUMP : (6:00 AM - 6:00 PM) Sunday Close
Petrol : Rs. 500 (Rs. 79.80)
Diesel : Free Sale (Rs. 60.96)
ni 29.5.2014 (ningani)
BIALTU MLA IN SELAM KHUA TLAWH :Selam Bialtu MLA, Parliamentary Secretary TT Zothansanga chuan Thawhlehni khan Selam khua a tlawh a, tunhnai lawka Selama buian thleng chungchangah khaw mipute nen inkawmhona hun a neihpui.
TT Zothansanga chaun buaina thlen hun lai a, Sawrkar Programme pawimawh a awm avangin Aizawl a chhuahsan theih loh thu sawiin, a theih veleh a kal thu a sawi a, khaw mipuite hriatthiamna a ngen nghal ani. Ama bial a thil thleng anih avangin thil thlen hun pawh hian Sawrkar hotute leh Home Minister ngei pawh a biak dante sawiin, thilthleng chungchanga mipui leh nunaute venghim tur leh buaina punlun thei tur veng tura Police te pawh tirh a nih tawh thu an lo hrilh thu a sawi a. Hetiang boruakah hian Politics a vir vel thei a, dawt thuthang dik lo tak tak te pawh a awm theih avangin tun atang chuan khaw mipuite an fimkhur a tul a ni, a ti a. Khaw mipuite chu a ngaihsak reng thu sawiin, amah pawh an hmalakna te hriattira finchhuah zel turin a chah bawk.
Tunah Champhai District Jail a tang mek te chhuah chungchang an sawipuinaah TT Zothansanga chuan theihtawpa hmalakpui a tum thu sawiin, hemi chungchangah pawh hian hotu hrang hrang biaa hma a lakpui dan a sawi a. Forest Dept. hotute nen inkhawmna an neih thu kalkhawm te hnenah hian a sawi bawk a.
Selam khaw mipui aiawhin Thangzazena leh MK Lala te pawhin thusawiin an harsatna tawh hunlaia an ngaih ber chu an MLA niin tuna a hmel a rawn lan theih chu an thla a muan thu an sawi a. Police bo chungchangah pawh an rilru a hah thu leh khawtlangin a an zawnpui dante sawiin, thuthangtam lutuk avanga inven thiam a tul thu te an sawi bawk a ni.
Tarlan tawh angin TT Zothansanga hian nizan hmasa kan Sub-Hqrs. YMA Champhai hruaitute kawmin Selam chungchang hi a sawipui a. Nimin zing dar 10 khan Champhai DC leh hotu dangte hemi chungchang sawipuiin a kawm bawk.
CHAWIMAWI DAWN :Tuipui khua chuan Tuipui HSS atanga Class X pass chhuak tharte leh an khuaa kuthnathawk hlawhtling (Sawhthing thar tam) chawimawina hun chu naktuk hian an hmang dawn.
AR NOTE SEM :Nimin khan mi harsa zawkten arsa leh artui hnianghnar zawka an neih theihna tura Scheme, Backyard Poultry Farming thawh 4-na atan ar note sem chhuah a ni.
He hunah hian Champhai DVO H. Laltlanmawia chuan thusawiin, he policy hi mi harsa zawkte artui leh arsa hnianghnar zawk an neih theihna tur atana duan a nih thu sawiin, Champhai Block ah chhungkaw 450 hnena ar note25 theuh pek chhuah tur a nih thu a sawi a. Hemi atan hian ar note 11,250 an dawn thu leh block dangah pawh hetiang hian an tih ve thu a sawi. Ar note 25 theuh sem tur anih laiin, sik leh sa mumal loh avangin ar note 18 theuha an semrual thu a sawi bawk. Ar note vulh tura thlante chu tha taka vulh turin duhsakna a hlan a, a nu leh a pa thlair hranloh a nih avangin an chanalungawi turin a ngen a ni. Champhai Dist. Block 4, Champhai, Ngopa, Khawbung leh Khawzawl Block ah te pawh sem vek a ni a, nimin khan mi 139 te hnenah ar note 2502 semchhuah a ni.
TUIALHTHEI DINHMUN :MIZOFED : (6:00 AM - 7:00 PM)
Petrol : Tanky Full (Rs. 70.39)
Diesel : Tanky Full (Rs. 56.11)
RD PUMP : (6:00 AM - 6:00 PM) Sunday Close
Petrol : Rs. 500 (Rs. 79.80)
Diesel : Free Sale (Rs. 60.96)
ni 28.5.2014 (nilaini)
CURRENT AWM LOH LAIIN CURRENT IN NAUPANG MAN :Ni 26.5.2014 (Thawhtanni) Zan dar 6 vel khan Ramdinsangi (2) d/o Lalhunliana Hnahlan khua chu current man vangin a boral.
Hnahlan atanga thudawn danin TC Lalthansiama te inah hian current a awmloh lai pawhin an bang rangva leh tuizem velah current a kal a. Zirtawpni khan In neitute hian Electric Dept. lam hrilhin Department-a thawktute pawhin tih ngaihna an hriat loh avangin Inrinni khan an Connection lakna hruai hi cheh chah a ni a. Hemi hnu pawh Current hi a la kal reng tho a. Current kal dan hi In chhung lamah kal lovin pawn lamah a kal thung a, rangva leh tile ah te Current hi a kal vek niin kan thudawnna chuan a sawi.
Thawhtanni tlai a Ramdinsangi a man lai pawh hian Hnahlan chuan Current an neih loh lai tak a ni a. Ramdinsangi hian pawn lama Skirting rangva lo khawihin a lo man tang reng a. An va hmuh chuan a thawk a lo harsat tawh avangin an chhan hman ta lo a ni.
Ramdinsangi a man hnuah hian Current pawh hi Pu TC Lalthansiama te Inah hian a awmlo chhunzawm ve nghal mai a ni.
PA EISUAL VANGIN NUNNA PATHUM CHAN :Zirtawpni khan Ngaizawl khuaah Papar eisual avangin mi 3 in nunna an chan.
Heng Pa eisualte hi,Chianglamniang,kum 36, Awingaihdim,kum 30 leh Nianglammawia te an ni a, Zirtawpni khan Pa hi Neihdawn leh Ngaizawl inkarah la in an ei a, he pa an ei atanga darkar reiloteah an pum na in, an ngaihthalo chuan Khawzawl Hospital panin, Inrinni zan dar 10 khan admit an ni a, thawhtanni chawhma dar 10 khan an zinga Mipa awmchhun, Nianglammawia chu Khawzawl Hospital ah hian boral in, Chianglamniang leh Awingaihdim te hi nimin tlai dar3 khan khawzawl Hospital in an rawn refer avangin Champhai Hospital rawn thlenpui an ni a,an thleng fel deuh chiah tih ah chhan hman lohvin Awingaihdim hi a boral zui lehnghal a ni. Tunah hian Chianglamniang hi Champhai District Hospitalah enkawl mek a ni a,a pum leh a hnungzang na an tih mai bakah,an kua a thalo a,an luak nasa em em bawk a ni. Nianglammawia leh Awingaihdim te hian an fate 5 an kalsan a ni. Chianglamniang pawh hi tukin zing khan a boral ve nghal a ni.
AR NOTE SEM DAWN :AH & Vety Deptt chuan tunlai hian Backyard poultry farming hmangin ar no te sem chhuah hna an kalpui mek. Champhai District bikah chuan he scheme hi hmun pali, Champhai, Khawzawl, Ngopa leh Khawbung atangin kalpui a ni a. Mi harsa zual, ar vulha eizawng tak tak thei lo ten,an in leh a chhehvela awlsam zawk leh zangkhai zawka ar an vulh theihna tura tih a ni.Mi pakhat hnenah ar note sem chhuah tur hi 25 vel a ni a, Mahse ar note rawn thleng zawng zawng hi an dam kim loh avangin,Champhai bikah chuan chhungkaw pakhat tan 18 bawr vela sem chhuah a ni. Vawiin chawhma dar 11 hian AH & Vety Complex-ah ar note hi sem chhunzawm a ni leh dawn a ni.
PALIAMENTARY SECRETARY SELAMAH :Selama Champhai District Forest Division truck hal chu Champhai lo thlenpui a nih hnuah,Forest office-ah dahthat a ni. He truck hi a kan chhiat nasat avangin han repair theih a nih hmel tawh loh hle a, hmalak zel dan tur chu la ngaihtuah that tura tih a ni tih thu kan dawng. Tukin zing khan Champhai North Bialtu MLA, Pu TT Zothansanga, Parliamentary Secy chuan Forest Department thuneitute kawmin, Selam-a buaina chhuah dan chungchang a sawipui a, nimin vek khan Selam hi panin,khawtlang hruaitute a kawm ve bawk a ni.
Nizan khan Sub-Hqrs YMA hruaitute nen hemi chungchang hi an sawiho leh ang. Hetihlai hian Mizoram Police Dept chuan niminpiahpiah khan Selam-a thilthleng chungchangah thuchhuah siamin, Official- te hnathawk tihbuai vanga dan kenkawh atul a nih chuan, loh theihlohvin a tul angin hma an la zel dawn tih an sawi a. Forest Dept hnathawkte Selam khua mi thenkhatten hriamhrei nena um a, sawisak leh an motor hal chung changah Forest hotuten Police-ah FIR an thehluh bawhzuiin,thubuai an ziaklut tih an sawi a, he thil thleng hi dan ang thlapa Sawrkar hnathawkten an hna an kenkawhna a hriamhrei leh tharum hmanga beihletna a ni a, dan kalh tlat leh ngaihzam chi a ni lo an ti a.
Dan leh thupek kengkawhtu Police te pawh dan lek kawh thei lova dan beh an ni te, Sawrkar hnathawk beihna a mawhphurtu mi 14 an man hnua an kir leh na tur kalkawnga nunau leh hmeichhia te hmatheh a kawngpui a muttirte, kawngpui dangchat tur a thing lian pui pui kih thluk leh thingtum dahte chu dan bawhchhiatna a ni a, he thil thlengah hian Police te hian dan ang thlapin hna an thawk a ni tih an thuchhuahah chuan an sawi a ni.
OFFICER SIKSAWI :Sorkarin officer te a siksawi kual leh ta a, SDC Pi V.Lalmuanpuii chuan Champhai District DUDO leh DLAO hna a chelh dawn a. Election Officer Pu Vanrengpuia chu Lunglei lamah sawn niin, a aiawh tur hian Pu Pachhunga rawn dahluh a ni dawn tih thu kan dawng.
TUI FAR LA BUAIPUI :Champhai District Hospital building thar chung far thawm hna chu thawh zawh thawkhat tawh a ni. Champhai District Hospital building thar hi tun thla tira ruahsur nasa ah khan a phui lova, ruahsur zawh hnu khan a thawm hna thawh nghal niin, tunah hian a far nasa zual lai chu thawm that zawh a ni thawkhat tawh a, tui hnam theihna lai zawngin, a thawm hna hi chhunzawm zel a la ni a, tunkar chhovah chuan thawh zawh theih tawh beisei a ni.
DAWR THEIH DAWN LOH :Tunkar Zirtawpni khian Champhai District AH & Vety Dept. Staff Welfare te chuan Meeting an nei dawn a, hei vang hian hemi ni hian an Office leh Hospital chu mipui tan dawr theih a ni dawn lo tih thu dawn a ni.
VAWIIN DOCTOR DUTY DAN TUR :OPD : Dr C. Vanlalhlua Surgeon, Dr Zodinthara M.O, Dr Janet Zoremnghaki Pathologist, Dr Thangsailova Dental Specialist
OT : Dr. B. Lalduhawma Gynae Specialist
Ulturasound : Dr. LT. Lawta M.O
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.39)
Diesel : Free Sale (Rs. 56.11)
RD PUMP : (6:00 AM - 6:00 PM) Sunday Close
Petrol : Rs. 500 (Rs. 79.80)
Diesel : Free Sale (Rs. 60.96)
ni 27.5.2014 (thawhlehni)
CHANEM ENKAWL DAN TUR SAWIHO :Nimin chawhnu khan I&PR Conference Hall-ah CHANEM Management Committee an thukhawm a, CHANEM enkawl dan tur chungchang an sawiho.
He thutkhawm hi Pu Sanglingliana, Committee chairman leh Champhai District bawrhsap ni bawk chuan a kaihhruai a. CHANEM building luah man chungchang ngaihtuah niin, tuna hian office-in thla khata a luah man Rs.500 an chawi leh, mimal dawrin a luah man Rs.50 an chawi chu tihsan nise an ti a, office hian room khat luah man Rs.250 chawi tawh se an ti a, dawr pawhin thla khata Rs.250 chawi turin an ruahman bawk a. CHANEM building hi a din tirh a mi bak rawng hnaiwh that a awm lova, a hmei a mawi loh bakah septic tank leh zun in siam that tur thahnem tak a awm bawk tih he thutkhawmah hian tarlan a ni a, CHANEM chei thatna atana an sum neih sa, cheng nuai 1 sing 1 sang 7 za 865 an neih chuan a daih dawn loh avangin, sum nghah khawl leh hret hnuah a chei that hna thawh nise an ti a, a enkawlna tur sum avang hian dawr luah man pawh tihsan a nih thu meeting-ah hian sawilan a ni.
Hei bakah hian CHANEM leh a chhehvel cheimawi hna pawh thawh nise tiin committee chuan a rel bawk a, Green Mizoram Day-ah chhawkhlei 20 tal phun nise, a hungna tur chu Forest Deptt ah dil nise an ti a, CHANEM kawta mimalin huan an siam thin chu tih tawp a, pangpar phun zawk nise, hemi tur hian Champhai District Florist Association te thawhpuiah sawm nise an ti a, huan enkawl tur pawh rawih nise an ti bawk. CHANEM venhimna chungchang pawh ngaihtuah niin, CHANEM-a office hrang hrang chawkidar te chu zan lama in duty chhawktir dan ngaihtuah nise, hemi tur hian office tin hotute biak rawn a, duty routine siam nise tiin an rel a. Fire Deptt ten an building thar an luah hma chu venhimna hna lo thawk tura ngen tel nise an tih bakah, zan lama venhimna a that lehzual theihna turin CHANEM luhna gate chu tihsan nise tiin an rel bawk a ni.
Nimin thukhawm chuan Management Committee ruatna hi a rei tawh avangin siamthat a ngai a, siamthat rawtna hi Governor hnena thlen turin an ti bawk a, hma lo la turin Chairman leh member secretary an ruat bawk a ni. CHANEM chei that chungchang hi nimin khan DC chuan KVS Principal sawipuiin, thing leh pangpar phun a nih huna school naupang ten an tihchhiat theih lohna tura hmalak dan turte an sawidun a ni.
CHHANGPHUT FIELD CHUNGCHANGAH CDSC IN SAWIFIAH :Chhangphut Field enkawl tur chungchanga tun hnai boruak awmah Champhai District Sports Committee hruaitute chuan kan palai zawhna chhangin thil awmdan an sawifiah.
Champhai District Sports Committee hruaitute chuan, Chhangphut Field hi a tirah Games & Sport Association kutah dah a ni a, GSA hi thiah a nih hnuah District Sports Committee a ding a, mahse Chhangphut field hi District Sports Committee kuta lut ta lovin District Football Association-ah a lut ta zawk a, Champhai District Sports Committee chu GSA thlaktu a nih angin, a enkawltu ni awm zawk tak a nih thu an sawi a. Chhangphut field chei that leh phul lem phah a nih dawnah, Chhangphut field lsc hi sorkar kutah a luh a ngai a, sorkarin a lak loh chuan kut a thlak theih loh angin, he field lsc hi sorkar hnenah hlan a ni a. Sorkar hnena hlan a nih tawh chuan a enkawl zui tur chu sorkarin district tina a dah, District Sports Committee ni tura an ngaih thu leh, hemi zul zui hian Management Committee pawh siam a nih thu an sawi bawk a, ruahmanna an siam pawh chu Football Association te nena sawiho leh tura an tih a nih thu an tarlang tel bawk.
CDSC hruaitute sawi zel danin, Champhai District Sports Committee hnuaiah hian sport dicipline 27 an awm mek a, Chhangphut field atang hian a hman manah sum tlem a zawng awm thei tur chu rualkhai taka sport dicipline hrang hrangten a hlawkna an insem theihna tura kalpui tum a nih thu sawi tel bawkin, sport dicipline pakhat kuta hlan a nih chuan, a hlawkna chu association pakhat chauhvin an tel dawn a. Hei hi Champhai District-a Sport dicipline dangte ngaihtuah tel chuan tha an tih loh thu leh, hlawkna awm thei chu dicipline hrang hrangin chhawr tangkai ve se an duh tih kan palai an hrilh tel bawk.
Hetihlai Chhangphut phullem phah hna pawh thawh chhunzawm zel a ni a, tunlai hian road roller hmanga a tih mam hna thawh chhun zawm zel a ni a. Ruahtui a tlak nasat avangin duh angin hna an thawk chhak thei lo va. Phul lem phah tur mithiamte hi June ni 1 hian Champhai rawn thleng tura beisei a ni.
DC ZIN DAWN :Champhai District Bawrhsap Sangdingliana, IAS chaun naktuka NLUP chungchang, Aizawla meeting nei turin vawiin hian Aizawl apan dawn.
PARLIAMENTARY SECRETARY LO HAW :Parl. Secretary TT Zothansanga chuan nimin khan Champhai lo thlengin, Selam buaina chungchangah vawiin hian Forest Dept. hotute a kawm dawn a, vawiin vek hian Selam ah Public Meeting a neih dawn bakah, zan lamah Sub-Hqrs. YMA hruaitute a kawm dawn. Govt. GM Higher Secondary School building in zirlai naupangte a zawh tawh loh chungchangah Parliamentary Secretary chuan Building ruak awm thei ang te lo hmang lawk turin Govt. GM HSS Principal a hrilh a, zirtirtu indaih lohna sukiang turin zirtirtu pahnih chu ama sum sengin a ruai lailawk dawn bawk tih thu kan dawng.
DAWR THEIH LOH ANG :Minor Irrigation Dept. chuan tunkar Ningani leh Zirtawpni khian Aizawl ah Staff Conference an neih dawn avangin hemi ni hnih chhung hian Champhai Irrigation Division chu mipuite tan dawr theih an ni dawn lo tih thu kan dawng.
SELAM BUAINA :Selam a buaina chhuah chhan ber Lengteng Wildlife Sanctuary a thing lakte chu nimin khan Champhai lamah rawn phurh phei a ni. Thingzai hi hmuh theih ang ang lakkhawm a ni a, a vaiin Truck Trip 3 vel a tling a ni.
Hetihlai hian Environment and Forest Dept. Motor hal chhiat pawh Police Recovery Van hmangin Champhai rawn hnuh thlen a ni tawh a, tunah hian Selama Police Duty te chu hnuhkir deuh vek an ni tawh a, tlem te an la awm zui nia thu dawn a ni. He thil thleng kaihhnawiha Selam VC, Branch YMA hruaitute leh midang 4 mante chu Champhai POlice Station ah kawl zui zel an la lni a, thu zawhfiah mek niin, an chungchang thu hi dan anga ngaihtuah a ni dawn niin thu kan dawng.
KAWNG SIAM THA ZEL :Vengthlang dawr dung Darthangvunga Traffic Point atanga Selluaia Point inkar kawngpui chu resurfacing hna thawh zui mek zel niin, tunkar chhunga zawh hman beisei a ni a. PWD hotute chuan kawngpui a lo that zawk nan motor neituten dimthiam tura an duh thu an sawi.
SPORTING CLUB HRUAITUTEN DUH LO :Champhai khawpui chhunga Sporting Club hrang hrang 15 hruaitu inhmukhawm te chuan Champhai District Sports Committee kuta Chhangphut Field awm tur an duh lohna leh Champhai District Football Association kuta dah leh tura an duh thu thuchhuah an siam.
VAWIIN DOCTOR DUTY TUR TE :Vawiin Champhai District Hospital Doctor Duty tur te :
OPD : Dr J. Lalramchhuanga, Medicine; Dr B. Lalduhawma, Gyneacologist; Dr Janet Zoremnghaki, Pathologist; Dr Thangsailova Colney, Dentist; Dr Lalnuntluangi, Eye
OT : Dr C. Vanlalhlua, Surgeon
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.39)
Diesel : Free Sale (Rs. 56.11)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.80)
Diesel : Free Sale (Rs. 60.96)
ni 26.5.2014 (thawhtanni)
CDFA TEN THUCHHUAH SIAM :Champhai District Football Association chuan Chhangphut Field chungchangah hetiang hian thuchhuah an siam :
Champhai District Football Association leh kan Sawrkar chak tak hmalakna zara Chhangphut Field a Synthetic Artificial Grass phah kan kalpui mek chu zawh fel tep a ni tawh a. Hemi bakah CDFA ten kan ngenna ngai pawimawh a kan Sport Minister zahawm tak Pu Zodintluanga leh kan MLA, Parliamentary Secretary ni bawk Pu TT Zothansanga te hmalakna avangin tunahhian Side Drain Diversion leh Field Ground Fencing hna pawh thawh mek ani bawk a, kan lawm em em a ni.
Hetianga hma kan lak mek laia Champhai District Sport Committee (CDSC) in District Football Association te hriattir miah lo a Chhangphut Field Management Committee dina, Dan leh hrai an lo duang ta mai hi Champhai District Football Association (CDFA) chuan hriatthiam harsa kan tiin kan pawm lova. CDFA a din chhung chuan Association/Committee dang an rawn inrawlh hi kan remti ngai lo ang. Nu leh Pa anga kan ngaih, District Sports Committee hian kan hmalakna te min phur pui a hnek a Chhangphut Field Grass phah zawh tep a nih tawh laia hlawkna leh hmingthatan duh avanga neitu nih an tum ta mai hi hriatthiam harsa kan tiin kan pawm ngai lovang.
Hemi rual hian Football hmasawnna tur a theihtawp chhuaha kan kal laia min tithuanawp tura Champhai District Sports Committee hruaituten tawngkam min neih khum hi kan chunga mite tih tur niin kan hre lova. Field enkawl tura an duh a nih chuan CDSC hian an Field neih sa, New Champhai a mi hi tha takin enkawlin buaipui sela, tih hi kan duh dan a ni. CDSC te hian mi neihsa chhuh hi an tum ni lo sela, Sports chawikang (Promote) tur leh a tak taka hma an lak theih nan duhsakna kan hlan e.
SUB-HQRS. YMA IN PALAI HNA THAWH SAWIFIAH :Inrinni khan Sub-Hqrs. YMA chuan MUP, MZP leh MHIP OB te chu an Office Tlangrawtah meeting an neihpui
He hun hi VL Chama Hnamte, President Sub-Hqrs. YMA Champhai chuan a kaihhruai a, Selam buaina chungchanga Sub-Hqrs. YMA a inrawlh chhan sawiin, Selam buainaah hian thisen a chhuak ang tih an hlauh avanga Sub-Hqrs. YMA hi ban phar a nih thu sawiin, Selam khaw tanrualna chu dakawm a tih thu a sawi a. Forest Deptt. leh Selam khuate inkara buaina chhuak hi Sub-Hqrs. YMA chuan a ngaihven ber a ni lova, buaina chinfel chu a duh ber a nih thu a sawi a. He meeting ah hian OB hrang hrangkalkhawmte chuan, Champhai hmasawnna tura kawng hrang hranga an hmalkan te sawihovin tanrual a ngaihna laia tanrual dan tur te, hmasawn zel dan turte an sawiho a. Meeting ah hian Sub-Hqrs. YMA, MUP, MHIP leh MZP hruaitute an kal tha hle.
SIPAI BO HMU :Selam Forest Department Motor mi thenkhatin an kal hnukchhuak tura kal zing a mi niminpiaha bo ta Sub-Inspector Rochhara chuan nimin zing khan a thiante a fin. Thudawn danin SI Rochhara hi Selam mipuiin Forest Motor an hal hnuk tura kalte zinga mi a ni a, niminpiah khan a tui a hal avangin Motor dinna bul kawrte ah tui in tur zawngin a kal a. Ngaw chhungah a bo ta a, nimin zing khan amah in a lo chhuak leh hlawh a. A chau deuh tih mai lo chu buaina dang a nei lo ni a thudawn a ni.
FIELD DIM TURIN NGEN :Chhangphut Field a Grass phah tura hna kal mekah tunlai hian balu phaha a roller hmanga chil mam a ni a, hei hi zing leh tlai lama insawizawi tura kal mi thenkhatten an lo rah thin avangin chil mam nawn leh a tul thin avangin hna kal lai a khaihhlak phah a, CDFA hruaitute chuan hna a kal chak zawk nan Field chhungah hnathawk lo tur ni lo chu lut tawh rih lo turin an ngen a ni.
DOCTOR DUTY DAN TUR :Vawiin Champhai District Hospital a Doctor Duty dan tur :
OPD : Dr H. Lalramchhuanga, Medicine; Dr C. Vanlalhlua, Surgeon; Dr Zodinthara MO, Dr LT Lawta MO leh Dr Thangsailova Colney Dentist
OT : Dr B. Lalduhawma, Gynaecologist
Lab : Dr janet Zoremnghaki, Pathologist
TUIALHTHEI DINHMUN :MIZOFED : (6:00 AM - 7:00 PM)
Petrol : Free Sale (Rs. 70.39)
Diesel : Free Sale (Rs. 56.11)
RD PUMP : (6:00 AM - 6:00 PM) Sunday Close
Petrol : Tanky Full (Rs. 79.80)
Diesel : Free Sale (Rs. 60.96)
champhai tualchhung chanchin